
UVODNA REČ 


Ova knjiga polazi od jednostavne zamisli: želi ispričati istoriju krstaških pohoda onako kako su ih 
videli, doživeli i preneli u ,,drugom taboru“, to jest na arapskoj strani. Stoga njen sadržaj počiva, gotovo 
isključivo, na svedočenjima arapskih povesničara i letopisaca iz te epohe. 

A ovi ne govore o krstaškim pohodima, već o franačkim ratovima ili najezdama. Reč kojom 
označavaju Franke poprima različite oblike, u zavisnosti od regije, autora i vremenskog razdoblja: 
Faranđ, Faranđat, Ifranđ, Ifranđat... Da bismo ih ujednačili, izabrali smo onaj najsažetiji, kojim se još i 
danas u narodnom govoru nazivaju Zapadnjaci, a naročito Francuzi: Frand. 

Vodeći računa o tome da ne opteretimo tekst mnogobrojnim beleškama koje se same nameću - 
bibliografskim, istorijskim ili nekim drugim - odlučili smo da ih ostavimo za kraj, gde su prikupljene po 
poglavljima. Biće korisne čitaocima koji žele da saznaju nešto više, ali uopšte nisu neophodne za 
razumevanje priče, koja teži da bude dostupna svima. Nismo toliko želeli da napišemo novu istorijsku 
knjigu koliko „istinit roman“ o krstaškim pohodima, o ta dva burna veka koji su oblikovali Zapad i 
arapski svet, a koji još i danas određuju njihove odnose. 


PROLOG 


Bagdad, avgusta 1099. 

Bez turbana, obrijane glave u znak žalosti, prečasni kadija Abu Saad al Haravi vičući upada u 
prostrani divan halife Al Mustazir-bilaha. A za njim gomila pratilaca, što mladih što starih. Bučno 
odobravaju svaku njegovu reč i bodu oči, poput njega, bujnim bradama ispod ogoljenih lobanja. Nekoliko 
dvorskih dostojanstvenika pokušava da ga smiri, ali ih on odbija prezrivim pokretom ruke i odlučno kreće 
ka sredini dvorane, a zatim vatrenom rečitošću propovednika kori sve prisutne sa visokog minbera, ne 
obazirući se na njihov položaj. 

»Kako se usuđujete da dremate u hladovini srećne sigurnosti, i da vodite tako isprazan život kao da 
ste cvetovi u bašti, dok vaša braća iz Sirije više nemaju drugoga boravišta do sedla kamile ili utrobe 
kakve orlušine? Koliko li je krvi proliveno! Koliko li je lepih devojaka moralo, od stida, rukama 
sakrivati ljupko lice! Zar su hrabri Arapi toliko svikli na uvredu, i zar junačni Persijanci tako lako 
prihvataju beščašće?“ 

»Beše to govor što rasplače oči i uzbudi srca“, reći će arapski letopisci. Ceo skup potresaju vapaji i 
jadikovke. No Al Haraviju ne trebaju njihovi jecaji. 

»Nema goreg oružja za muškarca“ dovikne on, ,,od prolivanja suza dok mačevi džaraju vatru rata.“ 

Nije putovao od Damaska do Bagdada, niti se tri duge letnje sedmice pekao na neumoljivom suncu 
sirijske pustinje da bi prosjačio samilost, nego da bi upozorio najviše islamske vlasti na veliku nesreću 
što se upravo obrušila na pravoverne, i da bi ih zamolio da se bez odlaganja umešaju kako bi se 
zaustavilo krvoproliće. „Nikada muslimani nisu doživeli takvo poniženje“, ponavlja Al Haravi, „nikada 
ranije njihove pokrajine nisu bile tako divljački opustošene.“ Ljudi u njegovoj pratnji svi behu izbegli iz 
gradova koje je opljačkao osvajač; neki od njih spadaju u one retke preživele iz Jerusalima. Poveo ih je 
sa sobom kako bi mogli ispričati, sopstvenim ustima, tragediju koju su preživeli pre mesec dana. 

Tačno u petak 22. šabana 492. godine po hidžri, 15. jula 1099, Franđi su se dočepali svetoga grada 
posle četrdesetodnevne opsade. Izbeglice i sada uzdrhte kad god o tome pričaju, a pogled im se sledi kao 
da im opet iskrsavaju pred očima oni plavokosi ratnici u oklopu, što se isukane sablje razlivaju po 
ulicama, koljući ljude, žene i decu, pljačkajući kuće, skrnaveći džamije. 

Kada je ubijanje prestalo, nakon dva dana, više nije bilo ni jednog jedinog muslimana unutar bedema. 
Neki su iskoristili pometnju i klisnuli napolje, kroz gradske kapije koje osvajači behu razvalili. Na 
hiljade drugih su ostale da leže u lokvama krvi na pragovima svojih domova ili na prilazima džamija. 
Među njima i veliki broj imama, ulema i sufijskih asketa koji behu napustili svoje zemlje kako bi vodili 
pobožan samotnički život na tim svetim mestima. Poslednji preživeli bili su prisiljeni da obavljaju 
najgoru rabotu: da na leđima iznesu leševe svojih bližnjih, da ih nagomilaju na čistinama i da ih spale, 
bez ikakvog grobnog obeležja, da bi potom i sami bili poklani ili prodati u roblje. 

Sudbina Jevreja iz Jerusalima bila je isto toliko okrutna. U prvim satima bitke, mnogi od njih su 
učestvovali u odbrani svoje četvrti, Čivutarije, koja se nalazila na severu grada. Ali kad se srušila 
gradska zidina što se uzdizala iznad njihovih kuća i kad su se plavokosi vitezovi razmileli po ulicama, 
Jevreji su se uspaničili. Cela se zajednica, ponavljajući predački običaj, sakupila u glavnoj sinagogi na 
molitvu. Franđi su onda zagradili sve njene izlaze nabacali oko nje snopove pruća i potpalili vatru.Oni 
koji su pokušali da izađu dokrajčeni su u obližnjim uličicama. Drugi su živi spaljeni. 

Nekoliko dana posle te tragedije, u Damask su stigle prve izbeglice iz Palestine, noseći sa 
beskrajnom obazrivošću Otmanov Kur'an, jedan od najstarijih primeraka svete knjige. Zatim su se i 


preživeli iz Jerusalima približili sirijskoj prestomci. Primetivši izdaleka obrise tri minareta Omajadske 
džamije, što se izvijaju iznad četvrtastih gradskih bedema, prostrli su svoje molitvene ćilimčiće i stali 
klanjati da zahvale Svevišnjem što im je produžio život za koji su mislili da mu je došao kraj. Veliki 
kadija damaški, Abu Saad al Haravi, dočekao je izbeglice sa blagonaklonošću. Taj sudija avganistanskog 
porekla je najuglednija ličnost u gradu; Palestincima je šakom i kapom delio savete i utehu. Po njegovom 
mišljenju, nijedan musliman ne treba crveneti što je morao da beži iz svoje kuće. Ta nije li prvi islamski 
izbeglica bio i sam prorok Muhamed, koji je morao napustiti svoj rodni grad Meku, čije je stanovništvo 
bilo neprijateljski raspoloženo prema njemu, da bi potražio utočište u Medini gde je nova religija bila 
bolje primljena? I nije li iz mesta svog izgnanstva poveo (sveti rat, džihad) kako bi oslobodio svoju 
domovinu idolopoklonstva? Prema tome, izbeglice se moraju osećati kao borci svetog rata, pravi 
mudžahedini, koji su toliko slavljeni u islamu daje Prorokovo seljenje, hidžra, izabrano da označi početak 
muslimanske ere. 

Za mnoge pravoverne, izgnanstvo je čak sveta dužnost u slučaju okupacije. Veliki putnik Ibn Džubeir, 
Arapin iz Španije koji će posetiti Palestinu skoro ceo vek nakon početka franačke najezde, biće 
zaprepašten kad vidi kako neki muslimani „preplavljeni ljubavlju prema rodnoj grudi“, pristaju da žive 
na okupiranoj teritoriji. „Za muslimana“, reći će on, „nema nikakvog izgovora pred Alahom za boravak u 
neverničkom gradu, sem ako je samo u prolazu. Na zemlji islama, on je zaštićen od muka i zala kojima je 
podvrgnut u hrišćanskim zemljama, gde je, na primer, prisiljen da sluša gnusne reći na račun Proroka, 
naročito iz usta najvećih glupaka, i gde ne može ni da se opere, te mora da živi među svinjama i sred 
toliko toga nedopuštenog. Čuvajte se, čuvajte se da ne zalazite u njihove krajeve! Za takav greh treba 
tražiti od Alaha oproštaj i milosrđe. Jedan od užasa što udaraju u oči svakome ko živi u zemlji hrišćana 
jeste prizor muslimanskih zarobljenika koji posrću pod okovima i kuluče poput robija, kao i pogled na 
muslimanske zatočenice koje na nogama nose gvozdene negve. Pogled na njih slama srce, ali oni od tog 
sažaljenja nemaju nikakve vajde.“ 

Preterane sa stanovišta doktrine, Ibn Džubeirove reči ipak umnogome odražavaju stav hiljada onih 
izbeglica iz Palestine i severne Sirije okupljenih u Damasku tog meseca jula 1099. Jer iako su sa 
neprebolom u duši napustili svoje domove, odlučni su da se nipošto ne vrate kući pre konačnog odlaska 
zavojevača, i rešeni su da probude savest svoje braće u svim islamskim krajevima. 

Zašto bi inače dolazili u Bagdad pod vođstvom Al Haravija? Zar ne bi trebalo, u teškim časovima, da 
se okrenu ka halifi, Prorokovom nasledniku? Zar njihove jadikovke i žalopojke ne bi trebalo da se vinu ka 
vladaru svih pravovernih? 

A u Bagdadu, razočaranje izbeglica biće ravno njihovim nadama. Halifa Al Mustazir-bilah najpre im 
izražava duboku naklonost i krajnje saosećanje, pre no što će zadužiti šest visokih dvorskih 
dostojanstvenika da istraže ove mučne događaje. Treba li napomenuti da se više nikada neće čuti ni reči o 
tom odboru mudraca? 

Pustošenje Jerusalima, polazna tačka hiljadugodišnjeg neprijateljstva između islama i Zapada u ono 
vreme nije, izgleda, izazvalo nikakvu značajnu reakciju. Moraće se čekati skoro pola veka dok se arapski 
istok ne pokrene protiv osvajača, i dok poziv na džihad, koji je uputio damaski kadija u halifinom divanu, 
ne bude slavljen kao prvi svečani čin otpora. 

Na početku najezde, malo je Arapa koji, poput Al Haravija, odmah uviđaju veličinu pretnje što dolazi 
sa Zapada. Neki se čak prebrzo prilagođavaju novoj situaciji. Većina ljudi samo nastoji da preživi, 
ogorčena ali pomirena sa sudbinom. Nekoliko njih postaju posmatrači, manje ili više lucidni, 
Damaska Ibn al Kalanisi, mladi učenjak potekao iz jedne ugledne porodice. Posmatrač iz prve ruke, on 
ima dvadeset tri godine te 1096. kad Franđi stižu na Istok, i trudi se da redovno zapisuje događaje za koje 


zna. Njegov letopis verno pripoveda pohod osvajača, bez preterane strasti, onako kako je viđen iz 
njegovoga grada. 
Za njega je sve započelo onih teskobnih dana kada do Damaska dopiru prve glasine... 


PRVI DEO 


NAJEZODA (1096-1100) 


Ugledajte se na Franđe! Vidite s kakvom se žestinom bore za svoju veru, dok mi, muslimani, ne 
pokazujemo nikakvog žara da pođemo u sveti rat. 


SALADIN 


Prvo poglavlje 


DOLAZE FRANĐI 


Te se godine stadoše smenjivati vesti o pojavi Franđa, čije trupe nadiru sa Mramornog mora u 
nebrojenom mnoštvu. Među ljudima zavlada strah. Ova obaveštenja potvrdi i kralj Kilič Arslan, čija je 
zemlja bila najbliža tim Franđima. 

»Kralj Kilič Arslan“, o kome ovde govori Ibn al Kalanisi, nema još ni sedamnaest godina po dolasku 
osvajača. Prvi muslimanski vladar koji je bio obavešten o njihovom približavanju, taj mladi turski sultan 
blago iskošenih očiju biće u isti mah prvi koji će im naneti poraz i prvi koga će potući njihovi strašni 
vitezovi. 

Već u julu 1096, Kilič Arslan saznaje da je ogromna gomila Franđa na putu ka Carigradu. Odmah se 
plaši najgoreg. Naravno, on nema pojma o pravim ciljevima ovih ljudi, ali njihov dolazak na Istok ne 
predskazuje mu ništa dobro. 

Sultanat kojim vlada prostire se na velikom delu Male Azije teritoriji koju su Turci upravo oteli 
Grcima. Naime, otac Kiliča Arslana, Sulejman, bio je prvi Turčin koji se dočepao te zemlje što će se, 
mnogo vekova kasnije, zvati Turska. U Nikeji, prestonici te mlade muslimanske države, vizantijske crkve 
i dalje su brojnije od džamija. Ako je vojna posada u gradu i bila sastavljena od turskih konjanika, 
stanovništvo je većinom grčko, a Kilič Arslan nema mnogo iluzija o pravim osećanjima svojih podanika: 
za njih će on uvek biti poglavica varvarske horde. Jedini vladar koga priznaju, onaj čije se ime šapatom 
pominje u svim njihovim molitvama, jeste bazilej Aleksije Komnin, car Rimljana. U stvarnosti, Aleksije 
bi pre bio car Grka, koji su se pak proglasili naslednicima Rimskog carska. Ovo su im uostalom 
priznavali Arapi, koji - kako u XI tako i u XX veku - za Grke koriste naziv Rum, ,Rimljan“. Čak su i 
oblast koju je otac Kiliča Arslana oteo od Grčkog carstva zvali Rumskim sultanatom. 

U to je vreme Aleksije jedna od najuglednijih ličnosti Istoka. Taj pedesetogodišnjak niskog rasta, 
očiju iskričavih od zloće, negovane brade, otmenih manira, uvek okićen zlatom i bogatim plavim 
draperijama, istinski je očarao Kiliča Arslana. On je taj koji vlada Carigradom, bajoslovnim Vizantom, 
smeštenim na manje od tri dana hoda od Nikeje. Blizina koja kod mladog sultana izaziva pomešana 
osećanja. Kao i svi nomadski ratnici, on sanja o osvajanju i pljački. To što su mu bogatstva legendarnog 
Vizanta nadohvat ruke prilično mu se dopada. Ali u isto vreme se oseća ugroženim; zna da Aleksija 
nikada nije napustila nada da će povratiti Nikeju, ne samo zato što je grad oduvek bio grčki, već naročito 
stoga što prisustvo turskih ratnika na tako maloj udaljenosti od Carigrada predstavlja neprestanu opasnost 
za sigurnost Carstva. 

Premda je vizantijska vojska, godinama razdirana unutrašnjim krizama, bila nesposobna da se sama 
upusti u rat za ponovno osvajanje, svi znaju da Aleksije uvek može pozvati strane pomagače. Vizantinci 
nikada nisu oklevali da pribegnu uslugama vitezova sa Zapada. A Franđa koji obilaze Istok ima tušta i 
tma, što plaćenika u teškom oklopu, što hodočasnika na putu za Palestinu. Te 1096, nisu nimalo nepoznati 
muslimanima. Dvadesetak godina ranije - Kilič Arslan još nije bio rođen, ali to su mu pričali stari emiri 
iz njegove vojske - jedan od tih plavokosih pustolova, izvesni Rusel od Bajela, koji beše uspeo da osnuje 
nezavisnu državu u Maloj Aziji, bio je čak krenuo i na Carigrad. 

Izbezumljeni, Vizantinci nisu imali drugog izbora nego da se obrate ocu Kiliča Arslana, koji nije 


poverovao vlastitim ušima kad ga je jedan specijalni bazilejev izaslanik preklinjao da ovome pritekne u 
pomoć. Turski vitezovi tada se behu doista uputili ka Carigradu i uspeli su da potuku Rusela. Za šta 
Sulejman beše velikodušno nagrađen zlatom, konjima i zemljom. 

Otada Vizantinci zaziru od Franđa, ali carske vojske, u neprestanom pomanjkanju iskusnih vojnika, 
moraju vrbovati plaćenike. Uostalom, ne samo Franđe: pod barjacima hrišćanskog carstva brojni su turski 
ratnici. Naime, upravo zahvaljujući sabraći što služi u vizantijskoj vojsci Kilič Arslan saznaje, jula 1096, 
da se na hiljade Franđa približava Carigradu. Slika koju mu pružaju njegovi doušnici potpuno ga 
zbunjuje. Ti Zapadnjaci vrlo malo nalikuju plaćenicima koji se obično viđaju. Među njima doduše ima 
nekoliko stotina vitezova i znatan broj naoružanih pešadinaca, ali i na hiljade žena, dece, staraca u 
dronjcima: pre bi se reklo da je to neki narod isteran sa svoga ognjišta od kakvog osvajača. Priča se 
takođe da svi na leđima nose zašivene suknene trake u obliku krsta. 

Mladi sultan, koji ne može lako da proceni opasnost, traži od svojih uhoda da otvore četvore oči i da 
ga neprestano obaveštavaju o postupcima i kretanjima tih novih zavojevača. Naloži, za svaki slučaj, da se 
provere utvrde njegove prestonice. Bedeme Nikeje, duge preko jednog farsaha (šest hiljada metara), 
nadvisuje dvesta četrdeset kula. Jugozapadno od grada, mirne vode jezera Askaniosa predstavljaju 
odličnu prirodnu zaštitu. 

No u prvim danima avgusta opasnost postaje jasnija. Franđi, koje sprovode vizantijske lađe, prelaze 
Bosfor, i uprkos užarenom suncu napreduju duž obale. Premda su više puta viđeni gde usput pljačkaju 
kakvu grčku crkvu, posvuda viču kako su došli da istrebe muslimane. Vođa im je, izgleda, neki pustinjak 
po imenu Petar. Doušnici procenjuju da ih ima nekoliko desetina hiljada, ali niko ne zna da kaže kuda su 
se namerili. Čini se da je car Aleksije odlučio da ih smesti u Dživitotu, taboru koji je ranije opremio za 
druge plaćenike, na manje od dan hoda od Nikeje. U sultanovoj palati nastaje sveopšta uzavrelost. Dok se 
turski konjanici vazda drže spremni da, kad ustreba, poskaču na svoje paripe od megdana, pratimo 
neprestano smenjivanje izvidnika i uhoda koji prenose i najmanje pokrete Franđa. Priča se da ovi svakog 
jutra izlaze iz svog tabora, u hordama od više hiljada ljudi, kako bi u okolini nabavili hranu, da neka 
imanja opljačkaju a druga popale, i da se potom vrate u Dživitot gde se onda njihovi klanovi otimaju o 
plodove otimačine. U ovome nema ničega što bi moglo šokirati sultanove vojnike. Niti ima ičega što bi 
moglo zabrinuti njihovog gospodara. To se rutinski ponavlja ceo mesec. 

Ali jednoga dana, negde polovinom septembra, Franđi naglo menjaju navike. Ne mogavši verovatno 
više ništa da napabirče u susedstvu, zapucali su, vele, pravac ka Nikeji, pregazili su nekoliko sela, sva 
hrišćanska, i stavili šapu na u to doba žetve upravo napunjene žitnice, nemilosrdno poklavši seljake koji 
su pokušali da im se odupru. Navodno su čak malu dečicu živu spaljivali. 

Kilič Arslan se oseća zatečen. Kad mu pristignu prve vesti, napadači su već pod zidinama njegove 
prestonice, a sunce još nije stiglo do obzorja kad građani ugledaju gde se dižu oblaci dima od paljevina. 
Istoga časa, sultan šalje u izvidnicu jednu konjicu koja se sukobljava sa Franđima. Pregaženi brojnijim 
neprijateljem, Turci su hametom razbijeni. Samo retki preživeli vraćaju se obliveni krvlju ka Nikeji. 
Smatrajući da mu je ugled poljuljan, Kilič Arslan bi hteo da povede bitku istoga časa, no emiri njegove 
vojske ga od toga odvraćaju. Uskoro će pasti mrak, i Franđi se već užurbano slivaju ka svom taboru. 
Osveta će morati da sačeka. 

Ne zadugo. Obodreni, čini se, svojim uspehom, Zapadnjaci nakon dve sedmice ponavljaju isti 
poduhvat. Ovoga puta Sulejmanov sin, upozoren na vreme, u stopu prati njihovo napredovanje. Jedna 
franačka trupa, koju čini nekolicina konjanika i nadasve hiljade odrpanih pljačkaša, krene putem za 
Nikeju, a zatim, zaobišavši gradsko naselje, zaputi se ka istoku i dočepa se na prepad tvrđave 
Kserigordon. 

Mladi sultan donosi odluku. Na čelu svojih ljudi, jaše kasom ka maloj utvrdi gde Franđi pijanče 
proslavljajući pobedu, i ne sanjajući da im je sudbina već zapečaćena. Jer Kserigordon krije zamku koju 
vojnici Kiliča Arslana dobro znaju, a koju ti stranci bez iskustva nisu umeli da otkriju: izvor sa kojeg se 


snabdeva vodom nalazi se podaleko izvan zidina, a Turci će mu brže-bolje preprečiti pristup. Dovoljno 
im je da se postave oko tvrđave, i da više ne mrdaju. Žeđ se odsad bori umesto njih. 

Za opsađenike počinju strahovite muke: dovode ih dotle da piju krv svoje jahaće marve i sopstvenu 
mokraću. Primećeni su kako tih prvih dana oktobra očajnički zagledaju nebo, moleći za koju kapljicu 
kiše. Uzalud. Nakon nedelju dana, vođa pohoda, vitez zvani Renald, pristaje na predaju ako mu poštede 
život. Kilič Arslan, koji je zahtevao da se Franđi javno odreknu svoje vere, prilično je iznenađen kad 
Renald izjavi da je spreman ne samo da pređe na islam već i da se bori rame uz rame s Turcima protiv 
svojih sopstvenih drugova. Nekoliko njegovih prijatelja, koji su prihvatili iste zahteve, poslato je u 
zarobljeništvo ka gradovima Sirije i srednje Azije. Drugi su listom posečeni. 

Mladi sultan je ponosan na svoj podvig, ali zadržava hladnu glavu. Nakon što je svojim ljudima 
dozvolio predah za tradicionalnu deobu plena, već sutradan ih poziva na red. Naime, Franđi jesu izgubili 
skoro šest hiljada ljudi, ali oni što su ostali šest puta su brojniji, i to je prilika, sad ili nikad, da ih se 
otarase. Da bi u tome uspeo, on pribegava lukavstvu: hitno šalje dve uhode, dva Grka, u tabor Dživitot, 
da jave kako su Renaldovi ljudi u odličnom položaju, kako su uspeli da se dočepaju same Nikeje i kako 
su čvrsto odlučni da ne dele njena bogatstva sa svojom. braćom po veri. Za to vreme, turska vojska 
pripremiće džinovsku zasedu. 

I doista, te brižljivo raširene glasine izazivaju u taboru Dživitot predviđenu uzavrelost. Ljudi se 
iskupljaju, proklinju Renalda i njegove pomoćnike, i smesta donose odluku da bez odlaganja krenu na put 
kako bi učestvovali u pljačkanju Nikeje. No iznenada, ne zna se tačno kako, stiže jedan preživeli iz 
pohoda na Kserigordon i otkriva istinu o sudbini svojih drugova. Uhode Kiliča Arslana misle daje 
njihova misija propala, pošto najmudriji među Franđima pozivaju na mir. Ali kada je prvi trenutak 
zaprepašćenja prošao, ponovo raste uzbuđenje. Gomila se komeša i urla: želi da krene iz istih stopa, ne 
više da bi učestvovala u pljačkanju već da bi ,osvetila mučenike“. Oni koji oklevaju proglašeni su 
kukavicama. Konačno prevladaju oni najbešnji i odlazak je utvrđen za sutradan. Sultanove uhode, čije je 
lukavstvo razotkriveno ali čiji je cilj postignut, likuju. Šalju poruku svome gospodaru da se pripremi za 
borbu. 

I tako 21. oktobra 1096, u zoru, Zapadnjaci kreću iz svog tabora. Kilič Arslan nije daleko. Proveo je 
noć u brdima blizu Dživitota. Njegovi ljudi su na svojim mestima, vešto sakriveni. On pak sa svog 
položaja može izdaleka da primeti povorku Franđa koja diže oblak prašine. Na čelu jaše nekoliko stotina 
vitezova, većinom bez oklopa, a prati ih gomila raštrkanih pešadinaca. Kreću se manje od sat vremena 
kad sultan začuje njihovu sve jaču i jaču graju. Sunce što mu se diže iza leđa njih udara pravo u lice. 
Zaustavivši dah, on daje znak svojim emirima da budu u pripravnosti. Sudbinski čas je kucnuo. Jedva 
primetan pokret ruke, nekoliko naređenja prošaputanih ovde-onde, i evo gde strelci polagano napinju 
lukove. Odjednom hiljade strela šikne u jednom jedinom i dugom zvižduku. Većina konjanika se ruši još u 
prvim minutama. Potom su desetkovani i pešadinci. 

Kada počne borba prsa u prsa, Franđi su već u rasulu i bekstvu. Oni koji su bili u pozadini vratili su 
se trkom u tabor, gde se ostali svet tek probudio. Jedan stari sveštenik vodi jutarnju misu, nekoliko žena 
priprema ručak. Dolazak begunaca sa Turcima za petama izaziva užas. Franđi se razbeže na sve strane. 
zabarikadiraju se u jednoj napuštenoj tvrđavi čija je prednost to što je uz samo more. Ne želeći da se 
izlaže nepotrebnoj opasnosti, sultan odustaje od namere da ih opseda. Vizantijska flota, brzo obaveštena, 
uskoro će doći da ih pokupi. Tako će se izbaviti dve-tri hiljade ljudi. Petar Pustinjak se već nekoliko 
dana nalazi u Carigradu, pa je izvukao živu glavu. No njegove pristalice imaju manje sreće. Najmlađe 
žene oteli su im sultanovi konjanici kako bi ih razdelili emirima ili prodali na pijaci robova. Nekoliko 
mladića doživljava istu sudbinu. Ostali Franđi, njih skoro dvadesetak hiljada, bivaju istrebljeni. 

Kilič Arslan likuje. Upravo je uništio tu franačku vojsku za koju se pričalo da uliva strah u kosti, a 
gubici u njegovim sopstvenim trupama su zanemarivi. Posmatrajući ogroman plen sakupljen pod svojim 


nogama, veruje da doživljava svoj najlepši trijumf. 

Pa ipak, retko je u istoriji pobeda tako skupo koštala one koji su je izvojevali. 

Opijen uspehom, Kilič Arslan ne želi da sluša obaveštenja o dolasku u Carigrad novih buljuka 
Franđa, koji naredne zime stižu jedan za drugim. Za njega, pa čak ni za njegove najmudrije emire, u tome 
nema više ničega zabrinjavajućeg. Ako se drugi Aleksijevi plaćenici opet usude da pređu Bosfor, biće 
hametom razbijeni kao i njihovi prethodnici. Sultan dokona kako mu je vreme da se vrati svojim glavnim 
preokupacijama u tom času, to jest bespoštednoj borbi koju oduvek vodi protiv turskih vladara, svojih 
suseda. Tu će, i nigde drugde, biti odlučeno o njegovoj sudbini i sudbini njegove zemlje. Sukobi sa 
Rumima ili sa njihovim stranim pomoćnicima Franđima uvek će biti samo međuigra. 

Mladi sultan ovo vrlo dobro zna. Nije li u jednoj od tih beskonačnih borbi među glavešinama i njegov 
otac Sulejman izgubio život, 1086? Kilič Arslan tada nije imao ni punih sedam godina i trebalo je da ga 
nasledi, pod regentstvom nekoliko vernih emira, no beše udaljen od vlasti i odveden u Persiju pod 
izgovorom da mu je život u opasnosti. Tamo je bio mažen i pažen, s gomilom pažljivih robova na usluzi, 
ali i budno nadgledan, uz izričitu zabranu da obilazi svoje kraljevstvo. Njegovi domaćini, to jest 
tamničari, behu zapravo članovi njegovog sopstvenog klana: Seldžukida. 

Ako u XI veku postoji ime koje svako živi zna, od granica Kine do daleke zemlje Franđa, to je upravo 
ovo. Došavši iz srednje Azije sa hiljadama nomadskih konjanika duge upletene kose, Turci Seldžuci su se 
za nekoliko godina dočepali cele regije što se prostire od Avganistana do Mediterana. Od 1055, 
bagdadski halifa, naslednik Proroka i baštinik slavnog abasidskog carstva, samo je poslušna marioneta u 
njihovim rukama. Od Isfahana do Damaska, od Nikeje do Jerusalima, njihovi emiri kroje zakone. Po prvi 
put za tri veka, ceo muslimanski Orijent okupljen je pod vlašću jedne jedine dinastije koja je obznanila 
svoju volju da vrati islamu njegovu minulu slavu. Rumi, koje su Seldžuci pregazili 1071, nikada se nisu 
oporavili. Oteta im je Mala Azija, najveća od njihovih pokrajina; ni prestonica im više nije bezbedna; 
njihovi carevi, među kojima i sam Aleksije, neprestano šalju poslanstva rimskom papi, vrhovnom vođi 
Zapada, preklinjući ga da pozove na sveti rat protiv islama koji se ponovo uzdigao. 

Kilič Arslan je i te kako ponosan što pripada jednoj tako uglednoj porodici, ali ipak nije glup da 
poveruje u prividno jedinstvo turskog carstva. Među seldžučkim rođacima nikada nije bilo solidarnosti: 
ko hoće da preživi mora ubijati. Njegov otac je osvojio Malu Aziju, široku Anadoliju, bez pomoći svoje 
braće, i samo zato što je hteo da se proširi na jug, ka Siriji, smrtno je stradao od ruke jednog rođaka. A 
dok je Kilič Arslan bio silom zatočen u Isfahanu, očevina mu je rasparčana. Kada je 1092. dečak pušten 
jer je među tamničarima izbila svađa, njegova se vlast ne prostire dalje od bedema Nikeje. Imao je samo 
trinaest godina. 

Zatim je uspeo, zahvaljujući savetima vojnih emira, ratom, ubistvom ili lukavstvom povratiti deo 
očevog nasleđa. Danas se može pohvaliti da je više vremena proveo u sedlu svoga konja nego u dvorcu. 
Međutim, po dolasku Franđa još ništa nije završeno. Njegovi rivali u Maloj Aziji i dalje su moćni, 
premda su mu seldžučki rođaci od Sirije do Persije, na svu sreću po njega, zaokupljeni svojim 
sopstvenim svađama. 

A na istoku, u ta nesigurna vremena, pustim visovima anadolijske ravnice vlada jedna neobična 
ličnost po imenu Danišmend, ,,Mudrac“, pustolov maglovitog porekla koji je, za razliku od ostalih turskih 
emira, većinom nepismenih, upućen u najrazličitije nauke. Uskoro će postati heroj slavne epopeje pod 
nazivom Junački spev o kralju Danišmendu, koja opisuje osvajanje Malatje, jermenskoga grada 
smeštenog jugoistočno od Ankare, a čiji pad autori ove priče smatraju odlučujućom prekretnicom za 
islamizaciju buduće Turske. U prvim mesecima 1097, kada je dolazak nove franačke vojske u Carigrad 
dojavljen Kiliču Arslanu, bitka za Malatju već je otpočela. Danišmend opseda grad, a mladi sultan odbija 
mogućnost da taj suparnik, koji je iskoristio smrt njegovoga oca kako bi osvojio celu severoistočnu 
Anadoliju, može odneti jednu tako prestižnu pobedu. Rešen da ga u tome spreči, on kreće na čelu svoje 
konjice ka okolini Malatje i podiže tabor u blizini Danišmendovog, želeći da ga zaplaši. Napetost raste, 


čarke postaju sve češće i sve krvavije. 

U aprilu 1097, sukob izgleda neizbežan. Kilič Arslan se na to priprema. Glavnina njegove vojske 
sakupljena je pod bedemima 

Malatje kad mu pred šator stiže jedan iznureni konjanik. Započinje svoju poruku dahćući: stigli su 
Franđi, ponovo; prešli su Bosfor, brojniji nego lani. Kilič Arslan ostaje miran. Ništa ne opravdava toliku 
zabrinutost. Već je imao posla sa Franđima, zna kako će s njima. Napokon, tek toliko da smiri 
stanovništvo Nikeje, a naročito svoju suprugu, mladu sultaniju koja je bila pred porođajem, traži od 
nekoliko konjičkih odreda da ojačaju vojnu posadu prestonice. On će se pak vratiti čim bude završio sa 
Danišmendom. 

Kilič Arslan se iznova predaje, dušom i telom, bici za Malatju, kad mu, u prvim danima maja, stiže 
novi glasnik, sav uzdrhtao od umora i straha. Njegove reči unose užas u sultanov tabor. Franđi su na 
kapijama Nikeje i počinju da je opsedaju. To više nisu, kao letos, bande odrpanih pljačkaša, već prave 
vojske sa hiljadama teško oklopljenih vitezova. A ovoga puta prate ih i bazilejevi vojnici. Kilič Arslan se 
trudi da smiri svoje ljude, ali i samog ga muči zebnja. Treba li da prepusti Malatju svom suparniku i vrati 
se u Nikeju? Je li sigurno da će još moći da spasi svoju prestonicu? Neće li izgubiti na oba ratišta? Pošto 
se dugo savetovao sa svojim najvernijim emirima, nameće se jedno rešenje, neki vid kompromisa: poći 
će Danišmendu, koji je častan čovek, obavestiće ga o osvajačkom pokušaju Ruma i njihovih plaćenika 
kao i o pretnji što se nadvila nad sve muslimane Male Azije, i predložiće mu da zakopaju ratne sekire. 
Još i pre nego što Danišmend da odgovor, sultan će hitno poslati deo svoje vojske ka prestonici. 

I tako je posle nekoliko dana sklopljeno primirje, a Kilič Arslan bez odlaganja kreće na zapad. Ali u 
času kad stigne na uzvisine blizu Nikeje, prizor što mu puče pred očima sledi mu krv u žilama. Predivni 
grad, koji mu je otac ostavio u nasleđe, opkoljen je sa svih strana; posvuda se vrzma mnoštvo vojnika što 
se trude da postave pokretne kule, katapulte i bacače kamenja koji će poslužiti za konačan napad. Emiri 
su izričiti: više se ništa ne može učiniti. Treba se povući u unutrašnjost zemlje dok još nije prekasno. 
Mladi sultan ipak ne može tako lako pristati da napusti svoju prestonicu. Hoće po svaku cenu da pokuša 
još jedan, poslednji proboj na jugu, tamo gde opsadnici izgledaju najslabije utvrđeni. Bitka se povela 21. 
maja u zoru. Kilič Arslan jarosno kidiše u najgušću gomilu, i borba besni sve do smiraja dana. Obe strane 
imaju podjednako teške gubitke, ali svako zadržava svoje položaje. Sultan dalje ne navaljuje. Shvatio je 
da mu više ništa neće omogućiti da olabavi obruč. Ako bi tvrdoglavo slao sve svoje snage u tako slabo 
pripremljenu bitku, mogao bi produžiti opsadu nekoliko nedelja ili nekoliko meseci, ali možda bi doveo u 
opasnost i sam opstanak sultanata. Pošto je potekao iz jednog suštinski nomadskog naroda, Kilič Arslan 
zna da izvor njegove moći počiva u nekoliko hiljada ratnika koji su mu pokorni, a ne u posedovanju 
nekoga grada, ma kako bio privlačan. Uostalom, uskoro će izabrati za novu prestonicu grad Koniju, 
mnogo istočnije, koji će njegovi potomci sačuvati sve do početka XIV veka. On više nikada neće videti 
Nikeju... 

Pre nego što će se udaljiti, šalje oproštajnu poruku braniocima grada obaveštavajući ih o svojoj 
bolnoj odluci i preporučujući im da postupe ,,u skladu sa svojim interesima". Značenje ovih reči je jasno, 
i za tursku posadu i za grčko stanovništvo: grad treba predati Aleksiju Komninu, a ne njegovim franačkim 
pomoćnicima. Dakle, započinju pregovori sa bazilejem, koji je, na čelu svojih trupa, zauzeo položaje 
zapadno od Nikeje. Sultanovi ljudi uspevaju da dobiju na vremenu, začelo se nadajući da će njihov 
gospodar moći da se vrati s pojačanjem. No Aleksiju se žuri: Zapadnjaci se spremaju, preti on, da zadaju 
konačan udarac, a onda više neće biti odgovoran ni za šta. Sećajući se ponašanja Franđa prethodne 
godine u okolini Nikeje, pregovarači su prestravljeni. Oni već vide svoj grad opljačkan, muškarce 
poklane, žene silovane. Više ne oklevajući, pristaju da stave svoju sudbinu u ruke bazileja, koji sam 
utvrđuje način predaje. 

U noći sa 18. na 19. jun, vojnici vizantijske vojske, većinom Turci, uvedeni su u grad na barkama koje 
u tišini prelaze jezero 


Askanios: posada kapitulira bez borbe. Sa prvim blescima zore, carevi zlatno-plavi barjaci već se 
vijore na bedemima. Franđi odustaju od napada. U svoj svojoj nesreći, Kilič Arslan dobiće tako utehu: 
dostojanstvenici sultanata biće pošteđeni, a mlada sultanija, sa svojim novorođenčetom, biće čak 
primljena u Carigradu sa kraljevskim počastima, na ogromno zgražavanje Franđa. 

Mlada žena Kiliča Arslana je kći Čake, genijalnog pustolova i turskog emira, veoma slavnog uoči 
franačke najezde. Tokom nekog pljačkaškog upada u Maloj Aziji, zarobili su ga Rumi, ali on beše zadivio 
svoje tamničare lakoćom s kojom je naučio grčki, jer gaje nakon nekoliko meseci govorio sasvim tečno. 
Sjajan, vešt, slatkorečiv, postao je redovan posetilac carske palate, koja mu je čak podarila i plemićku 
titulu. Ali to čudesno unapređenje nije mu bilo dovoljno. Ciljao je na nešto više, mnogo više: hteo je da 
postane car Vizantije! 

U tu svrhu emir Čaka je skovao veoma osmišljen plan. Tako beše otišao da se nastani u luci Smirni, 
na Egejskom moru, gde je uz pomoć jednog grčkog brodovlasnika sebi stvorio pravu ratnu mornaricu koja 
je imala lake brigantine, lađe na vesla, dromone, bireme ili trireme, ukupno stotinak brodova. U prvoj 
etapi je zaposeo mnogobrojna ostrva, pre svega Rodos, Hios i Samos, i proširio svoju vlast na celu 
egejsku obalu. Elem, pošto je sebi izgradio pomorsko carstvo, proglasio se bazilejem udesivši svoju 
palatu u Smirni po modelu carskoga dvora, a zatim je svoju mornaricu poslao na Carigrad. Aleksija je 
stajalo grdnih muka da odbije napad i da uništi jedan deo turskih lađa. 

Nimalo obeshrabren, otac buduće sultanije odlučno je nastavio izgradnju svojih ratnih brodova. Bilo 
je to krajem 1092, u vreme kada se Kilič Arslan vraćao iz progonstva. Čaka je pomislio da bi mladi 
Sulejmanov sin bio odličan saveznik protiv Ruma pa mu je ponudio ruku svoje kćeri. Ali računica mladog 
sultana prilično se razlikovala od tastove. Plan o osvajanju Carigrada činio mu se potpuno besmislen; 
naprotiv, nikome iz njegovog okruženja nije bilo nepoznato njegovo nastojanje da eliminiše turske emire 
koji su pokušavali da sebi stvore feudno dobro u Maloj Aziji, to jest na prvom mestu Danišmenda i 
preambicioznog Caku. Sultan, dakle, nije oklevao: nekoliko meseci pre dolaska Franđa pozvao je svoga 
tasta na gozbu; pošto ga je dobro napio, po svoj prilici gaje lično izbo nožem. Čaka je imao sina koji ga 
je tada nasledio, ali nije nasledio ni pamet ni ambicije svoga oca. Sultanijin brat se zadovoljio time da 
upravlja svojim pomorskim emiratom sve do onog letnjeg dana 1097. kada se rumska flota iznebuha 
pojavila na pučini pred Smirnom, sa neočekivanim glasnikom na palubi: njegovom sopstvenom sestrom. 

Ona nije od početka shvatala razloge tolike pažnje kojom ju je car zasipao, ali dok je prevoze do 
Smirne, grada u kome je provela detinjstvo, sve joj postaje jasno. Zadužena je da objasni svom bratu da 
je Aleksije uzeo Nikeju, da je Kilič Arslan potučen i da će jedna moćna armija Ruma i Franđa uskoro 
napasti Smirnu uz pomoć ogromne flote. Ako ovaj želi da mu život bude pošteđen, pozvan je da odvede 
sestru njenom suprugu, negde u Anadoliju. 

Pošto predlog nije bio odbijen, Smiranski emirat prestaje da postoji. Sutradan po padu Nikeje, cela 
obala Egejskog mora, sva ostrva, ceo zapadni deo Male Azije više ne pripada Turcima. A Rumi, sa 
svojim franačkim pomoćnicima, kao da behu odlučili da idu i dalje. 

No Kilič Arslan, u svom planinskom utočištu, nije položio koplja. 

Pošto je prošao prvi talas iznenađenja, sultan se aktivno priprema da uzvrati udarac. Stade 
prikupljati vojsku, vrbovati dobrovoljce i pozivati na džihad, beleži Ibn al Kalanisi. Hroničar iz 
Damaska dodaje da Kilič Arslan zamoli sve Turke da mu priteknu u pomoć, a oni se u velikom broju 
odazvaše na njegov poziv 

Naime, prvi sultanov cilj je sklapanje saveza sa Danišmendom. Obično primirje nije dovoljno; sada 
je izuzetno važno da turske snage u Maloj Aziji budu ujedinjene, kao da se radi o jednoj vojsci. Kilič 
Arslan je siguran u odgovor svog suparnika. Gorljiv musliman koliko i realističan strateg, Danišmend 
smatra da napredovanje Ruma i njihovih franačkih saveznika i njega ugrožava. Više voli da im se 
suprotstavi na zemlji svoga suseda nego na svojoj, te bez oklevanja stiže sa hiljadama konjanika u 
sultanov tabor. Zbratime se, savetuju se, razrađuju planove. Pogled na to mnoštvo ratnika i konja što 


prekriva bregove vođama vraća samopouzdanje. Napašće neprijatelja čim budu imali priliku. 

Kilič Arslan vreba svoju žrtvu. Njegove uhode infiltrirane kod Ruma dostavile su mu dragocena 
obaveštenja. Franđi viču na sav glas kako su čvrsto rešeni da produže i dalje od Nikeje i kako 
nameravaju da stignu sve do Palestine. Zna im se čak i itinerer: spuštanje ka jugoistoku, u pravcu Konije, 
jedinog značajnog grada koji je još u sultanovim rukama. Duž cele te planinske zone koju će morati da 
pređu, Zapadnjaci će, dakle, biti izloženi napadima. Valja samo izabrati zgodan kutak za zasedu. Emiri, 
koji dobro poznaju taj kraj, ne oklevaju. Ima pored Dorileje, na četiri dana hoda od Nikeje, jedno mesto 
gde put uranja u pliću udolinu. Ako se turski ratnici posakrivaju iza bregova, preostaje im samo da 
čekaju. 

U poslednjim danima juna 1097, kada Kilič Arslan saznaje da su Zapadnjaci, praćeni malom trupom 
Ruma, napustili Nikeju, zaseda je već postavljena. Prvog jula u zoru, Franđi se pojavljuju na vidiku. 
Vitezovi i pešadinci polagano napreduju, nimalo ne sluteći šta ih čeka. Sultan se plašio da neprijateljski 
doušnici ne otkriju njegovo ratno lukavstvo. Od toga očigledno nije bilo ništa. Drugi razlog zadovoljstva 
seldžukidskog monarha: Franđi izgledaju manje brojni nego što mu je bilo dojavljeno. Je li jedan deo 
ostao u Nikeji? To ne zna. U svakom slučaju, na prvi pogled on je brojno nadmoćniji. ako se tome doda 
prednost iznenađenja, dan će mu verovatno biti srećan. Kilič Arslan je nervozan, ali pun samopouzdanja. 
Mudri Danišmend, koji ima dvadeset godina iskustva više od njega, takođe. 

Samo što se sunce pomolilo iza bregova, izdato je naređenje za napad. Taktika turskih ratnika dobro 
je uvežbana. Ona im je i osigurala da već pola veka imaju vojnu nadmoć na Istoku. Njihova vojska je 
gotovo u potpunosti sastavljena od lakih konjanika koji zadivljujuće rukuju lukom. Približe se, zaspu 
neprijatelja kišom smrtonosnih strela, zatim se udalje brzinom munje, da ustupe mesto novom redu 
napadača. Uglavnom sa nekoliko uzastopnih talasa dovedu svoju žrtvu do agonije. A tada započnu završnu 
borbu prsa u prsa. 

No sultan, smešten sa svojim glavnim štabom na jednom visokom grebenu, na dan te bitke kod 
Dorileje zabrinuto konstatuje da stare turske metode više nemaju uobičajenu delotvornost. Istina, Franđi 
nisu nimalo okretni i kao da im se ne žuri da uzvrate na višestruke napade. Ali savršeno vladaju veštinom 
odbrane. Glavna snaga njihove vojske počiva u tim debelim oklopima kojim vitezovi pokrivaju celo telo, 
a ponekad čak i svoga konja. Iako napreduju sporo, tromo, ljudi su sjajno zaštićeni od strela. Nakon 
višesatne borbe toga dana, mada su im turski strelci naneli brojne žrtve, naročito među pešadincima, 
glavnina franačke vojske ostala je netaknuta. Treba li započeti prsa u prsa? To se čini rizičnim: u 
mnogobrojnim okršajima što su se odvijali oko bojnog polja, stepski konjanici nisu se nimalo istakli 
spram tih istinskih ljudskih tvrđava. Treba li beskonačno produžavati fazu izmaranja? Sada kada je učinak 
iznenađenja prošao, inicijativa bi mogla da dođe i iz protivničkog tabora. 

Neki emiri već savetuju povlačenje kad se u daljini pojavi oblak prašine. Nailazi nova franačka 
vojska, isto tako brojna kao prethodna. Oni protiv kojih se bore od jutra samo su prethodnica. Sultan 
nema izbora. Mora narediti povlačenje. Još i pre nego što je to uspeo učiniti, najavljuju mu da je i treća 
franačka vojska na vidiku, iza turskih linija, na brdu što se nadvija nad turskim glavnim štabom. 

Ovoga puta, Kiliča Arslana preplavi strah. On skoči na svog paripa i galopira ka planinama, 
napustivši čak i ono čuveno blago koje uvek nosi sa sobom da bi isplatio svoje trupe. Danišmend ga prati 
u stopu, kao i većina njegovih emira. Koristeći jedini adut koji im preostaje, brzinu, mnogobrojni 
konjanici uspevaju da odmagle tako brzo da ih pobednici nisu mogli stići. Ali većina vojnika ostaje na 
bojištu, opkoljena sa svih strana. Kao što će zapisati Ibn al Kalanisi: Franđi potukoše do nogu tursku 
vojsku. Mnoge pobiše, napljačkaše veliko blago i uzeše dosta zarobljenika koje prodaše u roblje. 

Kilič Arslan bežeći naiđe na odred konjanika koji dolaze iz Sirije da se bore na njegovoj strani. 
Prekasno je, priznaje im on, ti Franđi su previše brojni i previše snažni te više ništa ne možemo učiniti da 
ih zaustavimo. Proprativši svoje reči delom rešen da pusti da uragan prođe, pobeđeni sultan iščezava u 
bezmerju anadolske visoravni. Čekaće četiri godine pre nego što se osveti. 


Samo još priroda kao da je odolevala osvajaču. Jalovo tlo, majušne planinske staze i letnja žega na 
drumovima bez hladovine malo usporavaju napredovanje Franđa. Trebaće im, posle Dorileje, stotinu 
dana da pređu Anadoliju, dok bi im u drugim okolnostima mesec dana bilo dovoljno. U međuvremenu, 
vesti o turskom slomu obišle su Orijent. Kad se proču vest o tom po islam sramnom porazu, zavlada 
istinska panika, beleži hroničar iz Damaska. Prestravljenost i zebnja dobiše ogromne razmere. 

Neprestano kruže glasine o skorašnjem dolasku strašnih vitezova. Krajem jula, pukne glas da nailaze 
iz sela Al Balana, na krajnjem severu Sirije. Hiljade konjanika se okupljaju da im se suprotstave. Lažna 
uzbuna, Franđi se ne pojavljuju na vidiku. Najveći optimisti se pitaju nisu li se osvajači vratili natrag. Ibn 
al Kalanisi se za time povodi i sam kroz jednu od svojih astroloških parabola koju njegovi savremenici 
mnogo vole: Toga leta, na zapadu se pojavi kometa, njen uspon potraja dvadeset dana, a potom ona 
iščeznu više se ne ukazavši. No iluzije su se brzo raspršile. Vesti su sve jasnije. Već sredinom septembra 
može se pratiti napredovanje Franđa od sela do sela. 

Tako 21. oktobra 1097. odjeknu krici sa vrha citadele Antiohije, najvećeg grada u Siriji. „Eno ih 
tamo!“ Nekoliko besposličara se gura ka bedemima, ali vide samo oblak prašine, veoma daleko, na kraju 
ravnice, pored Antiohijskog jezera. Franđi su još na dan hoda od Antiohije, možda i više, i sve navodi na 
to da će hteti da se zaustave kako bi malo predahnuli posle dugog putovanja. Mudrost, međutim, zahteva 
da se već pozatvara svih pet gradskih kapija. 

U sukovima, jutarnja vreva je zamrla, trgovci i mušterije se ne miču. Žene šapuću neke molitve. Strah 
se dočepao grada. 


I poglavlje 


PROKLETI KOVAČ OKLOPA 


Kada Jagi Sijan, gospodar Antiohije, bi obavešten o dolasku Franđa, on se uplaši pobune hrišćana u svom gradu. Stoga odluči da ih 
istera. 


Ovaj će događaj ispričati arapski povesničar Ibn al Atir, više od jednog stoleća nakon početka 
franačke invazije, uzdajući se u svedočanstva koja su ostavili savremenici: 


Prvoga dana, Jagi Sijan zapovedi muslimanima da izađu iz grada i očiste rovove što ga okružuju. Sutradan na isti kuluk posla samo 
hrišćane. Natera ih da rade do večeri, a kad ovi htedoše da se vrate, on ih u tome spreči rekavši: „Antiohija je vaša, ali morate mi je 


prepustiti dok ne rešim naš spor sa Franđima.“ Oni ga upitaše: ,,Ko će štititi naše žene i našu čeljad?“ Emir im odgovori: ,,Brinuću se o 
njima umesto vas.“ On uistinu zaštiti porodice isteranih i ne dozvoli da im padne i dlaka s glave. 


Tog meseca oktobra 1097, stari Jagi Sijan, već četrdeset godina sluga seldžukidskih sultana, živi 
opsednut izdajom. Uveren je da franačke vojske okupljene pred Antiohijom nikada neće moći da prodru u 
grad, sem ako ne nađu saučesnike unutar bedema. Jer njegov grad ne može biti osvojen na juriš, a još 
manje izgladnjen blokadom. Vojnici kojima raspolaže taj turski emir beličaste brade nisu, doduše, brojni, 
svega ih je šest do sedam hiljada, dok Franđi imaju skoro trideset hiljada ratnika. Ali Antiohija je 
praktično neosvojivo utvrđenje. Bedemi su joj dugi dva farsaha (dvanaest hiljada metara) i broje ni 
manje ni više no tristo šezdeset kula podignutih na tri različita nivoa. Temeljno izgrađeni od klesanog 
kamena i opeke te popunjeni suhozidinom, penju se na istoku uz brdo Habib an Nađar krunišući njegov 
greben neosvojivom citadelom. Na zapadu im je Oront, koji Sirijci zovu Al Asi, ,,buntovna reka“, jer 
ponekad ostavlja utisak da teče u suprotnom smeru, od Sredozemnog mora ka unutrašnjosti. Njeno se 
korito proteže duž zidina Antiohije, čineći prirodnu prepreku koju nije tako lako premostiti. Na jugu se 
pak bedemi nadvijaju nad udolinom čija je padina tako strma da izgleda kao nastavak utvrde. Stoga je 
opsadnicima nemoguće potpuno opkoliti grad, a branioci nemaju nikakvih poteškoća da opšte sa spoljnim 
svetom i da se snabdevaju hranom. 

Gradske zalihe hrane su veoma obilate, tim pre što bedemi okružuju, sem kuća i vrtova, prostrana 
obrađena zemljišta. Pre ,,Fethe“, muslimanskog osvajanja, Antiohija je bila rimska metropola sa dvesta 
hiljada stanovnika; te 1097, nema ih više od četrdeset hiljada, a nekoliko nekada naseljenih četvrti 
pretvoreno je u njive ili voćnjake. Iako je izgubila svoj sjaj iz prošlosti, i dalje je grad koji zadivljuje. 
Svi putnici - čak i kada dolaze iz Bagdada ili Carigrada - na prvi pogled su očarani prizorom toga grada 
što se prostire u nedogled, sa njegovim minaretima, crkvama, sukovima pod arkadama, raskošnim 
letnjikovcima ugrađenim u šumovite padine što se penju ka citadeli. 

Jagi Sijan nema nikakve brige što se tiče čvrstine svojih utvrđenja ili bezbednosti snabdevanja. Ali 
sve te odbrambene mere lako mogu da postanu beskorisne ako opsadnici budu uspeli da nađu, na bilo 
kojoj tački beskonačnih bedema, saučesnika koji će im otvoriti kapiju ili olakšati pristup nekoj kuli, što 
se u prošlosti već događalo. Otuda njegova odluka da istera većinu svojih hrišćanskih građana. U 
Antiohiji, kao i drugde, hrišćani sa Orijenta - Grci, Jermeni, maroniti, jakoviti - odmah po dolasku Franđa 
podvrgnuti su dvostrukom tlačenju: od svoje zapadnjačke braće po veri koja ih sumnjiči za naklonost 
prema Saracenima i tretira ih kao podanike nižeg ranga, i od svojih muslimanskih sugrađana koji u njima 


često vide prirodne saveznike osvajača. Granica između verske i nacionalne pripadnosti u suštini ne 
postoji. Isti naziv, Rum, označava i Vizantince i Sirijce grčkoga obreda, koji uvek kažu da su bazilejevi 
podanici; reč „jermenski“ odnosi se u isti mah i na crkvu i na narod, a kada musliman govori o „naciji“, 
al umi, pri tom misli na zajednicu vernika. U glavi Jagija Sijana, izgon hrišćana manje je čin verske 
diskriminacije, a više mera koja pogađa, u ratnom vremenu, državljane jedne neprijateljske sile, 
Carigrada, kojoj je Antiohija dugo pripadala i koja nikada nije odustala od nauma da je povrati. 

Od svih velikih gradova arapske Azije, Antiohija je poslednja pala pod dominaciju Turaka dinastije 
Seldžukida; 1084. još je bila pod vlašću Carigrada. I kada trinaest godina potom franački vitezovi kreću u 
njenu opsadu, Jagi Sijan je, naravno, ubeđen da se radi o pokušaju ponovne uspostave rumske vlasti, uz 
saučesništvo lokalnog stanovništva, većinski hrišćanskog. Spram te opasnosti, emir se ne opterećuje 
nikakvim skrupulama. On dakle isteruje ,,nasaru“, pristalice Nazarećanina - kako zovu hrišćane - a zatim 
u svoje ruke uzima snabdevanje žitom, uljem i medom, te svakodnevno proverava utvrde, strogo 
kažnjavajući svaki nemar. Hoće li to biti dovoljno? Ništa nije manje izvesno. Ali preduzete mere morale 
bi mu omogućiti da izdrži dok čeka dolazak pojačanja. Kada će ono da stigne? Svako živ u Antiohiji 
neumorno sebi postavlja ovo pitanje, a Jagi Sijan nije sposobniji da na njega odgovori od bilo kojeg 
čoveka sa ulice. Čim je nastupilo leto, dok su Franđi bili još daleko, hitno je poslao svog sina 
muslimanskim glavešinama Sirije kako bi ih upozorio na opasnost što vreba njegov grad. U Damasku, 
saopštava nam Ibn Kalanisi, sin Jagija Sijana govori o svetom ratu. Međutim, u Siriji XI stoleća džihad je 
običan slogan kojim mašu vladari u nevolji. Da bi neki emir pristao da pritekne u pomoć drugome, treba 
da u tome nađe kakav lični interes. Tek onda stane da se poziva na velika načela. 

I tako se te jeseni 1097. nijedan vođa, osim samog Jagija Sijana, ne oseća neposredno ugroženim 
franačkom najezdom. Ako carevi plaćenici hoće da povrate Antiohiju, u tome nema ničeg neprirodnog, 
pošto je taj grad oduvek bio vizantijski. U svakom slučaju, veruje se, Rumi neće ići dalje. A to što je Jagi 
Sijan u nevolji i nije neko zlo za njegove susede. Deset godina se s njima poigravao, sejući neslogu, 
raspirujući ljubomoru, kidajući saveze. Sada kad od njih traži da zaborave na svoje svađe i priteknu mu u 
pomoć, treba li se čuditi što mu nisu iz istih stopa odjurili? 

Kao realističan čovek, Jagi Sijan zna da će ga pustiti da čezne, da će ga primorati da moljaka za 
pomoć, da će mu skupo naplatiti njegova dovijanja, ujdurme, izdaje. Međutim, ne pada mu na pamet da će 
ići dotle da ga predaju vezanih nogu i ruku bazilejevim plaćenicima. Na kraju krajeva, samo je nastojao 
da preživi u bespoštednom osinjaku. U svetu u kome se on razvija, svetu seldžukidskih vladara, krvave 
borbe nikada ne prestaju, a gospodar Antiohije, kao i svi drugi emiri te oblasti, prisiljen je da se 
opredeli. Nađe li se na strani gubitnika, čeka ga smrt, ili u najmanju ruku zatočeništvo i nemilost. Posreći 
li mu se da izabere tabor dobitnika, onda neko vreme uživa u pobedi, dobije za nagradu koju lepu 
zarobljenicu, a zatim je već uvučen u novi sukob u kojem izlaže život opasnosti. Da bi čovek opstao, 
mora da se kladi na dobroga konja, a ne uporno na jednog te istog. Svaka greška je kobna, a retki su emiri 
koji umru u svojoj postelji. 

A u Siriji, po dolasku Franđa, politički život je zatrovan »ratom dva brata“, dve neobične ličnosti 
koje kao da su pobegle pravo iz mašte nekog narodnog pripovedača: Ridvana, kralja Alepa, i njegovog 
mlađeg brata Dukaka, kralja Damaska, koji jedan prema drugom gaje tako tvrdokornu mržnju da im ništa, 
čak ni zajednička pretnja, ne dozvoljava ni da pomisle na pomirenje. Te 1097, Ridvan je tek prešao 
dvadeset godina, a već je okružen velom misterije i o njemu kolaju najstrašnije legende. Onizak, mršav, 
oštrog i ponekad bojažljivog pogleda, beše, izgleda, potpao, veli nam Ibn al Kalanisi, pod veliki uticaj 
jednog ,,lekara-astrologa“ pripadnika reda asasina, sekte koja je upravo osnovana, i koja će igrati 
značajnu ulogu tokom cele franačke okupacije. Kralja Alepa optužuju, ne bez razloga, da koristi te 
fanatike kako bi uklonio svoje protivnike. Nizom ubistava, bezbožnošću i veštičarenjem Ridvan izaziva 
opšte nepoverenje, ali najveću mržnju na sebe navukao je u svojoj sopstvenoj porodici. Kada se uspinjao 
na presto, 1095, dao je zadaviti svoja dva mlađa brata, plašeći se da mu jednog dana ne otmu vlast: treći 


je brat spasio živu glavu bežeći iz alepske citadele one iste noći kada su snažne ruke Ridvanovih robova 
morale da se stegnu oko njegovog vrata. Taj preživeli beše Dukak, koji otada prema starijem bratu gaji 
šlepu mržnju. Posle bekstva sklonio se u Damask, čija ga je vojna posada proglasila kraljem. Taj mladić 
slabe volje i krhkog zdravlja, povodljiv i naprasit, živi opsednut mišlju da brat želi da ga ubije. 
Pritešnjen između ta dva polu-luda vladara, Jagi Sijan nema lak zadatak. Najbliži mu je sused Ridvan, 
čija se prestonica Alep, jedan od najstarijih gradova na svetu, nalazi na tri dana od Antiohije. Dve godine 
pre dolaska Franđa, Jagi Sijan mu je dao svoju kćer za ženu. Ali ubrzo je shvatio da taj zet priželjkuje 
njegovu zemlju, te je i on počeo da strepi za svoj život. Kao i Dukak, opsednut je strahom od sekte 
asasina. Pošto je zajednička opasnost zbližila dva čoveka, kada Franđi stanu napredovati ka Antiohiji, 
Jagi Sijan se najpre okreće kralju Damaska. 

No Dukak okleva. Ne plaše njega Franđi, tvrdio je, nego ne želi da vodi vojsku u blizinu Alepa i time 
bratu pruži priliku da ga napadne s leđa. Jagi Sijan, koji zna koliko je teško savezniku iskamčiti odluku, 
potrudio se da mu pošalje svog sina Šemsa ad Davlu - ,Sunce Države“ - jednog sjajnog, žestokog, 
strastvenog mladića, koji nikad ne odustaje od svoga nauma. Šems neumorno opseda kraljevsku palatu, 
dosađujući Dukaku i njegovim savetnicima, čas im laskajući čas im preteći. Pa ipak, tek u decembru 
1097, dva meseca nakon početka bitke za Antiohiju, gospodar Damaska pristaje, protiv svoje volje, da 
krene s vojskom ka severu. Šems ga prati. On zna da je nedelja dana puta Dukaku i više nego dovoljna da 
promeni mišljenje. I doista, što više odmiču, mladi kralj je sve nervozniji. Dana 31. decembra, kada je 
damaska vojska već prevalila dve trećine puta, nailaze na četu franačkih vojnika koji su došli da 
pljačkaju po toj oblasti. Uprkos svojoj jasnoj brojčanoj nadmoći i relativnoj lakoći s kojom je uspeo da 
opkoli neprijatelja, Dukak odbija da naredi napad. Time Franđima, nakratko zbunjenim, daje vremena da 
se priberu i oslobode iz obruča. Kada se dan primakne koncu, nema ni pobednika ni pobeđenog, ali 
Damašćani su izgubili više ljudi nego njihovi protivnici: Dukaku je to dovoljno da se obeshrabri te on, 
uprkos Šemsovom očajničkom preklinjanju, smesta naređuje svojim ljudima da se vrate. 

U Antiohiji Dukakovo otpadništvo izaziva najveće ogorčenje, ali branioci ne odustaju. Tih prvih dana 
1098. pometnja, začudo, vlada u taboru opsadnika. Mnoge uhode Jagija Sijana uspele su, naime, da se 
uvuku kod neprijatelja. Neke od ovih doušnika vodi mržnja prema Rumima, no većinom su to hrišćani iz 
grada koji se nadaju da će time zadobiti naklonost emira. Ostavili su porodice u Antiohiji i pokušavaju da 
obezbede njihovu sigurnost. Vesti koje šalju deluju umirujuće na stanovništvo: dok su zalihe opsađenika i 
dalje obilate, Franđe mori glad. Već ih je na stotine pomrlo, a većinu konja su poklali. Četa koja je 
naletela na damasku vojsku upravo je imala zadatak da pronađe koju ovcu ili kozu, te da opljačka ambare. 
Gladi se pridružuju i druge nedaće koje svakim danom sve više narušavaju moral osvajača. 

Bez prestanka lije kiša, pravdajući nepristojni nadimak ,,Pišulja“ koji su Sirijci dali Antiohiji. Tabor 
opsadnika pliva u blatu. A zatim, i ta zemlja se neprestano trese. Domoroci su na to navikli, no Franđi su 
užasno isprepadani; kada se okupe da zazivaju nebo verujući da su žrtve božje kazne, sve do grada se 
uzdiže snažan romor njihovih molitvi. Priča se da su odlučili, ne bi li stišali gnev Svevišnjeg, da iz logora 
proteraju sve bludnice, da pozatvaraju krčme i zabrane kockanje. Ima mnogo dezertiranja, čak i među 
vođama. 

Takve novosti, naravno, jačaju borbenost branilaca, koji su učestali sa smelim izlascima iz grada. 
Kao što će reći Ibn al Atir, Jagi Sijan je ispoljio zadivljujuću hrabrost, mudrost i čvrstinu. Arapski 
povesničar potom dodaje, ponesen oduševljenjem: Većina Franđa izgibe. Da su ostali onako brojni kao 
što behu po dolasku, bili bi zauzeli sve islamske zemlje! To preterivanje je smešno, ali odaje zasluženu 
počast junaštvu antiohijske posade koja će sama samcijata, dugim mesecima, podnositi teret najezde. 

Jer na pomoć se i dalje čeka. Januara 1098, ogorčen Dukakovim kukavičlukom, Jagi Sijanje primoran 
da se okrene Ridvanu. I opet Šems ad Davla dobija mučan zadatak da se najponiznije izvini kralju Alepa, 
da ne trepnuvši odsluša sve njegove sarkazme i da ga preklinje u ime islama i njihovih rodbinskih veza da 
se umilostivi i pošalje svoje trupe za spasenje Antiohije. Šems vrlo dobro zna da je njegov kraljevski 


šurak potpuno neosetljiv na tu vrstu argumenata i da bi radije sebi odsekao ruku nego je pružio Jagiju 
Sijanu. Ali zato će ga pritisnuti sama događanja. Franđi, koji imaju sve veće muke da se prehrane, upravo 
su krenuli u najezdu na zemlje seldžučkoga kralja, pljačkajući i pustošeći sve do nadomak Alepa, te 
Ridvan po prvi put oseća da se opasnost nadvija i nad njegovo dvorište. Stoga odlučuje, više u cilju 
vlastite odbrane nego pomaganja Antiohiji, da pošalje vojsku na Franđe. Šems trijumfuje. Šalje ocu 
poruku sa datumom alepske ofanzive i traži od njega da izvede svu svoju vojsku kako bi uhvatili 
opsadnike u klešta. 

U Antiohiji je Ridvanovo priticanje u pomoć toliko neočekivano da deluje kao dar s neba. Je li to 
preokret u ovoj bici koja traje više od stotinu dana? 

Konačno 9. februara 1098, početkom popodneva, stražari sa citadele znacima najavljuju približavanje 
alepske vojske. Ona broji više hiljada konjanika, dok su Franđi uspeli sakupiti tek sedam do osam stotina, 
toliko im je glad desetkovala jahaću marvu. Opsađenici, koji su već danima kao na žeravici, jedva čekaju 
da otpočne boj. No Ridvanove su se trupe zaustavile i počele podizati čadore, pa je bitka odložena za 
sutradan. Pripreme se nastavljaju i traju cele noći. Sada svaki vojnik tačno zna gde i kada treba napasti. 
Jagi Sijan ima poverenja u svoje ljude koji će, siguran je, ispuniti svoj deo pogodbe. 

Međutim, niko ne zna da je bitka unapred izgubljena, još pre no što je i započela. Užasnut onim što se 
priča o ratničkim vrlinama Franđa, Ridvan se više ne usuđuje da iskoristi svoju brojčanu nadmoć. Umesto 
da razvije vojsku, on samo nastoji da je zaštiti. I kako bi izbegao svaku opasnost od opkoljavanja, držao 
juje cele noći ukonačenu na uzanom pojasu zemlje pritešnjene između Oronta i Antiohijskog jezera. Kada 
Franđi u zoru napadnu, Alepljani su kao oduzeti. Na tom preuskom terenu svaki pokret im je onemogućen. 
Konji se propinju, a borce koji padnu izgazi sabraća pre no što stignu da ustanu. Naravno, više se ne 
može ni pomisliti na primenu tradicionalne taktike, to jest nasrtanja na neprijatelja u uzastopnim talasima 
strelaca u sedlu. Ridvanovi ljudi su saterani u borbu prsa u prsa, u kojoj su oklopljeni vitezovi s lakoćom 
stekli ogromnu prednost. Usledio je pravi pokolj. Kralj i njegova vojska, s Franđima za petama, samo 
gledaju kako da se izvuku, bežeći u neopisivom rasulu. 

Pod zidinama Antiohije, bitka se odvija drugačije. Već s prvim osvitom zore, branioci kreću u 
masovni napad i prisiljavaju neprijatelja da se povuče. Vode se ogorčene borbe, a vojnici Jagija Sijana u 
odličnom su položaju. Malo pre podneva, počeli su prodirati u tabor Franđa, kad do njih dopru vesti o 
potpunom porazu Alepljana. Onda emir, sav očajan, naredi svojim ljudima da se vrate u grad. Samo što je 
njihovo povlačenje okončano, kad se vitezovi koji su zgazili Ridvana vrate, natovareni jezivim trofejima. 
Stanovnici Antiohije uskoro začuju gromoglasne salve smeha, neke prigušene zvižduke, a potom ugledaju 
gde padaju, izbačene katapultima, strahovito unakažene glave Alepljana. Grad potone u smrtni muk. 

Uzalud je Jagi Sijan delio oko sebe reči ohrabrenja, jer i sam po prvi put oseća kako se obruč oko 
grada steže. Nakon sloma dva zavađena brata, od sirijskih kneževa više nema šta da očekuje. Ostalo mu 
je jedno jedino pribežište: namesnik Mosula, moćni emir Karbuka, s kojim je nevolja u tome što se nalazi 
na više od dve nedelje hoda od Antiohije. 

Mosul, zavičaj povesničara Ibn al Atira, prestonica je „Džezire“, to jest Mesopotamije, one plodne 
ravnice koju zalivaju dve velike reke: Tigar i Eufrat. To je političko, kulturno i ekonomsko središte od 
prvorazrednog značaja. Arapi hvale njegove sočne plodove, jabuke, kruške, grožđe i nar. Čitav svet 
povezuje ime Mosula sa finom tkaninom koja se odande izvozi, takozvanim muslinom. Po dolasku Franđa, 
iz zemlje emira Karbuke već se crpi jedno drugo blago koje će putnik Ibn Džubeir s divljenjem opisivati 
nekoliko desetina godina kasnije: nafta. Dragocena mrka tečnost, od koje će se jednog dana ovaj deo 
sveta obogatiti, već pada namernicima u oči: 


Prolazimo kroz mesto zvano Al Kajara (bitumenište), blizu Tigra. Desno od puta što vodi u Mosul, ima jedna udubina u zemlji, crna 
kao da je pod oblakom. Alah je tu načinio izvore, velike i male, iz kojih šiklja bitumen. Ponekad iz nekog od njih pršte komadići, kao da 
je proključao. Okolo grade bazene u kojima ga skupljaju. Oko tih izvora ima crna bara po čijoj površini pliva neka laka crna pena što 
se hvata uz rubove i zgrušava u bitumen. Ta tvar izgleda kao veoma žitko blato, glatko i sjajno, i širi jak miris. Tako smo mogli rođenim 


očima posmatrati čudo o kome smo se naslušali i čiji nam se opis činio krajnje neobičnim. Nedaleko odatle, na obali Tigra, ima još 
jedan veliki izvor čiji se dim može opaziti izdaleka. Vele nam da ga zapale kad hoće iz njega da izvlače bitumen. Plamen proguta sve 
njegove tečne sastojke. Onda se bitumen seče u komade i otprema. Poznat je u svim ovim krajevima sve do Sirije, u Akri i u svim 
priobalnim oblastima. Alah stvara sve što hoće. Neka je hvaljen! 


Stanovnici Mosula pripisuju mrkoj tečnosti lekovita svojstva, i dolaze da se u njoj okupaju kada su 
bolesni. Bitumen dobijen iz nafte služi takođe u gradnji, za ,,cementiranje“ opeke. Zbog svoje 
nepromočivosti, koristi se za premazivanje zidova u hamamima, gde poprima izgled uglačanog crnog 
mermera. Međutim, kao što ćemo videti, nafta se najčešće koristi upravo za vojsku. 

Nezavisno od tih primamljivih bogatstava, Mosul početkom franačke najezde igra bitnu stratešku 
ulogu, a pošto su njegovi namesnici stekli pravo uplitanja u sirijske poslove, ambiciozni Karbuka ima 
nameru da ga iskoristi. Za njega je taj poziv Jagija Sijana u pomoć jedinstvena prilika da proširi svoj 
uticaj. Zato bez oklevanja obećava da će podići veliku vojsku. Otada Antiohija živi još samo u 
iščekivanju Karbuke. 

Taj čovek, koga je poslalo samo proviđenje, nekada je bio rob, što za turske emire nije nimalo 
ponižavajuće. Naime, seldžučki vladari stekli su naviku da postavljaju svoje najvernije i najdarovitije 
robove na odgovorna mesta. Vojskovođe, namesnici gradova često su robovi, ,,mameluci“, a njihova je 
moć tolika da čak nemaju ni potrebe da budu zvanično oslobođeni. Pre okončanja franačke okupacije, 
celim muslimanskim Orijentom upravljače sultani mameluci. Već 1098, najuticajniji ljudi Damaska, Kaira 
i nekoliko drugih velegrada ili su robovi ili sinovi robova. 

Karbuka je jedan od najmoćnijih. Taj autoritarni oficir prosede brade nosi tursku titulu atabega, 
doslovno ,,kneževa oca“. U seldžučkom kraljevstvu, članovi vladajuće porodice imaju izuzetno visoku 
smrtnost - bitke, ubistva, pogubljenja - i često ostavljaju za sobom maloletne naslednike. Kako bi zaštitili 
interese tih dečaka, određuju im tutora koji se, da bi učvrstio ulogu poočima, uglavnom ženi majkom svog 
štićenika. Ti atabezi postaju, po svoj logici, istinski nosioci vlasti, koju često prenose na vlastite sinove. 
Zakoniti vladar tada je tek puka marioneta u njihovim rukama, a ponekad i talac. Međutim, strogo se 
poštuje privid. Tako se dešava da vojskom zvanično ,,komanduje“ dete od tri ili četiri godine koje je 
svoju vlast ,,prenelo“ na svog atabega. 

Upravo je to posredi u neobičnom prizoru što se može videti poslednjih dana aprila 1098, kada se 
skoro trideset hiljada ljudi okuplja na izlazu iz Mosula. Zvanični ferman tada objavljuje da hrabri ratnici 
kreću u džihad protiv nevernika, po naređenju nekog beznačajnog seldžučkog potomka koji je, vireći iz 
pelena, zapovedništvo nad vojskom poverio atabegu Karbuki. 

Prema povesničaru Ibn al Atiru, koji će život provesti u službi mosulskih atabega, Franđe obuze silan 
strah kad začuše da se Karbukina vojska uputila ka Antiohiji, jer su malaksavali od gladi, a zalihe im 
behu mršave. U braniocima se, naprotiv, nanovo probudila nada. Spremaju se da još jedanput izađu iz 
grada čim se muslimanske trupe približe. Jagi Sijan, uz efikasnu pomoć svog sina, sa istom je temeljitošću 
proverio rezerve žita, pregledao utvrde i ohrabrio svoje trupe obećavajući im skorašnji svršetak opsade, 
„uz Božju pomoć“. 

No sigurnost koju javno pokazuje samo je fasada. U proteklih nekoliko nedelja stanje se znatno 
pogoršalo. Blokada grada postala je mnogo stroža, snabdevanje mnogo teže i, što najviše brine, 
obaveštenja o neprijateljskom taboru sve su reda. Franđi su očigledno shvatili da sve što kažu ili urade 
stigne do ušiju Jagija Sijana, te su odlučili da pooštre mere. Emirovi doušnici su ih videli gde ubijaju 
jednog čoveka, peku ga na ražnju i jedu njegovo meso vičući na sav glas da će svaki uhoda koji bude 
uhvaćen doživeti istu sudbinu. Prestravljeni, doušnici su se posakrivali u mišju rupu, a Jagi Sijan više ne 
zna bogzna šta o opsadnicima. Kao iskusan vojnik, on smatra da je situacija krajnje zabrinjavajuća. 

Umiruje ga jedino spoznaja da je Karbuka na putu. Trebalo bi da bude tu, sa desetinama hiljada 
boraca, negde polovinom maja. U Antiohiji svi željno iščekuju taj trenutak. Svakoga dana kolaju glasine, 
koje šire građani što brkaju želje i stvarnost. Ljudi šapuću, trče ka zidinama, starice majčinski zapitkuju 


golobrade vojnike. Odgovor je uvek isti: ne, spasilačke vojske još nema na vidiku, ali sigurno neće 
zakasniti. 

Krećući iz Mosula, velika muslimanska vojska pruža zaslepljujuć prizor svojim mnogobrojnim 
kopljima što svetlucaju na suncu i svojim crnim barjacima, sa grbom Abasida i Seldžukida, što se vijore 
u moru vitezova s belim ogrtačima. Korak im je postojan, uprkos vrućini. Takvim bi hodom bili u 
Antiohiji za manje od dve nedelje. Ali Karbuka je zabrinut. Pred sam polazak primio je vrlo 
uznemirujuće vesti. Jedna trupa Franđa uspela je da se dočepa Edese, koju Arapi zovu Ar Ruha, velikog 
jermenskoga grada smeštenog severno od druma što vodi iz Mosula u Antiohiju. I atabegu ne izlazi iz 
glave pomisao da će mu se, kad priđe opsednutom gradu, Edesa naći iza leđa. Ne izlaže li se time 
opasnosti da upadne u klešta? Stoga u prvim danima maja saziva svoje glavne emire i saopštava im da 
namerava promeniti put. Najpre će se uputiti ka severu, i za nekoliko dana rešiti problem Edese, nakon 
čega će moći bez opasnosti da se suoči sa opsadnicima Antiohije. Neki se bune, podsećajući ga na 
očajničku poruku Jagija Sijana. No Karbuka ih ućutkuje. Kad donese neku odluku, tvrdoglav je kao 
magarac. Dok mu se emiri gunđajući pokoravaju, vojska kreće brdskim stazama što vode u Edesu. 

Međutim, prilike u tom jermenskom gradu su zabrinjavajuće. Vesti su doneli oni retki muslimani koji 
su uspeli da se iz njega izvuku. U februaru je stigao franački vođa po imenu Balduin na čelu nekoliko 
stotina konjanika i preko dve hiljade pešadinaca. Njemu se beše obratio za pomoć gospodar Edese, 
Toros, vremešni jermenski vladar, da bi ojačao posadu svoga grada izloženog učestalim napadima turskih 
ratnika. No Balduin odbija ulogu običnog plaćenika. On zahteva da bude proglašen za Torosovog 
zakonitog naslednika. Na šta je ovaj, kako je bio star i bez dece, i pristao. Službena ceremonija usvojenja 
obavljena je prema jermenskom običaju. Toros beše odeven u belu i veoma široku halju, a Balduin se, go 
do pojasa, podvukao pod odoru svoga ,,oca“ i pripio telo uz njegovo. Zatim je došao red na ,,majku“, to 
jest Torosovu ženu, uz čiju se nagu put Balduin takođe pripio, zavlačeći se pod njenu haljinu pred 
razveseljenim pogledima prisutnih, koji su šaputali daje taj obred, predviđen za usvajanje dece, pomalo 
neumestan kada je ,,sin“ već vitez, pa još krupan i dlakav! 

Zamišljajući taj prizor koji su im upravo opisali, vojnici muslimanske vojske smeju se grohotom. Ali 
od nastavka priče ih podilazi jeza: nekoliko dana posle ceremonije, gomila je linčovala ,,oca i majku“, i 
to na nagovor ,,sina“ koji je mrtav-hladan prisustvovao njihovom pogubljenju, a potom sebe proglasio 
„grofom“ Edese i sva važna mesta u vojsci i državnoj upravi poverio svojim franačkim drugovima. 

Videvši da su mu se zle slutnje obistinile, Karbuka priprema opsadu grada. No njegovi emiri nanovo 
pokušavaju da ga od toga odvrate. Tri hiljade franačkih vojnika iz Edese nikada se neće usuditi da 
napadnu muslimansku vojsku, koja broji na desetine hiljada ljudi; naprotiv, ima ih i više nego dovoljno da 
odbrane sam grad, te se opsada može odužiti i potrajati mesecima. A u međuvremenu bi Jagi Sijan, 
prepušten svojoj sudbini, mogao popustiti pod pritiskom osvajača. Ali atabeg za sve ovo neće ni da čuje. 
I tek pošto je izgubio tri nedelje pod bedemima Edese, priznaje svoju grešku i hita s vojskom ka 
Antiohiji. 

A u opsednutom gradu, nada iz prvih majskih dana ustupila je mesto sveopštem rasulu. Ni u palati ni 
na ulici niko nije shvatao zašto trupe iz Mosula toliko kasne. Jagi Sijan očajava. 

Napetost dostiže vrhunac kada 2. juna, pred sam zalazak sunca, stražari sa bedema daju znake da su 
Franđi okupili sve svoje snage i krenuli ka severoistoku. Emiri i vojnici imaju samo jedno objašnjenje: 
Karbuka je u blizini, i opsadnici mu idu u susret. Za svega nekoliko minuta vest se prenela od usta do usta 
po kućama i zidinama. Grad je prodisao. Već sutra će ga atabeg osloboditi. Već sutra će košmaru doći 
kraj. Veče je sveže i vlažno. Ljudi provode duge sate raspravljajući na pragovima svojih domova, 
pogasivši sva svetla. Napokon Antiohija usni, iscrpljena ali puna poverenja. 

Četiri sata ujutro: na jugu grada, prigušeni zvuk konopca što struže o kamen. Jedan čovek se naginje s 
vrha debele petougaone kule i rukom daje znake. Cele noći nije oka sklopio, a brada mu je raščupana. To 
je Firuz, kovač oklopa i nadzornik odbrane kula, reći će Ibn al Atir. Musliman jermenskog porekla, Firuz 


je dugo pripadao sviti Jagija Sijana, ali ga je ovaj nedavno optužio za nedozvoljeno trgovanje i udario mu 
tešku globu. U želji da mu se osveti, Firuz je stupio u vezu sa opsadnicima. Zadužen je da pazi, poručio 
im je, na prozor što gleda na dolinu, u južnom delu grada, kroz koji ih je spreman pustiti da uđu. Štaviše, 
kako bi im dokazao da nije posredi klopka, poslao im je sopstvenog sina za taoca. Opsadnici su njemu 
pak obećali mnogo zlata i zemlje. Sve beše utanačeno: upad će biti izvršen 3. juna u ranu zoru. A 
prethodnog dana, kako bi zavarali budnost gradske posade, opsadnici su se tobože povukli. 


Kad bi sklopljen sporazum između Franđa i tog prokletog kovača oklopa, pričaće Ibn al Atir, ovi se uspentraše do tog prozorčeta, 
otvoriše ga i baciše konopce uz koje se pope još mnogo ljudi. Kada ih beše skoro pet stotina, zasviraše u trube čim poče svitati, znajući 
da su branioci iscrpljeni od duga bdenja. Jagi Sijan ustade i upita šta se to zbiva. Odgovoriše mu da se trube oglašavaju sa citadele 
koju je začelo osvojio dušmanin. 


Zvuci dopiru sa kule zvane Dve sestre. No Jagi Sijan ne nalazi za shodno da to proveri. Veruje da je 
sve već izgubljeno. Podlegavši silnom strahu, naređuje da se otvori jedna od gradskih kapija, i u pratnji 
nekoliko stražara beži. Sav unezveren, jaše tako satima ne uspevajući da se povrati. Nakon dvesta dana 
otpora, gospodar Antiohije se slomio. Mada mu zamera na slabosti, Ibn al Atir seća se s tugom njegovog 
kraja. 

Rasplaka se što je napustio svoju porodicu, svoje sinove i muslimane, te ophrvan bolom pade sa paripa, ne znajući za se. Pratioci 


pokušaše da ga vrate u sedlo, ali se on više ne mogaše u njemu održati. Bio je na samrti. Tako ga ostaviše i odoše. Naiđe neki 
jermenski drvoseča i prepoznade ga. Odseče mu glavu i odnese je Franđima u Antiohiju. 


Grad pak pliva u ognju i krvi. Muškarci, žene i deca pokušavaju da pobegnu blatnim uličicama, no 
vitezovi ih sustižu bez po muke i kolju na licu mesta. Malo-pomalo, stravični krici poslednjih preživelih 
zamiru, i uskoro ih zamenjuju kreštavi glasovi nekolicine već pijanih franačkih pljačkaša. Iz 
mnogobrojnih zapaljenih kuća vije se dim. U podne, grad je zastrt crnim velom nalik mrtvačkom pokrovu. 

Usred tog krvožednog ludila 3. juna 1098, jedan jedini čovek umeo je da sačuva hladnu glavu. To je 
neumorni Šems ad Davla. Čim je grad zauzet, sin Jagija Sijana se zabarikadirao sa družinom saboraca u 
citadeli. Franđi u više navrata pokušavaju da ga odatle isteraju, no svaki put bivaju odbačeni, i to uz teške 
gubitke. Najveći franački vođa, Boemond, div duge plave kose, i sam je ranjen u jednome od tih napada. 
Poučen sopstvenom nedaćom, šalje Šemsu poruku u kojoj mu nudi slobodan odlazak ako napusti citadelu. 
No mladi emir to odbija s visine. Antiohija je leno koje je trebalo jednoga dana da nasledi, i boriće se za 
njega do poslednjeg daha. Ne manjka mu ni zaliha hrane ni naoštrenih strela. Veličanstveno ustoličena na 
vrhu brda Habib an Nađara, citadela može Franđima odolevati mesecima. A ovi pak mogu izgubiti na 
hiljade ljudi ukoliko se zainate u pentranju uz njene bedeme. 

Odlučnost tih poslednjih branilaca očito se isplatila. Vitezovi odustaju od napada na citadelu, 
zadovoljivši se time da je okruže sigurnosnim kordonom. A potom iz radosnog klicanja Šemsa i njegovih 
saboraca saznaju, tri dana nakon pada Antiohije, da je na vidiku Karbukina vojska. Za Šemsa i njegovu 
šačicu nesalomivih, u pojavi islamskih konjanika ima nečeg nestvarnog. Oni trljaju oči, plaču, mole se, 
grle se. Povici ,,Alahu ekber!“ (,,Bog je velik!“) dopiru sa citadele u neprekidnoj grmljavini. Franđi su se 
ukopali iza zidova Antiohije. Od opsadnika su postali opsađenici. 

Šems je srećan, no u dubini duše oseća gorčinu. Čim su mu se prvi emiri iz spasilačkog pohoda 
pridružili u njegovoj izbi, zasuo ih je stotinama pitanja. Zašto su tako kasno stigli? Što su Franđima dali 
vremena da zauzmu Antiohiju i pokolju žitelje? Na njegovo veliko čuđenje, svi sagovornici ne samo da ne 
pravdaju ponašanje svoje vojske već za sva zla optužuju Karbuku; nadmenog, uobraženog, nesposobnog, 
podlog Karbuku. 

Ne radi se samo o ličnim netrpeljivostima, već o pravoj uroti čiji podstrekač nije niko drugi do kralj 
Dukak iz Damaska, koji je prišao mosulskim trupama čim su ušle u Siriju. Muslimanska vojska odista nije 
homogena sila, nego koalicija vladara često suprotstavljenih interesa. Atabegove teritorijalne ambicije ni 
za koga nisu tajna, pa Dukaku nije bilo nimalo teško uveriti ostale da im je istinski neprijatelj sam 


Karbuka. Ako taj iz boja s nevernicima izađe kao pobednik, izdavače se za spasioca i onda nijedan 
sirijski grad neće izmaći njegovoj vlasti. Ako, naprotiv, bude potučen, opasnost što se nadvija nad 
sirijske gradove biće uklonjena. Spram te opasnosti, franačka najezda je manje zlo. A u tome što Rumi 
hoće da uz pomoć svojih plaćenika povrate svoj grad Antiohiju nema ničega dramatičnog, sve dok Franđi 
ne pomišljaju, daleko bilo, da stvore svoje sopstvene države u Siriji. Kao što će reći Ibn al Atir, „atabeg 
toliko ozlovolji muslimane svojim svojatanjima da oni odlučiše da ga izdaju u najpresudnijem trenutku 
bitke.“ 

Dakle, ta je veličanstvena vojska samo div na staklenim nogama, koga čovek i praćkom može srušiti! 
Šems je spreman zaboraviti ovu odluku da ostave Antiohiju na cedilu, i pokušava da nadvlada sva ta 
mešetarenja. Nije trenutak, čini mu se, za poravnavanje računa. No njegove će nade biti kratkoga daha. 
Karbuka ga već sutradan po svom dolasku poziva da mu stavi na znanje kako mu je oduzeto 
zapovedništvo nad citadelom. Šems je ogorčen. Zar se nije junački borio? Zar se nije suprotstavio svim 
franačkim vitezovima? Zar nije on naslednik gospodara Antiohije? Atabeg odbija svaku raspravu. On je 
vođa, i zahteva poslušnost. 

Sada je sin Jagija Sijana uveren da je muslimanska vojska, uprkos svojoj veličini što uliva strah, 
nesposobna za pobedu. Jedina mu je uteha saznanje da prilike u neprijateljskom taboru nisu mnogo bolje. 
Prema Ibn al Atiru, „nakon što su osvojili Antiohiju, Franđi celih dvanaest dana nisu imali šta da jedu. 
Plemići su se hranili svojim konjima, a sirotinja strvinama i lišćem.“ Franđi su tih poslednjih meseci 
često gladovali, ali su barem znali da mogu slobodno odlaziti u pljačkaške pohode po okolini i doneti 
kakve-takve zalihe. U novom položaju opsađenika više nemaju tu mogućnost. A zalihe Jagija Sijana, na 
koje su računali, bile su praktično iscrpljene. Dezertiranje je opet masovno otpočelo. 

Između te dve iscrpljene i obeshrabrene vojske, koje se juna 1098 sukobljavaju oko Antiohije, nebo 
mora da nije znalo kojoj da se prikloni, a onda kao da je prevagnuo jedan neobičan događaj. Zapadnjaci 
će vikati da se zbilo čudo, ali priča koju će izneti Ibn al Atir ne ostavlja nimalo mesta čudesima. 

Među Franđima je bio Boemond, svima njima glavešina, ali i neki izuzetno prepreden monah koji će ih uveriti da je koplje Mesijino, mir 

njegovoj duši, zakopano u Kusjanu, velikom antiohijskom zdanju. Ovaj im veli: ,Ako ga pronađete, pobedićete; u protivnom, čeka vas 

sigurna smrt.“ Prethodno beše zakopao jedno koplje u podu Kusjana i uklonio sve tragove. Onda im naredi tri dana posta i pokore; 
četvrtog ih dana uvede u zdanje sa njihovim slugama i radnicima, koji posvuda kopahu i napokon pronađoše koplje. Na to monah 
poviče: „Radujte se, jer pobeda je sigurna!“ Petog dana izađoše na gradsku kapiju u malim skupinama od pet-šest ljudi. A muslimani 


rekoše Karbuki: „Treba da se postavimo pored kapije i pobijemo sve ove što izlaze. Biće lako jer su se raštrkali!“ Ali on odvrati: „Ne! 
Čekajte da svi izađu napolje pa ćemo ih pobiti do poslednjeg!“ 


Atabegova računica je manje apsurdna nego što izgleda. Sa tako raspuštenim trupama, sa emirima koji 
čekaju na prvu priliku da uteknu, on ne može produžavati opsadu. Ako Franđi hoće da povedu boj, ne 
treba ih zastrašiti previše masovnim napadom, jer bi se mogli povući u grad. Ali ono što Karbuka nije 
predvideo, to je da će njegovu odluku da odugovlači odmah iskoristiti oni koji priželjkuju njegov poraz. I 
dok su Franđi nastavljali razvijanje trupa za borbu, u muslimanskom taboru je počelo dezertiranje. Pljušte 
optužbe za kukavičluk i izdaju. Osećajući da mu izmiče kontrola nad trupama i da je bez sumnje potcenio 
snagu opsađenika, Karbuka od ovih poslednjih traži primirje. To mu je dokrajčilo ono malo ugleda u 
očima sopstvene vojske, i samo je ojačalo samopouzdanje neprijatelja: Franđi su krenuli u silovit napad 
ne udostojivši ga ni odgovora na ponudu, i time su ga primorali da na njih pošalje talas konjanika- 
strelaca. No Dukak i većina emira već se mirno udaljavaju sa svojim četama. Videvši da je sve više i 
više osamljen, atabeg naređuje opšte povlačenje, koje će se smesta izroditi u rasulo. 

I tako se moćna muslimanska vojska raspala „a da nije zadala ni udarca mačem ili kopljem, niti 
odapela ijedne strele“. Mosulski povesničar jedva da preteruje. ,,I sami se Franđi uplašiše da je posredi 
lukavstvo, jer još ne beše došlo do boja koji bi opravdao takvu bežaniju. Zato odustadoše od gonjenja 
muslimana!“ Karbuka može napokon da se vrati u Mosul, živ i zdrav, sa dronjcima svoje vojske. Sve 
njegove ambicije zanavek su se raspršile pred Antiohijom; grad za koji se beše zarekao da će ga spasiti 


sada čvrsto drže Franđi. I držače ga još dugo, dugo. 
Ali ono najgore posle tog sramotnog dana jeste spoznaja da u Siriji više nema nijedne snage sposobne 
da zaustavi napredovanje osvajača. 


II poglavlje 
LJUDOŽDERI IZ MARE 


Ne znam je li ovo lovište divljih zveri ili moja kuća, moj rodni dom! 


Krik bola nepoznatog pesnika iz Mare nije obična stilska figura. Dužni smo, nažalost, da njegove reči 
shvatimo doslovno i da se sa njim zapitamo: šta se to tako monstruozno desilo u sirijskom gradu Mari 
krajem te 1098? 

Sve do dolaska Franda, žitelji su tamo živeli mirno, zaštićeni svojim kružnim bedemom. Njihovi 
vinogradi, kao i maslinjaci i smokvici, pružali su im skromno blagostanje. Što se tiče poslova u gradu, 
njima su upravljali časni gradski oci bez prevelikih ambicija, dok im je Ridvan od Alepa bio sizeren 
samo na papiru. Mara se najviše ponosila time što je bila zavičaj jednog od najvećih imena arapske 
književnosti, Abul Ale al Marija, koji beše preminuo 1057. Taj slepi pesnik, slobodni mislilac, usudio se 
da udari na običaje svoga doba, ne štedeći ni zabranjene teme. Valjalo je imati hrabrosti pa napisati 
sledeće: 


Zemljani se dele na dve vrste, 
Na one što imaju mozga, ali ne i vere, 
I one što imaju vere, ali ne i mozga. 


Četrdeset godina posle njegove smrti, fanatizam prispeo izdaleka pokazaće koliko je taj sin Mare bio 
u pravu, kako zbog svoje bezbožnosti, tako i zbog svog legendarnog pesimizma: 


Sudbina nas razara kao da smo od stakla, 
A naše krhotine više nikad ponovo ne srastu. 


Njegov će se grad naime pretvoriti u hrpu ruševina, a ono nepoverenje koje je pesnik tako često 
izražavao prema bližnjima naći će tamo svoju najsuroviju potvrdu. 

U prvim mesecima 1098, žitelji Mare zabrinuto su pratili bitku za Antiohiju, koja se odvijala na tri 
dana hoda severozapadno od njih. Franđi su posle svoje pobede izvršili pljačkaške upade u nekoliko 
susednih sela poštedevši Maru, no neke njene ugledne porodice za svaki slučaj su je napustile i preselile 
se u bezbednija mesta: Alep, Homs ili Hamu. Njihovi strahovi pokazali su se opravdanim kada je, krajem 
novembra, na hiljade franačkih ratnika opkolilo grad. Ako je nešto žitelja i uspelo pobeći, većina je 
uhvaćena u zamku. Mara nema ni vojske, već samo običnu gradsku miliciju kojoj se ubrzo priključuje 
nekoliko stotina mladića bez vojničkog iskustva. Pune dve nedelje junački odolevaju strašnim vitezovima, 
te čak na opsadnike bacaju sa bedema košnice pune pčela. 


Videvši ih tako uporne, ispričaće Ibn al Atir, Franđi napraviše drvenu kulu koja je dosezala do vrha bedema. Neki muslimani, obuzeti 
užasnim strahom i beznađem, zaključiše kako bi se mogli bolje braniti ako se utvrde u najvišim zdanjima grada. Stoga napustiše zidine, 
ostavivši tako stražarska mesta pustima. Njihovim stopama krenuše i drugi, te još jedna stražara na bedemu bi napuštena. Naskoro 
bedemi ostadoše bez ijednog branioca. Franđi se na njih popeše merdevinama, a kad ih muslimani ugledaše navrh zidina, izgubiše 
hrabrost. 


Dođe veče 11. decembra. Veoma je mračno i Franđi se još ne usuđuju da prodru u grad. Uglednici iz 


Mare stupaju u vezu sa Boemondom, novim gospodarom Antiohije, koji se nalazi na čelu napadača. 
Franački vođa obećava žiteljima živu glavu ako obustave borbe i povuku se iz nekih zgrada. Očajnički ga 
držeći za reč, porodice se okupljaju u kućama i lagumima, te cele noći čekaju drhteći od straha. 

A u zoru, dolaze Franđi: počinje pokolj. Cela tri dana sekli su ljude mačevima, pobivši preko sto 
hiljada duša i sijaset ih zarobivši. Ibn al Atirove brojke očito su plod bujne mašte, jer je grad uoči pada 
verovatno imao manje od deset hiljada stanovnika. Ali užas nije toliko u broju žrtava koliko u gotovo 
nepojmljivoj sudbini koja ih je čekala. 

U Mari, naši su odrasle pagane kuvali u kotlovima, a čeljad su nabijali na ražanj i proždirali 
pečene. Ovo priznanje franačkog letopisca Raula od Kana žitelji susednih mesta nikada neće pročitati, ali 
će do kraja života pamtiti ono što su čuli i videli. Jer sećanje na ta zverstva, koje su čuvali mesni pesnici 
i usmeno predanje, urezaće u duše sliku Franđa koju je bilo teško izbrisati. Letopisac Usama Ibn Munkid, 
rođen u susednom gradu Šajzaru tri godine pre tih događaja, napisaće jednog dana: 


Svi koji su se raspitali o Franđima u njima su gledali zveri nadmoćne u hrabrosti i borbenome žaru, no ni u čemu drugom, kao što su 
životinje nadmoćne u snazi i nasilnosti. 


Bespoštedan sud koji dobro sažima utisak što su ga o sebi ostavili Franđi po dolasku u Siriju: neka 
mešavina straha i prezira, sasvim razumljiva kod arapskog naroda koji je bio nadmoćan u kulturi, ali koji 
beše izgubio svu svoju borbenost. Nikada Turci neće zaboraviti ljudožderstvo Zapadnjaka. Kroz čitavu 
njihovu epsku književnost Franđi će vazda biti opisivani kao ljudožderi. 

Je li takva slika o Franđima nepravedna? Jesu li zapadnjački osvajači proždirali žitelje grada 
mučenika samo zato da bi preživeli? To će sledeće godine ustvrditi njihove glavešine u zvaničnom pismu 
papi: Strašna glad zavlada vojskom u Mari, i okrutna nužda je natera da se hrani leševima Saracena. 
Ali ovaj zaključak je po svoj prilici izrečen prerano. Jer stanovnici oblasti Mare, cele te zlokobne zime, 
prate ponašanje koje se ne može objasniti isključivo glađu. Rođenim očima gledaju čete raspomamljenih 
Franđa, takozvanih Tafura, kako se raštrkavaju poljima vičući na sav glas da im se gricka meso Saracena, 
i kako se uveče okupljaju oko vatre da proždiru svoje žrtve. Ljudožderi iz nužde? Ljudožderi iz 
fanatizma? Sve to deluje potpuno nestvarno, međutim, Franđe teško terete svedočanstva, kako opisima 
događaja, tako i morbidnom atmosferom što iz njih izbija. U tom pogledu, jedna rečenica franačkog 
letopisca Alberta od Eksa, koji je lično učestvovao u bici za Maru, i dalje je nedostižna po stravi i užasu: 
Našima se nije gadilo da jedu ne samo ubijene Turke i Saracene nego ni pse! 

Mučeništvo Abul Alinoga grada okončaće se tek 13. januara 1099, kada stotine Franđa naoružanih 
bakljama preplave ulice, ubacujući plamen u svaku kuću. Prethodno će biti razoreni bedemi, kamen po 
kamen. 

Epizoda u Mari daće doprinos produbljivanju jaza između Arapa i Franđa, koji neće moći zatrpati ni 
mnogi budući vekovi. Ali u ono vreme, narod, skamenjen od straha, više ne pruža otpor, sem ako nije 
sateran u kakav tesnac. I kada osvajači nastave put ka jugu, ostavljajući za sobom samo dimne ruševine, 
sirijski emiri žure da im pošalju emisare natovarene darovima kako bi ih ubedili u svoje dobre namere i 
ponudili im svu pomoć što bi im mogla ustrebati. 

Prvi je od njih Sultan Ibn Munkid, stric letopisca Usame, koji vlada malim emiratom Šajzara. Franđi 
stižu do njegove teritorije već sutradan po odlasku iz Mare. Na čelu im je Sen Žil, jedan od njihovih vođa 
koga arapski letopisci najčešće pominju. 

Pošto mu je emir poslao u susret svoje predstavnike, brzo je zaključen sporazum: Sultan se obavezuje 
ne samo da Franđe snabdeva namirnicima već im uz to dozvoljava da kupuju konje na šajzarskoj pijaci i 
obećava da će im poslati vodiče kako bi što lakše prešli ostatak Sirije. 

Odsada se u celoj oblasti sve zna o napredovanju Franđa i o deonicama njihovog puta. Oni sami 
svuda razglašavaju da im je krajnji cilj Jerusalim, gde nameravaju da zauzmu Isusov grob. Svi koji se 
nalaze na putu za sveti grad pokušavaju da se zaštite od pošasti koju ovi predstavljaju. Najsiromašniji se 


kriju u obližnjim šumama, bez obzira na to što one vrve divljim zverima, lavovima, vukovima, 
medvedima i hijenama. Svi koji imaju mogućnosti sele se ka unutrašnjosti zemlje. Drugi se sklanjaju u 
najbližu tvrđavu. Upravo su ovo poslednje rešenje odabrali seljaci iz bogate ravnice Bukaje, kada im je, 
poslednje sedmice januara 1099, dojavljeno da su franačke trupe u blizini. Skupivši stoku i zalihe ulja i 
žita, oni se penju ka Hosn el Akradu, ,citadeli Kurda“, koja sa nepristupačnog vrhunca brda dominira 
celom ravnicom sve do Sredozemnog mora. Premda je tvrđava odavno napuštena, zidine su joj čvrste, pa 
seljaci misle da će tamo biti bezbedni. Ali Franđi, kojima uvek manjka namirnica, krenu da je opsedaju. 
Njihovi ratnici počnu da se penju uz zidine Hosn el Akrada. Osećajući da im je odzvonilo, seljaci smisle 
ratno lukavstvo. Naglo otvore kapije citadele i ispuste deo svojih stada. Zaboravivši na borbu, svi Franđi 
se nadadnu u trk da pohvataju životinje. U njihovim redovima zavlada takva pometnja da se branioci, 
ohrabreni, uspešno izvuku napolje i stignu do šatora Sen Žila, gde franački vođa, napušten od svojih 
čuvara koji i sami žele da se dočepaju stoke, za dlaku izbegne zarobljavanje. 

Naši seljaci su i te kako zadovoljni svojim podvigom. Ali znaju da će se opsadnici vratiti da se 
osvete. Sutradan, kada Sen Žil povede svoje ljude u juriš na bedeme, od njih nema ni traga ni glasa. 
Napadači se pitaju kakvo li su to novo lukavstvo seljaci smislili. I doista, ovo im je namudrije od svih: 
iskoristili su mrkli mrak da se nečujno iskradu i odmagle daleko. A četrdeset godina kasnije, Franđi će na 
mestu Hosn el Akrada sagraditi jednu od svojih najstrašnijih tvrđava. Ime će samo malo izmeniti: ,, 
Akrad“ će postati ,,Krat“, a zatim ,,Krak“. ,,Krak vitezova“, sa svojim impozantnim obličjem, i danas, u 
XX veku, dominira ravnicom Bukajom. 

Februara_ 1099, citadela postaje, na nekoliko dana, glavni štab Franđa. Tamo prisustvujemo 
zbunjujućoj predstavi: iz svih susednih gradova, pa čak i iz nekih sela, stižu delegacije, vukući za sobom 
mazge natovarene zlatom, draperijama, zalihama. Političko rasparčavanje Sirije toliko je uzelo maha da 
se i najmanja selendra ponaša kao da je nezavisni emirat. Svako zna da u odbrani i u pregovorima sa 
osvajačima može računati samo na sopstvene snage. Nijedan knez, nijedan kadija, nijedan uglednik ne 
može načiniti ni najmanji znak otpora a da njime ne dovede celu svoju zajednicu u opasnost. Stoga svi 
ostavljaju svoja patriotska osećanja po strani i dolaze da sa usiljenim osmehom Franđima ponude darove 
i ukažu im čast. Ako već ne možeš slomiti neku ruku, onda je poljubi i moli Alaha da je slomi, kaže jedna 
domaća poslovica. 

Upravo će to mudro mirenje sa sudbinom upravljati ponašanjem emira Džane ad Davle, gospodara 
Homsa. Taj ratnik, glasovit po svome junaštvu, bio je pre nepunih sedam meseci najverniji saveznik 
atabega Karbuke. Ibn al Atir napominje da Džana ad Davla beše poslednji koji je pobegao pred 
Antiohijom. Ali više nije vreme za ratnu ili versku revnost, a emir se pokazao posebno pažljiv prema Sen 
Žilu, poklonivši mu, sem uobičajenih darova, i veliki broj konja, jer, napominju ambasadori iz Homsa 
sladunjavim tonom, Džana ad Davla je saznao da vitezovima nedostaje konja. 

Od svih delegacija koje defiluju ogromnim dvoranama Hosn el Akrada bez ikakvog nameštaja, 
najvelikodušnija je ona iz Tripolija. Izvlačeći jedan po jedan prekrasne komade nakita, u izradi jevrejskih 
zanatlija iz toga grada, njegovi ambasadori poželeli su Franđima dobrodošlicu u ime najpoštovanijeg 
vladara sirijske obale, kadije Džalala el Mulka. Ovaj pripada porodici Banu Amara, koja je od Tripolija 
napravila dragulj arapskog Orijenta. Uopšte se ne radi o jednom od onih bezbrojnih vojnih klanova što su 
sebi krojili lena samo silom oružja, već o dinastiji učenih ljudi, čiji je osnivač jedan sudski poglavar, 
kadija, što je zvanje koje su gradski suvereni zadržali. 

Kada su naišli Franđi, u Tripoliju i njegovoj okolini, zahvaljujući mudrosti kadija, vladali su mir i 
blagostanje na kojima su im susedi zavideli. Najveći ponos građana je njihov golemi ,,dom kulture“, Dar 
el Im, koji ima biblioteku sa stotinu hiljada knjiga, jednu od najznačajnijih toga vremena. Grad je 
okružen maslinjacima, drvoredima rogača, poljima šećerne trske, voćnjacima sa svim vrstama voća, koji 
su davali bogat rod. A u luci se odvija živa trgovina. 

Upravo to izobilje će doneti gradu prve nevolje sa osvajačima. U poruci koju je poslao Hosn en 


Akradu, Džalal el Mulk poziva Sen Žila da pošalje delegaciju u Tripoli kako bi pregovarali o sklapanju 
saveza. Neoprostiva greška. Franački emisari su istinski očarani vrtovima, palatama, pristaništem i 
zlatarskim bazarima, da više i ne slušaju kadijine predloge. Već sanjaju o tome šta bi sve mogli opljačkati 
ako se dočepaju grada. A po povratku su, izgleda, sve učinili da raspale lakomost svog vođe. Džalal el 
Mulk, koji naivno čeka Sen Žilov odgovor na predlog o sklapanju saveza, nemalo je iznenađen vešću da 
su Franđi 14. februara postavili opsadu ispred Arke, drugoga grada u Tripolijskoj kneževini. Razočaran 
je, naravno, ali nadasve je prestravljen, jer čvrsto veruje da je operacija koju vode osvajači samo prvi 
korak ka osvajanju njegove prestonice. I kako onda da ne pomišlja na sudbinu Antiohije? Džalal el Mulk 
već sebe vidi na mestu nesrećnog Jagija Sijana, kako posramljen jaše u smrt ili u zaborav. Žitelji 
Tripolija gomilaju zalihe predviđajući dugu opsadu. Sa strahom se pitaju koliko će se vremena osvajači 
zadržati pred Arkom. Svaki minuli dan neočekivana je odgoda. 

Protiče februar, zatim mart i april. Kao i svake godine, opojni mirisi izbeharalih voćnjaka obavijaju 
Tripoli. U njemu je sad lepše jer su vesti umirujuće: Franđi još nisu uspeli da zauzmu Arku, čiji se 
branioci tome ništa manje ne čude nego opsadnici. Istina, bedemi su joj čvrsti, ali nisu čvršći od bedema 
drugih, značajnijih gradova kojih su se Franđi uspeli dočepati. Međutim, snaga Arke leži u tome što njeni 
žitelji, od prvog trenutka bitke, čvrsto veruju da će, ukoliko i jedna jedina breša bude otvorena, svi biti 
poklani kao i njihova braća iz Mare i Antiohije. Danju i noću bdiju, odbijajući sve napade, sprečavajući 
da se bilo ko neopaženo uvuče u njihove redove. Osvajači se na kraju umore. Glasine o njihovim 
svađama stižu i do opsednutoga grada. I konačno, 13. maja 1099, dižu opsadu i odlaze podvijena repa. 
Nakon tromesečne iscrpljujuće borbe, upornost branilaca bila je nagrađena. Arka skače od radosti. 

Franđi su nastavili pohod ka jugu. Prolaze ispred Tripolija sa zabrinjavajućom sporošću. Džalal el 
Mulk, koji zna da su ljuti, brže-bolje im upućuje najbolje želje za nastavak putovanja. Pobrinuo se da im 
pošalje i namirnica, zlata, nekoliko konja kao i vodiče koji će ih uskim priobalnim drumom sprovesti do 
Bejruta. Tripolijskim utiračima puteva pridružiće se uskoro hrišćani maroniti iz libanskih gora koji, 
ugledajući se na muslimanske emire, dolaze da ponude pomoć zapadnjačkim ratnicima. 

Ne dirajući više posede Banu Amara, kao što je Žbejl, drevni Biblos, osvajači stižu do Nahr el 
Kalba, ,,Pseće reke“. 

Prešavši je, stupaju time u rat sa fatimidskim halifatom Egipta. 

Moćnik Kaira, snažni i krupni vezir Al Afdal Šahinšah, nije krio zadovoljstvo kada su emisari 
Aleksija Komnina došli da mu jave, aprila 1097, za masovnu navalu franačkih vitezova u Carigrad i 
početak njihove ofanzive u Maloj Aziji. Al Afdal, „Najbolji“, bivši rob od trideset pet godina koji 
beskompromisno upravlja egipatskim narodom od sedam miliona stanovnika, beše uputio caru svoje želje 
za uspeh, i molbu da ga obaveštava, kao prijatelja, o napredovanju ratnog pohoda. 


Neki vele da gospodari Egipta, videvši koliko se seldžukidsko carstvo širi, pretrnuše od straha i zamoliše Franđe da krenu na Siriju i 
tamo uspostave tamponsku državu između njih i muslimana. Samo Alah zna pravu istinu. 


Ovo neobično objašnjenje koje je Ibn al Atir dao o poreklu franačke invazije mnogo govori o podeli 
koja vlada u islamskom svetu između sunita, koji se pozivaju na abasidski halifat u Bagdadu, i šiita, koji 
sebe vide u fatimidskom halifatu iz Kaira. Taj raskol, koji vuče korene iz VII veka i jednog sukoba u 
Poslanikovoj porodici, nikada nije prestao da izaziva žestoke borbe među muslimanima. Čak i za 
državnike kao što je Saladin, borba protiv šiita nije ništa manje značajna od borbe protiv Franđa. Za sva 
zla što pogađaju islam redovno su optuživani „jeretici“, te nije ni čudo što se i sama franačka najezda 
pripisuje njihovim ujdurmama. Drugim rečima, ako je poziv Fatimida Franđima običan plod mašte, 
radovanje vođa Kaira dolasku zapadnjačkih ratnika sasvim je realno. 

Kad je pala Nikeja, vezir Al Afdal toplo je čestitao bazileju, a tri meseca pre nego što su se osvajači 
dočepali Antiohije, jedna egipatska delegacija natovarena darovima posetila je tabor Franđa da bi im 
poželela skorašnju pobedu i predložila im savez. Gospodar Kaira, vojnik jermenskog porekla, nije 


nimalo naklonjen Turcima, i njegova lična osećanja u tome se podudaraju sa interesima Egipta. Od 
sredine veka, napredovanje Seldžukida istovremeno je nagrizalo teritoriju fatimidskog halifata i 
vizantijskog carstva. Dok su Rumi gledali kako Antiohija i Mala Azija izmiču njihovoj kontroli, Egipćani 
su izgubili Damask i Jerusalim, koji su im pripadali celo stoleće. Između Kaira i Carigrada, kao i između 
Al Afdala i Aleksija, učvrstilo se prijateljstvo. Redovno se savetuju, razmenjuju obaveštenja, razrađuju 
zajedničke planove. Malo pre dolaska Franđa, dva čoveka zadovoljno su ustanovila da je seldžukidsko 
carstvo podriveno unutrašnjim svađama. I u Maloj Aziji i u Siriji nastale su brojne rivalske državice. 
Nije li odzvonio čas za osvetu Turcima? Je li došlo vreme da Egipćani kao i Rumi povrate svoje 
izgubljene posede? Al Afdal sanja o zajedničkoj operaciji dve savezničke sile, a kad sazna da je bazilej 
dobio od franačkih zemalja veliko pojačanje u trupama, oseća da mu je revanš nadohvat ruke. 

Delegacija koju je poslao opsadnicima Antiohije nije ni pominjala dogovor o nenapadanju. Za vezira, 
to se podrazumevalo. Ono što je predlagao Franđima bila je pravična deoba: njima severna Sirija, njemu 
južna Sirija, to jest Palestina, Damask i gradovi na obali, sve do Bejruta. Beše mu stalo da svoju ponudu 
da što pre, dok Franđi još nisu bili sigurni da će zauzeti Antiohiju. Bio je uveren da će je oni oberučke 
prihvatiti. 

Začudo, njihov odgovor bio je okolišan. Tražili su neka preciznija objašnjenja, naročito o budućoj 
sudbini Jerusalima. Pokazali su, doduše, prijateljsku naklonost prema egipatskim diplomatama, te su im 
čak priuštili prizor sa posečenim glavama trista Turaka ubijenih pored Antiohije. Ali odbijali su da 
sklope ikakvu nagodbu. Al Afdal ništa ne razume. Nije li njegov predlog realističan, pa čak i 
velikodušan? Imaju li Rumi i njihovi franački pomoćnici ozbiljne namere da se domognu Jerusalima, kao 
što su njegovi izaslanici stekli utisak? Da mu nije Aleksije možda lagao? 

Kairski moćnik još nije bio načisto kakvu politiku dalje da vodi, kad u junu 1098. do njega dopre vest 
o padu Antiohije, koju je pratila, u razmaku manjem od tri sedmice, vest o Karbukinom ponižavajućem 
porazu. Vezir je tada odlučan da smesta deluje i da preduhitri protivnike i saveznike. U julu, izveštava Ibn 
al Kalanisi, objaviše da je vrhovni zapovednik, vojni emir Al Afdal, napustio Egipat na čelu ogromne 
vojske i da je postavio opsadu ispred Jerusalima, u kome su se nalazili emiri Sokmen i Ilgazi, sinovi 
Artukovi. Napao je grad i pokrenuo sprave za bacanje kamena. Dva brata Turčina koja su upravljala 
Jerusalimom upravo behu došli sa severa, gde su učestvovali u Karbukinom nesrećnom pohodu. Nakon 
četrdesetodnevne opsade, grad je kapitulirao. Al Afdal postupi velikodušno prema dvojici emira i pusti 
ih na slobodu, njih i njihovu svitu. 

Mesecima su događaji, izgleda, davali za pravo gospodaru Kaira. Sve se doista odvijalo kao da su 
Franđi, stavljeni pred svršen čin, odustali od namere da idu dalje. Pesnici fatimidskog dvora više nisu 
nalazili dovoljno pohvalne reči slaveći podvig državnika koji je otrgnuo Palestinu od sunitskih ,,jeretika“. 
Ali kad u januaru 1099. Franđi odlučno nastave napredovanje ka jugu, Al Afdal je zabrinut. 

Stoga brzo šalje svog poverljivog čoveka u Carigrad da se posavetuje sa Aleksijem, koji mu tada 
daje, u jednom slavnom pismu, najpotresnije moguće priznanje: bazilej nema više nikakve kontrole nad 
Franđima. Ma kako izgledalo nemoguće, ti ljudi se ponašaju kako im je volja; pokušavaju da osnuju svoje 
sopstvene države i odbijaju da vrate Antiohiju carstvu, premda su se zaklinjali da će to učiniti, te su po 
svoj prilici rešeni da zauzmu Jerusalim ne birajući sredstva. Papa ih je pozvao u sveti rat kako bi se 
dočepali Hristova groba, i ništa ih ne može odvratiti od cilja. Aleksije dodaje da, što se njega tiče, ne 
opravdava njihove postupke i čvrsto se drži svog saveza sa Kairom. 

Uprkos ovoj poslednjoj napomeni, Al Afdal ima osećaj da je uhvaćen u smrtonosan škripac iz kojeg 
mu nema izlaza. Budući da je i sam hrišćanskog porekla, nije mu nimalo teško da razume to što su Frandi, 
čija je vera vatrena i naivna, tako odlučni da idu do kraja svog oružanog hodočašća. Sada žali što se 
upustio u palestinsku avanturu. Ne bi li bilo bolje da je ostavio Franđe i Turke da se tuku za Jerusalim 
nego što je sam, gotovo bez ikakvog razloga, preprečio put tim hrabrim ali isto toliko fanatičnim 
vitezovima? 


Znajući da mu treba nekoliko meseci kako bi digao vojsku sposobnu da se suoči sa Franđima, on piše 
Aleksiju, zaklinjući ga da učini sve što je u njegovoj moći kako bi usporio napredovanje osvajača. 
Bazilej zaista ovima šalje, u aprilu 1099, za vreme opsade Arke, poruku s molbom da odgode svoj 
polazak za Palestinu jer, izgovara se on, uskoro će doći lično da im se pridruži. Sa svoje strane, gospodar 
Kaira dostavlja Franđima nove predloge za nagodbu. Osim deobe Sirije, on jasnije izlaže svoju politiku 
spram svetoga grada: strogo poštovanje slobode veroispovesti, i mogućnost da ga hodočasnici posećuju 
kad god požele, pod uslovom, naravno, da dolaze u manjim družinama i bez oružja. Odgovor Franđa ga je 
ošinuo: ,,Doći ćemo u Jerusalim svi zajedno, u bojnom stroju, sa dignutim kopljima!“ 

To je objava rata. A 19. maja 1099, prešavši sa reči na delo, osvajači bez oklevanja prelaze Nahr el 
Kalb, severnu granicu fatimidskog područja. 

Ali „Pseća reka“ je samo fiktivna granica, jer Al Afdal se zadovoljio time da ojača posadu 
Jerusalima, prepuštajući priobalne posede Egipta njihovoj sudbini. Zato svi primorski gradovi, sa jednim 
jedinim izuzetkom, žure da se pogode sa osvajačem. 

Prvi od njih je Bejrut, na četiri sata hoda od Nahr el Kalba. Njegovi žitelji hitno šalju izaslanike 
vitezovima u susret, obećavajući da će im isporučiti zlato, zalihe i vodiče, pod uslovom da ovi ne diraju 
žetvu obližnje ravnice. Bejrućani dodaju da bi bili spremni priznati vlast Franđa ukoliko bi ovi uspeli da 
zauzmu Jerusalim. Saida, drevni Sidon, ponela se drugačije. Gradska posada u više navrata hrabro izlazi 
napolje i suprotstavlja se osvajačima, koji se svete pustošeći njene voćnjake i pljačkajući susedna sela. 
To će biti jedini slučaj otpora. Luke Tir i Akra, premda lako odbranjive, slede primer Bejruta. U 
Palestini, većina gradova i sela ispražnjena je od stanovnika čak i pre nego što su Franđi stigli. Ovi ni u 
jednom trenutku ne nailaze na pravi otpor te ih, 7. juna 1099, žitelji Jerusalima gledaju kako nailaze u 
daljini, tamo, na brdu, pored džamije proroka Samuila. Gotovo da se i čuje njihova larma. Potkraj 
popodneva, već taboruju pod zidinama grada. 

General Iftihar ad Davla, ,,Ponos države“, zapovednik egipatskog garnizona, smireno ih posmatra s 
vrha Davidove kule. Još pre nekoliko meseci preduzeo je sve neophodne mere da izdrži dugu opsadu. 
Popravio je deo bedema provaljenog tokom Al Afdalovog juriša protiv Turaka, prethodnoga leta. 
Sakupio je ogromne zalihe kako bi izbegao svaki rizik od nestašice dok budu čekali vezira, koji je obećao 
da će doći pre kraja jula i osloboditi grad. Iz prevelikog opreza, sledio je primer Jagija Sijana i proterao 
hrišćanske stanovnike sklone saradnji sa svojim franačkim istovernicima. Tih poslednjih dana, čak je dao 
da se otruju izvori i bunari u okolini, kako bi sprečio neprijatelja da ih koristi. Pod junskim suncem, u 
ovom krševitom planinskom predelu sa retkim stablima masline razbacanim tu i tamo, život opsadnika 
neće biti lak. 

Iftiharu se čini da će se bitka povesti u dobrim uslovima. Sa svojim arapskim konjanicima i 
sudanskim strelcima, dobro ušančenim u debelim utvrdama što se penju uz brežuljke i uranjaju u jaruge, 
oseća se sposobnim da izdrži. Istina, vitezovi sa Zapada glasoviti su po junaštvu, ali njihovo ponašanje 
pod zidinama Jerusalima ponešto je zbunjujuće u očima jednog iskusnog vojskovođe. Iftihar je očekivao 
da će videti kako grade, odmah po dolasku, pokretne kule i razne naprave za opsadu, kako kopaju rovove 
ne bi li se zaštitili od izlazaka gradske posade. Međutim, ne samo da se nisu odali takvim rabotama, nego 
su najpre oko zidina upriličili procesiju koju su predvodili sveštenici moleći se i pevajući na sav glas, a 
potom su se kao sumanuti bacili u juriš na bedeme ne raspolažući ni jednim jedinim merdevinama. Uzalud 
mu je Al Afdal objašnjavao da ti Franđi hoće da se dočepaju grada iz verskih razloga, ovako slep 
fanatizam ga ipak iznenađuje. I sam je vernik, musliman, ali to što se bori u Palestini čini da bi odbranio 
interese Egipta, a zatim, zašto poricati, da bi napredovao u vojničkoj karijeri. 

Dobro zna da ovaj grad nije kao drugi. Iftihar ga je oduvek zvao njegovim uobičajenim imenom, Ilija, 
ali uleme, doktori vere, nazivaju ga Al Kuds, Bejt el Makdes ili Al Bejt al Mukadas, ,,mesto svetosti“. 
Oni kažu da je to treći sveti grad islama, posle Meke i Medine, jer tu je Bog doveo Proroka, jedne 
čudesne noći, da bi mu omogućio susret sa Mojsijem i Isusom, Marijinim sinom. Otada Al Kuds 


predstavlja, za svakog muslimana, simbol neprekidne Božje poruke. Mnogi pravoverni dolaze da se 
pomole u džamiji Al Aksa, pod ogromnom svetlucavom kupolom koja veličanstveno nadvisuje četvrtaste 
kuće u gradu. 

lako je nebo ovde prisutno na svakom ćošku, on, Iftihar, čvrsto stoji nogama na zemlji. Vojne tehnike, 
smatra, uvek su iste u bilo kojem gradu. Te pevajuće procesije Franđa idu mu na živce, ali ga ne brinu. 
Tek koncem druge sedmice opsade u srcu počinje da mu se rađa nemir, kada neprijatelj upregne sve snage 
u izgradnji dve ogromne kule od drveta. Početkom jula, one su već uspravne i spremne da prenose stotine 
boraca do vrha bedema. Njihove siluete preteći se uzdižu usred protivničkog tabora. 

Iftiharove naredbe su izričite: ako ijedna od tih naprava učini i najmanji pokret u pravcu zidina, treba 
je zasuti kišom strela. Ako potom kula uspe da se približi, treba koristiti grčku vatru, smesu nafte i 
sumpora koja se sipa u krčage i baca, zapaljena, na napadače. Prosipajući se, tečnost izaziva požare koje 
je teško ugasiti. Ovo strašno oružje omogućiće Iftiharovim vojnicima da odbiju više uzastopnih napada u 
drugoj sedmici jula, iako su opsadnici, da bi se obezbedili od plamena, obložili pokretne kule sveže 
oderanom životinjskom kožom natopljenom sirćetom. Za to vreme, kruže glasine najavljujući skorašnji 
dolazak Al Afdala. Opsadnici, koje se plaše da ne budu uhvaćeni između dve vatre, udvostručuju napore. 


Od dve pokretne kule koje izgradiše Franđi,pričaće Ibn al Atir, jedna beše prema Sionu, na jugu, a druga na severu. Muslimani 
uspedoše zapaliti prvu umorivši sve one koji behu unutra. No tek što je konačno uništiše, kadli dođe neki glasonoša vičući u pomoć, jer 
grad beše osvojen s druge strane. Naime, bio je osvojen sa severa, jednog petka izjutra, sedam dana pre kraja šabana 492. 


Tog strašnog dana jula 1099, Iftihar je ušančen u Davidovoj kuli, osmougaonoj citadeli čiji temelji 
behu zaliveni olovom i koja predstavlja čvrstu tačku bedema. U njoj može odolevati još nekoliko dana, 
ali zna da je bitka izgubljena. Jevrejska četvrt je osvojena, ulice su pokrivene leševima, i već se vode 
borbe na prilazima velike džamije. Uskoro će on i njegovi ljudi biti opkoljeni sa svih strana. Međutim, i 
dalje se bori. Šta bi drugo mogao da radi? Tokom popodneva, borbe su gotovo prestale u središtu grada. 
Bela zastava Fatimida više se ne vijori na Davidovoj kuli. 

Najednom, juriši Franđa prestaju i nailazi neki glasonoša. Šalje ga Sen Žil i predlaže egipatskom 
vojskovođi i njegovim ljudima da ih pusti da odu živi i zdravi ako pristanu da im predaju kulu. Iftihar 
okleva. Koliko li su samo puta Franđi pogazili svoja obećanja, a ništa ne ukazuje na to da Sen Žil 
namerava postupiti drugačije. Opisuju ga, međutim, kao šezdesetogodišnjaka sede kose koga svi 
pozdravljaju s poštovanjem, te bi se reklo da drži do date reči. U svakom slučaju, jasno je da mora 
pregovarati sa gradskom posadom, jer njegova drvena kula je uništena, a svi njegovi juriši su odbijeni. U 
stvari, još od ranog jutra tapka pod zidinama, dok njegova braća, druge franačke vođe, već pljačkaju grad 
i svađaju se za kuće. Odvagnuvši za i protiv, Iftihar na koncu izjavljuje da je spreman na predaju pod 
uslovom da Sen Žil obeća, zaklinjući se svojom čašću, da će njemu i njegovim ljudima obezbediti 
sigurnost. 

Franđi održaše datu reč i pustiše ih da odu noćcom ka luci Askalonu, gde se ovi utvrdiše, beleži 
savesno Ibn al Atir. Pa dodaje: Živalj svetoga grada beše pokošen mačem, a Franđi ubijahu muslimane 
celih nedelju dana. U džamiji Al Aksa poklaše više od sedamdeset hiljada duša. A Ibn al Kalanisi, koji 
izbegava da koristi neproverene brojke, navodi: Mnogo ljudi bi pobijeno. Jevreji behu sakupljeni u 
svojoj sinagogi i Franđi ih tamo žive spališe. Uništiše i spomenike svetaca i grob Ibrahimov - mir neka 
je s njim! t 

Među spomenicima koje su osvajači oskrnavili nalazi se i Omarova džamija, podignuta u spomen na 
drugog naslednika Prorokovog, halifu Omara Ibn al Hataba, koji je Rumima oteo jerusalim februara 638. 
Arapi se još odonda trude da što češće pominju taj događaj, kako bi istakli razliku između njihovog 
ponašanja i ponašanja Franđa. Toga dana, Omar beše ujahao u grad na svojoj slavnoj beloj kamili, a 
grčki patrijarh svetoga grada došao mu je u susret. Halifa ga je napre uveravao da će životi i dobra svih 
žitelja biti poštovani, a potom ga je zamolio da ga povede u obilazak hrišćanskih svetih mesta. Dok su se 


nalazili u crkvi Kjame, Svetoga groba, dođe vreme za molitvu i Omar upita svog domaćina gde bi mogao 
prostreti svoju molitvenu sedžadu. Patrijarh ga pozva da se pomoli na licu mesta, no halifa mu odgovori 
rekavši: „Ako to učinim, muslimani će sutra hteti da prisvoje ovo mesto govoreći: Omar se molio ovde.“ 
I on uze svoje ćilimče i ode da klanja napolju. Pravo je video, jer baš na tom istom mestu sagradiće mu 
džamiju koja nosi njegovo ime. Franačke vođe nemaju, nažalost, takvu uzvišenost duha. Oni slave svoj 
trijumf neopisivim krvoprolićem, a zatim divljački pljačkaju grad koji navodno obožavaju. 

Njihovi istovernici ni sami nisu pošteđeni: jedna od prvih mera koje su Franđi doneli bila je 
isterivanje iz crkve Svetoga groba svih sveštenika istočnih obreda - Grka, Gruzina, Jermena, Kopta i 
Sirijaca - što su tamo držali bogosluženje zajedno, u ime jedne stare tradicije koju su dotada svi osvajači 
poštovali. Zaprepašteni tolikim fanatizmom, dostojanstvenici istočnih hrišćanskih zajednica odluče da 
pruže otpor. Odbijaju da otkriju zavojevaču mesto gde su sakrili pravi krst na kojem je umro Hrist. Za 
ove ljude, verska odanost relikviji udvostručena je patriotskim ponosom. Zar oni nisu, zapravo, sugrađani 
Nazarećanina? Ali osvajači se ne daju nimalo potresti. Bacivši u tamnicu sveštenike koji su čuvali krst i 
podvrgnuvši ih strašnim mukama da bi im iščupali tajnu, uspevaju silom oteti hrišćanima svetoga grada 
njihovu najdragoceniju relikviju. 

Dok Zapadnjaci dovršavaju pokolj retkih preživelih po zasedama i haraju sva bogatstva Jerusalima, 
vojska što ju je skupio Al Afdal polagano napreduje preko Sinaja. Stiže u Palestinu tek dvadeset dana 
posle tragedije. Vezir, koji je lično predvodi, okleva da krene pravo na sveti grad. lako raspolaže sa blizu 
trideset hiljada ljudi, ne smatra sebe moćnim jer mu nedostaje oruđe za opsadu, a franački vitezovi mu 
ulivaju strah. On stoga odluči da se utabori sa svojim trupama u okolini Askalona i da pošalje poslanstvo 
u Jerusalim kako bi ono ispitalo namere neprijatelja. U okupiranom gradu, egipatski izaslanici odvedeni 
su visokom vitezu duge kose i plave brade kojeg mu predstavljaju kao Gotfrida od Bujona, novoga 
gospodara Jerusalima. Njemu prenose vezirovu poruku u kojoj ovaj optužuje Franđe da su zloupotrebili 
njegovu dobru volju i predlaže im nagodbu ukoliko obećaju da će napustiti Palestinu. Kao jedini odgovor, 
Zapadnjaci okupljaju svoje snage i bacaju se bez odlaganja na put za Askalon. 

Napreduju tako brzo da stižu nadomak muslimanskog tabora a da ih izvidnici ne uspeju ni najaviti. I 
čim se zametnu boj, egipatska vojska ustuknu i vrati se ka luci Askalon, iznosi Ibn al Kalanisi. Al Afdal 
se takođe povuče. Sablje Franđa pobediše muslimane. Krvoproliće ne poštedi ni pešadince, ni 
dobrovoljce, ni žitelje grada. Oko deset hiljada duša pogibe, a logor beše opljačkan. 

Verovatno nekoliko dana posle sloma Egipćana u Bagdad stiže skupina izbeglica koje vodi Abu Saad 
al Haravi. Kadija Damaska još ne zna da su Franđi upravo odneli novu pobedu, ali već zna da osvajači 
gospodare Jerusalimom, Antiohijom i Edesom, da su potukli Kiliča Arslana i Danišmenda, da su prešli 
celu Siriju, od severa do juga, masakrirajući i pljačkajući do mile volje i bez ikakve smetnje. Oseća da su 
njegov narod i njegova vera izvrgnuti ruglu, poniženi, i došlo mu je da to poviče na sav glas ne bi li se 
muslimani konačno probudili. Želi da prodrma svoju braću, da ih izazove, da ih sablazni. 

Stoga u petak 19. avgusta 1099. dovede svoje pratioce u veliku džamiju Bagdada i tačno u podne, kad 
vernici sa svih strana nahrupe na molitvu, navali upadljivo da jede, iako beše ramazan, mesec obaveznog 
posta. Za tili čas, oko njega se zgrnu besna gomila, a vojnici priđu da ga uhapse. No Abu Saad ustane i 
mirno zapita one oko sebe kako se mogu toliko potresati jednim prekidom posta dok ih pokolj hiljada 
muslimana i uništavanje svetih mesta islama ostavlja potpuno ravnodušnim. Pošto je tako nametnuo 
svetini tajac, potanko opisa nesreće što su se sručile na Siriju, ,,Bilad eš Šam“, a naročito one koje su 
nedavno pogodile Jerusalim. Izbeglice zaplakaše, na šta i drugima potekoše suze, reći će Ibn al Atir. 

Napuštajući ulicu, Al Haravi prenosi sablazan i u palatu. ,,Vidim da su slabi ti potpornji vere!“, dere 
se on u divanu vladara pravovernih, Al Mustazir-bilaha, mladog halife od dvadeset dve godine. Svetle 
puti, kratke bradice i zaobljenog lica, to je veseo i dobroćudan suveren, čiji su napadi besa kratkotrajni, a 
čije pretnje retko prelaze u delo. U epohi u kojoj se surovost čini prvim atributom vladara, taj mladi 
arapski halifa se hvali da nikad nikome nije naneo nepravdu. Osećao je istinsku radost kad bi mu rekli 


da je narod srećan, bezazleno će zabeležiti Ibn al Atir. Senzibilan, prefinjen, prijatan u ophođenju, Al 
Mustazir je veliki ljubitelj umetnosti. Kako obožava arhitekturu, lično je nadgledao izgradnju jednog 
bedema što potpuno okružuje njegovu vladarsku četvrt, Harem, na istoku Bagdada. A u časovima 
dokolice, koji su brojni, sastavlja ljubavne pesme: Kad ispružih ruku da se oprostim sa voljenom, žar 
moga plama istopi led. 

Na nesreću po njegove podanike, taj čovek dobra, kome je daleko i sama pomisao na tiraniju, kako 
ga definiše Ibn al Kalanisi, ne raspolaže nikakvom moći, premda je okružen, u svakom trenutku, 
komplikovanim ceremonijalom obožavanja i premda letopisci pominju njegovo ime s ogromnim 
poštovanjem. Izbeglice iz Jerusalima, koje su listom polagale sve nade u njega, kao da zaboravljaju da 
njegova vlast ne doseže dalje od zidina njegove palate, i da mu politika, u svakom slučaju, predstavlja 
gnjavažu. 

Međutim, on za sobom ima slavnu povest. Halife, njegovi prethodnici, bili su dva veka što su usledila 
posle Prorokove smrti (632-833) duhovne i svetovne vođe ogromnog carstva koje se, na svome vrhuncu, 
širilo od Inda do Pirineja, i koje je čak pružilo jedan krak u pravcu dolina Rone i Loare. A dinastija 
Abasida, kojoj pripada Al Mustazir, napravila je od Bagdada čuveni grad iz Hiljadu i jedne noći. 
Početkom IX veka, u vreme vladavine njegovoga pretka Haruna al Rašida, halifat je bio najbogatija i 
najmoćnija država na svetu, a njegova prestonica središte najnaprednije civilizacije. Imala je hiljadu 
školovanih lekara, veliku besplatnu bolnicu, redovnu poštansku službu, više banaka od kojih su neke 
imale podružnice u Kini, odličan vodovod, kanalizaciju, kao i papirnicu - Zapadnjaci, koji su po dolasku 
na Istok još koristili samo pergament, savladaće u Siriji umeće proizvodnje papira od žitne slame. 

Ali tog krvavog leta 1099, kada je Al Haravi došao da objavi u Al Mustazirovom divanu pad 
Jerusalima, to zlatno doba već odavno pripada prošlosti. Harun je umro 809. Četvrt veka potom, njegovi 
naslednici su izgubili svu stvarnu moć, Bagdad je napola uništen, a carstvo se raspalo. Ostao je još samo 
mit o jednoj eri jedinstva, veličine i napretka koja će večito pohoditi snove Arapa. Doduše, Abasidi će 
biti na vlasti još četiri stoleća. Ali više neće vladati. Biće još samo taoci u rukama svojih turskih i 
persijskih vojnika, kadrih da postavljaju i svrgavaju vladare kako im je volja, najčešće pribegavajući 
ubistvu. I upravo da bi izbegli takvu sudbinu, većina halifa će se odreći svake političke delatnosti. 
Zatvoreni u svoje hareme, otada će se isključivo odavati uživanjima, postajući pesnici ili muzičari, 
kolekcionari lepih namirisanih robinja. 

Vladar pravovernih, koji je dugo bio otelovljenje slave Arapa, postao je živi simbol njihovog 
propadanja. A Al Mustazir, od koga jerusalimske izbeglice očekuju čudo, pravi je predstavnik te rase 
dokonih halifa. Čak i da je hteo, bio bi nesposoban da pritekne u pomoć svetome gradu, pošto je od 
vojske imao samo ličnu gardu od nekoliko stotina crnih i belih evnuha. Pa ipak, Bagdadu ne nedostaje 
vojnika. Ima ih na hiljade i neprestano se potucaju po sokacima, a često su i pijani. Da bi se zaštitili od 
njihovih globljenja, građani su stekli naviku da noću zapreče pristup svim četvrtima pomoću teških brana 
od drveta ili gvozdenih prečaga. 

Naravno, te napasti u uniformi, koje su sistematskim pljačkama osudile sukove na propast, ne 
pokoravaju se Al Mustazirovim naređenjima. Njihov vođa zapravo i ne govori arapski. Jer, poput svih 
gradova muslimanske Azije, Bagdad je pre više od četrdeset godina pao pod jaram Turaka Seldžukida. 
Prvi čovek abasidske prestonice, mladi sultan Barkjaruk, rođak Kiliča Arslana, teorijski je sizeren svih 
kneževa u regiji. Ali u stvarnosti, svaka pokrajina seldžukidskog carstva zapravo je nezavisna, a članovi 
vladajuće porodice potpuno su zaokupljeni svojim dinastijskim svađama. 

I kada, u septembru 1099, Al Haravi napusti abasidsku prestonicu, ne uspeva da sretne Barkjaruka, 
jer mladi sultan vodi kampanju, na severu Persije, protiv svog sopstvenog brata Muhameda, borbu koja se 
uostalom okreće u korist ovog poslednjeg pošto će se baš Muhamed, već u oktobru, dočepati i samog 
Bagdada. Taj besmisleni sukob neće se time završiti. 

Čak će dobiti, pred zapanjenim pogledom Arapa koji se više i ne trude da ga razumeju, potpuno 


burleskan obrt. Neka to prosudi ko može! U januaru 1100, Muhamed na brzinu napušta Bagdad, a 
Barkjaruk u njega trijumfalno ulazi. Ne zadugo, jer ga na proleće ponovo gubi, da bi se tamo silom vratio 
u aprilu 1011, nakon godinu dana odsustva, i porazio svoga brata; u džamijama abasidske prestonice, 
ponovo počinje da se izgovara njegovo ime u molitvi petkom, ali u septembru se situacija još jedanput 
preokreće. Potučen od saveza dvojice svoje braće, Barkjaruk odaje utisak da je konačno izbačen iz 
borbe. No na to može nasesti samo onaj ko ga slabo poznaje: uprkos porazu, on se iznenadno vraća u 
Bagdad i zauzima ga na nekoliko dana, kako bi ponovo bio oteran u oktobru. Međutim, i ovoga puta, 
njegovo odsustvo je kratkotrajno, jer već u decembru postiže nagodbu kojom mu je vraćen grad. Ovaj će 
ići iz ruke u ruku osam puta u trideset meseci: imaće novog gospodara svakih stotinu dana! Za to vreme 
zapadnjački osvajači jačaju svoje prisustvo na osvojenim teritorijama. 

Sultani se nisu slagali, kazaće Ibn al Atir u jednoj lepoj litoti, i zato su Franđi uspeli da se 
dočepaju zemlje. 


DRUGI DEO 


OKUPACIJA (1100-1128) 


Kad god se Franđi dočepaju neke tvrđave, navale na drugu. Snaga će im i dalje rasti sve dok ne 
zauzmu celu Siriju i ne isteraju muslimane iz ove zemlje. 


FAHR EL MULK IBN AMAR, gospodar Tripolija 


IV poglavlje 


DVE HILJADE DANA TRIPOLIJA 


Nakon tolikih uzastopnih poraza, tolikih razočaranja, poniženja, tri neočekivane vesti koje tog leta 
1100. stižu do Damaska podstiču mnoge nade. Ne samo među verskim borcima što okružuju kadiju Al 
Haravija već i u sukovima, pod arkadama Ravne ulice gde trgovci sirovom svilom, zlatovezenim 
brokatom, damastnim rubljem ili damaskim inkrustiranim nameštajem sede u hladovini loze penjačice, 
dozivajući se iz dućana u dućan preko glava prolaznika, glasom iz srećnih dana. 

Početkom jula stiže prva glasina, ubrzo proverena: stari Sen Žil, koji nikada nije skrivao svoje 
namere da se dočepa Tripolija, Homsa i cele srednje Sirije, naglo se ukrcao za Carigrad posle jednog 
sukoba sa ostalim franačkim vođama. Šuška se da se više neće ni vraćati. 

Krajem jula stiže i druga novost, još neverovatnija, koja se za nekoliko minuta proširila od džamije 
do džamije, od sokaka do sokaka. Dok je opsedao grad Akru, Gotfrid, gospodar Jerusalima, beše 
pogođen strelom koja ga i ubi, iznosi Ibn al Kalanisi. Priča se još o zatrovanom voću što ga je neki 
palestinski velikaš navodno darovao franačkom vođi. Neki veruju u prirodnu smrt, uzrokovanu 
epidemijom. Ali narodu se sviđa verzija koju prenosi letopisac iz Damaska, po kojoj je Gotfrid pao pod 
udarcima branilaca Akre. Zar jedna takva pobeda, što dolazi godinu dana nakon pada Jerusalima, ne 
ukazuje na to da počinju duvati drugačiji vetrovi? 

Takav utisak kao da je potvrđen nekoliko dana kasnije kada se pročulo da je Boemond, najstrašniji od 
svih Franđa, nedavno zarobljen. Naime, potukao ga je „Mudrac“ Danišmend. Ovaj turski glavešina je 
došao da opkoli jermenski grad Malatju, kao što već beše uradio pre tri godine, dok se vodila bitka za 
Nikeju. Na tu vest, kaže Ibn al Kalanisi, Boemond, kralj Franđa i gospodar Antiohije, sakupi svoje ljude 
i krenu na muslimansku vojsku. Neustrašiv poduhvat, jer da bi došao do opsednutoga grada, franački 
vođa mora da jaše nedelju dana preko brda i planina koje čvrsto drže Turci. Obavešten o njegovom 
dolasku, Danišmend mu postavlja zasedu. Boemond i petsto vitezova u njegovoj pratnji dočekani su 
kišom strela što se na njih sručila u jednom uskom klancu gde ne uspevaju da se rasporede. Alah dade 
pobedu muslimanima, koji pobiše veliki broj Franđa. Boemond i neki njegovi drugovi behu zarobljeni. 
Odvedoše ih, vezane, ka Niksaru, na severu Anadolije. 

To što su jedan za drugim uklonjeni Sen Žil, Gotfrid i Boemond, tri glavna vinovnika franačke 
invazije, svima izgleda kao znak s neba. Ljudima koji behu klonuli duhom zbog prividne nepobedivosti 
Zapadnjaka vraća se hrabrost. Nije li trenutak da ovima zadaju odlučujući udarac? Izvesna osoba to silno 
želi. Reč je o Dukaku. 

Da ne bude zabune, mladi kralj Damaska nipošto nije revnosni branilac islama. Nije li za vreme 
antiohijske bitke jasno pokazao daje spreman izdati svoju braću kako bi ostvario svoje lokalne ambicije? 
Uostalom, ovaj Seldžuk je tek u proleće 1100. iznenada otkrio neophodnost svetog rata protiv nevernika. 
Pošto se jedan od njegovih vazala, beduinski vođa s Golanske visoravni, požalio na učestale upade 
Franđa koji su mu pljačkali useve i krali stoku, Dukak je odlučio da ih zastraši. Jednog majskog dana, dok 
su se Gotfrid i njegova desna ruka Tankred, Boemondov nećak, vraćali sa svojim ljudima iz naročito 
unosnog pljačkaškog pohoda, napala ih je vojska iz Damaska. Otežali od plena, Franđi nisu bili u stanju 
da stupe u boj. Odlučili su da pobegnu, ostavljajući za sobom mnogo mrtvih. I sam je Tankred za dlaku 


umakao. 

Da bi se osvetio, upriličio je odmazdu u neposrednoj okolini sirijske prestonice. Voćnjaci behu 
opustošeni, sela opljačkana i popaljena. Iznenađen širinom i brzinom odgovora, Dukak se nije usudio da 
se umeša. Kako je oduvek bio prevrtljiv, gorko je zažalio zbog svoje operacije na Golanu, te je čak 
Tankredu ponudio znatnu sumu novca ako ovaj pristane da ode. Naravno, ta je ponuda samo ojačala 
odlučnost franačkog vladara. Ocenivši, sasvim logično, da je kralj u velikom škripcu, poslao mu je 
šestočlanu delegaciju kako bi ga primorala da se preobrati u hrišćanstvo ili da mu preda Damask. Ni 
manje ni više. Uvređen tolikom arogancijom, Seldžuk je naredio da se poslanici uhapse i, mucajući od 
besa, naterao ih je da pređu na islam. Jedan od njih je pristao. Ostala petorica su na licu mesta ostala bez 
glave. 

Tek što se vest pročula, Gotfrid se brže-bolje udružio sa Tankredom i njih dvojica su krenula, sa svim 
ljudstvom kojim su raspolagali, u sistematsko uništavanje okoline sirijske prestonice, što je potrajalo 
deset dana. Bogata ravnica Huta, koja okružuje Damask kao što kolobar okružuje mesec, kako se izrazio 
Ibn Džubeir, pružala je pustošan prizor. Dukak nije ni mrdnuo. Zatvoren u svoju palatu u Damasku, čekao 
je da prođe uragan. Tim pre što je njegov vazal sa Golana odbijao njegovo sizerenstvo i što odsad mora 
plaćati godišnji danak gospodarima Jerusalima. Da bude još gore, stanovnici sirijskog velegrada počeli 
su da se žale na nesposobnost svojih vođa da ih zaštite. Psovali su sve te turske vojnike koji se šepure 
sukovima kao paunovi, a čim se neprijatelj pojavi na gradskim kapijama kao da u zemlju propadnu. 
Dukak je sada imao samo jednu opsesiju: osvetiti se, i to što je moguće pre, pa makar samo zato da bi 
povratio čast u očima sopstvenih podanika. 

Lako je zamisliti da je u takvim okolnostima Gotfridova smrt izazvala ogromnu radost u srcu tog 
Seldžuka, koji bi na nju ostao gotovo ravnodušan da se desila tri meseca ranije. Hvatanje Boemonda, što 
je usledilo nekoliko dana potom, ohrabruje ga da preduzme jednu sjajnu akciju. 

Prilika se ukazuje u oktobru. Kada Gotfrid beše ubijen, priča Ibn al Kalanisi, njegov brat, grof 
Balduin, gospodar Edese, zaputi se u Jerusalim sa pet stotina vitezova i pešadinaca. Na vest o 
njegovom prolasku, Dukak sakupi svoje čete i krenu na njega. Susrete ga pored obalske zone Bejruta. 
Balduin očito pokušava da nasledi svog brata. To je vitez glasovit po svojoj surovosti i beskrupuloznosti, 
što je pokazalo ubistvo njegovih ,usvojenih roditelja“ u Edesi, ali je takođe hrabar i lukav ratnik čije bi 
prisustvo u Jerusalimu predstavljalo neprestanu opasnost za Damask i celu muslimansku Siriju. Ubiti ga 
ili ga zarobiti u tom kritičnom trenutku značilo bi u stvari obezglaviti osvajačku vojsku i dovesti u pitanje 
opstanak Franđa na Orijentu. I premda je datum dobro izabran, mesto napada nije ništa manje dobro. 

Dolazeći sa severa, mediteranskom obalom, Balduin će stići u Bejrut oko 24. oktobra. Pre toga, valja 
mu preći Nahr el Kalb, bivšu fatimidsku granicu. Blizu ušća te ,,Pseće reke“ drum se sužava, okružen 
visokim liticama i strmim brdima. Mesto je idealno za zasedu. Upravo tu je Dukak odlučio da sačeka 
Franđe, sakrivši svoje ljude u pećinama ili na šumovitim obroncima. Izvidnici ga redovno obaveštavaju o 
napredovanju neprijatelja. 

Od najdrevnije starine, Nahr el Kalb je noćna mora za osvajače. Kad neki od njih uspe da probije 
prolaz, toliko je na to ponosan da ureže na steni priču o svom podvigu. U Dukakovo vreme, već se čovek 
može diviti nekolikim ovim istorijskim tragovima, od hijeroglifa faraona Ramzesa II i klinastog pisma 
Vavilonca Nabukodonosora do latinskih pohvala što ih je rimski car sirijskog porekla Septimije Sever 
posvetio svojim junačnim galskim legionarima. Ali spram te šačice pobednika, koliko li je ratnika 
doživelo da im se snovi razbiju o to stenje ne ostavivši traga! Što se tiče kralja Damaska, on nimalo ne 
sumnja da će se ,,prokleti Balduin' uskoro pridružiti toj kohorti poraženih. Dukak ima sve razloge da bude 
optimista. Njegove trupe su šest do sedam puta veće od trupa franačkog vođe, a uz to je na njegovoj strani 
i učinak iznenađenja. Neće samo ispraviti uvredu koja mu je naneta, nego će i ponovo preuzeti svoje vrlo 
uticajno mesto među vladarima Sirije i ponovo će imati vlast koju je upad Franđa potkopao. 

Ako postoji neki čovek kome ulog u bici nije promakao, to je novi gospodar Tripolija, kadija Fahr el 


Mulk, koji je godinu dana ranije nasledio svog brata Džalala el Mulka. Pošto je gospodar Damaska dugo 
priželjkivao njegov grad još pre dolaska Franđa, ovaj ima debelog razloga da se pribojava Balduinovog 
poraza, jer bi Dukak tada hteo da se uzdigne u prvaka islama i oslobodioca sirijske zemlje, te bi Fahr el 
Mulk morao priznati njegovo sizerenstvo i podnositi njegove hirove. 

Pokušavajući to da izbegne, kadija ne haje ni za kakve skrupule. Čim sazna da se Balduin približava 
Tripoliju na putu za Bejrut te za Jerusalim, pošalje mu vina, meda, hleba, mesa, kao i bogate darove u 
zlatu i srebru, pa čak i jednog glasonošu koji navaljuje da se vidi s njim nasamo, a onda ga obaveštava o 
zasedi koju mu je postavio Dukak, otkrivajući mu brojne pojedinosti o rasporedu vojske iz Damaska, 
deleći mu šakom i kapom savete o najboljim taktikama koje treba koristiti. Pošto je zahvalio kadiji na 
tako dragocenoj kao i neočekivanoj saradnji, franački vođa nastavlja put ka Nahr el Kalbu. 

Ništa ne sumnjajući, Dukak se sprema da udari na Franđe čim se ovi zapute uskom obalskom trakom 
koju njegovi strelci drže na nišanu. I zaista, Franđi se pojavljuju iz pravca mesta Džunija i napreduju 
delujući potpuno bezbrižno. Još nekoliko koraka i biće uhvaćeni u klopku. Ali odjednom stanu kao 
ukopani, a zatim polako počnu da se povlače. Ništa se još nije odigralo, no videvši da neprijatelj nije 
upao u njegovu zamku Dukak se potpuno izgubi. Napujdan od svojih emira, on na koncu naredi strelcima 
da odapnu koju salvu, ne usudjujući se ipak da na Franđe pošalje konjanike. Kad padne noć, moral 
muslimanskih trupa je na niskim granama. Arapi i Turci se uzajamno optužuju za kukavičluk. Izbije 
nekoliko čarki. Sutradan ujutro, posle kraćeg okršaja, trupe iz Damaska se povlače u libanske planine, 
dok Franđi mirno nastavljaju svoj put ka Palestini. 

Elem, tripolijski kadija namerno je odlučio da spasi Balduina, procenivši da glavna opasnost za 
njegov grad dolazi od Dukaka, koji se i sam tako poneo prema Karbuki dve godine ranije. I jednome i 
drugome je franačko prisustvo izgledalo, u odlučujućem trenutku, kao manje zlo. Ali to zlo će se vrlo brzo 
proširiti. Tri nedelje nakon propale zasede kod Nahr el Mulka, Balduin se proglašava kraljem Jerusalima 
i baca se u dvostruki poduhvat organizovanja i osvajanja da bi učvrstio ono što je stekao invazijom. 
Pokušavajući, skoro vek kasnije, da shvati šta je Franđe nagnalo da dođu na Istok, Ibn al Atir će pripisati 
inicijativu za pokret kralju Balduinu, ,,Al Bardavilu“, koga je na neki način smatrao vođom Zapada. U 
ovome i nije pogrešio, jer premda je taj vitez bio samo jedan od brojnih koji su odgovorni za invaziju, 
povesničar iz Mosula je u pravu što ga označava kao glavnog zavojevača okupacije. Spram neminovno 
rasparčanog arapskog sveta, franačke države će odsada predstavljati, po svojoj odlučnosti, ratničkim 
vrlinama i relativnoj solidarnosti, istinsku regionalnu silu. 

Muslimani ipak raspolažu značajnim adutom: krajnjom brojčanom slabošću svojih neprijatelja. 
Sutradan po padu Jerusalima, većina Franđa se vratila u svoje zemlje. Balduin može računati, prilikom 
svog uspinjanja na presto, tek na nekoliko stotina vitezova. Ali ta prividna slabost nestaje kad se pročuje, 
na proleće 1101, da su se nove franačke vojske, mnogo brojnije od onih koje su dotad viđene, sakupile u 
Carigradu. 

Prvi su se naravno uzbunili Kilič Arslan i Danišmend, koji se još sećaju poslednjeg prolaska Franđa 
kroz Malu Aziju. Bez oklevanja odlučuju da ujedine snage kako bi pokušali da prepreče put novoj 
najezdi. Turci se više ne usuđuju da krenu ka Nikeji ili Dorileji, koje odsada čvrsto drže Rumi. Lakše im 
je da postave novu zasedu mnogo dalje, na jugoistoku Anadolije. Kilič Arslan, koji je nanizao godina i 
stekao iskustva, daje otrovati sve izvore vode duž puta kojim je išla prethodna vojska. 

U maju 1101, sultan saznaje da je skoro sto hiljada ljudi prešlo Bosfor, pod zapovedništvom Sen Žila, 
koji već godinu dana boravi u Vizantu. Nastoji da prati njihovo kretanje u stopu da bi ih mogao iznenaditi 
u najpovoljnijem trenutku. Prva deonica trebalo bi da im bude Nikeja. Ali začudo, doušnici postavljeni 
pored sultanove bivše prestonice ne vide ih da nailaze. Ništa se o njima ne zna ni oko Mramornog mora, 
pa čak ni u Carigradu. Kilič Arslan im ulazi u trag tek krajem juna, kad iznenada navale pod bedeme 
jednog njegovog grada, Ankare, smeštenog u središtu Anadolije i turske zemlje, a za koji ni u jednom 
trenutku nije predvideo da će biti napadnut. Pre no što je imao vremena i da stigne do njega, Franđi su ga 


već zauzeli. Kilič Arslan ima osećaj da se vratio četiri godine unatrag, u vreme pada Nikeje. No nije 
vreme za kukanje, jer Zapadnjaci odsada prete i samom srcu njegovog domena. Stoga odlučuje da im 
postavi zasedu čim budu izašli iz Ankare da nastave put ka jugu. Ali, još jedanput, počiniće grešku: 
osvajači, okrećući leđa Siriji, odlučno stupaju ka severoistoku, u pravcu Niksara, moćne citadele u kojoj 
Danišmend drži Boemonda. U tome je, dakle, stvar! Franđi pokušavaju da oslobode gospodara Antiohije! 

Sultan i njegov saveznik tek sada počinju da shvataju, gotovo ne verujući sopstvenim očima, 
čudnovati itinerer zavojevača. U izvesnom smislu, umireni su, jer sada mogu izabrati mesto zasede. To će 
biti selo Merzifun do kojeg će Zapadnjaci stići u prvim danima avgusta, obnevideli od olovnog sunca. 
Njihova vojska nije mnogo impresivna. Nekoliko stotina konjanika koji tegobno napreduju savijajući se 
pod užarenim oklopom, a za njima šarolika gomila u kojoj ima više žena i dece nego pravih ratnika. Čim 
poleti prvi talas turskih konjanika, Franđi se povlače. To i nije bitka već klanica, koja se nastavlja čitav 
dan. Kad se spusti noć, Sen Žil pobegne sa svojom svitom čak i ne obavestivši glavninu vojske. Sutradan 
su dokrajčeni poslednji preživeli. Zarobljeno je na hiljade mladih žena koje će popunjavati hareme po 
Aziji. 

Tek što je pokolj kod Merzifuna okončan, dođoše glasnici da uzbune Kiliča Arslana: nova franačka 
vojska već napreduje preko Male Azije. Ovoga puta, njihov itinerer ne krije nikakva iznenađenja. Ratnici 
s krstovima uputili su se drumom ka jugu, i tek nakon višednevnog hoda postaju svesni da njihov put vodi 
u klopku. Kada, krajem avgusta, sa severoistoka stigne sultan sa svojim konjanicima, Franđi, mučeni 
žeđu, već su u agoniji. Desetkovani su bez ikakvog otpora. to nije sve. Treća franačka vojska sledi drugu, 
istim putem, u nedelju dana razmaka. Vitezovi, pešadinci, žene i deca stižu potpuno dehidrirani nadomak 
grada Herakleje. Već primećuju svetlucanje jedne reke, i stušte se ka njoj u rasulu. Ali baš na njenoj obali 
čeka ih Kilič Arslan... 

Nikada se Franđi neće povratiti od ovog trostrukog pokolja. Uz njihovu snažnu volju za ekspanzijom, 
koja ih pokreće tih ključnih godina, doprinos tako velikog broja pridošlica, bili oni borci ili ne, bez 
sumnje bi im omogućio da kolonizuju ceo arapski Orijent pre no što bi se ovaj uspeo sabrati. Pa ipak, 
upravo to pomanjkanje ljudi biće u osnovi najtrajnijeg i najspektakularnijeg franačkog poduhvata na 
arapskoj zemlji: gradnje zamkova. Jer baš da bi prikrili slabost svog brojčanog sastava, moraće graditi 
tvrđave, i to tako dobro obezbeđene da šačica branilaca može odolevati mnoštvu opsadnika. Međutim, da 
bi nadomestili taj brojčani hendikep, Franđi će raspolagati, dugi niz godina, jednim još strasnijim 
oružjem nego što su tvrđave: mrtvilom arapskog sveta. Ništa bolje ne ilustruje to stanje stvari nego Ibn al 
Atirov opis neobične bitke što se odvija pred Tripolijem početkom aprila 1102: 


Sen Žil, proklet bio dabogda, nanovo se vrati u Siriju nakon što ga je Kilič Arslan pregazio. Raspolagao je sa još samo trista ljudi. Na 
to Fahr el Mulk, gospodar Tripolija, poruči kralju Dukaku i upravitelju Homsa: ,,Sad ili nikad treba završiti sa Sen Žilom, pošto ima tako 
malo četa!“ Dukak brzo posla dve hiljade ljudi, a upravitelj Homsa dođe lično. Čete iz Tripolija im se pridružiše pred gradskim 
kapijama i zajedno krenuše u bitku protiv Sen Žila. Ovaj posla stotinu vojnika na ljude iz Tripolija, stotinu na one iz Damaska, pedeset 
na one iz Homsa, a pedeset zadrža uza se. Tek što ugledaše neprijatelja, ljudi iz Homsa se razbežaše, što uskoro učiniše i Damašćani. 
Samo se Tripolićani odupreše, a Sen Žil, videvši to, napade ih sa dve stotine ostalih vojnika, pobedi ih i pobi njih sedam hiljada. 


Tri stotine Franđa trijumfuje nad hiljadama muslimana? No sva je prilika da priča arapskog 
povesničara odgovara stvarnosti. Najverovatnije objašnjenje je to da je Dukak hteo dobro naplatiti 
tripolijskom kadiji za njegovo ponašanje u vreme zasede na Nahr el Kalbu. Izdaja Fahra el Mulka 
sprečila je uklanjanje utemeljivača Jerusalimskog kraljevstva; osveta kralja Damaska omogućiće 
stvaranje i četvrte franačke države: Tripolijske grofovije. 

Šest nedelja nakon tog ponižavajućeg poraza, svedoci smo nove demonstrancije nemara regionalnih 
vođa koji se, uprkos brojčanoj nadmoći, pokazuju nesposobni da izvuku korist iz svoje pobede. 

Scena se dešava u maju 1102. Egipatska vojska sa gotovo dvadeset hiljada ljudi, pod zapovedništvom 
Šarafa, sina vezira Al Afdala, došla je u Palestinu i uspela da iznenadi Balduinove trupe u Ramali, blizu 
luke Jafe. I sam im je kralj za dlaku umakao sakrivši se među trskama gde je ležao potrbuške. Većina 


njegovih vitezova je pobijena ili pohvatana. Toga dana, vojska iz Kaira mogla je bez po muke da se 
dočepa Jerusalima jer, kao što će reći Ibn al Atir, grad je bez branilaca, a franački kralj je u bekstvu. 


Šarafu rekoše neki njegovi ljudi: ,,Hajdemo zauzeti sveti grad!“ Drugi mu pak rekoše: ,,Zauzmimo radije Jafu!“ Šaraf nije uspevao da 
se odluči. Dok se on tako premišljao, Franđi dobiše pojačanje preko mora, a Šaraf se morade vratiti svome ocu u Egipat. 


Shvativši da je prošao nadomak pobede, gospodar Kaira odluči da pokrene novu ofanzivu sledeće 
godine, a zatim one naredne. No pri svakom njegovom pokušaju između njega i pobede isprečio bi se neki 
nepredviđeni događaj. Jednom je to egipatska flota koja se zavadila sa kopnenom vojskom. Drugi put 
vojskovođa slučajno pogine, a njegova smrt poseje nered među trupama. Bio je to hrabar general, ali, 
veli nam Ibn al Atir, krajnje praznoveran. Beše mu predskazano da će umreti od pada s konja, i stoga 
on, kad ga postaviše za namesnika Bejruta, naredi da se iz svih sokaka izvali kaldrma plašeći se da mu 
se konj ne poklizne. Ali oprez ne može ćoveka sačuvati od sudbine. U jeku bitke, njegov konj se propne 
premda nije bio napadnut, a general padne mrtav usred svojih trupa. Nedostatak sreće, nedostatak mašte, 
nedostatak hrabrosti, ko bi znao, no svi Al Afdalovi ratni pohodi okončali su se žalosno. Za to vreme, 
Franđi mirno nastavljaju osvajanje Palestine. 

Pošto su zauzeli Haifu i Jafu, napadaju, u maju 1104, primorski grad Akru, koji je, zbog svoje 
prirodne luke, jedino mesto gde brodovi mogu pristati uz obalu i leti i zimi. Očajan što mu ne stiže 
pomoć, egipatski namesnik zatraži da njemu i žiteljima grada bude pošteđen život, kaže Ibn al Kalanisi. 
Balduin im obeća da ih niko neće dirati. No čim muslimani izađoše iz grada noseći svoju imovinu, Franđi 
se bace na njih, opelješe ih do gole kože i pobiju ih tušta i tma. Al Afdal se zaklinje da će se osvetiti za to 
novo poniženje. Otada svake godine šalje snažnu vojsku u napad na Franđe, ali svaki put doživi novi 
poraz. Prilika propuštena u Ramali maja 1102. više se neće ukazati. 

Na severu takođe, Franđe od uništenja spasava samo nehaj muslimanskih emira. Posle hvatanja 
Boemonda avgusta 1100, kneževina koja je utemeljena u Antiohiji ostaje sedam meseci bez vladara i 
gotovo bez vojske, ali nijedan od susednih monarha, ni Ridvan, ni Kilič Arslan, ni Danišmend, ne 
pomišlja da iz toga izvuče korist. Ostavljaju Franđima vremena da za Antiohiju izaberu regenta, u ovom 
slučaju Tankreda, Boemondovog sinovca, koji zaposeda svoje leno u martu 1102, i koji, da bi dobro 
potvrdio svoje prisustvo, počinje pustošiti okolinu Alepa kao što je godinu dana ranije pustošio okolinu 
Damaska. Ridvan reaguje još kukavičkije nego njegov brat Dukak. Poručuje Tankredu da je spreman 
zadovoljiti sve njegove hirove ako pristane da ode. Arogantniji nego ikada, Franđ od njega zahteva da 
postavi ogroman krst na minaret velike alepske džamije. Ridvan se tome povinuje. Poniženje koje će, kao 
što ćemo videti, imati i nastavak! 

Na proleće 1103, Danišmend, kome nisu nepoznate Boemondove ambicije, ipak odluči da ga pusti bez 
ikakve političke protivusluge. ,,Tražiće od njega sto hiljada dinara otkupa i oslobođenje kćeri Jagija 
Sijana, bivšeg gospodara Antiohije, koja je bila zarobljena.“ Ibn al Atir ovim je zaprepašten. 


Pošto je izašao iz zatvora, Boemond se vrati u Antiohiju, čime osokoli svoj narod, i ne časeći ni časa natera žitelje susednih gradova da 
plate cenu njegovoga otkupa. Muslimani tako pretrpeše štetu zbog koje zaboraviše na blagodeti od Boemondovog zarobljavanja! 


Nakon što se tako „naplatio“ na uštrb lokalnog stanovništva, franački knez kreće u proširenje svoga 
imanja. Na proleće 1104, Franđi iz Antiohije i Edese zajednički su krenuli u napad na tvrđavu mesta 
Haran, koja nadvisuje prostranu ravnicu što se širi na obali Eufrata i zapravo kontroliše veze između 
Iraka i Severne Sirije. 

Sam grad nije od velikog značaja. Ibn Džubeir, koji će ga posetiti nekoliko godina potom, opisaće ga 
posebno obeshrabrujućim rečima. 

U Haranu, voda nikad nema svežine, a nesnosna jara te furune neprestano prži svu njegovu zemlju. Tamo nećeš naći ni kutka 


hladovine za popodnevni počinak; tamo se jedva diše, i samo tegobnim dahom. Haran pruža utisak kao daje napušten u goloj ravnici. 
Nema sjaj pravoga grada, a prilazi mu nisu urešeni nikakvim otmenim ukrasima. 


Ali je zato od golemog strateškog značaja. Kad bi zauzeli Haran, Franđi bi mogli ubuduće da 
napreduju prema Mosulu i samom Bagdadu. Njegov bi pad istog časa osudio Alepsko kraljevstvo na 
blokadu. To su zaista ambiciozni ciljevi, ali osvajačima ne manjka smelosti. Tim pre što podele u 
arapskom svetu ohrabruju njihove poduhvate. Pošto se krvava borba među zaraćenom braćom 
Barkjarukom i Muhamedom nastavila punom žestinom, Bagdad ponovo prelazi od jednog do drugog 
seldžukidskog sultana. U Mosulu je upravo umro atabeg Karbuka, a njegov naslednik, turski emir 
Džekermiš, ne uspeva da se nametne. 

U samom Haranu situacija je haotična. Upravitelja je ubio jedan od njegovih oficira u nekoj pijanci, i 
grad je gurnut u oganj i krv. Baš u tom trenutku Franđi krenuše na Haran, objasniće Ibn al Atir. Kada 
Džekermiš, novi gospodar Mosula, i njegov sused Sokmen, stari namesnik jerusalima, to budu doznali, 
već će međusobno ratovati. 


Sokmen je hteo osvetiti jednog svog sinovca koga je ubio Džekermiš, te su se njih dvojica spremali za okršaj. No, pred ovom novom 
činjenicom, pozvaše jedan drugoga da udruže snage i spasu situaciju u Haranu, izjavljujući da su spremni predati život Alahu i da im je 
stalo samo do slave Svevišnjeg. I tako se ujediniše, zapečatiše svoj savez i krenuše na Franđe. Sokmen sa sedam hiljada turkmenskih 
konjanika, a Đeremiš sa tri hiljade. 


Dvojica saveznika dočekaše neprijatelja u maju 1104. na obali reke Balih, pritoke Eufrata. Muslimani 
se pretvaraju da beže, puštajući Franđe da ih gone preko sat vremena. A zatim, na znak svojih emira, 
naprave nalevo krug, opkole progonitelje i saseku ih na komade. 


Boemond i Tankred behu se odvojili od glavnine vojske i sakrili iza jednog brda kako bi udarili na muslimane s leđa. Ali kad videše da 
su njihovi pobeđeni, odluče da više ne mrdaju. Tako pričekaju da padne noć, a onda se nadadnu u beg, no muslimani ih pristignu pa im 
pobiju i pohvataju dobar broj drugova. Oni sami nekako klisnu sa svega šestoricom konjanika. 


Među franačkim vođama što sudeluju u bici kod Harana nalazi se i Balduin II, rođak jerusalimskoga 
kralja koji je ovoga nasledio na čelu grofovije Edese. I on je pokušao da pobegne, ali kad je prelazio 
Balih na gazu, konj mu se poklizne u blatu. Sokmenovi vojnici ga zarobe i odvedu u čador svoga 
gospodara, što je, prema kazivanju Ibn al Atira, izazvalo ljubomoru njegovih saveznika. 


Džekermišu njegovi ljudi rekoše: ,,Na šta ćemo ličiti ako drugi pokupe sav plen a mi ostanemo praznih ruku?“ I nagovore ga da odu po 
grofa u Sokmenov čador. Kad ih ovaj vide, vrlo se rasrdi. Saborci mu već behu poskakali u sedla, spremni za boj, ali ih on zadrža 
rekavši: „Radost koju će naša pobeda izazvati kod muslimana ne treba kvariti našom svađom. Ne želim iskaljivanjem besa pružiti 
zadovoljstvo neprijatelju na štetu muslimana.“ Potom skupi sve oružje i barjake što ih oteše od Franđa, preruši svoje ljude u franačku 
odeću, popne ih na konje, pa se uputi ka tvrđavama koje su držali Franđi. A ovi bi im svaki put, verujući da se to njihovi saborci 
vraćaju s pobedom, pošli na sretanje. Sokmen bi ih poklao i zauzeo tvrđavu. To je lukavstvo primenio na više mesta. 


Odjek pobede kod Harana biće ogroman, o čemu svedoči neuobičajeno ushićen ton Ibn al Kalanisija: 


To za muslimane beše neviđen trijumf. Hrabrost Franđa bi poljuljana, broj im se smanji, borbena gotovost im oslabi, naoružanje 
takođe. Hrabrost muslimana bi učvršćena, a srčanost u odbrani vere ojačana. Ljudi su jedni drugima čestitali na toj pobedi i poverovali 
da je Franđima uspeh okrenuo leđa. 


Taj poraz će posebno obeshrabriti jednoga Franđa, i to ne bilo kojeg, već glavom i bradom 
Boemonda. On će se nekoliko meseci kasnije ukrcati na brod. Više nikada neće biti viđen na arapskoj 
zemlji. 

Haranska bitka je tako sklonila sa megdana, ovog puta zauvek, glavnog pokretača invazije. I što je 
najvažnije, potpuno je zaustavila nadiranje Franđa ka istoku. Ali se zato pobednici, kao 1102, Egipćani, 
pokazuju nesposobni da poberu plodove svoga uspeha. Umesto da se zajedno upute ka Edesi, na dva dana 
hoda od bojnog polja, dozvoljavaju da ih rastavi svađa. I mada Sokmenu njegovo lukavstvo omogućuje 
da se dokopa nekoliko beznačajnih tvrđava, Džekermiša uskoro iznenadi Tankred, koji uspe da pohvata 
nekoliko ljudi iz njegove svite, a među njima i jednu mladu kneginju retke lepote, do koje gospodar 
Mosula toliko drži da šalje Boemondu i Tankredu poruku kako je spreman da je razmeni za Balduin II od 
Edese ili da je otkupi za petnaest hiljada zlatnih dinara. Stric i bratić se posavetuju, a zatim obaveste 


Džekermiša da su dobro odvagnuli i da više vole uzeti novac i ostaviti svog drugara u zarobljeništvu - što 
će potrajati više od tri godine. Ne zna se kako je emir doživeo taj nimalo viteški odgovor franačkih vođa. 
Bilo kako bilo, isplatiće im ugovorenu sumu, preuzeće svoju kneginju i zadržaće Balduina pored sebe. 

Ali priča se tu ne završava. Iz ovoga će proizaći jedna od najčudnijih epizoda franačkih ratova. 

Scena se odvija četiri godine kasnije, početkom oktobra 1108, u jednom šljiviku u kome dozrevaju 
poslednji crni plodovi. Svuda unaokolo, škrto pošumljeni bregovi uzjahuju se u nedogled. Na jednome od 
njih veličanstveno se uzdižu bedemi Tel Bašera, pored kojih dve sučelice postavljene vojske pružaju 
neobičan prizor. 

U jednom taboru je Tankred od Antiohije, a oko njega hiljadu petsto franačkih vitezova i pešadinaca, 
koji nose kacige sa otvorom što im pokrivaju glavu i nos, čvrsto držeći u rukama mačeve, buzdovane ili 
naoštrene bojne sekire. Pored njih stoji šest stotina turskih konjanika s dugim perčinima, koje je poslao 
Ridvan od Alepa. 

U drugom taboru je Džavali, emir Mosula, koji preko žičane košulje nosi dugu halju vezenih rukava, a 
čija vojska broji dve hiljade ljudi raspoređenih u tri bataljona: levo su Arapi, desno Turci, a u sredini 
franački vitezovi među kojima je Balduin od Edese i njegov rođak Žoslin, gospodar Tel Bašera. 

Jesu li oni koji su prisustvovali džinovskoj bici za Antiohiju mogli i pomisliti da će, deset godina 
kasnije, namesnik Mosula, naslednik atabega Karbuke, sklopiti savez sa franačkim grofom iz Edese, i da 
će se oni boriti rame uz rame protiv koalicije koju će napraviti franački knez Antiohije i seldžučki kralj 
Alepa? Sve u svemu, nije se dugo čekalo na to da Franđi postanu ravnopravni partneri u igri pokolja 
među muslimanskim kraljićima! Letopisci kao da time nisu nimalo zaprepašteni. Može se zapaziti tek kod 
Ibn al Atira da ga to malčice zabavlja, ali on će opisivati svađe Franđa i njihove saveze ne menjajući ton, 
isto kao što govori od početka do kraja svoje Savršene istorije o bezbrojnim sukobima među 
muslimanskim vladarima. Dok je Balduin bio zatočenik u Mosulu, objašnjava arapski povesničar, 
Tankred je stavio šapu na Edesu, što znači da mu se nije nimalo žurilo da svog drugara vidi ponovo 
slobodnog. Čak je i spletkario da ga Džekermiš zadrži kod sebe što duže. 

Ali 1107, pošto je taj emir svrgnut, grof je pao u ruke novoga gospodara Mosula, Džavalija, turskog 
pustolova upečatljive inteligencije, koji je smesta shvatio kakvu korist može izvući iz svađe dvojice 
franačkih vođa. Stoga je oslobodio Balduin, darovao mu svečanu odoru i zaključio s njim savez. ,, Vaše 
leno Edesa je u opasnosti“, rekao mu je kratko, „a moj položaj u Mosulu nije dovoljno učvršćen. Hajde 
da pomognemo jedan drugome!“ 


Čim bi oslobođen, pričaće Ibn al Atir, grof Balduin, al-Comes Bardawil, ode ,,Tankriju“ u Antiohiju i zatraži od njega da mu vrati 
Edesu. Tankred mu ponudi trideset hiljada dinara, konje, oružje, odeću i još mnogo štošta, ali mu ne htede predati grad. I kad Balduin, 
besan, napusti Antiohiju, Tankred pođe za njim ne bi li ga sprečio da se udruži sa svojim saveznikom Džavalijem. Među njima dođe do 
nekoliko čarki, no posle svakog boja bi se našli za istom trpezom da se pogoste i prodivane! 


Ti Franđi su ludi, kao da veli povesničar iz Mosula. Pa nastavlja: 


Pošto nisu nikako uspevali da reše taj spor, pokuša da posreduje patrijarh, koji je za njih neka vrsta imama. Ovaj imenova veće 
biskupa i sveštenika koji posvedočiše da je Boemond, pre povratka u svoju domovinu, preporučio Svom nećaku Tankredu da vrati 
Edesu Balduinu ako se ovaj oslobodi iz zarobljeništva. Gospodar Antiohije prihvati odluku ovih ljudi, te grof ponovo preuze vlast nad 
svojim posedom. 


Procenivši da svoju pobedu ne duguje toliko Tankredovoj dobroj volji koliko njegovom strahu da se 
ne umeša Džavali, Balduin ne samo što je bez odlaganja oslobodio sve muslimanske zatvorenike na 
svojoj teritoriji nego je i dao da se pogubi jedan od njegovih hrišćanskih činovnika koji je javno vređao 
islam. 

Tankred nije bio jedini vođa koji je očajavao zbog čudnog saveza između grofa i emira. Kralj Ridvan 
pisao je gospodaru Antiohije upozoravajući ga na Džavalijeve ambicije i prefriganost. Kazao mu je da se 
taj emir želi dočepati Alepa, i da Franđi, ako u tome bude uspeo, više neće moći opstati u Siriji. Briga 


seldžučkoga kralja za bezbednost Franđa je prilično smešna, ali vladari se međusobno razumeju u pola 
reči, prevazilazeći verske ili kulturne granice. Tako je nova islamsko-franačka koalicija zapravo nastala 
da bi se suprotstavila prvoj. Otuda, tog meseca oktobra 1108, one dve vojske što se sukobljavaju pred 
bedemima Tel Bašera. 

Borci iz Antiohije i Alepa brzo stiču prednost. Džavali pobeže, a veliki broj muslimana potraži 
utočište u Tel Bašeru, gde Balduin i njegov rođak Žoslin postupiše prema njima blagonaklono; pružiše 
negu ranjenima, dadoše im odeću i vratiše ih kućama. Poštovanje što gaje arapski povesničar odao 
Balduinovom viteškom duhu odudara od mišljenja koje o grofu imaju hrišćanski stanovnici Edese. Čuvši 
da je ovaj poražen i verujući da je začelo mrtav, Jermeni iz grada naime zaključuju da je kucnuo pravi čas 
za oslobođenje od franačke vlasti. Stoga Balduin po povratku zatiče svoju prestonicu pod nekom vrstom 
komunalne uprave. 

Zabrinut zbog prohteva svojih podanika za nezavisnošću, on naloži da se pohapse oni najviđeniji, 
među kojima i nekoliko sveštenika, i da im se iskopaju oči. 

Njegov saveznik Džavali rado bi postupio na isti način prema uglednicima Mosula, koji su takođe 
iskoristili vladarevo odsustvo da se pobune. Međutim, mora na to zaboraviti jer ga je poraz dokrajčio. Na 
sudbini mu odsada niko ne bi pozavideo: izgubio je svoje leno, vojsku, blago, a sultan Muhamed je 
raspisao nagradu za njegovu glavu. Ali Džavali ne priznaje sebi da je pobeđen. Preruši se u trgovca, stiže 
u Isfahansku palatu i ponizno se pokloni pred sultanovim prestolom noseći svoj mrtvački pokrov u ruci. 
Ganut, Muhamed pristane da mu oprosti. Nakon nekog vremena, imenuje ga namesnikom jedne provincije 
u Persiji. 

Što se Tankreda tiče, pobeda iz 1108. uznela ga je na vrhunac slave. Antiohijska kneževina postala je 
regionalna sila koje se plaše svi susedi, bili oni Turci, Arapi, Jermeni ili Franci. Kralj Ridvan je tek 
jedan od prestrašenih vazala. A Boemondov nećak je sebe proglasio ,,velikim emirom“! 

Samo nekoliko nedelja nakon bitke kod Tel Bašera, kojom su se Franđi učvrstili u Severnoj Siriji, 
došao je red i na kraljevinu Damaska da potpiše primirje sa Jerusalimom: prihodi sa obrađene zemlje što 
se proteže između dve prestonice biće podeljeni na tri dela: trećina Turcima, trećina Franđima, trećina 
seljacima, beleži Ibn al Kalanisi. Na osnovu toga beše sastavljen protokol. Nekoliko meseci kasnije, 
sirijska prestonica priznaje, novim ugovorom, gubitak jedne još važnije zone: i bogata ravnica Beka, 
smeštena istočno od Libanske planine, podeljena je sa Jerusalimskim kraljevstvom. U stvari, 
Damašćanima su jednostavno vezane ruke. Njihove žetve su prepuštene milosti Franđa, a trgovina im se 
odvija preko luke Akre, gde otada đenovski trgovci kroje zakone. Na jugu Sirije kao i na severu, franačka 
okupacija je svakodnevna realnost. 

Ali Franđi se ne zaustavljaju na ovome. Te 1108, spremaju se za najveću teritorijalnu ekspanziju koju 
su pokrenuli od pada Jerusalima. Svi veliki obalski gradovi su ugroženi, a lokalni samodršci više nemaju 
ni snage ni volje da se brane. 

Prva žrtva na koju su se namerili jeste Tripoli. Već 1103. Sen Žil se utaborio na prilazima grada i 
podigao tvrđavu kojoj su stanovnici odmah dali njegovo ime. Dobro očuvana, „Kalat Sen Žil“ i danas se 
može videti u centru modernog grada Tripolija. Po dolasku Franđa, međutim, grad čini samo lučka četvrt, 
Al Mina, na kraju poluostrva kojem ta tvrđava kontroliše pristup. Nijedan karavan ne može doći do 
Tripolija ili iz njega izaći a da ne bude primećen od Sen-Žilovih ljudi. 

Kadija Fahr el Mulk želi po svaku cenu razoriti citadelu koja preti da mu zaguši prestonicu. Njegovi 
vojnici svake noći kreću u smele prepade, pokušavajući da izbodu nožem čuvara ili da oštete zid u 
izgradnji, ali najspektakularnija operacija dogodila se u septembru 1104. Pošto je cela vojna posada 
Tripolija masovno izašla napolje pod kadijinim vođstvom, poklano je dosta franačkih ratnika i zapaljeno 
jedno krilo tvrđave. I sam Sen Žil je zatečen najednom od krovova u plamenu. Zadobivši teške opekotine, 
on umire pet meseci kasnije, u strašnim mukama. Na samrti traži da vidi izaslanike Fahra el Mulka i nudi 
im sledeću pogodbu: Tripolićani će prestati da napadaju citadelu, a franački vođa će se zauzvrat 


zavetovati da više neće ometati trgovinu putnika i robe. Što kadija prihvata. 

Čudnog li kompromisa! Nije li pravi cilj opsade upravo sprečavanje protoka ljudi i namirnica? 
Međutim, stiče se utisak da su se između opsadnika i opsađenika ustanovili gotovo normalni odnosi. Luka 
Tripoli odjednom doživljava procvat, karavani idu tamo-amo pošto uredno plate taksu Franđima, a 
tripolijski uglednici prelaze neprijateljske linije naoružani samo propusnicom! U stvarnosti, i jedna i 
druga zaraćena strana čeka. 

Franđi se nadaju da će doći neka hrišćanska flota, iz Đenove ili Carigrada, koja će im omogućiti da 
napadnu opsednuti grad. Tripolićani, koji to vrlo dobro znaju, i sami čekaju da im neka muslimanska 
vojska pritekne u pomoć. Najbolja podrška trebalo je da dođe iz Egipta. Fatimidski halifat je velika 
pomorska sila čije bi uplitanje bilo dovoljno da obeshrabri Franđe. Međutim, između gospodara 
Tripolija i gospodara Kaira odnosi su i ovoga puta užasni. Al Afdalov otac je bio rob u kadijinoj 
porodici i sa gospodarima je, izgleda, bio u veoma lošim odnosima. Vezir nikada nije krio svoju gorčinu i 
želju da ponizi Fahra, koji bi pak više voleo da prepusti grad Sen Žilu nego da stavi svoju sudbinu u Al 
Afdalove ruke. Kadija ni u Siriji ne može računati ni na jednog saveznika. Valja mu pomoć potražiti 
drugde. 

Prema tome, kada do njega dopru vesti o pobedi kod Harana, juna 1104, on smesta šalje poruku emiru 
Sokmenu moleći ga da kruniše svoju veliku pobedu isterivanjem Franđa iz Tripolija. Kao potporu svoje 
molbe, nudi mu veliku količinu zlata i obavezuje se da će pokriti sve troškove pohoda. Pobednik iz 
Harana je u iskušenju. Sakupivši moćnu vojsku, krene ka Siriji. No kad stigne na četiri dana hoda od 
Tripolija, iznenada ga pokosi upala krajnika. Trupe mu se raspu. Kadija i njegovi podanici klonu duhom. 

Ipak, 1105. sine iskra nade. Sultan Barkjaruk je upravo umro od tuberkuloze, što okončava beskonačni 
bratoubilački rat koji parališe seldžučko carstvo još od početka franačke invazije. Odsada bi Irak, Sirija i 
zapadna Persija trebalo da imaju jednog jedinog gospodara, ,,sultana spasioca sveta i vere, Muhameda 
Ibn Malikšaha“. Tripolićani doslovno shvataju titulu koju nosi ovaj seldžučki monarh od dvadeset četiri 
godine. Fahr el Mulk šalje sultanu poruku za porukom, a od njega prima obećanje za obećanjem. Ali 
nikakve spasilačke vojske nema na vidiku. 

U međuvremenu, obruč oko grada se steže. Sen Žila je zamenio jedan njegov rođak, Al Serdani, grof 
od Serdanja, koji pojačava pritisak na opsađenike. Namirnice sve teže stižu kopnenim putevima. Cene 
hrane vrtoglavo rastu: tako funta datula košta zlatni dinar, što je novac od kojeg u običnim vremenima 
cela porodica može živeti nekoliko nedelja. Mnogi stanovnici grada pokušavaju da se isele u Tir, Homs 
ili Damask. Oskudica rađa i izdaju. Tripolijski uglednici jednog dana potraže Al Serdanija i, da bi stekli 
njegovu naklonost, odaju mu na koje načine grad još uspeva da nabavi nešto zaliha hrane. Fahr el Mulk 
onda ponudi svom neprijatelju basnoslovnu sumu novca da mu izruči izdajnike. Ali grof odbija. Ipak, već 
sutradan ujutro pronalaze uglednike zaklane u samom neprijateljskom taboru. 

Uprkos ovom poduhvatu, situacija u Tripoliju i dalje se pogoršava. Pomoć još uvek ne stiže, i uporno 
kruže glasine o približavanju neke franačke flote. Razumljivo očajavajući, Fahr el Mulk odluči da pođe 
lično u Bagdad i da se založi za svoju stvar kod sultana Muhameda i halife Al Mustazir-bilaha. Zaduži 
jednog od svojih rođaka da privremeno vlada u njegovom odsustvu, a trupe isplati za šest meseci 
unapred. Pripremio je sebi zamašnu pratnju od pet stotina konjanika i pešadinaca, koje prate mnogobrojne 
sluge sa svakojakim darovima: rezbarenim sabljama, čistokrvnim konjima, vezenim odorama, kao i 
raznim predmetima od zlata, po kojima je Tripoli poznat. I tako krajem marta 1108. napušta grad sa 
svojom dugom povorkom. Izlazi iz Tripolija kopnenim putem, nedvosmisleno navodi Ibn al Kalanisi, 
jedini letopisac koji je doživeo ove događaje, nagovestivši da je kadija verovatno dobio od Franđa 
dozvolu da pređe preko njihovih linija kako bi išao da huška na njih sveti rat! S obzirom na čudne odnose 
koji postoje između opsadnika i opsađenika, ovo se ne može isključiti. No čini se verovatnijim da je 
kadija stigao brodom do Bejruta, i da je tek onda krenuo drumom. 

Bilo kako bilo, Fahr el Mulk zaustavlja se najpre u Damasku. Gospodar Tripolija osećao je izrazitu 


odbojnost prema Dukaku, ali nesposobni seldžučki kralj umro je nešto ranije, bez sumnje otrovan, te je 
grad odsada u rukama njegovog tutora, atabega Tugtekina, jednog ćopavog bivšeg roba čiji će 
dvosmisleni odnosi sa Franđima dominirati sirijskom političkom scenom preko dvadeset godina. 
Ambiciozan, lukav, bez skrupula, ovaj turski vojnik je, kao i sam Fahr el Mulk, zreo i realističan čovek. 
Raskrstivši sa Dukakovim osvetničkim ponašanjem, on dočekuje gospodara Tripolija s toplinom, 
priređuje veliku gozbu u njegovu čast, pa ga čak poziva i u svoj lični hamam. Kadija ceni ove znake 
pažnje, ali više voli da prenoći izvan zidina - i poverenje ima granica! 

U Bagdadu, doček je još veličanstveniji. Ugled Tripolija je toliko velik u muslimanskom svetu da 
kadiju ugošćuju kao moćnog vladara. Sultan Muhamed mu šalje svoju sopstvenu lađu da pređe Tigar. 
Ljudi zaduženi za protokol vode gospodara Tripolija do jednog plovećeg salona na čijem kraju je 
postavljen veliki vezeni jastuk na kome obično sedi sultan. Fahr el Mulk je seo sa strane, na mesto za 
posetioce, ali velikodostojnici pojure ka njemu i uhvate ga za obe ruke: monarh je lično naredio da se 
gost smesti na njegovom sopstvenom jastuku. Primajući ga od palate do palate, kadiju ispituju sultan, 
halifa i njihovi saradnici o opsadi grada, dok ceo Bagdad hvali njegovu hrabrost u džihadu protiv Franđa. 

Ali kad stigoše do političkih pitanja i kad Fahr el Mulk zatraži od Muhameda da hitno pošalje vojsku 
i oslobodi Tripoli, tada sultan, zajedljivo izveštava Ibn al Kalanisi, naredi nekolicini glavnih emira da 
pođu sa Fahrom el Mulkom kako bi mu pomogli da odbije one što mu opsedaju grad; pa dade zadatak 
ratnicima tog pohoda da se nakratko zaustave u Mosulu i preotmu ga iz Džavalovih ruku, te da, čim to 
obave, produže za Tripoli. 

Fahr el Mulk je zaprepašten. Situacija u Mosulu je tako zamršena da bi trebale godine da se sredi. 
Osim toga, taj grad je smešten severno od Bagdada, dok se Tripoli nalazi sasvim zapadno. Ako vojska 
toliko skrene s puta, nikada neće stići na vreme da bi spasila njegovu prestonicu. Ova može svakog dana 
da padne, navaljivao je. Ali sultan neće ništa da shvati. Interesi seldžučkog carstva nalažu da pruži 
prvenstvo problemima Mosula. Uzalud je kadija pokušavao sve i svašta, pa je čak potplatio suvim zlatom 
nekoliko vladarevih savetnika, no ništa nije vredelo: vojska će najpre poći na Mosul. Kada, nakon četiri 
meseca, Fahr el Mulk krene natrag, nema nikakvog ceremonijala. Sada je ubeđen da više neće moći 
sačuvati svoj grad. Ono što još ne zna jeste da ga je već izgubio. 

Čim je stigao pred Damask, avgusta 1108, javljaju mu tužnu vest. Obeshrabreni njegovim dugim 
odsustvom, uglednici Tripolija su odlučili da povere grad gospodaru Egipta, koji je obećao da će ga 
braniti od Franđa. Al Afdal je poslao brodove namirnica kao i namesnika koji je uzeo u svoje ruke 
gradske poslove, a prvi mu je zadatak bio da se dočepa porodice Fahra El Mulka, njegovih pristalica, 
njegovog blaga, nameštaja i ličnih stvari, i da sve to pošalje u Egipat! 

Dok se vezir tako ostrvljuje na nesrećnoga kadiju, Franđi pripremaju konačan napad na Tripoli. Vođe 
su im stigli jedan za drugim pod zidine opsednutog grada. Tu je kralj Balduin od Jerusalima, njihov 
zajednički gospodar. Tu je i Balduin od Edese, i Tankred od Antiohije, koji su se pomirili za tu priliku. 
Tu su i dva člana porodice Sen Žil, Al Serdani i rođeni sin pokojnoga grofa, onaj koga letopisci zovu Ibn 
Sen Žil, i koji je upravo stigao iz svoje domovine sa desetinama đenovskih lađa. Obojica priželjkuju 
Tripoli, ali će ih kralj Jerusalima primorati da smire svoje svađe. A Ibn Sen Žil će sačekati kraj bitke 
kako bi dao ubiti svog suparnika. 

Marta 1109, sve izgleda spremno za usaglašeni napad s kopna i s mora. Tripolićani posmatraju ove 
pripreme sa užasom, ali ne gube nadu. Nije li im Al Afdal obećao da će poslati flotu snažniju od svih 
koje su dotada viđene, sa dovoljno namirnica, boraca i ratne opreme da izdrže godinu dana? 

Tripolićani ne sumnjaju da će se đenovske lađe razbežati čim se fatimidska flota pojavi na vidiku. 
Samo da stigne na vreme! 

Početkom leta, kaže Ibn al Kalanisi, Franđi stadoše svim snagama napadati Tripoli, gurajući pokretne 
kule ka bedemima. Kad žitelji grada videše kakve žestoke napade moraju izdržati, izgubiše hrabrost, jer 
shvatiše da im je poraz neminovan. Namirnice behu iscrpili, a egipatska flota nikako da stigne. Vetrovi su 


i dalje duvali protivno volji Svevišnjeg koji odlučuje o ishodu svega. Franđi udvostručiše napore i 
zauzeše grad u krvavom boju, 12. jula 1109. Nakon dve hiljade dana otpora, grad zlatarstva i biblioteka, 
neustrašivih mornara i učenih kadija opustošili su ratnici sa Zapada. Sto hiljada svezaka Dar-em-Ilma 
opljačkano je a potom spaljeno kako bi „pogane“ knjige bile uništene. Prema letopiscu iz Damaska, 
Franđi odlučiše da trećina grada pripadne Đenovljanima, a dve trećine Sen-Žilovom sinu. Staviše na 
stranu za kralja Balduina sve što mu se svidelo. Naime, većina žitelja je prodata u roblje, a ostali su 
lišeni imetka i proterani. Mnogi će otići ka luci Tir. Fahr el Mulk okončaće život u okolini Damaska. 

A egipatska flota? Ona stiže u Tir osam dana posle pada Tripolija, iznosi Ibn al Kalanisi, kada je sve 
bilo završeno, zbog Božje kazne koja beše pogodila njegove žitelje. 

Franđi su za sledeći plen odabrali Bejrut. Naslonjen na libansku planinu, grad je okružen borovim 
šumama, naročito u predgrađima Mazrat al Arab i Ras el Nabeh, gde će osvajači naći drvo neophodno za 
gradnju opsadnih naprava. Bejrut ni po čemu ne može ni prići raskoši Tripolija, a njegove skromne vile 
teško se mogu meriti sa rimskim palatama čiji su mermerni ostaci još uvek razasuti po tlu antičkog 
Berytusa. Pa ipak, to je prilično napredan grad zahvaljujući svojoj luci, smeštenoj na obalskom vencu gde 
je, po predanju, sveti Đorđe ubio aždaju. Priželjkivan od Damašćana, zapostavljen od Egipćana, na kraju 
se sopstvenim snagama suprotstavlja Franđima počevši od februara 1110. Njegovih pet hiljada žitelja 
boriće se nošeni očajanjem, uništavajući jednu za drugom drvene kule opsadnika. Ni ranije ni kasnije, 
Franđi ne doživeše žešću bitku od ove!, uzvikuje Ibn al Kalanisi. Osvajači im to neće oprostiti. Kada 
grad bude zauzet, 13. maja, prepustiće se slepom pokolju. Drugima za primer. 

Lekcija je upamćena. Sledećeg leta, izvesni franački kralj (može li se zameriti letopiscu iz Damaska 
što nije upamtio Sigurda, vladara daleke Norveške?) stiže s mora sa više od šezdeset brodova nakrcanih 
ratnicima spremnim da na kraju svog hodočašća vode rat u zemlji islama. Kako su se kretali ka 
Jerusalimu, Balduin im pođe na sretanje, te oni zajedno postaviše opsadu, s kopna i s mora, pred 
lukom Saidom, drevnim Sidonom Feničana. Njeni bedemi, kroz istoriju više puta uništavani i ponovo 
podizani, još i danas su impresivni sa svojim ogromnim kamenim blokovima koje neprestano šiba 
Mediteran. Ali njeni stanovnici, koji behu dokazali veliku hrabrost na početku franačke invazije, nemaju 
više srca da se bore jer su se, prema Ibn al Kalanisiju, plašili da ne dožive sudbinu Bejruta. Stoga 
uputiše Franđima svoga kadiju sa poslanstvom uglednika da moli Balduina da im poštedi život. On 
usliši njihovu molbu. Grad se predao 4. decembra 1110. Ovoga puta neće biti pokolja, ali uslediće 
masovni egzodus ka Tiru i Damasku, koji su već zagušeni izbeglicama. 

U samo sedamnaest meseci, Tripoli, Bejrut i Saida, tri grada koja spadaju među najčuvenije u 
arapskom svetu, behu osvojeni i opustošeni, njihovo stanovništvo je poklano ili prognano, njihovi emiri, 
kadije, ljudi zakona pobijeni ili primorani na izgnanstvo, njihove džamije oskrnavljene. Kakva to sila još 
može sprečiti Franđe da uskoro budu u Tiru, u Alepu, u Damasku, u Kairu, u Mosulu ili - što da ne? - u 
Bagdadu? Postoji li još uvek volja za otporom? Kod muslimanskih vođa bez sumnje ne postoji. Ali među 
žiteljima najugroženijih gradova, sveti rat što ga bez predaha vode trinaest poslednjih godina ratnici- 
hodočasnici sa Zapada počinje da daje učinke: džihad, koji već odavno predstavlja samo krilaticu što 
krasi zvanične govore, doživljava preporod. Iznova ga propoveda poneka šačica izbeglica, nekoliko 
pesnika, pokoji hodža. 

Upravo jedan od njih, Abdu Fadil Ibn al Hašab, alepski kadija niskoga stasa i snažne reči, svojom 
istrajnošću i snagom karaktera odlučuje da probudi uspavanog džina u kojeg se pretvorio arapski svet. 
Prvo mu je delo širokih razmera ponavljanje, nakon dvanaest godina, sablazni koju nekada beše izazvao 
Al Haravi na ulicama Bagdada. Ovoga puta, biće to istinska pobuna. 


V poglavlje 


BUNTOVNIK S TURBANOM 


Petka 17. februara 1111, kadija Ibn al Hašab upada u sultanovu džamiju u Bagdadu, u pratnji poveće 
skupine Alepljana, među kojima je i jedan hašemitski šerif, Prorokov potomak, te sufijski isposnici, 
imami, trgovci. 

Nateraše propovednika da siđe s minbera, koji polomiše, kaže Ibn al Kalanisi, pa udariše u plač i kuknjavu nad nesrećama što ih je 


islam pretrpeo zbog Franđa što ubijaju ljude a žene i decu odvode u roblje. Kako sprečavahu vernike da se mole, prisutne glavešine im 
dadoše obećanja u sultanovo ime, ne bi li ih umirili: poslaće vojske da brane islam od Franđa i svih nevernika. 


No te lepe reči nisu dovoljne da smire buntovnike. Sledećeg petka, oni opet prave izgrede, ovoga puta 
u halifinoj džamiji. Kad čuvari pokušaju da im prepreče put, grubo ih obore, polome drvenu predikaonicu 
ukrašenu arabeskama i kuranskim ajetima pa stanu sipati uvrede na račun samoga vladara pravovernih. 
Bagdad zapade u najveću pometnju. 


U istome trenu, pripoveda letopisac iz Damaska tobože bezazlenim tonom, princeza, sestra sultana Muhameda i halifina 
supruga, vraćala se u Bagdad iz Isfahana sa veličanstvenom opremom: dragim kamenjem, prekrasnom odorom, ormama i svakojakim 
životinjama za vuču, slugama, robovima oba pola, pratiljama, i tolikim stvarima koje su iziskivale divljenje i nabrajanje. Njen dolazak se 
poklopio sa gore opisanim prizorima. Sreća i bezbednost tog vladarskog povratka behu pomućeni. Halifa Al Mustazir-bilah bi silno 
ozlojeđen. Htede progoniti izgrednike kako bi ih strogo kaznio. No sultan ga u tome spreči, opravda postupke tih ljudi i naredi emirima i 
vojskovođama da se vrate u svoje pokrajine i spreme se za džihad protiv nevernika, neprijatelja Alaha. 


Ako je dobri Al Mustazir bio obuzet gnevom, nije to bilo samo zbog neprijatnosti priređene njegovoj 
mladoj supruzi, već zbog one strašne krilatice koja je izvikivana iz sveg glasa po sokacima njegove 
prestonice: ,,Kralj Ruma je veći musliman nego vladar pravovernih!“ Jer on zna da se ne radi o 
proizvoljnoj optužbi već da pobunjenici, pod vodstvom Ibn al Hašaba, tim povicima nišane na poruku 
koja je nekoliko nedelja ranije stigla preko halifmog divana. Dolazila je od cara Aleksija Komnina i 
navaljivala je na muslimane da se ujedine s Rumima kako bi se borili protiv Franda i isterali ih iz naših 
krajeva. 

Deluje paradoksalno, no ako moćni gospodar Carigrada i mali kadija iz Alepa po dogovoru 
zajednički deluju u Bagdadu, to znači da se osećaju poniženim od onog istog Tankreda. „Veliki emir“ 
franački je, naime, drsko otpravio vizantijske ambasadore koji behu došli da ga podsete na zakletvu 
vitezova sa Zapada da će vratiti Antiohiju bazileju, i na to da oni ni trinaest godina nakon predaje grada 
nisu održali obećanje. Što se Alepljana tiče, Tankred im je nedavno nametnuo izuzetno ponižavajući 
sporazum: moraće mu plaćati godišnji danak od dvadeset hiljada dinara, predati mu dve važne tvrđave u 
neposrednoj okolini svoga grada i pokloniti mu, kao znak vernosti, svojih deset najlepših konja. Još uvek 
onako bojažljiv, kralj Ridvan nije se usudio da odbije. Ali otkako se saznalo za uslove sporazuma, 
prestonica mu je uzavrela. 

U kritičnim trenucima svoje istorije, Alepljani odvajkada imaju običaj da se sastaju u malim 
družinama i da živo raspravljaju o opasnostima što ih vrebaju. Uglednici se često okupljaju u velikoj 
džamiji, i sede podvijenih nogu na crvenim ćilimima ili na dvorištu, u hladovini minareta što nadvisuje 
smeđastožute gradske kuće. Trgovci se sreću tokom dana u staroj aveniji sa kolonadama koju su sagradili 


Rimljani i koja preseca Alep sa zapada na istok, od Antiohijske kapije do zabranjene četvrti Citadele gde 
stanuje mračni Ridvan. Tom glavnom arterijom odavno ne smeju prolaziti kola i povorke. Stoga je kolnik 
preplavljen stotinama dućančića gde se gomilaju tkanine, ambra ili đinđuve, datule, pistaći ili mirođije. 
Da bi se prolaznici zaštitili od sunca i kiše, avenija i susedne uličice potpuno su pokriveni drvenom 
tavanicom koja se na raskršćima uzdiže u visoke kupole ukrašene mramorastom štukaturom. Na 
ćoškovima šetališta, naročito onih što vode u sukove rogožara, kovača i trgovaca drvetom za ogrev, 
Alepljani ćaskaju ispred mnogobrojnih prčvarnica koje se vazdan puše u mirisima ključalog zejtina, 
pečenog mesa i začina, nudeći obroke po umerenim cenama: ćuftice od ovčetine, uštipke, sočivo. 
Skromne porodice kupuju jela spremljena u sukovima; samo bogati mogu sebi priuštiti kuvanje kod svoje 
kuće. Nedaleko od prčvarnica čuje se karakteristično zveckanje prodavača ,,šaraba“, onog svežeg napitka 
od ušećerenog voća koji će Franđi preuzeti od Arapa, u tečnom stanju kao ,,sirup“, ili u zamrznutom kao 
,,šerbet“ 2 

Posle podne, ljudi svih društvenih slojeva sastaju se u hamamima, omiljenim mestima za druženje gde 
se čovek može očistiti pre večernje molitve. A zatim, kad padne mrak, građani napuste središte Alepa i 
povuku se u svoje četvrti, zaštićeni od pijanih vojnika. No i tamo kruže vesti i glasine, od usta do usta 
žena i muškaraca, a ideje krče sebi put. Bes, oduševljenje ili obeshrabrenost svakodnevno potresaju ovu 
košnicu koja tako zuji više od tri milenijuma. 

Ibn al Hašab je čovek koga najviše slušaju u alepskim mahalama. Potekao iz porodice bogatih 
trgovaca drvetom, on igra glavnu ulogu u upravi grada. Kao šiitski kadija, uživa veliki verski i moralni 
autoritet, i zadužen je da rešava sporove koji se tiču ljudi i dobara njegove zajednice, najvažnije u Alepu. 
Sem toga, on je reis, drugim rečima čelni čovek u gradu, zbog čega je ujedno gradonačelnik, zastupnik 
narodnih interesa kod kralja i zapovednik gradske milicije. 

Ali delatnost Ibn al Hašaba prelazi okvire, već dovoljno široke, njegovih zvaničnih zaduženja. 
Okružen brojnom ,klijentelom“, on podstiče, još od dolaska Franđa, jednu struju patriotskog i 
bogobojaznog mišljenja koja zahteva čvršći stav prema osvajačima. Ne plaši se da kaže kralju Ridvanu 
šta misli o njegovoj pomirljivoj, to jest servilnoj politici. Kada je Tankred primorao seldžučkog monarha 
da okači krst na minaret velike džamije, kadija je organizovao pobunu i postigao da raspeće bude preneto 
na katedralu Svete Jelene. Otada Ridvan strogo pazi da ne uđe u sukob sa naprasitim kadijom. Ušančen u 
Citadeli između svog harema, svoje straže, svoje džamije, svog izvora vode i svog zelenog jahališta, 
turski kralj radije štedi osetljivost svojih podanika. Sve dok ovi ne dovode u pitanje njegov vlastiti 
autoritet, on toleriše javno mišljenje. 

Ali 1111, Ibn al Hašab se pojavio u Citadeli da još jedanput prenese Ridvanu krajnje nezadovoljstvo 
građana. Vernici su, objašnjava mu, zaprepašteni time što moraju plaćati dažbine nevernicima naseljenim 
na islamskoj zemlji, a trgovci gledaju kako im trgovina propada otkako nepodnošljivi knez Antiohije 
kontroliše sve puteve što vode iz Alepa ka Mediteranu i udara namet karavanima. Pošto grad više ne 
može da se brani sopstvenim sredstvima, kadija predlaže da jedno poslanstvo sastavljeno od šiitskih i 
sunitskih uglednika, trgovaca i imama ode u Bagdad da potraži pomoć od sultana Muhameda. Ridvan 
nema nikakve želje da svog seldžučkog rođaka upliće u poslove kraljevstva. Opet više voli da se nagodi 
sa Tankredom. S obzirom na to da su se njegove misije u abasidskoj prestonici uvek izjalovile, ne pada 
mu na pamet da se izlaže i najmanjem riziku udovoljavajući molbama svojih podanika. 

U čemu se grdno prevario. Jer, suprotno svakom očekivanju, protesti iz februara 1111. u Bagdadu 
proizvode učinak kakav priželjkuje Ibn al Hašab. Sultan, koji je upravo obavešten o padu Saide i o 
sporazumu nametnutom Alepljanima, počinje da se brine zbog franačkih ambicija. Udovoljivši 
preklinjanjima Ibn al Hašaba, naređuje poslednjem namesniku Mosula, emiru Mavdudu, da bez odlaganja 
povede moćnu vojsku i da spasi Alep. Kada Ibn al Hašab po povratku obavesti Ridvana o uspehu svoje 
misije, kralj se tobože raduje premda se molio da ona propadne. Čak saopštava svom rođaku kako je 
nestrpljiv da učestvuje u džihadu rame uz rame s njim. No kad mu u julu jave da se sultanove trupe 


stvarno približavaju njegovom gradu, on ne krije užas. Zamandalivši sve kapije, uhapsi Ibn al Hašaba i 
njegove pristaše i baci ih u tamnicu Citadele. Turski vojnici su zaduženi da špartaju danju i noću 
gradskim četvrtima i sprečavaju svaki dodir stanovništva sa ,neprijateljem“. Nastavak događaja 
delimično će opravdati njegovo naglo okretanje ćurka. Lišene hrane kojom je kralj trebalo da ih 
snabdeva, sultanove trupe se svete i divljački pljačkaju okolinu Alepa. Zatim, nakon brojnih nesuglasica 
između Mavduda i ostalih emira, vojska se raspada pre nego što povede ijedan boj. 

Mavdud se vraća u Siriju dve godine kasnije, zadužen od sultana da ujedini protiv Franđa sve 
muslimanske vladare, izuzev Ridvana. Pošto ne može u Alep, sasvim je prirodno što smešta glavni štab u 
drugi veliki grad, to jest Damask, u kojem priprema opsežnu ofanzivu na Jerusalimsko kraljevstvo. 
Njegov domaćin, atabeg Tugtekin, pravi se da je presrećan što mu je sultanov izaslanik ukazao takvu cast, 
premda nije ništa manje prestravljen nego što je bio Ridvan. Plaši se da Mavdud ne pokuša da se dočepa 
njegove prestonice, i svaki emirov postupak oseća kao buduću pretnju. 

Tog 2. oktobra 1113, kaže nam letopisac iz Damaska, emir Mavdud kreće iz svog tabora, smeštenog 
blizu Gvozdene kapije, jednog od osam ulaza u grad, zaputivši se kao i svakog dana ka omajadskoj 
džamiji, u društvu ćopavog atabega. 

Kad molitva beše završena i kad Mavdud obavi još nekoliko pobožnih radnji, obojica krenuše van; Tugtekin je hodao napred da ukaže 

emiru čast. Behu okruženi vojnicima, stražarima i milicijom, a svi su nosili razno oružje; oštre sablje, britki mačevi, krivošije i goli 

bodeži delovali su poput kakve guste šikare. Svuda oko njih, gomila se tiskala diveći se njihovoj odori i veličanstvenosti. Kad stupiše u 


dvorište džamije, iz gomile izađe neki čovek i priđe emiru Mavdudu kao da se hoće pomoliti Alahu za njega ili mu zatražiti milostinju. 
A onda ga najednom dograbi za pojas od plašta i dvaput ga udari bodežom iznad pupka. 


Atabeg Tugtekin načini nekoliko koraka unatrag i njegovi ga pratioci okružiše. Što se Mavduda tiče, 
on dohoda, gospodareći sobom, do severne kapije džamije, a zatim se sruši. Dovedoše nekog hirurga koji 
mu donekle uspede zašiti rane, ali emir ispusti dušu nakon nekoliko sati. Neka mu se Alah smiluje! 

Ko je ubio gospodara Mosula uoči njegove ofanzive protiv Franđa? Tugtekin je požurio da optuži 
Ridvana i njegove prijatelje iz sekte asasina. Ali za većinu savremenika, jedino je gospodar Damaska 
mogao naoružati ruku ubice. Prema Ibn al Atiru, kralj Balduin, šokiran tim ubistvom, navodno je poslao 
Tugtekinu izuzetno prezrivu poruku: Narod, rekao mu je, koji ubije svog vođu u kući svog boga zaslužuje 
da bude uništen! Što se sultana Muhameda tiče, on zaurla od besa kada mu saopštiše smrt njegovog 
vojskovođe. Smatrajući to zlodelo za ličnu uvredu odluči da konačno urazumi sve sirijske vođe, kako one 
iz Alepa tako i one iz Damaska, podiže vojsku od više desetina hiljada vojnika, s najboljim oficirima 
seldžučkoga klana na čelu, pa oštro naredi svim muslimanskim vladarima da mu se pridruže u obavljanju 
svete dužnosti džihada protiv Franđa. 

Kad sultanova moćna vojska stigne u srednju Siriju na proleće 1115, čeka je golemo iznenađenje. 
Balduin iz jerusalima i Tugtekin iz Damaska već su tamo, rame uz rame, okruženi svojim trupama, kao i 
onima iz Antiohije, Alepa i Tripolija. Vladari Sirije, kako muslimanski tako i franački, pošto i jedni i 
drugi sultana doživljavaju kao pretnju, odlučili su da stupe u savez, te će seldžučka vojska morati 
posramljeno da se povuče nakon nekoliko meseci. Muhamed se tada zaklinje da se više nikada neće 
baviti franačkim pitanjem. Održaće reč. 

Dok muslimanski vladari pružaju nove dokaze o svojoj potpunoj neodgovornosti, dva arapska grada 
će pokazati, u nekoliko meseci razmaka, da je još moguće odupreti se stranoj okupaciji. Nakon predaje 
Saide, decembra 1110, Franđi su gospodari cele obale, takozvanog sahela, od Sinaja do ,,zemlje 
Jermeninovog sina“, severno od Antiohije. Izuzev, ipak, dve enklave na obali: Askalon i Tir. Ohrabren 
svojim uzastopnim pobedama, Balduin namerava da bez odlaganja uzme njihovu sudbinu u svoje ruke. 
Oblast Askalona je glasovita po uzgajanju crvenkastog luka zvanog ,askalonac“, reč koju će Franđi 
iskriviti u ,,ešalot“ * Ali njen značaj je pre svega vojni, jer predstavlja sabirnu tačku egipatskih trupa, kad 
god one pokrenu ratni pohod protiv Jerusalimskog kraljevstva. 

Već 1111, Balduin paradira sa svojom vojskom pod gradskim zidinama. Fatimidski namesnik 


Askalona, Šems al Hilafa, „Sunce Halifata“, skloniji trgovini nego ratu, zaključuje Ibn al Kalanisi, 
smesta je zastrašen zapadnjačkom demonstracijom sile. Ne pokazavši ni najmanji znak otpora, pristaje da 
im plaća danak od sedam hiljada dinara. Palestinsko stanovništvo grada, koje se oseća poniženim tom 
neočekivanom kapitulacijom, šalje emisare u Kairo tražeći smenu namesnika. Kad ovo sazna, Šems al 
Hilafa se uplaši da ga vezir Al Afdal ne kazni zbog kukavičluka, pa pokuša to da izbegne najurivši 
egipatske činovnike i stavivši se otvoreno pod zaštitu Franđa. Balduin mu hitno pošalje trista ljudi koji 
preuzmu askalonsku citadelu. 

Zaprepašteni, žitelji se ipak ne obeshrabre. U džamijama se održavaju tajni sastanci; kuju se planovi, 
sve do onog dana jula 1111. kad Šems al Hilafa izađe na konju iz svoje rezidencije i kad ga skupina 
zaverenika zaskoči te iskasapi bodežima. To je znak za pobunu. Naoružani građani, kojima su se 
pridružili berberski vojnici u sastavu namesnikove garde, kreću u juriš na citadelu. Progone franačke 
ratnike u kulama i po bedemima. Nijedan od trista Balduinovih ljudi neće uspeti da se spasi. Otada će 
grad odolevati Franđima više od četrdeset godina. 

Da bi se osvetio za poniženje koje su mu naneli branioci Askalona, Balduin se okreće protiv Tira, 
drevnog feničanskog grada odakle beše krenuo da širi alfabet Mediteranom kraljević Kadmo, rođeni brat 
one Evrope po kojoj će kontinent Franđa dobiti ime. Veličanstvene zidine Tira još podsećaju na njegovu 
slavnu istoriju. Grad je sa tri strane okružen morem, i samo ga uski obalski venac, koji je sagradio 
Aleksandar Veliki, povezuje sa kopnom. Poznat kao neosvojiv, te 1111. broji veliki broj izbeglica sa 
nedavno okupiranih teritorija. Njihova uloga u odbrani će biti presudna, kako prenosi Ibn al Kalanisi, čija 
se priča očigledno zasniva na obaveštenjima iz prve ruke. 


Franđi behu podigli pokretnu kulu na koju su učvrstili strahovito razornog ovna. Bedemi se uzdrmaše, kamenje stade leteti u 
paramparčad i opsađenici se nađoše na rubu propasti. A onda jedan mornar poreklom iz Tripolija, koji se razumeo u kovanje i koji je 
imao iskustva u ratovanju, poče praviti čakije od gvožđa koje će zakačiti za ovna, za glavu i sa strane, pomoću konopaca koje su držali 
branioci. Ovi su ih potezali tako snažno da je drvena kula gubila ravnotežu. Franđi u više navrata moradoše razbiti sopstvenog ovna 
kako im se kula ne bi srušila. 


Navaljujući novim snagama, napadači uspevaju da doguraju pokretnu kulu u blizinu bedema i utvrda, 
koje počeše čekićati novim ovnom od šezdeset lakata dužine, čija glava beše načinjena od odlivka teškog 
preko dvadeset funti. Ali tripolijski mornar se ne predaje. 


Pomoću nekoliko vešto postavljenih greda, nastavlja letopisac iz Damaska, on podiže krčage pune izmeta i nečisti koje prosu na 
Franđe. Zagušeni smradom koji se raširi po njima, ovi više nisu uspevali rukovati ovnom. Mornar onda uze korpe i košare za grožđe 
pa ih napuni zejtinom, katranom, ćumurom, smolom i suvom trskom. Pošto ih je zapalio, hitnu ih nad franačku kulu. Na njenom vrhu 
izbi požar, a kad Franđi poleteše da ga ugase vodom i sirćetom, Tripolićanin brže bolje stade bacati druge korpe pune ključalog zejtina 
da njime raspali plamen. Vatra proguta sav gornji deo kule, malo-pomalo zahvati sve spratove, šireći se drvenom građevinom. 


Ne mogavši se izboriti sa požarom, napadači na kraju napustiše kulu i pobegoše. Što branioci 
iskoristiše da izađu napolje i dočepaju se velike količine napuštenog oružja. 


Videvši to, pobedonosno zaključi Ibn al Kalanisi, Franđi izgubiše hrabrost i povukoše se paleći daščare koje behu podigli u taboru. 


Toga dana, 10. aprila 1112, nakon sto trideset tri dana opsade, stanovništvo Tira nanelo je Franđima 
poraz koji je odjeknuo nadaleko. 

Posle pobuna u Bagdadu, ustanka u Askalonu i otpora u Tiru, zaduvao je buntovan vetar. Sve više 
Arapa se ujedinjuje u zajedničkoj mržnji prema osvajačima, a većina muslimanskih vođa optužena je za 
nebrigu, odnosno za izdaju. To ponašanje, naročito u Alepu, brzo nadilazi običnu promenu raspoloženja. 
Sa kadijom Ibn al Hašabom na čelu, građani odlučuju da uzmu svoju sudbinu u sopstvene ruke. Sami će 
izabrati svoje vođe i nametnuti im politiku koju treba da slede. 

Doduše, biće mnogo poraza, mnogo razočaranja. Franačka ekspanzija nije završena, a nadmenost tih 
Franđa nema granica. Pa ipak, odsada ćemo pratiti lagano dizanje plimnog talasa, rođenog na ulicama 
Alepa, koji će malo-pomalo preplaviti arapski Orijent i dovesti jednog dana na vlast pravedne, hrabre, 


odane ljude, sposobne da povrate izgubljene teritorije. 

Ali pre no što do toga dođe, Alep će proći najnestabilnije razdoblje svoje duge istorije. Krajem 
novembra 1113, Ibn al Hašab saznaje da Ridvan leži teško bolestan u palati u Citadeli, pa okuplja 
prijatelje i traži od njih da budu spremni za dejstvo. Kralj umire 10. decembra. Čim se ta vest pročuje, 
naoružane čete milicije raštrkaju se gradskim četvrtima, zauzmu glavna zdanja i nasrnu na brojne 
Ridvanove pristalice, naročito na sledbenike sekte asasina, te ih smesta pobiju zbog njihovog šurovanja 
sa franačkim neprijateljem. 

Kadiji nije cilj da se sam dočepa vlasti, već da zadivi novoga kralja, Alpa Arslana, Ridvan ovog 
sina, kako bi ovaj vodio politiku drugačiju od očeve. Prvih dana se činilo da taj mladić od šesnaest 
godina, tako mucav da su ga prozvali ,,mutavi“, odobrava Ibn al Hašabovu borbenost. Naredio je da se 
pohapse svi Ridvanovi saradnici i da im se istog časa odseče glava, prateći sve to s neskrivenom 
radošću. Kadija se zabrinuo. Savetuje mladom monarhu da ne gura grad u krvavu kupku već da 
jednostavno kazni izdajnike dajući primer drugima. Alp Arslan ne želi za to ni da čuje. Pogubi dvojicu 
svoje rođene braće, nekoliko vojnih zapovednika, izvestan broj slugu, uglavnom sve one čija mu glava 
nije po volji. Malo-pomalo, građani otkrivaju strašnu istinu: kralj je lud! Najbolji izvor koji imamo za 
razumevanje tog razdoblja jeste letopis jednog alepskog pisca i diplomate, Kamaledina, napisan ceo vek 
nakon tih događaja na osnovu svedočenja što su ih ostavili savremenici. 


Jednoga dana, priča on, Alp Arslan okupi nekolicinu emira i begova, pa ih povede u obilazak nekoga kazamata izgrađenog pod 
citadelom. Kada behu unutra, upita ih: 


„Šta velite na to da vam svima posečem vratove, baš ovde?“ 


„Mi smo puki robovi što se pokoravaju naredbama vašeg veličanstva“, odgovoriše nesrećnici praveći se da shvataju tu pretnju kao 
dobru šalu. 


I tako zapravo izbegoše smrt. 


Ne treba dugo da se oko mladog umobolnika napravi praznina. Jedan jedini čovek još uvek se usuđuje 
da mu priđe, a to je njegov evnuh Lulu, ,biserje“. No i on počinje strahovati za svoj život. Stoga u 
septembru 1114. iskoristi zgodnu priliku i ubije svoga gospodara na spavanju, pa dovede na presto 
drugog Ridvanovog sina, starog šest godina. 

Alep svakoga dana sve više tone u anarhiju. Dok se u citadeli neobuzdane skupine robova i vojnika 
međusobno kolju, ulicama patroliraju naoružani građani štiteći grad od pljačkaša. U prvo vreme, Franđi 
iz Antiohije ne pokušavaju da izvuku korist iz tog haosa što parališe Alep. Tankred je umro godinu dana 
pre Ridvana, a njegov naslednik, sir Rože, koga Kamaledin u svom letopisu zove Sirđal, nema još 
dovoljno samopouzdanja da bi krenuo u akciju velikih razmera. Ali ovaj predah je kratkog daha. Već od 
1116. Rože Antiohijski, obezbedivši nadzor nad svim drumovima što vode u Alep, zauzima jednu za 
drugom glavne tvrđave koje okružuju grad, a s obzirom na pomanjkanje otpora, uspeva čak da udari porez 
svakom hodočasniku na putu za Meku. 

Aprila 1117, ubijen je i evnuh Lulu. Prema Kamaledinu, vojnici iz njegove pratnje behu skovali 
zaveru protiv njega. Dok je hodao istočnim delom grada, naglo napeše lukove i povikaše: ,,Drž' zeca! 
Drž' zeca!“ kako bi ovaj poverovao da love tu životinju. A zapravo su svojim strelama izrešetali samog 
Lulua. Posle njegove smrti, vlast prelazi na novoga roba koji, nesposoban da se nametne, moli Rožea da 
mu dođe u pomoć. Tada nastaje neopisiv haos. Dok se Franđi pripremaju da opsednu grad, vojnici se i 
dalje bore za nadzor nad Citadelom. Stoga Ibn al Hašab odluči da se umeša bez odlaganja. Sazove glavne 
dostojanstvenike u gradu i podastre im plan koji će se kasnije pokazati bremenit posledicama. Kao 
pogranični grad, Alep je dužan, objašnjava im on, da bude perjanica džihada protiv Franđa, i zbog toga 


mora ponuditi vladavinu nekom moćnom emiru, možda i samom sultanu, tako da njime više nikada ne 
može upravljati neki domaći vladarčić koji stavlja svoje lične interese ispred interesa islama. Kadijin 
predlog je odobren, ne bez negodovanja, jer Alepljani su ljubomorni na svoju osobenost. Prelazi se, 
dakle, na razmatranje mogućih kandidata. Sultan? On više ne želi ni da čuje za Siriju. Tugtekin? To je 
jedini sirijski knez od većeg značaja, ali Alepljani nikada ne bi prihvatili nekog Damaščanina. Onda Ibn 
al Hašab izrekne ime turskog emira Ilgazija, namesnika Mardina u Mesopotamiji. Vladanje mu nije baš 
uvek bilo uzorno. Dve godine ranije je podržao islamsko-franački savez protiv sultana, a poznat je i po 
pijančenju. Kad god bi pio vino, veli nam Ibn al Kalanisi, Ilgazi bi danima ostajao u nekom stanju 
otupelosti, te se ne bi pribrao čak ni da izda kakvo naređenje ili uputu. No trebalo bi dugo tražiti da se 
pronađe neki vojskovođa umeren u jelu i piću. Sem toga, tvrdi Ibn al Hašab, Ilgazi je hrabar ratnik, 
njegova je porodica dugo vladala Jerusalimom, a njegov je brat Sokmen odneo kod Harana pobedu nad 
Franđima. Pošto se na kraju većina priklonila ovom mišljenju, Ilgazi je pozvan da dođe, a kapije Alepa 
otvara mu lično kadija, u leto 1118. Prvi emirov korak je ženidba kćerkom kralja Ridvana, što simbolično 
predstavlja sjedinjenje grada i njegovog novog gospodara, te ovom poslednjem daje legitimitet. Ilgazi 
bubnja zbor svojim trupama. 

Dvadeset godina nakon početka franačke najezde, prestonica severne Sirije ima, po prvi put, vođu 
koji je spreman da se bori. Ishod je gromovit. U subotu 28. juna 1119, vojska gospodara Alepa 
sukobljava se sa antiohijskom vojskom u ravnici Sarmadi, na pola puta između dva grada. Borcima duva 
u oči hamsin, suv i topao vetar prepun peska. Taj će nam prizor opisati Kamaledin: 


Iigazi dobi od svojih emira zakletvu da će se junački boriti, da će se dobro držati, da neće uzmicati te da će, ustreba li, dati i život za 
džihad. Zatim se muslimani raširiše u malim talasima i polako se privukoše, preko noći, blizu sir Rožeovih četa. A u osvit dana, Franđi 
najednom videše gde nailaze muslimanski barjaci koji ih okruživahu sa svih strana. Kadija Ibn al Hašab istupi napred na svojoj kobili i s 
kopljem u ruci, pa pozva naše u boj. Videvši ga, jedan vojnik prezrivo uzviknu: „Zar smo došli iz svoga zavičaja da turban sledimo?“ 
No kadija krenu ka četama, obiđe njihove redove i uputi im, ne bi li im rasplamsao snagu i podigao srčanost, jednu tako gorljivu besedu 
da se ljudi rasplakaše od ganutosti i silno mu se zadiviše. Potom navališe sa svih strana odjednom. Strele lećahu kao oblak skakavaca. 


Antiohijska vojska je desetkovana. I sam sir Rože je pronađen gde leži među leševima, glave 
rascepljene u visini nosa. 

Glasonoša pobede stiže u Alep u času kad muslimani, svi do jednoga, dovršavahu podnevnu molitvu u 
velikoj džamiji. Onda se začu velika graja sa zapadne strane, no nijedan borac ne uđe u grad pre 
popodnevne molitve. 

Danima Alep slavi pobedu. Peva se, pije se, kolju se ovce, svetina se tiska da vidi krstaške barjake, 
kacige i žičane košulje što su ih doneli vojnici, ili pak da gleda odsecanje glave kakvom siromašnom 
zarobljeniku - pošto su bogati razmenjeni za otkup. Na javnim mestima deklamuju se na brzinu spevane 
pesme u Ilgazijevu slavu: Posle Alaha, ti si nam najveća uzdanica! Alepljani su godinama živeli u 
silnom strahu od Boemonda, Tankreda, a potom Rožea Antiohijskog, te su mnogi na kraju počeli da 
čekaju onaj kobni dan kada će biti prisiljeni, poput svoje braće iz Tripolija, da biraju između smrti i 
izgnanstva. Sa pobedom kod Sarmade, osećaju se kao da ih je neko vratio u život. Ilgazijev podvig 
izaziva oduševljenje u celom arapskom svetu. Nikada takva sjajna pobeda ne bi data islamu minulih 
leta!, uzvikuje Ibn al Kalanisi. 

Ovo preterivanje odaje krajnju malodušnost koja je vladala uoči Ilgazijeve pobede. Nadmenost 
Franđa uistinu beše dostigla apsurdne razmere: naime, početkom marta 1118, kralj Balduin, sa tačno dve 
stotine šesnaest vitezova i četiri stotine pešadinaca, preduzeo je osvajački pohod ni manje ni više nego 
na... Egipat! Na čelu svoje oskudne vojske prešao je Sinaj, zauzeo bez otpora grad Faramu i stigao sve do 
obale Nila, gde se okupao, podrugljivo navodi Ibn al Atir. Bio bi otišao još dalje da se nije iznenada 
razboleo. Zato će se iz istih stopa vratiti u Palestinu, no umreće na putu, u El Arišu, severoistočno od 
Sinaja. Uprkos Balduinovoj smrti, Al Afdal se nikada neće oporaviti od tog novog poniženja. Gubiće 
polako vlast nad situacijom, i biće ubijen tri godine kasnije u jednom kairskom sokaku. Što se kralja 


Franđa tiče, zameniće ga njegov rođak, Balduin II od Edese. 

Budući da je pobeda na Sarmadi došla nedugo nakon tog spektakularnog pohoda preko Sinaja, 
delovala je kao osveta, a za neke optimiste i kao početak ponovnog osvajanja ili oslobođenja. Očekuje se 
da Ilgazi bez odlaganja krene na Antiohiju, koja više nema ni kneza ni vojsku. Franđi se već uveliko 
pripremaju da izdrže opsadu. Prvi im je korak bio da razoružaju sirijske, jermenske i grčke hrišćane koji 
stanuju u gradu, te da im zabrane izlazak iz kuće, jer su se uplašili da će se ovi udružiti sa Alepljanima. 
Naime, između Zapadnjaka i njihovih istočnih istovernika vlada velika napetost, jer ovi drugi optužuju 
prve da preziru njihove obrede i da im u njihovom sopstvenom gradu poveravaju samo niže poslove. Ali 
te franačke predostrožnosti pokazale su se beskorisnim. Ilgaziju ne pada na pamet da iskoristi svoju 
prednost. Ogrezao u porok i vazda mrtav pijan, više ne namerava ni da mrdne iz stare Ridvanove 
prestonice u kojoj ne prestaje da slavi svoju pobedu. Pošto se previše nalivao uskislim vinom, ubrzo gaje 
spopao žestok napad groznice. Ozdravio je tek dvadeset dana kasnije, taman na vreme da sazna kako je 
jerusalimska vojska, pod zapovedništvom novoga kralja Balduina II, upravo stigla u Antiohiju. 

Podriven alkoholom, Ilgazi je ispustio dušu tri godine nakon toga a da nije umeo izvući korist iz svog 
uspeha. Alepljani će mu biti zahvalni što je od njihovoga grada odagnao franačku opasnost, ali nimalo 
neće žaliti za njim, jer su im oči već okrenute ka njegovom nasledniku, izuzetnom čoveku čije je ime na 
svim usnama: Balak. Premda je rođeni Ilgazijev nećak, on je sasvim drugačijega kova. Za samo nekoliko 
meseci postaće obožavani junak arapskog sveta, čiji će se podvizi veličati u džamijama i na javnim 
mestima. 

U septembru 1122. Balak uspeva, u jednom sjajnom poduhvatu, da se dočepa Zoslina, koji je zamenio 
Balduina II na mestu grofa Edese. Prema Ibn al Atiru, umotao ga je u kamilju kožu koju je dao zašiti, a 
potom ga je, odbivši sve ponude za otkup, zatvorio u tvrđavu. Posle odlaska Rožea Antiohijskog, sad je 
još jedna franačka država lišena vladara. Jerusalimski kralj, prilično zabrinut, odlučuje da lično pođe na 
sever. Vitezovi iz Edese vode ga da obiđe mesto gde je Žoslin uhvaćen, jedan močvarni kraj na obali 
Eufrata. Balduin II se malo tuda prošeta, pa naloži da se podignu čadori u kojima će zanoćiti. Sutradan 
ustane rano radi svoje omiljene razonode, koju je preuzeo od istočnjačkih kneževa - lova sa sokolom, 
kad, odjednom, Balak i njegovi ljudi, što im se behu prikrali, opkole tabor. Kralj Jerusalima položi 
oružje. Tako je i on odveden u zarobljeništvo. 

Ovenčan slavom svojih podviga, Balak u junu 1123. pobedonosno ulazi u Alep. Ponavljajući Ilgazijev 
potez, najpre se oženi Ridvanovom kćerkom, a zatim kreće, ne izgubivši ni časa i ne pretrpevši ni jedan 
jedini neuspeh, u sistematsko preotimanje franačkih poseda oko grada. Vojnička veština tog 
četrdesetogodišnjeg turskog emira, njegov odlučan duh, njegovo odbijanje svake nagodbe sa Franđima, 
njegova trezvenost kao i venac uzastopnih pobeda označavaju raskid sa iznenađujućom osrednjošću 
drugih muslimanskih vladara. 

Jedan je grad najviše u njemu video svog spasioca koga je poslalo samo proviđenje: grad Tir, koji 
Franđi nanovo opsedaju uprkos tome što im je kralj u zatočeništvu. Položaj branilaca sada je mnogo 
ovog puta osigurali svoju prevlast na moru. S proleća 1123, na pučini ispred palestinske obale pojavila 
se, naime, veličanstvena mletačka eskadra sa preko sto dvadeset brodova. Čim je stigla, uspela je da 
iznenadi egipatsku flotu usidrenu ispred Askalona i potpuno je uništi. U februaru 1124, pošto su potpisali 
s Jerusalimom sporazum o podeli plena, Mlečani su započeli blokadu tirske luke, a franačka vojska je 
već postavljala tabor istočno od grada. Što znači da se opsednutima ne piše dobro. Doduše, Tirani se 
žestoko bore. Jedne noći, na primer, skupina odličnih plivača doplivala je krišom do jednog mletačkog 
broda što je stražario na ulazu u luku, i uspela ga je odvući do grada, gde gaje razoružala i uništila. 
Međutim, uprkos tako sjajnim podvizima, izgledi za uspeh su im tanki. Slom fatimidske mornarice 
onemogućio je bilo kakvu pomoć s mora. Sem toga, snabdevanje pitkom vodom postaje gotovo nemoguće. 
Tir nema - to mu je glavna slabost - nikavog izvora unutar svojih bedema. U vreme mira, voda se 


doprema izvana jednim cevovodom. U slučaju rata, grad računa na svoje cisterne i na obilato 
snabdevanje brodicama. No zbog strogosti mletačke blokade to nije moguće. Ako se obruč ubrzo ne 
olabavi, za nekoliko meseci kapitulacija će biti neizbežna. 

Ne očekujući više ništa od Egipćana, svojih uobičajenih zaštitnika, branioci se okreću junaku dana - 
Balaku. Emir u tom času opseda jednu tvrđavu u oblasti Alepa, po imenu Manbiđ, u kojoj mu se pobunio 
neki njegov vazal. Kad do njega dođe poziv Tirana, on smesta odluči, priča Kamaledin, da nastavak 
opsade poveri svom najiskusnijem zameniku, i da lično krene u pomoć Tiru. Dana 6. maja 1124, pre no 
što će poći na put, poslednji put vrši smotru: 

S kacigom na glavi i štitom u ruci, nastavlja letopisac iz Alepa, Balak priđe tvrđavi Manbiđ da odabere mesto za podizanje bacača 


kamena. I dok je tako izdavao naređenja, s bedema polete strela i pogodi ga ispod leve ključnjače. On je iščupa sopstvenom rukom pa 
prezrivo pijunu na nju i prošaputa: ,,Ovo će biti smrtni udarac za sve muslimane!“ Potom izdahnu. 


Govorio je istinu. Čim vest o njegovoj smrti stiže do Tira, žitelji se obeshrabre i misle samo o tome 
kako da ugovore što povoljniju predaju. Dana 7. jula 1124, pripoveda Ibn al Kalanisi, oni izađoše 
između dva reda vojnika a da ih Franđi nisu zlostavljali. Svi ratnici i obični građani napustiše grad, a 
u njemu ostadoše samo nemoćni. Neke izbeglice krenuše u Damask, a druge se raštrkaše po okolini. 

Ako je i bila izbegnuta krvava kupka, zadivljujući otpor Tirana ipak je okončan poniženjem. 

Oni neće biti jedini koji će trpeti posledice Balakovog odlaska. U Alepu vlast prelazi na Timurtaša, 
Igazijevog sina, devetnaestogodišnjeg mladića koji je, prema Ibn al Atiru, mislio samo na zabavu, pa je 
brže-bolje otišao iz Alepa u svoj rodni grad Mardin, jer mu u Siriji beše dozlogrdilo ratovanje s 
Franđima. Nezadovoljan što napušta svoju prestonicu, nesposobni Timurtaš je požurio da oslobodi 
jerusalimskoga kralja u zamenu za dvadeset hiljada dinara. Darovao mu je svečanu odoru, zlatnu kapu i 
čizmice ukrašene šarama, i čak mu je vratio konja kojeg mu Balak beše oteo onog dana kad ga je zarobio. 
Postupio je bez sumnje viteški, ali krajnje neodgovorno. Balduin II, svega nekoliko nedelja po svom 
oslobođenju, stiže pred Alep sa čvrstom namerom da ga se dočepa. 

Odbrana grada potpuno pada na Ibn al Hašaba, koji raspolaže tek sa nekoliko stotina naoružanih ljudi. 
Videvši na hiljade ratnika oko svoga grada, kadija šalje glasonošu Ilgazijevom sinu. Izlažući život 
opasnosti, taj emisar se noću probija kroz neprijateljske linije. Stigavši u Mardin, odlazi u divan, gde 
uporno preklinje emira da ne ostavlja Alep na cedilu. Ali Timurtaš, em bezočan em kukavica, naredi da 
bace u tamnicu glasonošu čije mu jadikovke idu na živce. 

Onda se Ibn al Hašab okrene drugom spasitelju, izvesnom Al Bursukiju, starom turskom vojniku koji 
je upravo postavljen za namesnika Mosula. Poznat po pravičnosti i verskom žaru, ali i po političkoj 
umešnosti i častoljublju, Al Bursuki žurno prihvata kadijin poziv i smesta kreće na put. Njegov dolazak u 
januaru 1125, pred opsednuti grad toliko iznenadi Franđe da se oni razbeže i ostave svoje šatore. Ibn al 
Hašab izjuri iz grada i pohita u susret Al Bursukiju ne bi li ga privoleo da krenu za njima u poteru, no 
emir je iscrpljen dugim jahanjem i nadasve nestrpljiv da vidi svoj novi posed. Poput Ilgazija pet godina 
ranije, ni on se neće usuditi da iskoristi svoju prednost, i tako će neprijatelju ostaviti vremena da se 
pribere. Ali njegova će intervencija biti od velikog značaja pošto će savez ostvaren 1125. između Alepa i 
Mosula postati jezgro jedne moćne države koja će, uskoro, moći uspešno da uzvrati udarac nadmenim 
Franđima. 

Danas znamo da je Ibn al Hašab, zahvaljujući svojoj upornosti i začuđujućoj pronicljivosti, ne samo 
spasio svoj grad od okupacije nego i doprineo, više nego ma ko drugi, utiranju puta velikim vođama 
džihada protiv zavojevača. Međutim, kadija neće doživeti njihov dolazak. Jednog letnjeg dana 1125, kad 
je izlazio iz velike alepske džamije nakon podnevne molitve, na njega je skočio neki čovek prerušen u 
isposnika i zario mu bodež u grudi. Bila je to osveta asasina. Ibn al Hašab je bio najžešći protivnik te 
sekte, prolio je reke krvi njenih pristaša i nikada se nije zbog toga pokajao. Zato je morao znati da će te 
progone pre ili kasnije platiti životom. Jer asasinima već trećinu stoleća nije umakao nijedan njihov 


neprijatelj. 

Tu najstrašniju sektu svih vremena beše osnovao 1090. jedan čovek široke kulture, istančanog osećaja 
za poeziju i radoznaloga duha, posebno prijemčivog za najnovija naučna dostignuća. Hasan as Sabah 
rodio se oko 1048. u gradu Reju, nedaleko od mesta na kojem će biti utemeljena, nekoliko desetina 
godina kasnije, pijačna varoš Teheran. Je li doista bio, kako legenda kaže, nerazdvojan drug iz mladosti 
pesnika Omara Hajama, i delio s njim strast prema matematici i astronomiji? U to ne možemo biti sasvim 
sigurni. Ali zato tačno znamo okolnosti koje su tog sjajnog čoveka navele da posveti život organizovanju 
svoje sekte. 

Po Hasanovom rođenju, u muslimanskoj Aziji je prevladavala šiitska doktrina, kojoj se i on 
priklonio. Sirija je pripadala egipatskim Fatimidima, a Persijom je upravljala jedna druga šiitska 
dinastija, Buvejhidi, koja je nametala svoj zakon abasidskom halifi u samome srcu Bagdada. Ali u 
Hasanovoj mladosti, prilike su se potpuno preokrenule. Čitava ta oblast pala je u ruke Seldžukidima, 
braniocima ortodoksnog sunitizma. Šiitizam, nekada pobedonosan, tada postaje doktrina čije sledbenike 
vlastodršci jedva trpe, a često ih i progone. 

Hasan, koji se razvija u sredini persijskih vernika, ogorčen je tom situacijom. Oko 1071. odluči da se 
nastani u Egiptu, poslednjem uporištu šiitizma. Ali ono što otkriva u zemlji na Nilu nije mnogo 
ohrabrujuće. Stari fatimidski halifa Al Mustansir još je veća marioneta od svog abasidskog suparnika. 
Više se ne usuđuje ni da izađe iz palate bez dozvole svog jermenskog vezira Badra el Džamalija, Al 
Afdalovog oca i prethodnika. Hasan u Kairu susreće mnogo verskih integrista koji dele njegove strahove i 
žele, poput njega, da reformišu šiitski halifat i da se osvete Seldžukidima. 

Oko njih se uskoro oblikuje istinski pokret, a vodi ga Nizar, halifin stariji sin. Pobožan koliko i 
hrabar, taj fatimidski prestolonaslednik nema nikakve želje da se odaje dvorskim užicima niti da bude 
puka igračka u rukama nekog vezira. Nakon smrti svoga oca, na koju se neće dugo čekati, trebalo bi da 
preuzme vlast i da uz pomoć Hasana i njegovih prijatelja obezbedi šiitima novo zlatno doba. Skovan je 
podroban plan, a glavni mu je tvorac Hasan. Persijski će se borac nastaniti u srcu seldžukidskog carstva i 
pripremati teren za ponovno osvajanje, koje valja zasigurno preduzeti čim Nizar bude ustoličen. 

Hasan postiže uspeh iznad svakog očekivanja, ali koristeći metode sasvim različite od onih što ih je 
zamislio čestiti Nizar. Godine 1090. na prepad osvaja tvrđavu Alamut, to ,orlovsko gnezdo“ na 
planinskom lancu Elbrusa, blizu Kaspijskog mora, u gotovo nedostupnoj oblasti. Pošto je tako stekao 
neosvojivo svetilište, Hasan počinje da stvara jednu političko-versku organizaciju kojoj po efikasnosti i 
strogoj disciplini neće biti ravne u celoj istoriji. 

Njeni su sledbenici razvrstani prema stepenu obrazovanja, pouzdanosti i hrabrosti, od iskušenika do 
velikog učitelja. Oni prolaze tečajeve snažne indoktrinacije kao i telesnu obuku. Hasan u zastrašivanju 
svojih neprijatelja najradije koristi ubistvo. Šalje članove sekte, pojedinačno ili, rede, po dvojicu- 
trojicu, da ubiju neku odabranu važnu ličnost. Ovi se uglavnom preruše u trgovce ili u isposnike, kruže 
gradom u kojem treba da bude izvršen zločin, dobro upoznaju mesta i navike svoje žrtve, a zatim, kad 
utvrde plan, udare. Međutim, ako se pripreme i odvijaju u najvećoj tajnosti, izvršenje se obavezno mora 
obaviti javno, i to pred što brojnijom gomilom. Stoga im je omiljeno mesto džamija, a omiljeni dan petak, 
mahom u podne. Za Hasana ubistvo nije samo način da se otarasi protivnika, već je pre svega dvostruka 
pouka koju treba dati javnosti: prva o kazni koja je stigla ubijenog, a druga o junačkoj žrtvi sledbenika 
izvršitelja, zvanog ,,fedaj“, što znači ,,komandos-samoubica“, jer ovaj uvek biva dokrajčen na licu mesta. 

Zbog smirenosti s kojom bi članovi sekte prihvatali da budu posečeni, savremenici su verovali da su 
drogirani hašišom, te su im dali nadimak ,,hašišijuni“ ili ,,hašašini“; ta reč će potom dobiti oblik 
„asasini“ i ubrzo će ući u mnoge jezike. Ova hipoteza je prihvatljiva, premda je teško razlikovati 
stvarnost od legende u svemu što se odnosi na tu sektu. Je li Hasan navodio svoje sledbenike da se 
drogiraju kako bi im načas pružio osećaj da se nalaze u raju, i tako ih ohrabrivao na mučeništvo? Je li ih 
možda, što je prozaičnije, navikavao na neki narkotik da bi ih neprestano držao u svojoj milosti i 


nemilosti? Nije li im jednostavno davao kakav euforik da ne posustanu u trenutku ubistva? Ili je pak više 
računao na njihovu slepu veru? Ma koji bio odgovor, i samo postojanje tolikih pretpostavki odaje počast 
izuzetnom organizatoru kakav je bio Hasan. 

Njegov uspeh je istinski munjevit. Već prvo ubistvo, izvršeno 1092, dve godine nakon osnivanja 
sekte, svojevrsna je epopeja. Seldžukidi su tada na vrhuncu moći. A stub njihovog carstva, čovek koji je 
za trideset godina uredio istinsku državu od zemalja koje behu osvojili turski ratnici, neimar preporoda 
sunitske vlasti i borbe protiv šiitizma, jeste stari vezir čije samo ime govori o njegovom delu: Nizam el 
Mulk, „Poredak Kraljevstva“. Njega 14. oktobra 1092. Hasanov sledbenik probada nožem. Kad Nizam al 
Mulk bi ubijen, kazaće Ibn al Atir, država se raspade. I zaista, seldžukidsko carstvo više nikada neće 
povratiti svoje jedinstvo. Njegova povest više neće biti obeležena osvajanjima, nego beskonačnim 
ratovima za nasleđe. Zadatak je obavljen, mogao je Hasan javiti svojim pajtašima u Egipat. Odsada je 
Fatimidima otvoren put za ponovno osvajanje. Na potezu je Nizar. Međutim, u Kairu se pobuna izjalovila. 
Al Afdal, koji 1094. od svoga oca nasleđuje vezirstvo, nemilosrdno gazi Nizarove prijatelje, a njega 
samoga živog zazida. 

Hasan se tako našao u neobranom grožđu. Nije odustao od svojih snova o obnovi šiitskog halifata, ali 
zna da će za to trebati vremena. Stoga menja strategiju: svejednako nastavljajući da potkopava zvanični 
islam i njegove verske i političke predstavnike, odsada se trudi da nađe neko mesto gde bi uspeo stvoriti 
autonomno gazdinstvo. A koji bi kraj mogao ponuditi bolje izglede od Sirije, rascepkane na mnoštvo 
majušnih i suparničkih državica? Dovoljno bi bilo da se sekta tamo uvuče, da nahuškava grad na grad, 
emira na rođenog brata, kako bi uspela da preživi sve do onog dana kad se fatimidski halifat trgne iz 
mrtvila. 

Elem, Hasan brzo šalje u Siriju persijskog propovednika, zagonetnog ,,lekara-astrologa“ koji se 
nastanjuje u Alepu i uspeva zadobiti Ridvanovo poverenje. Onda se u grad slivaju pristalice sekte, 
propovedaju svoju doktrinu, obrazuju ćelije. Kako bi sačuvali prijateljstvo seldžučkoga kralja, nisu se 
libili da mu tu i tamo učine sitnu uslugu, pre svega da pobiju izvestan broj njegovih političkih protivnika. 
Nakon smrti ,,lekara-astrologa“, 1103, sekta smesta šalje u Ridvanovu svitu novog persijskog savetnika, 
zlatara Abu Tahira. Njegov uticaj vrlo brzo postaje daleko snažniji od uticaja njegovog prethodnika. On 
ima toliku moć nad Ridvanom da nijedan Alepljanin, kako izveštava Kamaledin, više ne može dobiti ni 
najmanju milost od monarha niti pak rešiti neki pravni problem a da to ne ide preko nekog od bezbrojnih 
članova sekte što su se uvukli u kraljevo okruženje. 

No asasini su baš zbog te svoje moći najviše omraženi. Ibn al Hašab je najglasniji u neprestanim 
zahtevima da se stane u kraj njihovim delatnostima. Zamera im ne samo trgovanje uticajem, nego iznad 
svega naklonost koju pokazuju prema zapadnim osvajačima. Ma kako bila paradoksalna, ova optužba nije 
ništa manje neopravdana. Po dolasku Franđa, asasini tek počinju da puštaju korenje u Siriji i ubrzo 
dobijaju nadimak ,,batinije“, što znači ,,pripadnici vere drugačije od one koju ispovedaju javno“. Taj 
naziv podrazumeva da su oni samo prividno muslimani. Šiiti poput Ibn al Hašaba ne gaje nikakve 
simpatije prema asasinima, zbog Hasanovog raskida sa fatimidskim halifatom koji je i dalje, uprkos svom 
slabljenju, zvanični zaštitnik šiita arapskog sveta. 

Omraženi i progonjeni od svih muslimana, Hasanovi učenici stoga nisu nezadovoljni što dolazi 
hrišćanska vojska koja nanosi poraz za porazom kako Seldžucima, tako i Al Afdalu, ubici Nizara. Nema 
nikakve sumnje da se Ridvanov preterano pomirljiv stav prema Zapadnjacima dobrim delom može 
pripisati savetima tih ,,batinija“. 

U Ibn al Hašabovim očima, dosluh između asasina i Franđa ravan je izdaji. On u skladu s tim i 
postupa. Za vreme pokolja što su usledili nakon Ridvanove smrti, krajem 1113, asasine progone od 
sokaka do sokaka, od kuće do kuće. Neke je rastrgla gomila, druge su pobacali s vrha bedema. Tako je 
izginulo skoro dvesta članova sekte, među kojima i zlatar Abu Tahir. Pa ipak, napominje Ibn al Kalanisi, 
mnogi uspeše pobeći i skloniše se kod Franđa ili se raštrkaše naokolo. 


Uzalud Ibn al Hašab asasinima beše oteo glavno uporište u Siriji, jer je njihova neverovatna karijera 
zapravo tek na početku. Izvlačeći pouke iz svog neuspeha, sekta menja taktiku. Novi Hasanov izaslanik u 
Siriji, persijski propagandist Bahram, odlučuje da privremeno obustavi sve spektakularne akcije i da se 
vrati pedantnom i diskretnom radu organizovanja i infiltriranja. 


Bahram je živeo, pripoveda letopisac iz Damaska, u najvećoj tajnovitosti i najvećoj osami, vazda je menjao izgled i čudnu odeću, i 
tako je to vešto činio da je lunjao gradovima i trgovima a da niko nije ni slutio ko je on u stvari. 


Nakon nekoliko godina, već raspolaže dovoljno moćnom mrežom te pomišlja na izlazak iz tajnosti. I 
baš u tom času nalazi odličnog zaštitnika u Ridvanovom zameniku. 


Jednoga dana, veli Ibn al Kalanisi, Bahram stiže u Damask, gde ga atabeg Tugtekin vrlo lepo primi, u strahu da mu taj razbojnik i 
njegova družina ne naškode. Domaćini ga obasuše pažnjom i obezbediše mu budnu zaštitu. Druga ličnost sirijske prestonice, vezir 
Tahir al Mazdagani, spanđa se sa tim Bahramom, premda nije ušao u njegovu sektu, i pomože mu da na sve strane baci omče svoje 
zloće. 


Naime, uprkos tome što je 1124, u svom uporištu Alamutu, umro Hasan as Sabah, aktivnost asasina 
doživljava snažan uspon. Ubistvo Ibn al Hašaba nije usamljen čin. Godinu dana pre toga, pod njihovim je 
udarcima pao drugi „buntovnik s turbanom“, istinski prvoborac. Svi letopisci o njegovom ubistvu govore 
s velikim pijetetom, jer čovek koji je avgusta 1099. predvodio prvu manifestaciju gneva protiv franačke 
najezde u međuvremenu je postao jedan od najviših verskih autoriteta muslimanskog sveta. Iz Iraka je 
javljeno da je bagdadski kadija nad kadijama, sjaj islama, Abu Saad al Haravi, napadnut od batinija u 
velikoj džamiji u Hamadanu. Na smrt su ga izubijali bodežom, a zatim su smesta pobegli ne ostavivši ni 
najmanjeg traga, pri čemu niko nije pojurio za njima, toliki su strah ulivali. Taj zločin je izazvao živo 
zgražavanje u Damasku, gde je Al Haravi poživeo mnogo leta. Delovanje asasina podsticalo je sve veće i 
veće neprijateljstvo, naročito u verskim krugovima. Najboljim vernicima se paralo srce, ali su ipak držali 
usta zatvorenim, jer su asasini počeli da ubijaju one koji bi im se usprotivili i da pomažu one koji su ih 
podržavali u njihovom zastranjivanju. Više se niko nije usuđivao javno ih kuditi, ni emir, ni vezir, ni 
sultan! 

Taj užasni strah je potpuno opravdan. Dana 26. novembra 1125, i Al Bursukija, moćnog gospodara 
Alepa i Mosula, stigla je strašna osveta asasina. 


Pa ipak, čudi se Ibn al Kalanisi, emir beše vazda na oprezu. Nosio je žičanu košulju kroz koju nije mogao prodreti ni vršak sablje ni 
oštrica bodeža i okruživao se vojnicima naoružanim do zuba. Ali sudbina koja je zapisana ne može se izbeći. Al Bursuki tog petka 
dođe kao i obično u veliku džamiju u Mosulu da ispuni svoju svetu dužnost. No zlikovci već behu tamo, odeveni kao sufiji, moleći se u 
jednom kutku i ne pobuđujući ničije slutnje. A onda najednom skočiše na njega i zadadoše mu više udaraca ne uspevajući probiti 
žičanu košulju. Kad batinije videše da bodeži ne mogu nauditi emiru, jedan od njih poviče: ,Udarite više, u glavu!“ I zasuše ga 
udarcima po grkljanu te ga užasno izranjaviše. Al Bursuki skonča mučeničkom smrću, a njegove ubice behu pogubljene. 


Nikada opasnost od asasina nije bila toliko ozbiljna. Više nije u pitanju obično proganjanje, već 
prava guba što nagriza arapski svet u trenutku kada on mora prikupiti svu svoju snagu kako bi se odupro 
franačkoj okupaciji. Štaviše, crni niz se nastavlja. Nekoliko meseci nakon Al Bursukijeve smrti, ubijen je 
i njegov sin, koji ga upravo beše nasledio. U Alepu se onda četiri emira rivala otimaju za vlast, a više 
nema Ibn al Hašaba da održava minimum kohezije. Na jesen 1127, dok grad tone u anarhiju, pod njegovim 
se bedemima pojavljuju Franđi. Antiohija ima novoga kneza, mladog sina velikog Boemonda, 
osamnaestogodišnjeg plavokosog gorostasa koji je nedavno stigao iz domovine da preuzme porodično 
nasledstvo. Nosi očevo ime, ali i preku narav. Alepljani žure da mu plate danak, a najveći defetisti u 
njemu već vide budućeg osvajača svoga grada. 

U Damasku situacija nije ništa manje dramatična. Atabeg Tugtekin, ostareo i bolestan, nema više 
nikakve kontrole nad asasinima. Ovi imaju svoju sopstvenu naoružanu miliciju, u njihovim rukama je i 
uprava, a vezir Al Mazdagani, koji im je odan dušom i telom, održava tesne veze sa jerusalimom. Što se 
Balduina II tiče, on više ne krije nameru da kruniše svoju karijeru osvajanjem sirijske prestonice. Čini se 


da još samo prisustvo starog Tugtekina sprečava asasine da predaju grad Franđima. Ali ta će odgoda 
kratko trajati. Početkom 1128. atabeg kopni naočigled svoga okruženja, i više ne uspeva ustati iz postelje. 
Na njegovom se uzglavlju rasplamsavaju spletke. Nakon što je imenovao svog sina Burija za naslednika, 
12. februara se ugasio. Damaščani su odsada ubeđeni da je pad njihovoga grada još samo pitanje 
vremena. 

Prisećajući se, čitavo stoleće kasnije, tog kritičnog razdoblja arapske povesti, Ibn al Atir će s pravom 
napisati: 

Sa Tugtekinovom smrću nestao je i poslednji čovek kadar da se suprotstavi Franđima. Tada je izgledalo kako su ovi sposobni da 

zaposednu vascelu Siriju. Ali se Alah, u svojoj beskonačnoj dobroti, smilovao muslimanima. 


TREĆI DEO 


PROTIVVDARAC (1128-1146) 


I, taman sam zaustio molitvu, kad me zaskoči neki Frand, ščepa me za glavu i okrenu mi lice ka 
istoku govoreći: ,, Ovako se treba moliti!“ 


Usama Ibn MUNKID, letopisac (1095-1188) 


VI poglavlje 


DAMASKE ZAVERE 


Vezir Al Mazdagani se pojavi kao i svakoga dana u Paviljonu ruža, u palati Citadele u Damasku. Tamo već behu, pripoveda Ibn al 
Kalanisi, svi emiri i vojskovođe. Prodivaniše o nekoliko pitanja. Gospodar grada Buri, Tugtekinov sin, razmeni mišljenje sa prisutnima, 
potom svi ustadoše da pođu kući. Prema običaju, vezir je morao krenuti poslednji. Kad se i on diže, Buri dade znak svom poverljivom 
čoveku, a ovaj udari Mazdaganija nekoliko puta sabljom po glavi. Onda mu odsekoše glavu, raspoloviše mu telo i odnesoše ga pred 
Gvozdenu kapiju da svako dobro vidi kako Alah postupa prema podlacima. 


Za nekoliko minuta, vest o smrti zaštitnika asasina proču se u svim sukovima Damaska, i smesta 
usledi lov na ljude. Sokacima se razlije silna svetina, vitlajući sabljama i bodežima. Krene po celome 
gradu progoniti batinije, njihove rođake, prijatelje, te sve one za koje se sumnja da su im naklonjeni, 
tražeći ih po njihovim kućama i nemilosrdno ih ubijajući. Vođe će im pak razapeti po zupčastom kruništu 
bedema. U pokolju aktivno učestvuje i nekoliko članova Ibn al Kalanisijeve porodice. Mogli bismo 
posumnjati da se letopisac, koji je tog meseca septembra 1129. visoki činovnik od pedeset sedam godina, 
možda i sam umešao u tu gomilu. Ali njegov ton govori mnogo o stanju njegovog duha u tim krvavim 

Damaščanima je očigledno već bilo dozlogrdilo asasinsko izrabljivanje njihovoga grada, a više no 
drugima Tugtekinovom sinu, koji je odbijao da bude igračka u rukama sekte i vezira Mazdaganija. Za Ibn 
al Atira, ovde se ipak ne radi o pukoj borbi za vlast, već o spasavanju sirijske prestonice od skorašnje 
propasti: Al Mazdagani beše pisao Franđima predlažući da im preda Damask ako ovi pristanu da mu u 
zamenu ustupe grad Tir. Potom bi sklopljen sporazum. Dogovoriše se čak i oko dana: odabraše jedan 
petak. Naime, trupe Balduina II trebalo je nenadano da osvanu pod zidinama grada čije bi im kapije 
otvorile skupine asasina, dok su drugi komandosi bili zaduženi da čuvaju izlaze iz velike džamije 
sprečavajući uglednike i vojskovođe da iz nje izađu sve dok Franđi ne budu zauzeli grad. Nekoliko dana 
pre sprovođenja tog plana u delo, Buri, koji za ovo beše doznao, požurio je da ukloni svog vezira i time 
dao znak stanovnicima da se ostrve na asasine. 

Je li ova zavera istinski postojala? Skloni smo u to posumnjati znajući da sam Ibn al Kalanisi, uprkos 
svojoj verbalnoj ogorčenosti batinijama, ni u jednom trenutku ove ne optužuje da su hteli izručiti svoj 
grad Franđima. Međutim, Ibn al Atirova priča nije neverovatna. Asasini i njihov saveznik Al Mazdagani 
osećali su se u Damasku ugroženim, koliko zbog rastućeg neprijateljstva njegovih žitelja, toliko i zbog 
spletkarenja Burija i njegove svite. Štaviše, znali su za čvrstu odluku Franđa da se po svaku cenu 
dočepaju grada. I umesto da se u isti mah bori protiv previše neprijatelja, sekta je lako mogla odlučiti da 
sebi pribavi neko uporište poput Tira, odakle bi mogla slati svoje propovednike i ubice u fatimidski 
Egipat, glavnu metu učenika Hasana as Sabaha. 

Sled događaja kao da potvrđuje tezu o zaveri. Retki batinije koji su preživeli pokolj nastaniće se u 
Palestini, pod zaštitom Balduina Il, kome će predati Banijas, snažnu tvrđavu podignutu u podnožju brda 
Hermon, a koja vlada drumom što spaja Jerusalim i Damask. Sem toga, nekoliko nedelja potom, u okolini 
sirijske prestonice pojavljuje se moćna franačka vojska. U njoj je okupljeno skoro deset hiljada 
konjanika i pešadinaca, i to ne samo iz Palestine nego i iz Antiohije, Edese i Tripolija, kao i više stotina 
ratnika, sveže pristiglih iz zemlje Franđa, koji jasno i glasno obznanjuju svoju nameru da se dočepaju 


ew e.. 


godina ranije u Palestini. 

Pošto nije raspolagao s dovoljno vojske da se suprotstavi zavojevaču, Buri na brzinu sazove neke 
turske nomadske horde i neka okolna arapska plemena obećavajući im poštenu nagradu ako mu pomognu 
da odbije napad. Tugtekinov sin zna da neće moći dugo računati na te plaćenike, koji će vrlo brzo 
dezertirati da bi se odali pljački. Stoga mu je prva briga da što pre povede boj. Jednog novembarskog 
dana, njegovi mu izvidnici jave da je nekoliko hiljada Franđa krenulo u pustošenje bogate ravnice Hute. 
Ne oklevajući ni časa, on pošalje celu svoju vojsku u poteru za njima. Potpuno zatečeni, Zapadnjaci su 
brzo opkoljeni. Pojedini njihovi vitezovi neće imati vremena čak ni da uzjašu svoje konje. 

Turci i Arapi se vratiše u Damask krajem popodneva, presrećni zbog pobede i natovareni plenom, izveštava Ibn al Kalanisi. Žitelji 

se na to obradovaše, srca im se okrepiše, a vojska odluči da napadne Franđe u njihovom taboru. Sutradan u zoru, brojni konjanici 


odjahaše najbržim kasom. Videvši gde se nad taborom diže gusti dim, pomisliše da su Franđi još u njemu, ali kad priđoše bliže, otkriše 
da su im dušmani pobegli zapalivši opremu jer više nisu imali tegleće marve da je nosi. 


Uprkos tom neuspehu, Balduin II okuplja trupe radi novog napada na Damask, kad najednom, 
početkom septembra, na celu oblast se stušti potopska kiša. Zemljište na kojem su se utaborili Franđi 
pretvori se u ogromnu močvaru, a ljudi i konji stadoše se nepovratno zaglibljivati u duboko blato. Očajan, 
jerusalimski kralj teška srca naređuje povlačenje. 

Buri, koga u vreme njegovog stupanja na presto smatrahu lakomislenim i bojažljivim emirom, uspeo 
je da spasi Damask od dve glavne opasnosti što su mu pretile: od Franđa i od asasina. A Balduin II 
izvlači pouke iz svoga poraza i konačno odustaje od bilo kakvog novog pohoda na grad za kojim toliko 
žudi. 

Međutim, Buri nije ućutkao sve svoje neprijatelje. Tako jednoga dana u Damask stižu dve osobe 
odevene po turski, u ogrtačima s kukuljačom i sa šiljatim kapama. Rekoše da traže posao sa stalnom 
platom, a Tugtekinov sin ih primi u sopstvenu gardu. Jednog majskog jutra 1131, dok se emir vraćao iz 
svoga hamama u palatu, ova dvojica skoče na njega i rane ga u trbuh. Pre no što su pogubljeni, priznaju da 
ih je iz tvrđave Alamut poslao gospodar asasina, da osvete svoju braću koju je Tugtekinov sin istrebio. 

Na žrtvino uzglavlje sazivaju brojne lekare, a naročito, navodi Ibn al Kalanisi, kirurge vrlo stručne u 
obradi rana. Lekarsko umeće koje se može videti u Damasku svakako spada među najbolja u tadašnjem 
svetu. Tamo je Dukak osnovao bolnicu, takozvani maristan; sledeća će biti izgrađena 1154. Putnik Ibn 
Džubeir, koji će ih obe posetiti nekoliko godina kasnije, opisaće kako rade: 

Svaka bolnica ima upravnike koji vode knjige gde upisuju imena bolesnika, troškove što ih iziskuje njihovo lečenje i ishrana, te razne 


druge podatke. Svakoga jutra dolaze lekari, pregledaju bolesnike i nalože da se spreme lekovi i jela što bi ih mogli izlečiti, i to prema 
potrebama svakog pojedinca. 


Nakon posete ovih hirurga, Buri se oseća bolje pa ga niko ne može sprečiti da ponovo jaše i da 
svakog dana, kao nekada, pijanči sa jaranima. No ta će preterivanja za bolesnika biti kobna, jer mu rana 
ne zarasta. Preminuće u junu 1132, posle trinaest meseci užasnih muka. I tako su se asasini još jedanput 
osvetili. 

Buri je po svoj prilici zadao prvi pobedonosni udarac kojim je arapski svet uzvratio franačkoj 
invaziji, iako njegova prekratka vladavina nije mogla ostaviti trajnije sećanje. Istina, poklopila se sa 
usponom jedne ličnosti sasvim drugačije širine: atabega Imadudina Zengija, novoga gospodara Alepa i 
Mosula, čoveka koga Ibn al Atir bez oklevanja naziva svojevrsnim darom božanskog proviđenja 
muslimanima. 

Na prvi pogled, taj izrazito tamnoputi oficir, raščupane brade, ne razlikuje se mnogo od brojnih 
turskih vojskovođa koji su mu prethodili u tom beskrajnom ratovanju protiv Franđa. Neretko je pijančio 
do besvesti i povazdan je, poput njih, bio spreman da pribegne bilo kakvoj surovosti ili podlosti kako bi 
postigao svoj cilj. I Zengi se, takođe, često žešće bori protiv muslimana nego protiv Franđa. Ono što o 


njemu znamo na dan njegovog svečanog ulaska u Alep, 18. juna 1128, nije baš ohrabrujuće. Svoju glavnu 
lovoriku stekao je ugušivši, prethodne godine, pobunu halife iz Bagdada protiv svojih seldžučkih 
zaštitnika. Dobrodušni Al Mustazir beše umro 1118. ostavivši presto svom sinu Al Mustaršid-bilahu, 
dvadesetpetogodišnjem mladiću plavih očiju, riđe kose i veoma pegavog lica, koji je čvrsto naumio da 
povrati slavu svojih prvih abasidskih predaka. A trenutak se činio povoljan jer upravo beše umro sultan 
Muhamed, pa je, po starom običaju, počinjao rat za nasleđe. Mladi je halifa to iskoristio da preuzme 
pravo u svoje ruke zapovedništvo nad trupama, što nije bilo viđeno već puna dva veka. Kao darovit 
govornik, Al Mustaršid beše uspeo uza se okupiti celo stanovništvo svoje prestonice. 

Da paradoks bude veći, dok je vladar pravovernih prekidao sa dugom tradicijom besposličenja, 
sultanat pada u ruke četrnaestogodišnjem momčiću koga zanimaju jedino lovačke hajke i užici u haremu. 
Al Mustaršid se prema Mahmudu, Muhamedovom sinu, ponaša nadmeno, i često mu savetuje da se vrati u 
Persiju. Posredi je zapravo pobuna Arapa protiv Turaka, tih tuđinskih vojnika koji njima već predugo 
vladaju. Nesposoban da se suprotstavi tom buntu, sultan upućuje poziv Zengiju, tadašnjem namesniku 
bogate luke Basre, u dnu Persijskog zaliva. Njegova je intervencija odlučujuća: potučene kod Bagdada, 
halifine trupe polažu oružje i vladar pravovernih se zatvara u svoju palatu čekajući bolje dane. Da 
nagradi Zengija za dragocenu pomoć, sultan mu poverava, nekoliko meseci kasnije, namesništvo nad 
Mosulom i Alepom. 

Lako bismo mogli zamisliti još slavnije oružane podvige tog budućeg heroja islama. No Zengija će 
jednoga dana s pravom slaviti kao prvog velikog borca džihada protiv Franđa. Jer pre njega, turski su 
generali dolazili u Siriju praćeni trupama koje su samo nestrpljivo čekale da krenu u pljačku i vrate se s 
novcem i plenom. A učinak njihovih pobeda ubrzo bi bio poništen porazom što bi usledio. Vojska bi se 
obično raspustila da bi se naredne godine opet prikupljala. Ali sa Zengijem se običaji menjaju. 
Osamnaest će godina taj neumorni ratnik jezditi Sirijom i Irakom, spavajući na slami da se ne bi 
ublatnjavio, boreći se protiv jednih, sklapajući nagodbe sa drugima, spletkareći protiv svih. Nikada i ne 
pomišljajući da se smiri u nekom od brojnih dvoraca svog nepreglednog lena. 

Okruženje mu se ne sastoji od udvorica i čankoliza, nego od iskusnih političkih savetnika koje on ume 
pažljivo saslušati. Zengi raspolaže i mrežom doušnika pa neprestano ima uvid u sve što se plete u 
Bagdadu, Isfahanu, Damasku, Antiohiji, Jerusalimu, kao i kod njegove kuće, u Alepu i Mosulu. Za razliku 
od drugih vojski što su se borile protiv Franđa, njegovom ne zapoveda mnoštvo nezavisnih emira, vazda 
spremnih na izdaju i međusobnu svađu. U njoj je disciplina vrlo stroga, a i za najmanji izgred kazna je 
nemilosrdna. Prema Kamaledinu, atabegovi su vojnici izgledali kao da stupaju između dva konopca 
kako ne bi zagazili u obrađenu njivu. Jednom prilikom, pričaće pak Ibn al Atir, neki se Zengijev emir, 
primivši u leno manju varoš, beše nastanio u kući bogatog jevrejskog trgovca. Ovaj zatraži prijem kod 
atabega pa mu izloži svoj slučaj. Zengi samo jedanput pogleda emira, i on se smesta iseli iz te kuće. 
Gospodar Alepa je uostalom bio isto tako zahtevan i prema sebi kao i prema drugima. Kad stigne u neki 
grad, spava izvan bedema, pod svojim čadorom, prezirući sve palate koje mu stave na raspolaganje. 


Zengi je sem toga, prema istoričaru iz Mosula, osobito brinuo o časti ženskinja, naročito nevesta svojih vojnika. Govorio je da će se 
ove, ako ne budu pod budnim nadzorom, brzo iskvariti usled dugog izbivanja njihovih muževa u ratnim pohodima. 


Strogost, istrajnost, smisao za državu, tolike vrline kojima je bio obdaren Zengi, a koje su tragično 
nedostajale vođama arapskog sveta. I nešto još važnije u očima budućnosti: Zengi se veoma brinuo o 
zakonitosti. Odmah po dolasku u Alep, pokreće tri inicijative, tri simbolična gesta. Prvi je sada već 
klasičan: ženi se kćerkom kralja Ridvana; drugi: prenosi u Alep posmrtne ostatke svoga oca da bi time 
posvedočio ukorenjenost svoje porodice u to leno; treći: izdejstvuje od sultana Mahmuda zvaničan 
dokument koji daje atabegu neospornu vlast nad ćelom Sirijom i severnim Irakom. Ovim Zengi jasno 
stavlja do znanja da nije običan pustolov u prolazu, već istinski utemeljitelj države koja bi ga morala 
nadživeti. Ali taj element kohezije što ga on unosi u arapski svet urodiće plodom tek nakon nekoliko 


godina. Još će dugo vremena unutrašnje svađe paralizovati muslimanske vladare, pa i samog atabega. 

Međutim, čini se da je pogodan trenutak za organizovanje protivofanzive širokih razmera, jer ona lepa 
solidarnost, u kojoj je dosad ležala snaga Zapadnjaka, kao da je ozbiljno dovedena u pitanje. Vele da je 
došlo do nesloge među Franđima, što je za njih neuobičajeno, ne može da se načudi Ibn al Kalanisi. 
Neki čak tvrde da su se potukli i da je bilo mrtvih. Ali letopiščevo čuđenje je mačiji kašalj prema 
zaprepaštenju što čeka Zengija kad bude primio poruku od Aliks, kćerke Balduina II, kralja jerusalima, a 
u kojoj mu ova nudi savez protiv sopstvenoga oca! 

Ta čudna priča počinje u februaru 1130, kada knez Boemond I Antiohijski, koji je pošao da ratuje na 
sever, upadne u zamku što ju je postavio Gazi, sin emira Danišmenda koji je trideset godina pre toga 
zarobio Boemonda I. Manje srećan od svoga oca, Boemond II je ubijen u boju, a njegova plavokosa 
glava, brižljivo balzamovana i zatvorena u srebrnu kutiju, poslana je halifi na dar. Kada vest o kneževoj 
pogibiji stigne u Antiohiju, njegova udovica Aliks organizuje pravi državni udar. Uz podršku, čini se, 
antiohijskih Jermena, Grka i Sirijaca, ona sebi osigura vlast nad gradom i stupi u vezu sa Zengijem. 
Neobično ponašanje koje pak najavljuje jačanje novog, drugog naraštaja Franđa, koji više nema bogzna 
šta zajedničko sa pionirima invazije. Budući da je po majci Jermenka i da nikada nije ni kročila u 
Evropu, ta mlada kneginja se oseća istočnjački, pa se tako i ponaša. 

Obavešten o pobuni svoje kćerke, jerusalimski kralj smesta kreće ka severu na čelu svoje vojske. 
Malo pre no što će stići u Antiohiju, slučajno sretne jednog viteza blistavog izgleda, čiji je besprekorno 
beli konj potkovan srebrnim potkovicama i pokriven, od grive do grudi, prekrasnim rezbarenim oklopom. 
To je Aliksin poklon Zengiju, propraćen pismom u kojem kneginja moli atabega da joj pritekne u pomoć i 
obećava mu da će priznati njegovo sizerenstvo. Pošto je obesio glasnika, Balduin nastavlja put ka 
Antiohiji, koju vrlo brzo prigrabi. Aliks kapitulira, nakon simboličnog otpora u Citadeli. Otac je protera u 
luku Latakiju. 

Ali nedugo potom, avgusta 1131, jerusalimski kralj umire. Kao što se priliči u tim vremenima, on 
zaslužuje dugu posmrtnu besedu sastavljenu po propisima, i to iz pera damaskog letopisca. Franđi više 
nisu, kao u prvo doba najezde, bezoblična masa u kojoj se jedva pomalo ističe poneki vođa. Ibn al 
Kalanisi se odsada u svom letopisu zanima za pojedinosti, pa čak pokušava načiniti izvesnu analizu. 


Balduin je, piše on, bio starac uglađen vremenom i nevoljama. Više je puta dopao šaka muslimanima pa bi im umakao blagodareći 
svojim čuvenim lukavstvima. S njegovim su odlaskom Franđi izgubili svog najmudrijeg političara i najsposobnijeg upravitelja. 
Kraljevska je vlast posle njega prešla na grofa Anžujskog, nedavno prispelog iz njihove zemlje morskim putem. No kako ovaj ne beše 
pouzdan u prosuđivanju ni delotvoran u upravljanju, gubitak Balduina sunovrati Franđe u metež i rasulo. 


Treći kralj Jerusalima, Fulk Anžujski, riđokosi i dežmekasti pedesetogodišnjak koji se oženio 
Melisandom, Aliksinom starijom sestrom, bio je zapravo pridošlica. Jer Balduin, kao i velika većina 
franačkih vladara, nije imao muškog naslednika. Zbog svoje više no primitivne higijene, kao i zbog 
nedovoljne prilagođenosti uslovima života na Orijentu, Zapadnjaci imaju izuzetno visoku stopu dečje 
smrtnosti koja u prvom redu, i prema dobro poznatom prirodnom zakonu, pogađa dečake. Tek će s 
vremenom naučiti da poboljšaju svoju situaciju redovnim odlascima u hamam i češćim korišćenjem 
umeća arapskih lekara. 

Ibn al Kalanisi ne greši što piše s prezirom o političkim sposobnostima prestolonaslednika koji je 
stigao sa Zapada, jer će upravo pod vladavinom tog Fulka „nesloga među Franđima“ biti najžešća. Čim je 
stupio na presto, ovaj se mora suočiti sa novim ustankom pod Aliksinim vodstvom, koji će s teškom 
mukom ugušiti. A onda se grmljavina pobune prolomi i u Palestini. Uporne glasine optužuju njegovu ženu, 
kraljicu Melisandu, da održava ljubavnu vezu sa jednim mladim vitezom, Igom od Puizea. Ta afera, što je 
podigla jedne na druge pristalice muža i pristalice ljubavnika, stvara istinski raskol u franačkom plemstvu 
koje otad živi samo od kavgi, dvoboja, govorkanja o ubistvu. Pošto se osetio ugroženim, Ig će potražiti 
sklonište u Askalonu kod Egipćana, koji ga uostalom toplo dočekuju. Čak mu poveravaju fatimidske trupe 
uz pomoć kojih se ovaj dočepa luke Jafe. No biće odatle isteran već nakon nekoliko nedelja. 


Decembra 1132, dok Fulk skuplja svoje snage da povrati Jafu, novi gospodar Damaska, mladi atabeg 
Ismail, sin Burijev, kreće da na prepad prigrabi tvrđavu Banijas, koju asasini behu prepustili Franđima tri 
godine ranije. Ali ovo preotimanje predstavlja usamljen čin. jer muslimanski vladari, potpuno 
zaokupljeni međusobnim svađama, nesposobni su da iskoriste razdor što potresa Zapadnjake. I sam Zengi 
kao da je u zemlju propao. Prepustivši upravu nad Alepom svom pomoćniku, morao je opet krenuti u 
nemilosrdnu bitku protiv halife. Međutim, ovoga puta, čini se da vodi Al Mustaršid. 

Sultan Mahmud, Zengijev saveznik, upravo je umro u dobi od dvadeset šest godina, te u srcu 
seldžukidskoga klana, još jedanput, izbija rat za nasleđe. Vladar pravovernih to koristi da ponovo digne 
glavu. Obećavajući svakom pretendentu da će molitve u džamijama posvetiti njegovom imenu, postaje 
istinski arbitar situacije. Zengi se uzbunio. Okupivši svoje trupe, kreće na Bagdad sa namerom da Al 
Mustaršidu zada isto tako žestok poraz kao i pre pet godina, kad su se prvi put sukobili. Ali halifa mu 
dolazi u susret na čelu više hiljada ljudi, pored grada Tikrita na Tigru, severno od abasidske prestonice. 
Zengijeve trupe su potučene do nogu, a i sam atabeg samo što nije pao u ruke neprijateljima, ali se u 
kritičnom trenutku uplete jedan čovek i spasi mu život. Posredi je namesnik Tikrita, mladi kurdski oficir 
tada nepoznatog imena: Ajub. Umesto da zadobije halifinu naklonost izručivši mu njegovog dušmanina, 
ovaj vojnik pomaže atabegu da pređe preko reke kako bi umakao svojim progoniteljima i što brže se 
domogao svog Mosula. Zengi nikada neće zaboraviti taj viteški potez. Stoga će se njemu i njegovoj 
porodici zavetovati na večno prijateljstvo koje će, mnogo godina potom, odrediti karijeru Ajubova sina 
Jusufa, poznatijeg pod nadimkom Salahedin, ili Saladin. 

Nakon pobede nad Zengijem, Al Mustaršid je na vrhuncu slave. Osećajući se ugroženima, Turci se 
pak ujedinjuju oko jedinog seldžučkog pretendenta, Mesuda, Mahmudovog brata. U januaru 1133. novi 
sultan se pojavljuje u Bagdadu da primi krunu iz ruke vladara pravovernih. To je, uglavnom, jednostavna 
formalnost, ali Al Mustaršid na svoj način preobražava ceremoniju. Ibn al Kalanisi, naš ,,novinar“ toga 
vremena, ovako opisuje prizor: 


Imam, vladar pravovernih seđaše. Zatim preda nj uvedoše sultana Mesuda, koji mu ukaza počasti što priliče njegovu ugledu. Halifa 
mu redom darovaše sedam svečanih haljina, od kojih poslednja beše crna, krunu optočenu draguljima, grivne i zlatni đerdan, pa mu 
reče: „Primi ovu milost sa zahvalnošću i boj se Alaha pred drugima i u sebi.“ Sultan celiva tlo, pa sede na stolicu predviđenu za njega. 
Vladar pravovernih mu onda reče: „Ko ne zna vladati sobom, nije kadar vladati ni drugima.“ Vezir, takođe prisutan, ponovi ove reči na 
persijskom te izreda zavete i pohvale. Potom halifa naloži da se donesu dve sablje i svečano ih uruči sultanu, baš kao i dva barjačića 
koje veza sopstvenom rukom. Na kraju susreta, imam Al Mustaršid zaključi ovim recima: „Idi, odnesi to što ti dadoh i broj se među 
zahvalne ljude.“ 


Abasidski suveren je pokazao priličnu samouverenost, a na nama je da ocenimo, naravno, kolika je u 
svemu tome uloga privida. Turcima je besedio neusiljeno, uveren da će ponovno stečeno jedinstvo 
Seldžukida s vremenom začelo ugroziti njegovu tek rođenu moć, ali ga je uprkos tome podržao kako i 
dolikuje zvaničnom nosiocu sultanske vlasti. Međutim, te 1133. i dalje sanja o osvajanjima. Tako u junu 
kreće na čelu svojih trupa put Mosula, čvrsto rešen da ga se dočepa i konačno razračuna sa Zengijem. 
Sultan Mesud ne pokušava da ga od toga odvrati. Čak mu predlaže da Siriju i Irak ujedini u državu pod 
svojom vlašću, a ta će se ideja ubuduće često ponavljati. No Seldžukidu nimalo ne smeta da puneći halifi 
uši predlozima u isti mah pomaže Zengiju da odoli napadima istoga halife koji cela tri meseca uzalud 
opseda Mosul. 

Taj neuspeh označiće koban preokret u Al Mustaršidovoj sreći. Napustiće ga većina njegovih emira, a 
onda će ga juna 1135. zarobiti Mesud, koji će ga divljački pogubiti dva meseca kasnije. Vladar 
pravovernih biće pronađen go pod svojim čadorom, odsečena nosa i ušiju, s dvadesetak uboda 
handžarom u iskasapljenom telu. 

Potpuno zaokupljen ovim sukobom, Zengi se, naravno, ne može neposredno baviti i sirijskim 
poslovima. Možda bi čak bio i ostao u Iraku sve do konačnog kraha svih pokušaja obnove abasidske 
vlasti da u januaru 1135. nije primio očajnički poziv od Ismaila, sina Burijevog i gospodara Damaska, u 


kojem ga ovaj moli da što pre dođe zauzeti njegov grad. „Ako bi došlo do kakvoga kašnjenja, bio bih 
primoran pozvati Franđe i predati im Damask sa svime što ima u njemu, a odgovornost za prolivenu krv 
njegovih žitelja pala bi na Imadudina Zengija.“ 

Ismail, koji strahuje za sopstveni život i kome se neprestano privida da ga iza svakog ćoška njegove 
palate vreba ubica, čvrsto je rešen da napusti prestonicu i da se skloni, pod Zengijevom zaštitom, u 
tvrđavu Sarhad, južno od grada, u koju je već otpremio svoje blago i odeću. 

Vladavina Burijevog sina imala je, međutim, obećavajuć početak. Došavši na presto sa devetnaest 
godina, taj momak je pokazao neverovatnu dinamičnost, što najbolje potvrđuje oslobađanje Baniasa. 
Doduše, prilično je nadmen i ne sluša mnogo savete svoga oca ni svoga dede Tugtekina. No Damaščani su 
mu spremni to ponašanje otpisati na račun mladosti. Naprotiv, teško podnose sve veću gramzivost svoga 
gospodara, koji im redovno udara nove dažbine. 

Ali tek 1134. ta situacija počinje dobijati tragičan obrt, kada stari rob po imenu Ajlba, nekada u 
službi Tugtekina, pokuša da ubije svoga gospodara. Ismail, koji je za dlaku izbegao smrt, navaljuje da 
lično čuje priznanje iz usta svoga napadača. „Tako sam postupio“, odgovara rob, „da od Alaha zadobijem 
milost oslobodivši ljude tvog štetnog života. Potlačio si fukaru i bespomoćne, zanatlije i seljake, te one 
što jedva sastavljaju kraj s krajem. Kinjio si bezobzirno i građane i vojnike.“ I Ajlba pođe nabrajati 
imena svih onih koji poput njega žele, ustvrdio je, Ismailovu smrt. Istraumiran do ludila, Burijev sin krene 
hapsiti sve pomenute osobe i skidati im glave bez ikakvog suđenja. No ta mu nepravična pogubljenja ne 
behu dovoljna, priča Damaski letopisac. Sumnjičeći svog sopstvenog brata, Savinđa, izloži ga najgorim 
mukama puštajući ga da skapa od gladi u jednoj tamnici. Njegova pogubnost i nepravičnost više nisu 
poznavali granica. 

Ismail je tada stupio u začarani pakleni krug. Svako pogubljenje u njemu samo jača strah od nove 
osvete, i on baš zato, pokušavajući da sačuva živu glavu, naređuje nova ubijanja. Svestan da više ne može 
produžavati tu situaciju, odluči da grad preda Zengiju i da se povuče u tvrđavu Sarhad. A Damaščani već 
godinama listom preziru gospodara Alepa, još otkako je krajem 1129. pisao Buriju i pozvao ga da mu se 
pridruži u jednom pohodu protiv Franđa. Što gospodar Damaska beše žurno prihvatio, te mu je iz istih 
stopa poslao petsto vitezova pod komandom svojih najboljih oficira i u pratnji svog sopstvenog sina, 
onog zlosrećnog Savinđa. Pošto ih je dočekao sa počastima, Zengi ih je sve razoružalo i zatvorio, a 
Buriju je poručio da mu se nipošto ne pokuša odupreti, ako mu je mio život ovih talaca. Savinđ je pušten 
tek nakon dve godine. 

Među Damaščanima je 1135. još živo sećanje na ovu izdaju, i kad su gradski uglednici načuli za 
Ismailove planove, oni odluče da im se suprotstave kako god znaju i umeju. Održavaju se sastanci između 
emira, viđenih ljudi i glavnih robova, a svi žele sačuvati i svoj goli život i svoj grad. Tako jedna družina 
zaverenika naumi da izloži situaciju Ismailovoj majci, kneginji Zumurud, što znači smaragd í. 

Ona bi užasnuta, iznosi letopisac iz Damaska. Odmah posla po sina i živo ga ukori. Onda stade smišljati, vodeći se željom da čini 

dobro, svojim dubokim verskim osećanjima i svojom pameću, kako bi se to zlo moglo saseći u korenu i vratiti život Damasku i 


njegovim žiteljima. Tome se tako svojski predala, kao što bi učinio kakav razuman i iskusan čovek što pronicljivo razmatra prilike. No 
ne nađe drugoga leka za zloću svoga sina doli da ga se otarase i time stanu u kraj sve većem rasulu za koji ovaj beše kriv. 


Na izvršenje se neće dugo čekati. 


Kraljevna mišljaše samo na svoj naum. Ulovi trenutak kad joj se sin zatekao sam, bez robova i štitonoša, pa naredi svojim slugama da 
ga bez milosti ubiju. Pri tom ne pokaza ni samilosti ni tuge. Njegove smrtne ostatke dade odneti na neko mesto u palati gde će ih lako 
otkriti. Svi se radovahu Ismailovom padu. Zahvaljivahu Alahu te izricahu hvale i molitve za kraljevnu. 


Je li Zumurud ubila sopstvenog sina kako bi ga sprečila da izruči Damask Zengiju? U to možemo 
sumnjati kad znamo da će se kneginja, tri godine kasnije, udati za tog istog Zengija i preklinjati ga da 
zauzme njen grad. Nije to učinila ni da osveti Savinđa, koji je bio sin jedne druge Burijeve žene. Onda se 
verovatno treba pouzdati u objašnjenje koje nam daje Ibn al Atir: Zumurud je bila ljubavnica glavnog 


Ismailovog savetnika, i kad je saznala da joj sin namerava ubiti ljubavnika, a možda i nju samu kazniti, 
začelo je odlučila da pređe na delo. 

Kakvi god da su bili njeni stvarni motivi, kneginja je time lišila svog budućeg muža lake pobede. Jer 
30. januara 1135, na dan Ismailovog ubistva, Zengi je već na putu ka Damasku. Kad njegova vojska bude 
prešla Eufrat, posle nedelju dana, Zumurud je već postavila na presto jednog svog drugog sina, Mahmuda, 
a stanovništvo se užurbano sprema za otpor. Ne znajući da je Ismail mrtav, atabeg u Damask šalje 
predstavnike da sa ovim utvrde uslove predaje. Njih bez sumnje dočekuju pristojno, ali ih ne upućuju u 
najnoviji razvoj situacije. Zengi pobesni i odbije da se vrati natrag. Utabori se severoistočno od grada i 
zaduži svoje izvidnike da istraže gde i kako bi mogao napasti. Ali ubrzo shvata da su branioci rešeni da 
se bore do poslednjeg daha. Na čelu im je stari Tugtekinov drug Mujnudin Unar, lukav i tvrdoglav turski 
vojnik koji će se Zengiju više no jednom isprečiti na putu. Posle nekoliko čarki, atabeg odluči da potraži 
neki kompromis. Kako bi mu spasili obraz, glavešine opsednutoga grada ukažu mu sve počasti i priznaju, 
čisto formalno, njegovo sizerenstvo. 

Tako se atabeg negde sredinom marta udaljava od Damaska. Da bi obodrio svoje trupe, izmučene tom 
beskorisnom kampanjom, smesta ih povede ka severu i dočepa se zapanjujućom brzinom četiri franačka 
utvrđena mesta, među kojima i tužno slavne Mare. Ali uprkos tim podvizima, ugled mu je okrnjen. Tek će 
mu dve godine kasnije poći za rukom da jednom blistavom akcijom baci u zaborav svoj neuspeh pred 
Damaskom. Tada će mu, paradoksalno, upravo Mujnudin Unar pružiti priliku, i protiv svoje volje, da se 
iskupi. 


VII poglavlje 


EMIR KOD VARVARA 


Juna 1137. Zengi je stigao sa impresivnim opsadnim napravama, i podigao tabor u vinogradima što 
okružuju Homs, najvažniji grad središnje Sirije, za koji se tradicionalno otimaju Alepljani i Damaščani. 
U tom času njime vladaju ovi drugi, pošto mu je namesnik niko drugi do stari Unar. Videvši katapulte i 
bacače kamena što ih je poređao njegov protivnik, Mujnudin Unar shvata da neće moći dugo odolevati. 
Nekako dojavi Franđima o svojoj nameri da se preda. A vitezovi iz Tripolija, koji nemaju nikakve želje 
da im se Zengi smesti na dva dana hoda od njihovoga grada, smesta kreću na put. Unarovo ratno lukavstvo 
je savršeno upalilo: plašeći se da će se naći između dve vatre, atabeg brže-bolje zaključi primirje sa 
svojim starim neprijateljem i okrene se protiv Franđa, rešen da započne opsadu njihove najsnažnije 
tvrđave u toj oblasti, po imenu Barin. Zabrinuti, vitezovi iz Tripolija pozovu u pomoć kralja Fulka, koji 
dojuri sa vojskom. I tako se pod bedemima Barina, u terasasto obrađenoj dolini, vodi prva značajna bitka 
između Zengija i Franđa, što nam se može činiti čudno kad znamo da je atabeg gospodar Alepa već više 
od devet godina! 

Borba će biti kratka ali odlučna. U nekoliko su sati Zapadnjaci, iscrpljeni dugim usiljenim maršom, 
potpuno pregaženi i listom posečeni. Samo se kralj i šačica ljudi iz njegove svite uspevaju skloniti u 
tvrđavu. Fulk u poslednji čas pošalje glasnika u Jerusalim tražeći pomoć, a potom, pričaće Ibn al Atir, 
Zengi preseče sve veze, ne puštajući da prođe ama baš nikakva vest, tako da opsednuti više nisu imali 
pojma šta im se zbiva u sopstvenoj zemlji, toliko nadzor nad putevima beše strog. 

Ovakva blokada verovatno ne bi imala učinka da je bila sprovedena nad Arapima. Ovi su, naime, već 
vekovima održavali veze među gradovima preko golubova pismonoša. Svaka je vojska nosila sa sobom u 
pohod golubove iz raznih muslimanskih mesta i utvrda. Prethodno bi ih obučili da se uvek vrate u svoje 
rodno gnezdo. Stoga beše dovoljno omotati im poruku oko nožice i pustiti ih da polete, a oni bi brže i od 
najhitrijeg glasnika javili o pobedi, porazu ili smrti vladara, zatražili pomoć ili ohrabrili neku opsednutu 
gradsku posadu na otpor. Kako se organizovala arapska mobilizacija protiv Franđa, tako su se 
uspostavljale redovne službe ovih golubova putnika između Damaska, Kaira, Alepa i drugih gradova, a 
država je čak odobrila i plate ljudima zaduženim za uzgoj i obučavanje tih letača. 

Franđi će, štaviše, upravo tokom svog boravka na istoku steći znanja o dresuri golubova, koja će 
kasnije doživeti veliku popularnost u njihovoj zemlji. Ali u trenutku opsade Barina još uvek ništa ne znaju 
o tom načinu komuniciranja, što Zengi ume da iskoristi. Atabeg, koji u početku pojačava pritisak na 
opsađenike, ovima zapravo nudi, posle tvrdih pregovora, prilično povoljne uslove kapitulacije: da mu 
predaju tvrđavu i plate pedeset hiljada dinara. Za šta će ih on pustiti da odu s mirom. Fulk i njegovi ljudi 
ovo smesta prihvate pa pobegnu glavom bez obzira, srećni što su se tako jeftino izvukli. Nedugo nakon 
što napustiše Barin, naiđoše na veliko pojačanje što im je krenulo u pomoć, te se pokajaše što su se 
predali, no malo prekasno. A to se moglo dogoditi, prema Ibn al Atiru, samo zato što Franđi behu ostali 
potpuno odsečeni od spoljnjega sveta. 

Zengi će biti još zadovoljniji što je rešio u svoju korist pitanje Barina kad do njega stignu posebno 
zabrinjavajuće vesti: vizantijski car Jovan Komnin, koji je 1118. nasledio svog brata Aleksija, zaputio se 
ka severnoj Siriji sa desetinama hiljada ljudi. Stoga atabeg, čim Fulku vidi leđa, skoči na konja i 


odgalopira u Alep. A grad je sav uzavreo, jer je Rumima oduvek bio omiljena meta. Žitelji su, očekujući 
napad, počeli čistiti opkope duž zidina, u koje su, u vreme mira i po rđavom običaju, bacali đubre. Ali 
ubrzo dođu bazilejevi emisari i razuvere Zengija: uopšte im nije cilj Alep nego Antiohija, franački grad 
koji Rumi nikada nisu prestali da potražuju. Atabeg, štaviše, dozna da ga već opsedaju i bombarduju 
katapultima, što mu je bilo drago. Prepuštajući hrišćane njihovim svađama, Zengi se vraća opsadi Homsa, 
gde mu Unar i dalje pruža otpor. 

Međutim, Rumi i Franđi se pomire brže no što se moglo predvideti. Zapadnjaci obećaju bazileju, ne 
bi li ga smirili, da će mu vratiti Antiohiju, a Jovan Komnin, zauzvrat, dadne ovima reč da će im prepustiti 
više muslimanskih gradova u Siriji. I tako bude pokrenut, marta 1138, novi osvajački rat. Car je uzeo za 
zapovednike dvojicu franačkih vođa: novoga grofa od Edese, Zoslina II, i jednog viteza zvanog Rejmond, 
koji se nedavno beše domogao kneževine Antiohije oženivši se Konstancom, osmogodišnjom devojčicom, 
kćerkom Boemonda II i Aliks. 

U aprilu saveznici pokreću opsadu Šajzara, postavivši na vatreni položaj osamnaest katapulta i 
bacača kamena. Stari emir Sultan Ibn Munkid, namesnik toga grada još pre početka franačke najezde, 
nema, izgleda, nikakvih mogućnosti da se odupre udruženim snagama Ruma i Franđa. Prema Ibn al Atiru, 
saveznici su po svoj prilici izabrali za metu Šajzar zato što su se nadali da Zengi ne kani braniti sa 
žarom grad koji nije njegov. Što znači da su ga slabo poznavali. Taj Turčin lično organizuje odbranu i 
njome upravlja. Bitka za Šajzar biće za njega prilika da iskaže, više no ikada, svoje zadivljujuće 
državničke sposobnosti. 

U nekoliko nedelja Zengi je uzdrmao čitav Orijent. Prvo je u Anadoliju poslao glasonoše, koji 
uspevaju ubediti Danišmendove naslednike da napadnu vizantijsku teritoriju, a potom je brzo u Bagdad 
uputio agitatore koji tamo organizuju pobunu sličnu onoj što ju je 1111. podigao Ibn al Hašab. Time je 
primorao sultana Mesuda da što pre pošalje vojsku za Šajzar. Usput piše svim emirima Sirije i Džezire 
izdajući im zapovest, potkrepljenu pretnjama, da pokrenu sve svoje snage kako bi odbili tu novu invaziju. 
Vojska samoga atabega, daleko malobrojnija od protivničke, odustaje od čeonog napada i pribegava 
taktici uznemiravanja, dok se Zengi intenzivno dopisuje sa bazilejem i franačkim vođama. On cara 
,obaveštava“ - što je uostalom tačno - da ga se njegovi saveznici plaše i jedva čekaju da ode iz Sirije. 
Franđima šalje poruke, naročito Žoslinu od Edese i Rejmondu od Antiohije: Kako ne shvatate, kaže im, 
da će se Rumi, ako osvoje i jedno jedino utvrđeno mesto u Siriji, ubrzo dočepati svih vaših gradova ? 

A među priproste vizantijske i franačke borce brže-bolje ubacuje brojne doušnike, većinom sirijske 
hrišćane, kojima je zadatak da šire obeshrabrujuće glasine kako njemu dolaze u pomoć orijaške vojske iz 
Persije, Iraka i Anadolije. 

Ova propaganda je urodila plodom, naročito kod Franđa. Dok bazilej pod svojom zlatnom kacigom 
lično upravlja ispaljivanjem iz katapulta, gospodari Edese i Antiohije sede pod šatorom i beskonačno se 
kockaju. Ta igra, poznata još u faraonskom Egiptu, u XII veku jednako je raširena i na Istoku i na Zapadu. 
Arapi je zovu ,,az-zahr“, reč koju će Franđi usvojiti, ali ne da označe samu igru, već sreću ili slučaj u 
njoj, to jest ,,hazard“ > 

To kockanje franačkih vođa dovodi do očajanja Jovana Komnina koji, obeshrabren bezvoljnošću 
svojih saveznika te isprepadan upornim glasinama o dolasku moćne muslimanske vojske - ona u 
stvarnosti nikada nije ni izašla iz Bagdada - diže opsadu Šajzara i 21. maja 1138. kreće natrag u Antiohiju 
u koju ulazi na konju, dok ga Rejmond i Žoslin prate pešice, kao njegove štitonoše. 

Za Zengija je to golema pobeda. U arapskom svetu, u kojem savez Ruma i Franđa beše izazvao 
neopisiv strah, atabeg odsada izgleda kao spasilac. On je, naravno, odlučan da iskoristi svoj ugled kako 
bi neodložno rešio neke probleme što mu leže na srcu, a pre svega pitanje Homsa. Krajem maja, samo što 
se beše okončala bitka za Šajzar, Zengi sklapa neobičan sporazum sa Damaskom: oženiće se kneginjom 
Zumurud i dobiće Homs u miraz. Tri meseca kasnije, mati ubica sopstvenog sina dolazi u dugoj povorci 
pod zidine Homsa, da se svečano sjedini sa svojim novim mužem. Ceremoniji prisustvuju predstavnici 


sultana, bagdadskoga halife, kairskoga halife, pa čak i ambasadori rumskoga cara koji je, izvlačeći pouke 
iz svojih razočaranja, odlučio da ubuduće neguje najprijateljskije odnose sa Zengijem. 

Premda gospodari Mosulom, Alepom i ćelom srednjom Sirijom, atabeg sebi postavlja za cilj da se uz 
pomoć svoje nove žene dočepa i Damaska. Nada se da će ona uspeti ubediti svog sina Mahmuda da mu 
preda svoju prestonicu bez borbe. Kneginja okleva, izvrdava. Pošto ne može na nju računati, Zengi je na 
koncu napušta. A onda u junu 1139, dok se nalazio u Haranu, dobije od Zumurud hitnu poruku: u njoj piše 
da je Mahmud ubijen, da su ga nožem izbola trojica robova u njegovoj postelji. Kneginja preklinje svog 
muža da bez odlaganja krene na Damask, zauzme grad i kazni ubice njenoga sina. Atabeg iz istih stopa 
kreće na put. Nimalo ne haje za suze svoje supruge, ali smatra da bi iz Mahmudove smrti mogao izvući 
korist i konačno ujediniti Siriju pod svojim žezlom. 

Međutim, nije računao na večitog Unara, koji se nakon predaje Homsa vratio u Damask i koji je posle 
Mahmudove smrti preuzeo gradske poslove u svoje ruke. Očekujući Zengijevu ofanzivu, Mujnudin je 
brže-bolje razradio tajni plan da mu se suprotstavi. Mada u prvo vreme izbegava da ga koristi i bavi se 
organizovanjem odbrane. 

Zengi pak ne kreće pravo na željenu prestonicu. Najpre napada drevni rimski grad Balbek, jedinu iole 
značajnu aglomeraciju koju još uvek drže Damaščani. Namera mu je da u isti mah okruži sirijsku 
prestonicu i demoralise njene branioce. U avgustu postavlja oko Balbeka četrnaest bacača kamenica, i 
tuče ga bez predaha kako bi mogao započeti opsadu Damaska pre kraja leta. Balbek kapitulira bez većeg 
otpora, ali njegova citadela, sagrađena od kamenja staroga hrama feničanskog boga Bala, odoleva dva 
duga meseca. Zengi je ovim toliko razjaren da naređuje, kad se vojna posada konačno predala, koncem 
oktobra, nakon što je dobila uveravanja kako će biti pošteđena, da trideset sedam boraca bude razapeto 
na krst i da komandant utvrde bude živ odran. Ovaj čin divljaštva, koji je Damaščane trebalo da uveri 
kako je svaki otpor ravan samoubistvu, izaziva suprotan efekat. Čvrsto ujedinjeno oko Unara, 
stanovništvo sirijske prestonice odlučnije je no ikada da se bori do kraja. U svakom slučaju bliži se zima, 
a Zengi ne može pomišljati na napad pre proleća. Unar će tih nekoliko meseci predaha iskoristiti za 
usavršavanje svog tajnog plana. 

Aprila 1140, kada atabeg pojačava pritisak i sprema se za sveopšti napad, Unar zaključuje da je 
kucnuo pravi čas za sprovođenje pomenutog plana: traži od franačke vojske, pod zapovedništvom kralja 
Fulka, da svim silama priskoči u pomoć Damasku. Ali ovde nije u posredi obična i dobro osmišljena 
operacija, već dosledno sprovođenje savezničkog sporazuma koje će se produžiti i posle Zengijeve smrti. 

Unar, naime, još 1138. beše poslao u Jerusalim svog prijatelja, letopisca Usamu Ibn Munkida, da 
izvidi mogućnost franačko-damaske saradnje protiv gospodara Alepa. Usama je bio lepo primljen i dobio 
je načelnu saglasnost. Potom su zaredala poslanstva, a letopisac se početkom 1140. ponovo zaputio u 
Sveti grad sa jasnim predlozima: franačka će vojska naterati Zengija da odstupi od Damaska; snage dveju 
država ujediniće se u slučaju nove opasnosti; Mujnudin će platiti dvadeset hiljada dinara za pokrivanje 
troškova vojnih operacija; i napokon, pokrenuće zajednički pohod, pod Unarovim vodstvom, kako bi 
zauzeli tvrđavu Banijas, koju odnedavno drži jedan Zengijev vazal, i vratili je jerusalimskom kralju. A da 
bi dokazali svoju dobronamernost, Damaščani će poveriti Franđima taoce izabrane u porodicama glavnih 
gradskih odličnika. 

Valjalo je zapravo živeti pod franačkim protektoratom, ali su se žitelji sirijske prestonice s tim 
unapred pomirili. Užasnuti atabegovim brutalnim metodama, jednoglasno odobravaju sporazum koji je 
sklopio Unar, čija se politika, u svakom slučaju, pokazala neosporno delotvornom. Plašeći se da bi 
mogao biti stegnut kleštima, Zengi se povlači u Balbek, koji daje u leno svom pouzdanom čoveku, Ajubu, 
a zatim sa vojskom odlazi ka severu obećavši Saladinovom ocu da će se uskoro vratiti i osvetiti svoj 
poraz. Nakon atabegovog odlaska, Unar zauzima Banijas i predaje ga Franđima, u skladu sa sporazumom 
o savezu. Potom odlazi u službenu posetu Jerusalimskom kraljevstvu. 

S njim ide i Usama, koji je pak u Damasku postao svojevrsni stručnjak za franačka pitanja. Na našu 


veliku sreću, ne ograničava se samo na diplomatske pregovore. Taj emir letopisac radoznalog duha bio je 
pre svega pronicljiv posmatrač, pa nam je ostavio nezaboravno svedočanstvo o svakodnevnom životu i 
običajima u vreme Franđa. 


Prilikom svojih poseta Jerusalimu, običavao sam odlaziti u džamiju Al Aksa, boravište mojih prijatelja templara. Na jednoj je strani 
dvorišta bila mala propovedaonica gde Franđi behu smestili crkvu. Templari su mi to mesto stavili na raspolaganje kako bih se tu 
molio. Jednoga dana uđoh tako i rekoh ,Alahu ekber!“. I taman sam zaustio molitvu, kad me zaskoči neki Franđ, ščepa me za glavu i 
okrenu mi lice ka istoku govoreći: „Ovako se treba moliti!“ Templari na to smesta pritrčaše i udaljiše ga od mene. Elem, vratih se 
svojoj molitvi, kadli se onaj čovek ponovo baci na me, iskoristivši trenutak moje nepažnje, pa će opet, okrećući mi lice ka istoku: 
„Ovako se treba moliti!“ Templari se i ovog puta umešaše, udaljiše ga te mi se izviniše ovim rečima: ,;To je stranac. Upravo je stigao iz 
zemlje Franđa i nikad nije video nikog da se moli a da se pri tom ne okrene ka istoku.“ Odgovorih da sam se dovoljno pomolio pa 
izađoh, zapanjen ponašanjem tog ugursuza što se toliko razljutio videvši me gde se molim u pravcu Meke. 


Ako emir Usama bez oklevanja naziva templare ,,svojim prijateljima“, to znači da smatra kako su se 
njihovi varvarski običaji ugladili u dodiru sa Istokom. Među Franđima, objašnjava on, bilo je i takvih 
koji su se nastanili kod nas i koji su negovali druženje sa muslimanima. Ovi su mnogo bolji od dođoša 
što su im se nedavno pridružili na zaposednutoj zemlji. Za njega je izgred u džamiji Al Aksa ,,primer 
prostaštva tih Franđa“. Navodi i druge, na koje je nailazio u čestim posetama kraljevstvu Jerusalima: 


Jednog sam se dana zatekao u Tiberijadi baš kad su Franđi slavili nekakav praznik. Vitezovi behu izašli iz grada da se razonode u igri 
kopljima. Sa sobom su dovukli i dve oronule starice koje su postavili na jedan kraj trkališta, dok je na drugome bilo prase okačeno na 
stenu. Onda su vitezovi naložili tim staricama da se utrkuju. Obe je pratio buljuk vitezova prečeći im put. Stoga su na svakom koraku 
padale i s mukom se pridizale, na šta su posmatrači praskali od smeha. Na koncu je starica što je stigla prva zgrabila ono prase kao 
nagradu za pobedu. 


Jedan tako učen i prefinjen emir kao što je Usama ne može ceniti te proste šale. Ali njegovo 
popustljivo pućenje usta prelazi u grimasu gađenja dok posmatra ono što predstavlja pravdu Franđa: 


U Nablusu, priča on, imadoh prilike prisustvovati čudnoj predstavi. Dva su se čoveka morala ogledati u dvoboju. Razlog je bio 
sledeći: muslimanski razbojnici behu napali susedno selo, a jedan ratar beše osumnjičen da im je poslužio kao vodič. Taj je odmah 
pobegao, ali se ubrzo morao vratiti jer mu je kralj Fulk bacio čeljad u tamnicu. ,,Postupi prema meni pravedno“, zamoli ga ratar, ,i 
dopusti mi da odmerim megdan sa onim što me optužuje.“ Na to je kralj kazao vlastelinu koji to selo beše dobio u leno: ,Dovedi mu 
protivnika.“ Vlastelin je odabrao jednoga kovača što je radio u selu rekavši mu: „Ti ćeš se boriti u dvoboju.“ Gospodar lena nipošto nije 
hteo da mu ijedan seljak pogine, kako mu ne bi trpeli usevi. Viđao sam toga kovača. Bio je to snažan momak, ali je vazda tražio nešto 
da popije, i dok je hodao i dok je sedeo. A što se optuženog tiče, bio je to junačan starac koji je izazovno pucketao prstima. Onda im 
priđe vikont, namesnik Nablusa, pa svakome dade koplje i štit te poreda oko njih ukrug posmatrače. 


Boj se zapodenu, nastavlja Usama. Starac je prisiljavao kovača da odskoči natrag, odbacivao ga do gomile, pa se vraćao u središte 
megdana. Dođe do tako žestoke razmene udaraca da takmaci kao da se stopiše u jedan jedini stub krvi. Borba se oduži uprkos 
podstrecima vikonta koji je želeo ubrzati rasplet. ,Deder brže!“ podvikivao im je. Starac se na koncu premori, a onda mu kovač, 
iskoristivši svoje iskustvo u vitlanju čekićem, zadade udarac koji ga obori i izbi mu koplje iz ruke. Potom čučnu nadvivši se nad njega 
da mu zabije prste u oči, no nikako nije u tome uspevao zbog silnog krvoliptanja. Onda se kovač pridiže i dokrajči protivnika udarcem 
koplja. Istoga časa nabaciše omču na vrat lešine, pa je odvukoše do vešala i obesiše. Vidite na tom primeru kako se deli pravda kod 
Franđa! 


Ništa prirodnije od emirove srdžbe, jer je za Arape XII veka pravda nešto veoma ozbiljno. Sudije ili 
kadije su visoko poštovane ličnosti koje su dužne, pre izricanja presude, da se pridržavaju postupka jasno 
utvrđenog u Kuranu: prvo optužba, pa odbrana, pa svedočenja. ,,Božji sud“, kojem Zapadnjaci često 
pribegavaju, njima izgleda kao najcrnja farsa. Dvoboj što gaje hroničar opisao predstavlja samo jedan 
vid te ordalije %. Iskušavanje vatrom je drugi. A postoji i mučenje vodom, koje Usama otkriva sa užasom: 


Postaviše golemu bačvu punu vode. Osumnjičeni mladić beše čvrsto uvezan, obešen konopcem za pleća i gurnut u bačvu. Ako je 
nedužan, govorahu, potonuće u vodu pa ćemo ga izvući pomoću toga konopca. Ako li je pak kriv, neće moći potonuti u vodu. Kad 
nesrećnika baciše u bačvu, on se pomuči da dosegne dno, ali kako mu to ne pođe za rukom, morade se podvrći njihovom strogom 
zakonu, Alah ih prokleo! Onda mu u oči zabiše srebrno šilo užareno na vatri i oslepiše ga. 


Mišljenje sirijskog emira o tim ,,varvarima“ nije mnogo drugačije ni kada govori o njihovom znanju. 
Franđi u XII veku behu daleko zaostali za Arapima u svim oblastima nauke i tehnike. No raskorak između 


razvijenog Istoka i primitivnog Zapada ipak je najveći na polju medicine. Usama zapaža tu razliku: 


Jednoga dana, pripoveda on, franački namesnik Muneitre, u Libanskome gorju, uputi pismo mom stricu Sultanu, emiru Šajzara, moleći 
ga da mu pošalje lekara koji bi se postarao za hitne slučajeve. Moj stric odabra hrišćanskog lekara kod nas znanog kao Tabet. Ovaj bi 
odsutan svega nekoliko dana, i brzo nam se vrati. Svi smo izgarali od znatiželje da saznamo kako je uspeo tako brzo izlečiti bolesnike, 
te ga pritisnusmo pitanjima. Tabet nam stade objašnjavati: ,,Preda me dovedoše viteza koji je imao gnojni čir na nozi, i ženu obnemoglu 
od sušice. Vitezu na čir zalepih melem; čir je sazreo, pukao i smanjio se. Ženi prepisah strogu ishranu da joj ohladi narav. A onda dođe 
franački lekar i reče: "Taj ih čovek ne ume lečiti!' Pa se obrati vitezu i upita ga: 'Šta ti je milije, živeti sa jednom nogom ili umreti sa 
dve?? Pošto mučenik odgovori da mu je milije živeti s jednom nogom, lekar naredi: 'Dovedite mi nekog snažnog viteza s dobro 
naoštrenom sekirom!’ Umah se tu stvoriše i vitez i sekira. Franački lekar položi bolesnikovu nogu na panj za sečenje pa reče 
novodošavšem: Dobro udari sekirom da rez bude čist!' Čovek na moje oči zadade nozi prvi udarac, a zatim, pošto se još ne beše 
odvojila, udari po njoj i drugi put. Iz kosti štrcnu moždina, a ranjenik istog trena izdahnu. Što se pak žene tiče, franački lekar je 
pregleda i reče: *Njoj je u glavi đavo koji je u nju zaljubljen. Odsecite joj kosu!? Odsekoše je. A žena nastavi da jede njihova jela s 
belim lukom i slačicom, što samo pogorša sušicu. *Znači da joj je đavo još u glavi", ustvrdi njihov lekar. Pa dohvati britvu i načini joj 
rez u obliku krsta, a kad se pojavi kost lobanje, natrlja je solju. Žena izdahnu na licu mesta. Onda ih ja upitah: "Jesam li vam još 
potreban?* Oni odgovoriše da nisam, te otiđoh odatle nakon što sam o franačkom lečenju doznao mnogo toga što nisam znao.“ 


Koliko god da je zaprepašten neznanjem Zapadnjaka, Usama je još više zgranut njihovim vladanjem: 
»Franđi“, uzvikuje on, ,nemaju osećanje časti! Izađe li neki od njih na ulicu sa ženom i sretne li drugog 
muškarca, ovaj mu ženu hvata za ruku, odvlači je u stranu da s njome popriča, dok se muž odmakne 
čekajući da ona završi razgovor. Potraje li to predugo, ostavi je s njenim sagovornikom i ode!“ Emir je 
veoma zbunjen: ,,Razmislite malo o tom protivrečju! Ti ljudi nemaju u sebi ni ljubomore ni osećanja 
časti, a imaju pak toliko hrabrosti! Hrabrost, međutim, proističe samo iz osećanja časti i prezira prema 
svemu rđavom!“ 

Što više doznaje o Zapadnjacima, Usama o njima gradi sve jadniju predstavu. Divi se samo njihovim 
ratničkim vrlinama. Stoga shvatamo zašto emir, onog dana kada mu jedan od „prijatelja“ koje je među 
njima stekao, neki vitez iz vojske kralja Fulka, predloži da povede njegovog mladog sina u Evropu kako 
bi ga uputio u pravila viteštva, tu ponudu učtivo odbije, rekavši sebi u bradu da bi više voleo videti svog 
sina ,,u tamnici nego u zemlji Franđa“. I bratimljenje s tim strancima ima svoje granice. Uostalom, ona 
slavna saradnja između Damaska i Jerusalima, koja je Usami pružila neočekivanu priliku da bolje upozna 
Zapadnjake, brzo će se pokazati kao kratka međuigra. Jedan spektakularan događaj uskoro će ponovo 
pokrenuti bespoštedni rat protiv okupatora: u subotu 23. novembra 1144, grad Edesa, prestonica 
najstarije od četiri franačke države na Istoku, pala je u ruke atabega Imadudina Zengija. 

Ako je pad Jerusalima u julu 1099. označio dosezanje krajnjeg cilja franačke najezde, a pad Tira u 
julu 1124. završetak zavojevačke faze, ponovno osvajanje Edese ostaće upamćeno u istoriji kao kruna 
arapskog protivudarca osvajačima i kao početak dugog marširanja ka pobedi. 

Niko nije mogao predvideti da će okupacija biti dovedena u pitanje na tako blistav način. Istina, 
Edesa je bila tek predstraža franačkog poseda, ali njeni grofovi behu uspeli da se potpuno uključe u 
lokalnu političku igru, pošto je poslednji zapadnjački gospodar tog većinski jermenskoga grada bio 
Zoslin II, mali nosati bradonja buljavih očiju i nezgrapnog tela, koji nikada nije briljirao ni hrabrošću ni 
mudrošću. No podanici ga nisu mrzeli, najviše zato što mu je majka bila Jermenka, a ni prilike na 
njegovom području nisu izgledale nimalo kritične. Sa susedima je razmenjivao rutinske pljačkaške 
pohode koji su se obično završavali primirjem. 

Međutim, te jeseni 1144. situacija se naglo menja. Zengi veštim vojnim manevrom okončava pola 
veka franačke dominacije u ovom delu Orijenta, odnoseći pobedu koja će uzdrmati i moćne i ponizne, od 
Persije do daleke zemlje ,,Almana“ /, i nagoveštavajući novu invaziju koju će voditi najveći kraljevi 
Franda. 

Najpotresnija priča o osvajanju Edese svakako je ona što nam je ostavio jedan očevidac, sirijski 
biskup Abul Farad Bazil, koji je silom prilika bio neposredno umešan u te događaje. Njegov stav za 
vreme bitke lepo oslikava dramu istočnih hrišćanskih zajednica kojima i sam pripada. Pošto mu je grad 
napadnut, Abul Farađ aktivno učestvuje u odbrani, ali su mu simpatije u isti mah više na strani 


muslimanske vojske nego njegovih zapadnih ,,zaštitnika“, koje baš mnogo i ne poštuje. 


Grof Žoslin, priča on, beše pošao u pljačku obalama Eufrata. To doznade Zengi, te se već 30. novembra nađe pod zidinama Edese. 
Imaše toliko vojnika koliko je zvezda na nebesima. Ovi pokrivahu sve zemlje što okružuju grad. Posvuda se uzdizahu čadori, a atabeg 
beše postavio svoj sopstveni severno od grada, spram Časovnih vrata, na bregu što nadvisuje crkvu Ispovednika. 


Edesu nije bilo lako osvojiti iako je smeštena u dolini, jer su njeni snažni trouglasti bedemi čvrsto 
uglavljeni u okolne brežuljke. Međutim, objašnjava Abul Farađ, Žoslin u gradu nije ostavio nikakve 
vojske. U njemu behu samo čizmari, tkači, trgovci svilom, krojači, sveštenici. Odbranu će zato obezbediti 
franački gradski biskup, uz pomoć jermenskog prelata kao i samog letopisca, koji je ipak radije bio za 
dogovor sa atabegom. 


„Zengi je“, pripoveda on, „neprestano slao opsađenicima mirovne ponude, govoreći im: *O, nesrećnici! Zar ne vidite daje svaka nada 
izgubljena? Šta želite? Šta čekate? Smilujte se sebi samima, svojim sinovima, svojim ženama, svojim kućama! Učinite nešto da vam 
grad ne bude opustošen i da ne ostane bez žitelja!“ No u gradu nije bilo nijednog poglavara sposobnog da nametne svoju volju. 
Zengiju su glupavo odgovarali razmetanjem i uvredama. 


Videvši gde opkopari stadoše podrivati bedeme, Abul Farađ nagovori svoje sugrađane da Zengiju 
pošalju pismo i predlože mu primirje, na šta franački biskup pristane. ,,Napisaše pismo i pročitaše ga 
žiteljima, ali neki bezumnik, trgovac svilom, pruži ruku, istrgnu pismo i pocepa ga.“ Zengi, međutim, ne 
prestaje da im ponavlja: „Ako želite primirje od nekoliko dana, daćemo vam ga da vidite hoće li vam 
stići pomoć. Ako ne, predajte se i sačuvajte živu glavu!“ 

Ali nikakva pomoć ne stiže. Premda je dovoljno rano obavešten o napadu na njegovu prestonicu, 
Žoslin se ne usuđuje da odmeri snage sa atabegom. Više voli da se skrasi u Tel Bašeru i pričeka da mu 
trupe iz Antiohije ili Jerusalima priteknu u pomoć. 

Turci već behu izvalili temelje severnog zida i na njihovo mesto natrpali drvo, grede, gomilu cepanica. Šupljine behu ispunili naftom, 

mašću i sumporom, da vatra lakše bukne i da se zid sruši. A onda, na Zengijevu zapovest, potpališe. Telali iz njegova tabora stadoše 

uzvikivati bojne pokliče pozivajući vojnike da prođu kroz brešu čim se bedem uruši, i obećavajući im da će moći tri dana nesmetano 
pljačkati grad. Vatra se rasplamsa u nafti i sumporu pa zahvati drvo i otopljenu mast. Zaduva severac i ponese dim prema braniocima. 

Uprkos svojoj čvrstini, zid se zaljulja i pade. Nakon što u breši izgubiše mnogo ljudi, Turci provališe u grad i krenuše klati sve redom. 

Toga dana izgibe oko šest hiljada žitelja. Žene, nejač i mlađarija pojuriše ka visokoj citadeli ne bi li izbegli pokolj. Naiđoše pak na 

zatvorena vrata krivicom franačkog biskupa koji beše rekao stražarima: ,,Ako ne vidite moga lica, ne otvarajte vrata!“ Tako se ljudi 


pentrahu jedni preko drugih gazeći se nemilice. Beše to žalostan i jezovit prizor: ugušeno u tom krkljancu i smlavljeno kao u neku jedru 
masu, oko pet hiljada duša, a možda i više, izgibe na strašan način. 


Ipak će Zengi lično posredovati da prestane to ubijanje, a zatim će hitno uputiti svog glavnog 
zapovednika kod Abul Farađa. ,,Visokodostojni“, reče mu ovaj, ,želimo da nam se zakuneš, na krst i 
Jevanđelje, da ćete nam ti i tvoja zajednica ostati verni. Vrlo dobro znaš da je ovaj grad punih dvesta 
godina, koliko su njime vladali Arapi, cvetao kao prestonica. Danas ima pedeset godina kako su ga 
zauzeli Franđi, i već su ga uništili. Naš gospodar Imadudin Zengi spreman je prema vama dobro 
postupati. Živite u miru, budite bezbedni pod njegovom vlašću i molite se da nam on poživi.“ 


Potom, nastavlja Abul Farađ, iz citadele izvedoše Sirije i Jermene, i svaki se od njih vrati svojoj kući bez ikakvih smetnji. Franđima, 
naprotiv, oduzeše sve što imahu sa sobom: zlato, srebro, svete posude, putire, nafornjake, kićene krstove i pregršti nakita. Izdvojiše 
sveštenike, plemiće i uglednike; skinuše ih do gole kože pa ih okovane poslaše u Alep. Od preostalog stanovništva odabraše zanatlije 
koje Zengi zadrža kod sebe kao zatočenike i natera ih da rade, svaki svoj posao. Svi drugi Franđi, njih oko stotinu, behu pogubljeni. 


Čim se vest o ponovnom osvajanju Edese pročula, arapski svet je zahvatilo oduševljenje. Zengiju se 
pripisuju najambiciozniji planovi. Izbeglice iz Palestine i obalskih gradova, brojne u atabegovom 
okruženju, već počinju pričati o oslobođenju Jerusalima, najvišem cilju koji će uskoro postati simbol 
otpora Franđima. 

Halifa je požurio da junaku dana dodeli najuglednije titule: al malik al mansur, ,,kralj pobednik“, zejn 
el islam, „ukras islama“, nasir amir al muminin, „oslonac vladara pravovernih“. Poput svih poglavara 
toga doba, Zengi ponosno niže nadimke, simbole svoje moći. U jednoj prefmjeno satiričnoj belešci, Ibn al 


Kalanisi se izvinjava čitaocima što je u svojoj hronici pisao samo „sultan taj i taj“, „emir“ ili „atabeg“, 
ne navodeći njihove pune nazive. Jer, objašnjava on, od X veka vlada takva inflacija počasnih nadimaka 
da bi njegov tekst postao nečitak da ih je sve navodio. Diskretno žaleći za epohom prvih halifa, koji su se 
zadovoljavali nazivom ,,vladara pravovernih“, prekrasnim u svojoj jednostavnosti, letopisac iz Damaska 
daje više primera da bi potkrepio svoje kazivanje, a među njima upravo Zengijev puni naziv. Svaki put 
kad spomene atabega, Ibn al Kalanisi podseća da bi morao napisati doslovce ovako: 

Emir, vojskovođa, veliki, pravedni, pomoćnik Alaha, pobedilac, jedinstveni, stub vere, ugaoni kamen islama, ukras islama, zaštitnik svih 

stvorenja, prijatelj dinastije, pomoćnik doktrine, veličina naroda, čast kraljeva, oslonac sultana, pobednik nevernika, buntovnika i 


bezbožnika, vođa svih muslimanskih vojski, pobedonosni kralj, kralj kneževa, sunce zasluga, emir dvaju Iraka i Sirije, osvajač Irana, 
Bahlavan, Džihan Alp, Inasađ Kotloh Tohrulbeg atabeg Abu Said Zengi Ibn Ak Sonkor, oslonac vladara pravovernih. 


Premda ti nazivi deluju visokoparno, čemu se damaski letopisac nepristojno smejulji, oni ipak dobro 
odražavaju prvorazredno mesto koje Zengi odsada zauzima u arapskom svetu. Franđi drhte i na sam 
pomen njegovog imena. A njihova smetenost je još veća otkako je, uoči pada Edese, umro kralj Fulk 
ostavivši za sobom dvoje maloletne dece. Njegova udovica, koja je u svoje ruke uzela namesništvo, 
požurila je da u zemlju Franđa pošalje emisare sa vestima o užasnoj nesreći što je nedavno snašla njen 
narod. Tada po svim njihovim krajevima, veli Ibn al Kalanisi, uputiše pozive ljudima da pojure u napad 
na zemlju islama. 

Kao da bi potvrdio strahove Zapadnjaka, Zengi se posle svoje pobede vratio u Siriju, i razglasio da 
sprema ofanzivu velikog zamaha na glavne gradove u rukama Franđa. U početku, sirijski gradovi su ove 
planove dočekali sa oduševljenjem. Ali malo-pomalo Damaščani su počeli da se pitaju kakve su stvarne 
namere atabega koji se u međuvremenu smestio u Balbek, što beše učinio i 1139, da bi tamo izgradio 
veoma brojne opsadne naprave. Ne namerava li možda nasrnuti i na same Damaščane, pod maskom 
džihada? 

To se nikada neće doznati, jer u januaru 1146, kada su i poslednje pripreme za prolećni vojni pohod 
bile skoro gotove, Zengi je primoran da ponovo krene na sever: njegovi doušnici su ga obavestili da 
Žoslin od Edese kuje zaveru sa nekim svojim jermenskim prijateljima koji behu ostali u gradu, i da 
nameravaju poklati tursku vojnu posadu. Čim se vratio u osvojeni grad, atabeg je ponovo zavladao 
situacijom i pogubio pristalice staroga grofa, a da bi ojačao antifranačku stranku u narodu, doselio je u 
Edesu trista jevrejskih porodica i time stekao njihovu nepokolebljivu podršku. 

Ova uzbuna uverava Zengija da mu je bolje odustati, barem privremeno, od širenja svoga područja i 
prionuti na njegovo učvršćivanje. 

Naime, na velikom drumu od Alepa do Mosula ima jedan arapski emir koji vlada moćnom tvrđavom 
Žabar, smeštenoj na Eufratu, i odbija da prizna atabegovu vlast. Pošto je njegova nepokornost mogla 
nekažnjeno ugroziti vezu između dve prestonice, Zengi je u junu 1146. počeo opsedati Žabar. Nadao se da 
će ga prigrabiti za nekoliko dana, ali se poduhvat pokazao težim no što je predvideo. I tako prođoše tri 
duga meseca a da otpor opsađenika nije oslabio. 

Jedne septembarske noći, atabeg se nalije većom količinom alkohola i utone u san. A onda ga 
najednom probudi neki zvuk u njegovom čadoru. Otvorivši oči, on ugleda jednog svog evnuha franačkog 
porekla, izvesnog Jarankaša, gde pije vino iz njegovog pehara; to ga silno razbesne pa se zakle da će ga 
sutradan strogo kazniti. Plašeći se izliva gneva svoga gospodara, Jarankaš pričeka da ovaj ponovo zaspi, 
a potom ga izbode nožem i pobegne u Žabar, gde ga obaspu darovima. 

No Zengi ne ostane na mestu mrtav. Dok leži u polusvesti, u čador uđe neki od ljudi iz njegove svite. 
Ibn al Atir će preneti svedočanstvo tog čoveka: 


Videvši me, atabeg pomisli da sam ga došao dokrajčiti, pa me blagom kretnjom prsta zamoli za milost. A ja, skrhan očajem, padoh na 
kolena i rekoh mu: ,,Gospodaru, ko ti to učini?“ On mi pak ne uspede odgovoriti, već ispusti dušu, neka mu se Alah smiluje! 


Zengijeva tragična smrt, koja se iznenadno zbila nedugo posle njegovog trijumfa, ostaviće jak utisak 


na savremenike. Ibn al Kalanisi taj događaj tumači stihovima: 


Jutro ga pokaza prostrta na ležaju, onde gde ga njegov evnuh zakla, 

Premda sred ponosne vojske spavaše, delijama svojim i njihovim sabljama okružen, 

On pogibe, i džaba mu bila sva bogatstva i sva moć njegova, 

Kad sva blaga njegova postadoše plen drugima, kad sve rasparčaše sinovi i dušmani njegovi, 

A kad ga nestade, ti dušmani digoše glave, pa isukaše sablje kojima se ne usuđivahu vitlati dok je 
njega bilo. 

I doista, odmah nakon Zengijeve smrti nastaje prava otimačina oko plena. Njegovi vojnici, nekada 
tako disciplinovani, preobražavaju se u hordu neobuzdanih pljačkaša. Njegovo blago, oružje, pa čak i 
lične stvari nestaju u tren oka. Zatim se njegova vojska počinje osipati: emiri, jedan za drugim, okupljaju 
svoje ljude i žure da osvoje kakvu tvrđavu u čijoj će bezbednosti sačekati razvoj događaja. 

Kad Mujnudin Unar dozna za smrt svog protivnika, smesta kreće iz Damaska na čelu svojih trupa i 
dočepa se Balbeka, povrativši u samo nekoliko nedelja sizerenstvo nad ćelom središnjom Sirijom. 
Rejmond od Antiohije, obnavljajući naizgled zaboravljenu tradiciju, juriša sve do alepskih bedema. 
Žoslin nemilice spletkari ne bi li povratio Edesu. 

Epopeja moćne države koju je utemeljio Zengi kao da je okončana. No u stvarnosti je tek otpočela. 


ČETVRTI DEO 


POBEDA (1146-1187) 


Mili Bože, podari pobedu islamu a ne Mahmudu. Ko je to pseto Mahmud da bi zaslužilo 
pobedu? 


Nurudin MAHMUD, ujedinitelj arapskog istoka (1117-1174) 


VIII poglavlje 


SVETI KRALJ NURUDIN 


Dok u Zengijevom taboru vlada pometnja, jedan jedini čovek ostaje pribran. Ima dvadeset devet 
godina, visokog je stasa, tamnoput, lica obrijana sem na bradi, širokog čela, blagog i vedrog pogleda. 
Prilazi još mlakom atabegovom telu, drhtavo mu pridiže ruku, s nje skida veliki pečatnjak, simbol moći, i 
natiče ga na svoj prst. Zove se Nurudin. To je drugi Zengijev sin. 

Načitah se o životima vladara iz prošlih vremena i u njima ne nađoh nijednog čoveka, osim među 
prvim halifama, koji beše toliko udahnut vrlinom i toliko pravedan kao Nurudin. Ibn al Atir će s 
pravom ukazivati tom kraljeviću istinsko bogoštovanje. Ako je Zengijev sin od oca nasledio vrline - 
strogost, hrabrost, smisao za državu - nije nasledio nijednu od onih mana zbog kojih je atabeg bio toliko 
mrzak nekim svojim savremenicima. Dok je Zengi plašio svojom divljim izgledom i potpunim odsustvom 
skrupula, Nurudin je uspeo, čim je stupio na istorijsku pozornicu, da o sebi stvori sliku pobožnog, 
uzdržanog i pravednog čoveka, koji poštuje datu reč i koji je celim svojim bićem odan džihadu protiv 
neprijatelja islama. 

Što je još važnije, jer u tome leži njegova genijalnost, on će od svojih vrlina iskovati strahovito 
političko oružje. Odlično shvatajući, i to još tada, sredinom XII veka, nezamenjivu ulogu psihološke 
mobilizacije, stavlja u pogon istinsku propagandnu mašineriju. Nekoliko stotina učenih ljudi, većinom 
verskih dostojanstvenika, imaće zadatak da mu pribavi živu naklonost naroda i time natera vođe 
arapskoga sveta da se svrstaju pod njegov barjak. Ibn al Atir preneće jadikovke jednoga emira iz Džezire, 
koga je Zengijev sin iznenada ,,pozvao“ da učestvuje u vojnom pohodu na Franđe. 

Ako ne priteknem u pomoć Nurudinu, veli on, oduzeće mi moje imanje, jer je već pisao bogomoljcima i strogim pobožnicima tražeći od 

njih da ga pominju u svojim molitvama i bodreći ih da podstiču muslimane na džihad. U ovome času, svaki od tih ljudi sedi sa svojim 


učenicima i pristašama, te čita Nurudinovo pismo, plače i mene proklinje. Ako želim izbeći prokletstvo, moram pristati na njegov 
zahtev. 


Nurudin, štaviše, sam nadgleda svoju propagandnu mašinu. Naručuje pesme, pisma, knjige, i budno 
pazi da se šire u dobro odabranom trenutku kako bi postigli željeni učinak. Načela koja propoveda vrlo 
su jednostavna: jedna jedina vera, sunitski islam, što podrazumeva ogorčenu borbu protiv svih „jeresi“; 
jedna jedina država, da opkole Franđe sa svih strana; jedan jedini cilj, džihad, da povrate okupirane 
teritorije i da, pre svega, oslobode Jerusalim. Za svojih dvadeset osam godina vladavine, Nurudin će 
navesti mnoge uleme da napišu rasprave što veličaju zasluge Svetoga grada, Al Kudsa, koje će se javno 
čitati po džamijama i medresama. 

Niko, naravno, ne zaboravlja u tim prigodama izricati hvale vrhovnom mudžahidu, besprekornom 
muslimanu kakav je Nurudin. Ali taj kult ličnosti je još veštiji i delotvorniji zato što se temelji, 
paradoksalno, na poniznosti i moralnoj strogosti Zengijevog sina. 

Prema kazivanju Ibn al Atira: 


Nurudinova žena se jednom prilikom požali kako nema dovoljno novca da podmiri svoje potrebe. On joj na to dodeli svoja tri dućana 
što ih je držao u Homsu, a koji su godišnje donosili dvadesetak dinara. Pošto je ova smatrala da joj ni to nije dovoljno, muž joj odvrati: 
»Ništa drugo nemam. Sa koliko god novca raspolagao, ja sam samo rizničar muslimana, i nemam ih nameru izneveriti niti se baciti u 
oganj pakla zbog tebe.“ 


Naširoko prenošene, takve pričice se pokazuju naročito nezgodnim za regionalne kneževe koji žive u 
raskoši i cede svoje podanike otimajući im i najmanju ušteđevinu. Naime, Nurudinova propaganda se 
neprestano zalaže za ukidanje dažbina, što on i sprovodi u svim zemljama pod svojom vlašću. 

Ma kako bio nezgodan za svoje protivnike, Zengijev sin često još više smeta svojim sopstvenim 
emirima. S vremenom će sve strože paziti na poštovanje verskih propisa. Ne zadovoljivši se time što je 
uskratio alkohol samome sebi, potpuno će ga zabraniti i svojoj vojsci, ,kao i dobošić, sviralu i druge 
predmete nemile Alahu“, navodi Kamaledin, letopisac iz Alepa, pa dodaje: ,Nurudin odbaci sve 
raskošne halje i odenu se grubim suknom.“ Naravno, turski zapovednici, navikli na piće i gizdavo ruho, 
neće se baš uvek osećati prijatno sa tim gospodarom što se retko smeši i najviše od svega voli društvo 
ulema s turbanom. 

Za emire je još neugodnija ona sklonost Zengijevog sina da se odrekne svoje titule Nurudin, ,,svetlo 
vere“, i zameni je ličnim imenom Mahmud. „Mili Bože“, molio se pre svake bitke, „podari pobedu 
islamu a ne Mahmudu. Ko je to pseto Mahmud da bi zaslužilo pobedu?“ Takvi izlivi poniznosti 
prikupljaju mu simpatije slabih i pobožnih, a moćni pak neće oklevati da ih proglase licemernim. Pa ipak 
se čini da su njegova uverenja bila iskrena, čak i ako je njihovo ispoljavanje izgledalo delimično 
namešteno. U svakom slučaju, rezultat je neosporan: upravo će Nurudin napraviti od arapskog sveta silu 
sposobnu da zgazi Franđe, a plodove pobede će brati njegov zapovednik Saladin. 

Po očevoj smrti, Nurudin uspeva da se nametne Alepu, što nije bogzna šta u poređenju sa ogromnim 
prostranstvom koje je osvojio atabeg, ali će i sama skromnost tog početnog poseda obezbediti slavu 
njegovoj vladavini. Zengi u suštini beše utrošio život na borbu protiv halifa, sultana i raznih emirata Iraka 
i Džezire. Beše to iscrpljujuć i nezahvalan zadatak koji neće pasti na pleća njegovog sina. Ostavljajući 
Mosul sa okolnim krajevima svom bratu Sejfudinu, s kojim će održavati dobre odnose, čime je na svojoj 
istočnoj granici mogao računati na prijateljsku silu, Nurudin se potpuno posvećuje sirijskim poslovima. 

Njegov položaj nije, međutim, nimalo lagodan kad u septembru 1146. stigne u Alep, u pratnji svog 
poverljivog čoveka, kurdskog emira Širkuha, Saladinovog strica. Ne samo što se tu ponovo živi u strahu 
od antiohijskih vitezova nego Nurudin nije stigao ni da uspostavi vlast s one strane zidina svoje 
prestonice, a već su mu javili, krajem oktobra, da je Žoslin uspeo preoteti Edesu uz pomoć jednog dela 
jermenskog stanovništva. Nije u pitanju bilo kakav grad, nalik svima onima što behu izgubljeni odmah 
posle Zengijeve smrti: Edesa beše istinski simbol atabegove slave, te njen pad dovodi u pitanje 
budućnost cele dinastije. Stoga Nurudin postupa brzo. Jašući i danju i noću, ostavljajući u prikrajku 
puteva iscrpljene konje, stiže pred Edesu pre nego što je Žoslin uspeo organizovati odbranu. Na šta je 
grof, kome prethodna iskustva i nisu baš razvila hrabrost, odlučio da pobegne čim padne noć. Njegove 
pristalice, koje su pokušale poći za njim, pohvatali su i poklali alepski konjanici. 

Brzina sa kojom je ugušio pobunu pribavlja Zengijevom sinu ugled koji je njegovoj vlasti u povoju i 
te kako potreban. Shvatajući poruku, Rejmond Antiohijski postaje manje preduzetan. Što se Unara tiče, on 
žuri da gospodaru Alepa ponudi ruku svoje kćeri. 


Bračni ugovor beše sastavljen u Damasku, navodi Ibn al Kalanisi, u prisustvu Nurudinovih izaslanika. Smesta se dadoše na izradu 
devojačkog ruha, a čim ono bi gotovo, izaslanici krenuše put Alepa. 


Nurudinov položaj u Siriji odsada je dobro utvrđen. Međutim, u poređenju sa opasnošću što se nazire 
na obzorju, Zoslinove zavere, Rejmondovi pljačkaški upadi i spletke starog damaskog lisca uskoro će 
izgledati smešne. 

Vesti iz Carigrada pristizahu jedna drugu, kako sa franačkih poseda tako i iz susednih krajeva, a prema kojima kraljevi Franđa dolaze 


iz svojih zemalja da napadnu zemlju islama. Svoje pokrajine ostaviše puste i bez branilaca, a sa sobom nose bogatstva, blaga i opremu 
kojoj nema ravne. Njihov broj, vele, doseže milion pešaka i konjanika, pa čak i više. 


Kada ispisuje ove redove, Ibn al Kalanisi ima sedamdeset pet godina, i bez sumnje se seća da je još 


pre pola veka morao prenositi, gotovo istim rečima, o istom takvom događaju. 

Naime, druga franačka invazija, izazvana padom Edese, u početku izgleda kao repriza prve. U jesen 
1147. Malu Aziju je zapljusnuo silovit talas nebrojenih ratnika koji su opet imali na leđima zašivene trake 
u obliku krsta. Prešavši Dorileju, gde Kilič Arslan beše doživeo istorijski poraz, njegov sin Mesud ih 
dočekuje da im se osveti sa pedeset godina zakašnjenja. Podmeće im niz zaseda i zadaje im vrlo krvave 
udarce. Neprestano javljahu kako im se broj osipa, te se duhovi pomalo smiriše. Ibn al Kalanisi ipak 
dodaje daje Franđa ostalo, vele, posle svih gubitaka što su ih pretrpeli, otprilike sto hiljada. 
Očigledno, ni ovoga puta ne treba te brojke uzimati zdravo za gotovo. Poput svih svojih savremenika, 
letopisac iz Damaska nije baš opsednut tačnošću, a svoje procene, u svakom slučaju, nije mogao ni na 
koji način da proveri. Stoga treba usput pozdraviti obazrivost na rečima Ibn al Kalanisija koji dodaje ono 
„vele“ kad god mu se neki broj učini sumnjiv. Ibn al Atir nema takvih obzira, ali zato svaki put kad iznosi 
svoje lično tumačenje nekog događaja pazi da ga zaključi sa „Alahu alem“ ili „Bog jedini to zna“. 

Ali ma koliko bio tačan broj novih franačkih osvajača, izvesno je da njihove snage, pridružene 
jerusalimskim, antiohijskim i tripolijskim, imaju čime zabrinjavati arapski svet, koji njihovo kretanje 
prati sa užasom. Jedno se pitanje neumorno ponavlja: koji će grad prvi biti napadnut? Po svoj logici, 
morali bi početi od Edese. Nisu li došli baš zato da osvete njen pad? Ali mogli bi takođe da nasrnu na 
Alep i tako udare u glavu Nurudinovu rastuću moć, a onda bi Edesa sama od sebe pala. A u stvarnosti, 
neće se desiti ni jedno ni drugo. Posle dugih svađa među njihovim kraljevima, kaže Ibn al Kalanisi, ovi 
se na koncu nekako usaglasiše da napadnu Damask, a toliko su sigurni u uspeh te opsade da se smesta 
dogovoriše o podeli njegovih poseda. 

Da napadnu Damask? Da napadnu grad Mujnudina Unara, jedinog muslimanskog vođe koji je sklopio 
saveznički sporazum sa Jerusalimom? Franđi nisu mogli učiniti bolju uslugu arapskom otporu! Pokušamo 
li se staviti u položaj moćnih kraljeva koji zapovedaju tim franačkim vojskama, čini nam se da su 
procenili kako jedino osvajanje nekog tako glasovitoga grada kao što je Damask može opravdati njihovo 
daleko putovanje na Orijent. Arapski letopisci uglavnom govore o Konradu, nemačkom kralju, nikada ne 
pominjući ni jednom jedinom rečju prisustvo kralja Francuske, Luja VII, ličnosti, doduše, nevelikog 
dometa. 


Čim dobi obaveštenja o namerama Franđa, priča Ibn al Kalanisi, emir Mujnudin započe pripreme da osujeti njihovo zlodelo. Naloži 
da se utvrde sva mesta gde se mogaše očekivati napad, rasporedi vojnike po putevima, zatrpa bunare i uništi sve izvore u okolini 
grada. 


Dana 24. jula 1148. franačke trupe stižu pred Damask, praćene istinskim kolonama deva natovarenih 
prtljagom. Damaščani izlaze iz grada na stotine kako bi se sukobili sa osvajačima. Među njima se nalazi i 
veoma star teolog magrepskog porekla, izvesni Al Findalavi. 

Videvši ga gde nailazi pešice, Mujnudin mu priđe, pripoveda Ibn al Atir, pozdravi ga i reče mu: ,,O, časna starino, tvoje te poodmaklo 


doba razrešuje dužnosti da se boriš. Na nama je da branimo muslimane.“ Pa zatraži od njega da se vrati odakle je i došao, no Al 
Findalavi odbi rekavši: ,,Prodavah se i Alah me kupi.“ Time se pozva na reči Svevišnjeg: „Alah je od vernika kupio živote njihove i 


imetke njihove u zamenu za dženet 8 koji će im dati.“ Te Al Findalavi istupi napred i krenu na Franđe, s kojima se boraše sve dok nije 
pao pod njihovim udarcima. 


Ovom će mučeništvu uskoro uslediti žrtva i drugog božjeg ugodnika, palestinskog izbeglice po imenu 
Al Halhuli. Ali uprkos tim junačkim delima, napredovanje Franđa ne može biti zaustavljeno. Raširili su 
se čitavom ravnicom Huta i tamo podigli šatore, približivši se čak na nekim mestima i bedemima. Uveče 
tog prvog dana bitke, Damaščani su počeli, plašeći se najgoreg, podizati po ulicama barikade. 

Sutradan 25. jula, beše to u nedelju, iznosi Ibnal Kalanisi, i žitelji ranom zorom pojurišaše iz grada. 
Boj prestade tek u smiraj dana, kada svi behu iscrpljeni. Onda se svako vrati na svoj položaj. Damaska 
vojska zanoći naspram Franđa, a građani ostadoše na bedemima da stražare i bdiju , jer videše da im 
se dušmanin primakao blizu. 


U ponedeljak ujutro Damaščanima se vraća nada, jer ugledaju gde sa severa nailaze uzastopni talasi 
turskih, kurdskih i arapskih konjanika. Pošto Unar beše pisao svim vladarima iz te oblasti moleći za 
pojačanje, ovi konačno pristižu u opsednuti grad. Za sutradan najavljuju dolazak Nurudina na čelu vojske 
iz Alepa, kao i njegovog brata Sejfudina sa vojskom iz Mosula. Videvši ih gde se približavaju, Mujnudin 
šalje, prema Ibn al Atiru, jednu poruku Franđima strancima i drugu Franđima iz Sirije. Prvima se 
obraća jednostavnim rečima: Stiže kralj Istoka; ako ne odete, predaću mu grad pa ćete zažaliti. 
Drugima, ,,kolonistima", govori drugačijim jezikom: Niste valjda poludeli da tim ljudima pomažete 
protiv nas? Zar niste shvatili da će se oni potruditi, dočepaju li se Damaska, da vam otmu i vaše 
sopstvene gradove? Što se mene tiče, ako ne uspem odbraniti grad, predaću ga Sejfudinu, a vi dobro 
znate da se više nećete moći održati u Siriji uzme li on Damask. 

Uspeh Unarove smicalice je trenutan. Postigavši tajni dogovor sa domaćim Franđima, koji će se 
potruditi da nagovore nemačkoga kralja da se udalji od Damaska pre nego što stigne pojačanje, on deli 
veliki bakšiš da osigura uspeh svojih diplomatskih spletki, a u isti mah razmešta po voćnjacima što 
okružuju prestonicu na stotine dobrovoljaca koji Franđima postavljaju zasede i uznemiravaju ih. Već od 
ponedeljka uveče, razdor koji je posejao stari Turčin počinje davati ploda. Opsadnici, naglo 
obeshrabreni, odluče da izvedu taktičko povlačenje kako bi pregrupisali snage, ali se odjednom nađu, 
izloženi uznemiravanju Damaščana, u ravnici otvorenoj sa svih strana i bez ijednog izvora vode na 
raspolaganju. Posle nekoliko sati položaj im postaje toliko neodrživ da njihovi kraljevi više i ne 
pomišljaju na zauzimanje sirijske prestonice, nego samo gledaju kako će spasiti svoje trupe i sopstvenu 
glavu od uništenja. U utorak ujutro, franačka se vojska već povlači ka Jerusalimu, s Mujnudinovim 
ljudima za petama. 

Jasno je da Franđi više nisu ono što su bili. Nemar glavešina i nesloga vojnih vođa nisu više, izgleda, 
tužna povlastica Arapa. Damaščani su time zapanjeni: je li moguće da ta moćna franačka vojska, pred 
kojom Orijent već mesecima drhti, sada beži u potpunom rasulu, i to posle nepuna četiri dana borbe? 
Pomisliše da ovi spremaju kakvu ujdurmu, kaže Ibn al Kalanisi. Ali od toga nema ništa. Nova franačka 
invazija zanavek je okončana. Nemački Franđi, reći će Ibn al Atir, vratiše se u svoju zemlju koja se 
nalazi tamo daleko, iza Carigrada, i tako Alah spasi pravoverne od strašne nesreće. 

Unarova iznenađujuća pobeda obnoviće ovome ugled i baciće u zaborav njegove ranije kompromise 
sa zavojevačima. Ali Mujnudin broji poslednje dane svoje karijere. Umire godinu dana nakon bitke. 
Jednoga dana dok se tako prejedaše po svom starom običaju, stade mu zavijati u trbuhu. Proču se da 
ga je spopala srdobolja. To je, objašnjava Ibn al Kalanisi, opaka bolest iz koje se malo ko izvuče. A po 
njegovoj smrti, vlast prelazi na nominalnog vladara grada, Abaka, Tugtekinovog potomka, mladog 
šesnaestogodišnjaka bez mnogo pameti, koji nikada neće uspeti da poleti sopstvenim krilima. 

Istinski dobitnik u bici za Damask neosporno je Nurudin. U junu 1149. uspeva da zgazi vojsku 
antiohijskog vladara Rejmonda, koga Saladinov stric Širkuh ubije sopstvenim rukama. Onda mu odseče 
glavu i odnese je svome gospodaru koji je pak, kako se već priliči, pošalje halifi u Bagdad u srebrnom 
kovčegu. Pošto je tako otklonio svaku opasnost od Franaka, Zengijev sin odsada ima odrešene ruke da 
posveti sve svoje napore ostvarenju starog očevog sna: osvajanju Damaska. Godine 1140. taj grad je više 
voleo da se udruži sa Franđima nego da padne pod Zengijev surovi jaram. Ali prilike su se promenile. 
Mujnudina više nema, Zapadnjaci su svojim ponašanjem pokolebali i svoje najvernije pristaše, a 
Nurudinova glasovitost, što je najvažnije, ne nalikuje mnogo očevoj. On uopšte ne želi da pokori gordi 
grad Omajada, već ga zapravo želi zavesti. 

Stigavši na čelu svojih trupa do voćnjaka što okružuju grad, više se posvetio osvajanju naklonosti 
stanovništva nego pripremama za napad. Nurudin se, pripoveda Ibn al Kalanisi, pokaza dobrohotan 
prema seljacima i svoje im prisustvo učini lagodnim; posvuda se moljahu za njegovu dušu, u Damasku 
i u mestima u njegovoj prinadležnosti. Kada, nedugo po njegovom dolasku, obilne kiše okončaju dugo 
doba suše, ljudi to pripisuju njemu u zaslugu. „ľo možemo njemu blagodariti“, rekoše, ,njegovoj 


pravičnosti i uzornom vladanju.“ 
lako je priroda njegovih ambicija očigledna, gospodar Alepa ne želi da ostavi utisak osvajača. 


Nisam se utaborio na ovome mestu u nameri da s vama ratujem ili da vas opsedam, piše on u jednom pismu glavešinama 
Damaska. Samo su me brojne jadikovke muslimana navele na ovakvo delanje, jer Franđi su seljacima sav imetak oteli i od čeljadi su 
ih njihove rastavili, a ovi nemaju nikoga da ih brani. S obzirom na moć koju mi je Alah poverio da priteknem u pomoć muslimanima i 
povedem rat protiv nevernika, s obzirom na silna bogatstva i ljude kojima raspolažem, nije mi dopušteno da zapostavim muslimane i da 
ne stanem u njihovu odbranu. I nadasve zato što mi je znana vaša nemoć da zaštitite svoje pokrajine, te ono ponižavanje što vas je 
dovelo dotle da Franđe molite za pomoć i da im predate imetak svojih najsiromašnijih podanika, kojima zločinstvo činite. A to se ne 
sviđa ni Alahu niti ijednom muslimanu! 


Ovo pismo otkriva svu suptilnost strategije novoga gospodara Alepa, koji sebe prikazuje kao 
branioca Damaščana, a posebno najrazvlašćenijih među njima, i očigledno pokušava da ih nahuška na 
njihove gospodare. A odgovor ovih poslednjih svojom je osornošću samo još više približio građane 
Zengijevom sinu: ,Između tebe i nas odsada postoji samo sablja. Franđi će doći i pomoći nam da se 
odbranimo.“ 

Uprkos simpatijama što ih je zadobio u narodu, Nurudinu se ne ulazi u sukob sa udruženim snagama 
Jerusalima i Damaska, te pristaje da se povuče ka severu; pre toga je ipak postigao da mu se ime pominje 
u propovedima po džamijama, odmah posle halifinog i sultanovog, te da se po njemu kuje novac, što beše 
svojevrsna zakletva na vernost i pokornost, kojoj su muslimanski gradovi neretko pribegavali da umire 
osvajače. 

Taj polovični uspeh Nurudin smatra ohrabrujućim. Godinu dana kasnije, vraća se svojim trupama u 
okolinu Damaska, uputivši novo pismo Abaku i drugim gradskim očima: Želim samo dobrobit 
muslimana, džihad protiv nevernika i oslobođenje zatvorenika što ih ovi drže. Svrstate li se uza me sa 
damaskom vojskom, budemo li se ispomagali u džihadu, želja će mi biti uslišena. Kao jedini odgovor 
Abak ponovo zove Franđe, koji se ubrzo pojave pod vođstvom svog mladoga kralja Balduina III, 
Fulkovog sina, i utabore se pred kapijama Damaska na nekoliko nedelja. Njihovim vitezovima je čak 
dopušteno da se kreću po sukovima, što neminovno stvara izvesnu napetost kod gradskog stanovništva, 
koje još nije zaboravilo svoju decu što behu pokošena pre tri godine. 

Nurudin i dalje mudro izbegava svaki sukob sa saveznicima. Udaljava se sa trupama od Damaska, 
čekajući da se Franđi vrate u Jerusalim. Za njega je ta bitka pre svega politička. Stoga gleda što bolje da 
iskoristi ogorčenost građana, pa šalje silne poruke damaskim begovima i verskim učiteljima u kojima 
osuđuje Abakovu izdaju. Čak stupa u vezu sa brojnim ratnicima što očajavaju zbog te otvorene saradnje 
sa Franđima. No Zengijevom sinu sada više nije stalo samo do širenja nezadovoljstva koje će naškoditi 
Abaku, nego se zapravo trudi da unutar željenoga grada uspostavi mrežu saučesnika uz čiju bi pomoć 
mogao navesti Damask da kapitulira. A taj delikatni zadatak poverava Saladinovom ocu. Godine 1153, 
nakon vešto obavljenog posla organizacije, Ajub naime uspeva da osigura blagonaklonu neutralnost 
gradske milicije, čiji je zapovednik mladi brat Ibn al Kalanisija. Više pripadnika vojske zauzima sličan 
stav, što iz dana u dan pojačava Abakovu izolovanost. Ovome ostaje samo šačica emira koji ga još bodre 
da odoli. Rešen da se otarasi i tih poslednjih bandoglavaca, Nurudin se pobrine da do gospodara 
Damaska dospeju lažne vesti o uroti što se navodno kuje u njegovom okruženju. Ne trudeći se mnogo da 
proveri osnovanost tih tvrdnji, Abak požuri da smakne ili utamniči nekoliko svojih saradnika. Njegova je 
izolovanost odsada potpuna. 

I poslednja operacija: Nurudin naglo stane presretati sve konvoje sa namirnicama što se kreću ka 
Damasku. Stoga je cena džaka pšenice za dva dana skočila sa pola dinara na dvadeset pet dinara, pa 
narod počinje da se plaši gladi. Smutljivcima u službi gospodara Alepa ostaje još samo da uvere javno 
mnjenje kako ne bi bilo nikakve nestašice da se Abak nije odlučio span- đati sa Franđima protiv svojih 
istovernika iz Alepa. 

Onda se Nurudin 18. aprila 1154. vraća sa svojim trupama pred Damask. Abak još jedanput šalje 


hitnu poruku Balduinu. No jerusalimski kralj neće stići na vreme. 
U nedelju 25. aprila, izveden je završni napad na istočni deo grada. 


Na zidinama ne beše nikoga, priča letopisac iz Damaska, ni vojnika, ni građana, izuzev šačice Turaka postavljenih da čuvaju jednu 
kulu. Neki Nurudinov vojnik pojuri ka jednom bedemu gde stajaše neka Jevrejka koja mu dobaci konopac. Ovaj se uzvera uza nj i 
stiže na vrh bedema a da ga niko živ ne primeti, a za njim se uspentraše i njegovi drugovi koji razviše barjak, pobodoše ga na zid i 
stadoše izvikivati: „Ja mansur! O, pobedonosni!“ Čete iz Damaska skupa s narodom odustadoše od bilo kakve odbrane i to zbog 
naklonosti što je osećahu prema Nurudinu, te zbog njegove pravičnosti i dobra glasa. Onda neki opkopar potrča sa svojim pijukom ka 
istočnoj kapiji, Bab Šarkiju, i razbi joj zasunac. Vojnici provališe u grad i razmileše se žilama kucavicama ne nailazeči na otpor. Tako 
četama bi otvorena i Tomina kapija, Bab Tuma. Napokon uđe i kralj Nurudin u pratnji svoje svite, na veliku radost žitelja i vojnika, koji 
svi odreda behu obuzeti strahom od gladi kao i strepnjom da će ih opsesti nevernički Franđi. 


Velikodušan u svojoj pobedi, Nurudin poklanja Abaku i njegovim bliskim ljudima lena u oblasti 
Homsa i pušta ih da pobegnu sa celokupnim imetkom. 

Elem, Nurudin je osvojio Damask bez borbe, bez prolivanja krvi, više ubeđivanjem nego oružjem. 
Grad koji je preko četvrt veka žestoko odolevao svima koji su ga želeli podjarmiti, bilo da je reč o 
asasinima, Franđima ili Zengiju, pustio je da ga zavede blaga čvrstina jednog vladara koji mu je u isti 
mah obećavao bezbednost i poštovanje njegove nezavisnosti. Zbog toga neće zažaliti i proživeće, 
zahvaljujući njemu i njegovim naslednicima, jedno od najslavnijih razdoblja svoje povesti. 

Sutradan, posle pobede, Nurudin sazove uleme, kadije i trgovce pa im održi umirujuć govor, ne 
zaboravivši pri tom naložiti da se skupe velike zalihe namirnica i ukinu neke dažbine što posebno 
pogađaju pijacu voća, suk povrća kao i raznošenje vode. O tome je sastavljen i proglas koji je sledećeg 
petka pročitan sa svih propovedaonica, nakon molitve. Premda već ima osamdeset i jednu godinu, Ibn al 
Kalanisi je još uvek tamo, spreman da se pridruži svojim sugrađanima u veselju. Narod je klicao, prenosi 
on. Građani, seljaci, žene, fukara, svi listom upućivahu na javnim mestima molitve Alahu da produži 
dane Nurudinu i da mu barjaci vazda budu pobedonosni. 

Po prvi put od početka franačkih ratova, dva sirijska velegrada, Alep i Damask, ujedinjena su pod 
okriljem iste države i pod vlašću jednog vladara od trideset sedam godina, čvrsto rešenog da se posveti 
borbi protiv zavojevača. U stvari, odsada je cela muslimanska Sirija ujedinjena, izuzev malog emirata 
Šajzara gde dinastija Munkidida još nekako uspeva da održi nezavisnost. Ali ne zadugo, jer je toj 
državici suđeno da joj se povest prekine tako nepredviđeno i naglo da naglije ne može biti. 

U avgustu 1157, dok Damaskom kruže glasine nagoveštavajući Nurudinov skorašnji pohod na 
Jerusalim, celu Siriju najednom razori zemljotres neviđene silovitosti, sejući smrt kako među Arapima 
tako i među Franđima. U Alepu se srušilo nekoliko kula sa gradskih bedema, a preplašeno stanovništvo se 
razbežalo kud koji obližnjim poljem. U Haranu se rascepilo tlo, a kroz ogromnu pukotinu što se tada 
otvorila ukazali su se ostaci nekog drevnoga grada. U Tripoliju, Bejrutu, Tiru, Homsu, Mari, više se nisu 
ni brojali poginuli žitelji, ni srušene kuće. 

No dva grada su stradala više od ostalih u toj kataklizmi: to su Hama i Šajzar. Priča se da je neki 
učitelj iz Hame, koji je morao hitno izaći iz razreda da izvrši nuždu u prirodi, po povratku zatekao 
srušenu školu u kojoj svi đaci behu izginuli. Seo je na ruševine kao gromom pogođen, pitajući se kako da 
to saopšti roditeljima, ali nijedan od njih nije preživeo da bi mogao potražiti svoje dete. 

A u Šajzaru je tog istog dana gradski vladar emir Muhamed Ibn Sultan, Usamin rođak, upriličio veliko 
slavlje u Citadeli povodom obrezivanja svog sina. Tamo su na okupu svi gradski uglednici kao i svi 
članovi vladarske porodice, kad najednom zemlja krene podrhtavati a zidovi se rušiti drobeći sve pod 
sobom. Tako je emirat Munkidida naprosto prestao da postoji. Usama, koji se u to vreme nalazi u 
Damasku, jedan je od retkih preživelih u svojoj porodici. Napisaće, vidno potresen: Smrt se nije 
prikradala korak po korak da pobije ljude moga roda, da ih uništi dvoje po dvoje ili svakoga 
ponaosob. Svi pomreše u treptaj oka, a njihove im palate postadoše grobnice. Pa dodaje, u neverici: 
Zemljotresi su zdrmali ovu zemlju ravnodušnih samo da je trgnu iz mrtvila. 

Tragedija Munkidida istinski će nadahnuti savremenike na duboka razmišljanja o ništavnosti svega 


ljudskog, ali će ta kataklizma, što je prozaičnije, biti dobra prilika nekima da bez po muke osvoje ili 
opljačkaju kakav opustošen grad ili kakvu tvrđavu porušenih bedema. Između ostalih, smesta je napadnut 
i Šajzar, kako od asasina tako i od Franđa, a potom je pao u ruke alepske vojske. 

U oktobru 1157, dok prelazi iz grada u grad nadgledajući popravke bedema, Nurudin se najednom 
razboli. Damaski lekar Ibn al Vakar, koji ga prati na svim putovanjima, ne veruje u njegovo ozdravljenje. 
Vladar onda godinu i po dana lebdi između života i smrti, što će Franđi iskoristiti da zauzmu nekoliko 
tvrđava i opljačkaju okolinu Damaska. Ali Nurudin te trenutke neaktivnosti posvećuje razmišljanju o 
svojoj sudbini. Uspeo je, u prvom delu svoje vladavine, pod svojim žezlom ujediniti muslimansku Siriju i 
okončati unutrašnje borbe koje su je slabile. Odsada će morati da vodi džihad i povrati velike gradove 
što su ih zaposeli Franđi. Neki njegovi bliski saradnici, naročito Alepljani, savetuju mu da počne od 
Antiohije, ali se on, na njihovo veliko iznenađenje, tome oštro protivi. Taj grad, objašnjava im, istorijski 
pripada Rumima. Svaki pokušaj da ga se dočepamo podstakao bi carstvo da se neposredno pozabavi 
sirijskim poslovima, što bi muslimanske vojske primoralo da ratuju na dva bojišta. Ne, uporan je, ne 
treba izazivati Rume, bolje nam je da oslobodimo neki veći grad na obali ili čak, ako Bog da, Jerusalim. 

Na Nurudinovu žalost, događaji će vrlo brzo opravdati njegove strepnje. Godine 1159, kad se tek 
počeo malčice oporavljati, doznaje da se moćna vizantijska vojska, pod zapovedništvom cara Manojla, 
sina i naslednika Jovana Komnina, sakupila na severu Sirije. Nurudin hita da pošalje caru u susret 
izaslanike koji mu pristojno požele dobrodošlicu. Bazilej, taj veličanstveni i mudri čovek, zaljubljen u 
medicinu, ove srdačno primi i obznani svoju nameru da s njihovim vladarem neguje što prijateljskije 
odnose. A u Siriju je došao, uverava ih, samo zato da gospodare Antiohije malo nauči pameti. No 
prisetimo se da Manojlov otac beše došao pre dvadeset dve godine sa tim istim tobožnjim razlozima, a 
posle se bez ustezanja udružio sa Zapadnjacima protiv muslimana. Pa ipak, Nurudinovi emisari ne 
sumnjaju u bazilejeve reči. Dobro znaju kakav bes obuzima Rume kad god se pomene ime Renalda od 
Šatijona, onog viteza koji od 1153. kroji sudbine u kneževini Antiohiji, brutalnog, nadmenog, ciničnog i 
prezrivog čoveka, koji će jednoga dana za Arape biti simbol sveg franačkog zla, pa će se Saladin 
zaklinjati da će ga ubiti sopstvenim rukama! 

Knez Renald, za arapske letopisce ,brins Arnat“, stigao je na Orijent 1147. sa mentalitetom, već 
anahronim, prvih osvajača: žedan zlata, krvi i osvajanja. Nedugo nakon smrti Rejmonda od Antiohije, 
uspeo je da zavede njegovu udovicu, a potom i da se njome oženi, pa je tako postao gospodar grada. 
Ubrzo je zbog raznih iznuđivanja postao omražen, ne samo kod komšija Alepljana, već i među Rumima i 
svojim sopstvenim podanicima. Godine 1156, izgovarajući se na Manojlovo odbijanje da mu isplati neku 
obećanu sumu novca, odlučio je da mu se osveti i krene u kazneni napad na vizantijsko ostrvo Kipar, te od 
antiohijskog patrijarha traži da finansira taj ratni pohod. Kako je to prelat tvrdoglavo odbijao, Renald ga 
je bacio u tamnicu i stavio na muke, a zatim mu je rane namazao medom, okovao ga i držao na suncu ceo 
jedan dan, puštajući hiljade insekata da mu nasrću na telo. 

Naravno, patrijarh je na koncu otvorio blagajne, a knez se, pošto je sakupio pristojnu floticu, iskrcao 
na obale mediteranskoga ostrva, bez poteškoća porazio malu vizantijsku vojnu posadu i pustio svoje ljude 
na ostrvo. Od onoga što gaje snašlo tog proleća 1156. Kipar se nikada neće oporaviti. Sva obrađena polja 
behu od severa do juga sistematski poharana, sva stada poklana, palate, crkve i manastiri behu 
opljačkani, a sve što se nije moglo poneti beše na licu mesta uništeno ili spaljeno. Žene behu silovane, 
starci i deca preklani, bogatiji ljudi odvedeni u taoce, a siromašnima su letele glave. Pre nego što je 
krenuo kući natovaren plenom, Renald je još naredio da sakupe sve grčke popove i kaluđere pa je dao da 
im se odseče nos, a onda ih je, tako osakaćene, poslao u Carigrad. 

Manojlo mu na ovo mora odgovoriti. Ali kao baštinik rimskih careva, ne može to izvesti nekim 
prostačkim udarcem. On zapravo pokušava da povrati svoj ugled javnim poniženjem tog viteza- 
razbojnika iz Antiohije. A Renald, čim dozna da je carska vojska na putu za Siriju, shvati da je svaki 
otpor uzaludan pa odluči da zatraži oproštaj. Nadaren za servilnost koliko i za nabusitost, on bane u 


Manojlov tabor, bosih nogu i odeven u prosjačke prnje, pa se baci potrbuške pred carski presto. 

Toj su predstavi prisustvovali i Nurudinovi poslanici. Tako ugledaju ,,brins Arnata“ gde se prostro u 
prašinu pod nogama bazileja koji pak, i ne pokazujući da ga je primetio, mirno nastavlja razgovor sa 
svojim zvanicama, puštajući da prođe nekoliko minuta pre nego što se udostoji baciti pogled na svog 
protivnika i dati mu znak nadmenom kretnjom da može ustati. 

Renald će dobiti oproštaj, i tako će moći da sačuva svoju kneževinu, ali će mu ugled u severnoj Siriji 
biti zauvek poljuljan. Štaviše, već sledeće godine su ga zarobili alepski vojnici u jednom pljačakaškom 
pohodu koji je izvodio severno od grada, što će ga koštati šesnaest godina zarobljeništva, nakon čega će 
se ponovo pojaviti na pročelju pozornice gde će ga sudbina postaviti da igra najodvratniju ulogu. 

Što se pak Manojla tiče, njegova vlast posle tog događaja neprestano raste. Uspeo je nametnuti svoje 
sizerenstvo kako franačkoj kneževini Antiohiji, tako i turskim državama Male Azije, i time je svom 
carstvu ponovo obezbedio odlučujuću ulogu u sirijskim poslovima. A ta obnova vizantijske vojne moći, 
poslednja u istoriji, smesta će poremetiti odnos snaga u sukobu što suprotstavlja Arape Franđima. Stalna 
pretnja koju na njegovoj granici predstavljaju Rumi sprečava Nurudina da se baci u široki poduhvat 
toliko željenog oslobađanja. Kako, u isto vreme, moć Zengijevog sina oduzima Franđima i najmanju volju 
za širenjem, situacija u Siriji postaje na neki način zamrznuta. 

Pa ipak, suzbijane energije Arapa i Franđa kao da su pokušavale da se oslobode jednim praskom, pa 
će se težište rata premestiti ka novome poprištu: Egiptu. 


IX poglavlje 


JURIŠANJE KA NILU 


»Moj stric Širkuh se okrenu prema meni i reče: 'Jusufe, spremaj se, krećemo! Primivši tu naredbu, 
osetih kao da mi se bodež zario u srce, pa mu odvratih: *Tako mi Alaha, kad bi mi dali i celo egipatsko 
kraljevstvo, ne bih mrdnuo ni makac odavde!“ 

Čovek što ovako govori glavom je i bradom Saladin, a pripoveda o takoreći bojažljivim počecima 
pustolovine koja će od njega načiniti jednoga od najslavnijih vladara u istoriji. Sa zadivljujućom 
iskrenošću svojstvenoj svim njegovim kazivanjima, Jusuf dobro pazi da sebi ne pripiše egipatsku 
epopeju. ,,Na koncu sam se pridružio stricu“, dodaje. ,,On je osvojio Egipat, a zatim je umro. Alah mi je 
onda stavio u ruke moć kojoj sam se ponajmanje nadao.“ Naime, ako Saladin i izlazi uskoro kao veliki 
dobitnik iz ratnog pohoda na Egipat, on u njemu neće odigrati glavnu ulogu. Neće ni Nurudin, uostalom, 
iako je zemlja Nila osvojena u njegovo ime. 

U tom pohodu, koji traje od 1163. do 1168, odigraće glavne uloge tri neobične ličnosti: jedan 
egipatski vezir, Šaver, čije će đavolske spletke čitavu oblast gurnuti u oganj i krv, jedan franački kralj, 
Amori, toliko opsednut idejom osvajanja Egipta da će tu zemlju napasti pet puta u šest godina, i jedan 
kurdski general, Širkuh, ,,lav“, koji će se svrstati među vojne genije svoga doba. 

Kada se Šaver decembra 1162. dočepa vlasti u Kairu, on se uzdiže do dostojanstva i položaja koji mu 
pribavljaju bogatstva i počasti, no nije mu nepoznata poleđina te medalje: od petnaest vladara što su mu 
prethodili na čelu Egipta, jedan jedini je izvukao živu glavu. Svi ostali behu, zavisno od svog slučaja, 
obešeni, obezglavljeni, izbodeni nožem, razapeti, otrovani, ili pak prepušteni rulji koja ih je rastrgla; 
jednoga je ubio posinak, a drugoga sopstveni otac. Sve to govori da kod tog tamnoputog emira prosedih 
slepoočnica ne treba tražiti ni traga od bilo kakvih skrupula. Čim se uspeo na presto, požurio je da pogubi 
svog prethodnika i celu njegovu familiju, da prisvoji njegovo zlato, dragulje i palate. 

Međutim, kolo sreće se i dalje okreće: nakon nepunih devet meseci vladavine, novi vezir je i sam 
svrgnut, a vlast mu je oteo jedan od njegovih zastupnika, izvesni Dirgam. Upozoren na vreme, Šaver 
uspeva napustiti Egipat živ i zdrav i skloniti se u Siriju, gde pokušava da zadobije Nurudinovu podršku za 
povratak na presto. Premda mu je posetilac pametan i leporečiv, Zengijev ga sin, u početku, tek rasejano 
sluša. Ali ga događaji ubrzo nateraju da promeni stav. 

Jer se u Jerusalimu, izgleda, pomno prati prevrat čije je poprište Kairo. Od februara 1162. Franđi 
imaju novoga kralja, neviđeno žednog slave, a u pitanju je ,,Mori“, Amori, drugi Fulkov sin. Očigledno 
pod uticajem Nurudinove propagande, taj dvadesetšestogodišnji monarh pokušava o sebi stvoriti sliku 
trezvenog i pobožnog čoveka, nadahnutog verskim knjigama te prepunog brige za pravedno postupanje. 
No sličnost sa uzorom je samo prividna. Franački kralj ima više smelosti nego mudrosti, a premda je 
stasit i kosmat, nema nimalo one Nurudinove veličanstvenosti, naročito zbog svojih neprirodno uskih 
ramena. Cesto ga spopadaju tako dugi i bučni napadi smeha da se svi u njegovom okruženju osećaju 
neprijatno, a sem toga, pati od mucavosti koja mu ne olakšava kontakte sa drugima. Jedino fiks-ideja što 
ga pokreće i koju on neumorno sledi - a to je osvajanje Egipta - daje Moriju izvesnu širinu. 

Prilike su, istina, primamljive. Otkako su se 1153. zapadnjački vitezovi dočepali Askalona, 
poslednjeg fatimidskog bastiona u Palestini, put ka zemlji Nila im je otvoren. A veziri, svi odreda 


prezauzeti borbom protiv svojih suparnika, behu pak navikli, još od 1160, da Franđima plaćaju godišnji 
danak kako se ovi ne bi mešali u njihove poslove. Sutradan po padu Šavera, Amori je iskoristio zbrku što 
vlada u zemlji Nila da je napadne, pod jednostavnim izgovorom da ugovorena suma od šezdeset hiljada 
dinara nije isplaćena na vreme. Prešao je Sinaj duž mediteranske obale i postavio opsadu ispred grada 
Bilbejsa, smeštenog na jednom rukavcu moćne reke, koji će tokom budućih stoleća presušiti. Branioci 
grada u isti mah su i zapanjeni i razdragani dok posmatraju Franđe kako postavljaju opsadne naprave oko 
njihovih zidina, zato što je septembar i reka počinje da raste. Što znači da gradski oci treba samo da 
narede probijanje nekoliko nasipa i da se ratnici sa Zapada, malo-pomalo, nađu okruženi vodom: imaju 
tek toliko vremena da pobegnu put Palestine. Elem, prva im je invazija kratkoga daha, ali je njena zasluga 
u tome što je Alepu i Damasku obelodanila Amorijeve namere. 

Nurudin se dvoumi. Ako i nema nikakve želje da bude navučen na klizavi teren kairskih spletkarenja, 
tim pre što on kao vatreni sunit oseća neskriveno nepoverenje prema svemu što se tiče šiitskog halifata 
Fatimida, ne bi voleo ni da se Egipat, sa svim svojim bogatstvima, prikloni Franđima, koji bi u tom 
slučaju postali najveća sila na Orijentu. A s obzirom na rasulo što vlada u Kairu, tamo ne bi dugo izdržali 
pred Amorijevom odlučnošću. Šaver, naravno, sa zadovoljstvom hvali svom domaćinu Prednosti pohoda 
na zemlju Nila. Da bi ga primamio, obećava će, ukoliko mu ovaj pomogne da se vrati na vlast, platiti sve 
troškove ratnog pohoda, priznati gospodaru Alepa i Damaska sizerenstvo, i godišnje mu slati trećinu 
državnih prihoda. I povrh svega, Nurudin može računati na svog čoveka od poverenja, lično Širkuha, 
potpuno prijemčivog za ideju o oružanom uplitanju. Ovaj je, štaviše, toliko ushićen tim planom da ga 
Zengijev sin ovlašćuje za organizovanje ekspedicionog korpusa. 

Teško bi se mogle i zamisliti dve ličnosti istovremeno tako čvrsto ujedinjene i tako različite kao što 
su Nurudin i Širkuh. Dok je Zengijev sin s godinama postajao sve veličanstveniji, dostojanstveniji, 
trezveniji i odmereniji, Saladinov stric je oficir niskoga rasta, debeo, ćorav, večito zajapurenog lica od 
pića i prejedanja. Kad ga kogod razbesni, urla kao mahnit, a dešava mu se da potpuno izgubi glavu pa čak 
i da pri tom ubije svog protivnika. Ali njegova gadna ćud nije mrska svima. Vojnici obožavaju tog čoveka 
koji stalno živi među njima, deleći s njima i čorbu i šale. U mnogim borbama u kojima je učestvovao u 
Siriji Širkuh se pokazao kao predvodnik nadaren ogromnom telesnom snagom i hrabrošću: vojni pohod na 
Egipat otkriće i njegov izvanredan smisao za strategiju. Jer taj će poduhvat, od početka do kraja, biti 
gotovo nemoguć. Franđima je relativno lako da stignu do zemlje na Nilu. Jedina im je prepreka na putu 
polupustinjsko prostranstvo Sinaja. No ako natovare na deve nekoliko stotina mešina vode, vitezovi bi se 
mogli za tri dana naći pred kapijama Bilbejsa. Za Širkuha to i nije tako jednostavno. Da bi iz Sirije došao 
u Egipat, treba da prođe kroz Palestinu, i izloži se napadima Franđa. 

Stoga polazak te velike sirijske vojske prema Kairu, u aprilu 1164, zahteva pravu pravcatu režiju. 
Dok Nurudinove snage izvode diverziju da Amorija i njegove vitezove odvuku na sever Palestine, Širkuh, 
u pratnji Šavera i oko dve hiljade vitezova, kreće ka istoku, prati reku Jordan njenom istočnom obalom, 
kroz buduću državu Jordan, a zatim, južno od Mrtvog mora, skreće na zapad, prelazi reku i jezdi na crnom 
ždrepcu ka Sinaju. Odatle jaše dalje, ali se udaljava od obalskog druma da ga ne bi opazili. Dana 24. 
avgusta osvaja Bilbejs, istočna vrata Egipta, da bi se već 1. maja utaborio pod bedemima Kaira. Pritisnut 
tako iznebuha, vezir Dirgam nema vremena da organizuje otpor. Pošto su ga svi napustili, biva ubijen u 
pokušaju bekstva, a njegovo je telo bačeno uličnim psima. Šavera zvanično vraća na dužnost vezira 
fatimidski halifa Al Adid, mončić od trinaest godina. 

Širkuhova munjevita kampanja predstavlja uzor vojne efikasnosti. Saladinov stric se prilično ponosio 
time što je osvojio Egipat za tako kratko vreme i gotovo bez ikakvih gubitaka, i što je vešto pretekao 
Morija. Ali Šaver, samo što je preuzeo vlast, naglo prevrće ćurak. Zaboravivši na obećanja data 
Nurudinu, primorava Širkuha da napusti Egipat u najkraćem roku. Zaprepašten tolikom nezahvalnošću i 
van sebe od besa, Saladinov stric javlja bivšem savezniku o svojoj odluci da ostane, pa puklo kud puklo. 

Videvši njegovu odlučnost i nemajući pravog poverenja u sopstvenu vojsku, Šaver šalje poslanstvo u 


Jerusalim tražeći pomoć od Amorija protiv sirijskih zavojevača. Franačkoga kralja ne treba moliti. Je li 
se on, koji je samo tražio kakav izgovor da se umeša u Egiptu, mogao nadati nečemu boljem od poziva u 
pomoć što mu stiže lično od gospodara Kaira? Već u julu 1164. franačka vojska kreće preko Sinaja po 
drugi put. Širkuh smesta odluči da napusti okolinu Kaira gde je taborovao od maja, i da se povuče u 
Bilbejs. Tamo iz nedelje u nedelju odbija napade neprijatelja, ali njegova situacija izgleda beznadežna. 
Predaleko od baze, okružen Franđima i snagama njihovog novog saveznika Šavera, kurdski general se ne 
može nadati da će izdržati još dugo. 

Kad Nurudin vide kako se razvijaju prilike u Bilbejsu, pripovedaće Ibn al Atir nekoliko godina potom, odluči da pokrene veliku 

najezdu na Franđe, ne bi li ih primorao da napuste Egipat. Razasla pisma svim muslimanskim emirima tražeći od njih da učestvuju u 

džihadu, pa pođe u napad na moćnu tvrđavu Harim, pored Antiohije. Na to se okupiše svi Franđi što behu ostali u Siriji da mu se 


suprotstave - a među njima i knez Boemond, gospodar Antiohije, te grof od Tripolija. U toj su bici Franđi potučeni do nogu. Izgibe ih 
deset hiljada, a svi njihovi vođi, među kojima knez i grof, padoše u zarobljeništvo. 


Čim je odneo pobedu, Nurudin naredi da mu donesu krstaške barjake kao i plavu kosu nekolicine 
Franđa pokošenih u boju. Potom sve to strpa u vreću i poveri jednom od svojih najdomišljatijih ljudi 
rekavši mu: ,,Iz ovih stopa ćeš poći u Bilbejs, dovićeš se nekako da se uvučeš unutra, predaćeš ove 
pobedne znake Širkuhu i kazaćeš mu da nam je Alah podario pobedu. On će ih izložiti po bedemima i taj 
će prizor posejati strah i trepet među nevernicima.“ 

I doista, vesti o pobedi u Harimu naglo menjaju odnos snaga u bici za Egipat. Opsađenicima podižu 
moral, a Franđe, što je važnije, teraju da se vrate u Palestinu. Zbog pokolja svojih ljudi kao i zbog 
zarobljavanja mladog Boemonda III, Renaldovog naslednika na čelu kneževine Antiohije, koga Amori 
beše zadužio da se u njegovom odsustvu bavi poslovima Jerusalimskog kraljevstva, kralju nema druge 
nego da se pokuša nagoditi sa Širkuhom. Posle više razmenjenih pisama, njih dvojica se usaglase da 
napuste Egipat u isto vreme. Krajem oktobra 1164, Mori se vraća ka Palestini jašući duž obale, dok 
kurdski general stiže u Damask za nepune dve nedelje, putem kojim je i došao. 

Širkuh nije nezadovoljan što je iz Bilbejsa uspeo izaći netaknut i uzdignuta čela, ali je veliki pobednik 
u tom šestomesečnom ratovanju neosporno Šaver. Prvo je iskoristio Širkuha da se vrati na vlast, pa se 
poslužio Amorijem da neutrališe kurdskoga generala. A onda su i jedan i drugi pobegli, potpuno mu 
prepustivši vladavinu nad Egiptom. On će se potom preko dve godine svim silama truditi da učvrsti svoju 
vlast. 

Ali ne bezbrižno, zbog sleda događaja. Jer zna da mu Širkuh nikada neće oprostiti izdaju. Naime, iz 
Sirije mu redovno stižu obaveštenja prema kojima kurdski general neprestano saleće Nurudina da 
preduzme novi ratni pohod na Egipat. No Zengijev sin se nećka. Status kvo mu nije neprijatan. Najvažnije 
je držati Franđe daleko od Nila. Samo, kao i uvek, nije lako izvući se iz vrzinog kola: strahujući od novog 
Širkuhovog munjevitog napada, Šaver je iz predostrožnosti sklopio sporazum sa Amorijem o uzajamnoj 
pomoći. Što je Nurudina navelo da svom pomoćniku odobri sastavljanje novih snaga za brzo 
posredovanje, za slučaj da se Franđi umešaju u Egiptu. Širkuh za svoj pohod bira najbolje ljude u vojsci, 
između ostalih i svog nećaka Jusufa. Sada te pripreme uplaše vezira, pa on navaljuje na Amorija da mu 
pošalje svoje trupe. I tako u prvim danima 1167. ponovo započinje trka prema Nilu. Franački kralj i 
kurdski general stižu gotovo istovremeno u zemlju za kojom žude, svaki svojim uobičajenim putem. 

Šaver i Franđi su okupili združene snage pred Kairom da dočekaju Širkuha. Ali ovaj više voli da sam 
odredi okolnosti tog randevua. Nastavljajući dugi marš započet u Alepu, zaobilazi egipatsku prestonicu s 
juga, malim brodicama prebacuje svoje trupe preko Nila, a onda se penje, bez ikakvog zadržavanja, 
prema severu. Šaver i Amori, koji su očekivali njegovu pojavu sa istoka, najednom ga ugledaju gde 
nailazi sa suprotne strane. I što je još gore, postavio se zapadno od Kaira, pored piramida u Gizi, odvojen 
od svojih protivnika ogromnom prirodnom preprekom koju čini reka. Iz tog tako dobro utvrđenog tabora 
šalje poruku veziru: Franački neprijatelj je pred našim vratima, piše mu, odsečen od svoje glavnine. 
Ujedinimo snage i istrebimo ga! Prilika je povoljna, možda nam se takva više neće pružiti. Ali Šaver 


ne samo što mu ne šalje odgovor nego još i dadne pogubiti glasonošu, a onda odnese Širkuhovo pismo 
Amoriju kako bi mu dokazao svoju odanost. 

Uprkos ovom postupku, Franđi su i dalje nepoverljivi prema svom savezniku, jer znaju da će ih izdati 
čim mu više ne budu potrebni. Po njihovoj proceni, došao je pravi trenutak da iskoriste Širkuhovu preteču 
blizinu i učvrste svoju vlast u Egiptu: 

Amori zahteva da se između Kaira i Jerusalima sklopi službeni savez, koji će lično zapečatiti 
fatimidski halifa. 

Stoga dva konjanika koji znaju arapski - što među Franđima sa Orijenta nije retkost - dolaze u 
rezidenciju mladog Al Adida. A Šaver, kome je očigledeno stalo da ih zadivi, odvodi ih u jednu 
prekrasnu i bogato ukrašenu palatu kroz koju prolaze pruženim korakom, zaštićeni buljukom naoružanih 
stražara. Zatim povorka produžuje beskonačnim i zasvođenim šetalištem, neprobojnim za dnevno svetio, 
da bi se obrela na pragu golemih rezbarenih vrata što vode u neko predvorje, pa do novih vrata. Nakon 
što su prošli kroz nebrojene dvorane s raznolikim šarama, Šaver i njegovi gosti izbijaju na dvorište 
popločano mermerom i okruženo pozlaćenim stubovljem, u čijem središtu jedna fontana zadivljuje svojim 
zlatnim i srebrnim cevima, dok svuda unaokolo lete šarene ptice donesene iz svih krajeva Afrike. I baš ih 
na tome mestu čuvari iz pratnje poveravaju evnusima što žive u halifmom najbližem okruženju. Iznova im 
valja proći kroz celi niz gostinskih dvorana, a zatim kroz vrt prepun pripitomljenih divljih zveri, lavova, 
medveda, pantera, dok konačno ne stignu u Al Adidovu palatu. 

Samo što ih uvedoše u prostranu odaju, čiji je zid u dnu zastirala svila navezena zlatom, rubinima i 
smaragdima, kad Šaver triput pade ničice i položi svoj mač na pod. Tek tada se podiže taj zastor i pojavi 
se halifa, u bogato nabranom svilenom ruhu i s velom preko lica. Vezir mu priđe, sede na pete, pa mu 
izloži plan saveza sa Franđima. Pošto ga je mirno saslušao, Al Adid, kome je tek šesnaest godina, pohvali 
njegovu politiku. Šaver se već sprema da ustane kad dvojica Franđa zatraže od vladara pravovernih da se 
zakune kako će ostati veran savezu. Takav zahtev izazove otvorenu sablazan među dostojanstvenicima oko 
Al Adida. I sam halifa deluje zaprepašten te Šaver požuri da se umeša. Pogodba sa Jerusalimom, 
objašnjava on svom suverenu, pitanje je života i smrti za Egipat. Zaklinje ga da u zahtevu što su ga Franđi 
izneli ne gleda znak nepoštovanja nego samo znak njihovog nepoznavanja istočnjačkih običaja. 

Smeškajući se na silu, Al Adid pruža ruku u svilenoj rukavici i kune se da će poštovati savez. Ali ga 
jedan od franačkih poslanika prekine: ,,Zakletva se mora položiti golom rukom“, kaže on, ,jer bi rukavica 
mogla biti znak buduće izdaje“ Taj zahtev ponovo izaziva sablazan. Dostojanstvenici se sašaptavaju 
videći u njemu uvredu za halifu, pa čak traže i kaznu za ova dva drznika. No Šaver iznova posreduje te 
halifa, zadržavajući smirenost, polako skida rukavicu, pruža golu ruku i ponavlja za Morijevim 
predstavnicima, od reči do reči, dotičnu zakletvu. 

Čim je završen taj neobični sastanak, udruženi Egipćani i Franđi razrađuju plan kako da pređu Nil i 
desetkuju Širkuhovu vojsku, koja se sada kreće ka jugu. Jedan neprijateljski odred, pod Amorijevim 
zapovedništvom, baca joj se za petama. Saladinov stric želi da ostavi utisak kako je sateran u škripac. 
Svestan da mu je najslabija tačka to što je odsečen od svoje baze, nastoji dovesti svoje progonitelje u isti 
položaj. Kad se našao na više od nedelju dana hoda od Kaira, naređuje trupama da stanu i najavljuje im, 
u jednoj gorljivoj besedi, da je kucnuo čas pobede. 

Dakle, sukob se odvija 18. marta 1167, pored mesta El Babejn, na zapadnoj obali Nila. Dve vojske, 
iscrpljene beskrajnom utrkom, bacaju se u borbu prsa u prsa želeći da s tim završe jednom zasvagda. 
Širkuh je Saladinu poverio zapovedništvo nad sredinom, naredivši mu da se povlači čim neprijatelj krene 
u juriš. I zaista, Amori i njegovi vitezovi nasrnu na njega sa uzdignutim barjacima, a kad Saladin tobože 
nagrne u beg, oni pojure za njim ne primećujući da im je desno i levo krilo sirijske vojske već preseklo 
svaku odstupnicu. Gubici franačkih vitezova su ogromni, ali Amori uspeva da pobegne. Vraća se u Kairo, 
gde je ostala glavnina njegove vojske, čvrsto rešen da se što brže osveti. U saradnji sa Šaverom, već se 
sprema da se na čelu moćne vojske vrati u gornji Egipat, kad mu stigne gotovo neverovatna vest: Širkuh 


se dočepao Aleksandrije, najvećega grada u Egiptu, na krajnjem severu zemlju, na mediteranskoj obali! 

Naime, već sutradan posle pobede kod El Babejna, nepredvidivi je kurdski general, ne čekajući ni 
dana i ne ostavljajući neprijatelju vremena da se pribere, prešao vrtoglavom brzinom celu egipatsku 
teritoriju, od juga do severa, i trijumfalno ušao u Aleksandriju. Stanovništvo te velike egipatske luke, 
neprijateljski raspoloženo prema savezu sa Franđima, dočekalo je Sirijce kao oslobodioce. 

Šaver i Amori, prisiljeni da prate pakleni ritam koji je u tom ratu nametnuo Širkuh, kreću da opsedaju 
Aleksandriju. A u gradu su zalihe hrane tako oskudne da stanovništvo, ugroženo glađu, već nakon mesec 
dana počinje žaliti što je otvorilo kapije sirijskoj vojsci. Situacija čak izgleda očajna kad se jednog dana 
na pučini pred lukom usidri neka franačka flota. Širkuh, međutim, sebi ne priznaje da je potučen. Prepušta 
upravu nad gradom Saladinu, a zatim okupi nekoliko stotina svojih najboljih konjanika te s njima smelo 
krene napolje. U galopu probiju neprijateljske linije, a potom jašu noću i danju... sve do gornjeg Egipta. 

U Aleksandriji pak blokada postaje sve stroža i stroža. Gladi se ubrzo pridružuju razne epidemije, 
kao i svakodnevno bombardovanje katapultima. Za mladića od dvadeset devet godina kao što je Saladin, 
odgovornost je preteška. Ali diverzija što ju je izveo njegov stric najzad će uroditi plodom. Širkuhu nije 
nepoznato kako Mori jedva čeka da već jednom završi s tom vojnom kampanjom i da se vrati u svoje 
kraljevstvo koje neprestano uznemirava Nurudin. Otvarajući novo bojište na jugu umesto da ostane 
zamandaljen u Aleksandriji, kurdski general je zapravo zapretio beskonačnim produžavanjem sukoba. U 
gornjem Egiptu čak organizuje istinski ustanak protiv Šavera, dovodeći sijaset naoružanih seljaka da mu 
se pridruže. Kad mu se trupe dovoljno uvećaju, približava se Kairu i šalje Amoriju vešto sastavljeno 
pismo. Obojica ovde samo gubimo vreme, u suštini mu poručuje. Ako bi kralj izvoleo mirno razmotriti 
prilike, jasno bi uočio da je, isteravši me iz zemlje, jedino poslužio interesima Šavera. Amori se dao 
ubediti. Vrlo brzo je postignut dogovor: sa Aleksandrije je opsada dignuta, a Saladin napušta grad 
pozdravljen počasnom stražom. Avgusta 1167. dve vojske odlaze, kao i pre tri godine, svaka u svoju 
državu. Nurudin, zadovoljan što je povratio elitu svoje vojske, želi da više nikada ne bude uvučen u te 
jalove egipatske pustolovine. 

Pa ipak, već sledeće godine, kao nekakvom kobi, trka prema Nilu ponovo kreće. Odlazeći iz Kaira, 
Amori je smatrao korisnim da ostavi odred vitezova koji bi budno pazili na poštovanje savezničkog 
sporazuma. Jedan od njihovih najvažnijih zadataka sastojao se u nadgledanju gradskih kapija i zaštiti 
franačkih činovnika zaduženih da ubiru godišnji danak od sto hiljada dinara, koji je Šaver obećao plaćati 
Jerusalimskoj kraljevini. Tako težak namet, pridružen predugom prisustvu te strane sile, morao je 
izazavati negodovanje građana. 

Tako se javno mnjenje malo-pomalo mobilisalo protiv zavojevača. Posvuda se šapuće, pa čak i u 
halifinom najbližem okruženju, da bi savez sa Nurudinom bio manje zlo. Počinju kružiti poruke, bez 
Šaverovog znanja, između Kaira i Alepa. Zengijev sin, kome se uopšte ne žuri da se umeša, zasada samo 
posmatra reakcije jerusalimskoga kralja. 

Pošto više ne mogu zatvarati oči pred tim porastom neprijateljstva, franački vitezovi i činovnici koji 
žive u egipatskoj prestonici sve više su obuzeti strahom. Šalju poruke Amoriju da im pritekne u pomoć. 
Monarh najpre okleva. Mudrost mu nalaže da povuče svoj garnizon iz Kaira i da se zadovolji susedstvom 
jednog neutralnog i neofanzivnog Egipta. Ali ga njegova narav navodi na izgred. Ohrabren nedavnim 
dolaskom na Orijent velikog broja zapadnjačkih vitezova nestrpljivih da ,,smrve Saracene“, u oktobru 
1168. odlučuje, po četvrti put, da povede svoju vojsku u juriš na Egipat. 

Taj novi vojni pohod počinje ubijanjem koliko strašnim toliko i besmislenim. Zapadnjaci se naime 
dočepaju grada Bilbejsa, gde bez ikakvog razloga pokolju stanovništvo, muškarce, žene i decu, kako 
muslimane tako i hrišćane koptskoga obreda. Kao što će ispravno primetiti Ibn al Atir, da su se Franđi 
bolje poneli u Bilbejsu, mogli su uzeti Kairo bez po muke, jer gradski velikaši behu spremni predati ga. 
No kad videše ta silna krvoprolića, odlučiše odolevati do kraja. I zato, čim su se osvajači približili, 
Šaver naredi da se zapali stara čaršija. Dvadeset hiljada krčaga nafte proliveno je na dućane, kuće, palate 


i džamije. Žitelji su preseljeni u kairski novi grad, koji su utemeljili Fatimidi u X veku, a gde su 
uglavnom okupljene palate, upravne zgrade, kasarne i verski univerzitet Al Azhar. Požar divlja pedeset 
četiri dana. 

U međuvremenu, vezir je pokušao održavati vezu sa Amorijem ne bi li ga ubedio da odustane od svog 
ludog poduhvata. Nada se da će u tome uspeti bez ponovnog Širkuhovog uplitanja. Ali njegova stranka u 
Kairu slabi. Halifa Al Adid glavom i bradom preuzima inicijativu i šalje pismo Nurudinu moleći ga da 
pritekne u pomoć Egiptu. Da bi ganuo Zengijevog sina, fatimidski suveren je priložio u svojoj pošiljci 
uvojke: Ovo su, objašnjava mu, kose mojih žena. One te preklinju da ih dođeš iščupati iz nasilničkih 
kandži Franđa. 

Nurudinova reakcija na ovu teskobnu poruku poznata nam je zahvaljujući jednom naročito 
dragocenom svedočanstvu, koje je lično Saladinovo, a navodi ga Ibnal Atir: 


Kad stigoše vapaji Al Adidovi, Nurudin me pozove sebi pa mi izloži šta je i kako je. Potom mi reče: ,Idi svome stricu Širkuhu u Homs 
i poteraj ga da što brže dođe ovamo, jer ovaj posao ne trpi nikakva odlaganja.“ Krenuh iz Alepa, i na samo milju od grada sretoh strica 
koji je dolazio baš tim poslom. Nurudin mu onda naloži da se spremi za pokret u Egipat. 


Kurdski general tada traži od svog nećaka da ga prati, ali Saladin neće toga da se primi. 


Odgovorih da još nisam sasvim zaboravio patnje pretrpljene u Aleksandriji. Na to moj stric reče Nurudinu: „Jusuf mora po svaku cenu 
poći sa mnom!“ Elem, Nurudin ponovi svoje zapovedi. Zalud mu izlagah u kakvim sam se mukama nalazio, on mi dodeli novac i 
moradoh poći kao čovek koga vode u smrt. 


Ovoga puta neće biti sukobljavanja između Širkuha i Amorija. Zadivljen odlučnošću Kairana, radije 
spremnih da unište svoj grad nego da mu ga predaju, i uplašen da će ga sirijska vojska napasti s leđa, 
franački kralj se vraća u Palestinu 2. januara 1169. Šest dana kasnije, u Kairo stiže kurdski general koji je 
dočekan kao spasilac, kako u narodu tako i među fatimidskim odličnicima. Raduje mu se, izgleda, i sam 
Šaver. Ali time se niko ne da zavarati. Iako se u poslednjim nedeljama borio protiv Franđa, smatraju ga 
njihovim prijateljem i mora platiti. Stoga je već 18. januara namamljen u zasedu i zatvoren u čador, gde 
ga Saladin ubija sopstvenom rukom, uz pismeno odobrenje halife. Tog istog dana, Širkuh ga je zamenio u 
vezirstvu. Kada, odeven u vezenu svilu, dođe u rezidenciju svog prethodnika kako bi se ustoličio, tamo ne 
nalazi ni jastuka na koji bi seo. Sve je bilo opljačkano čim se pročula Šaverova smrt. 

Kurdskom je generalu valjalo poći još u tri vojna pohoda da bi postao istinski gospodar Egipta. Ali 
ga je sreća skupo stajala: 23. marta, dva meseca nakon svog trijumfa, opet se prejeo pa ga je najednom 
obuzela muka i užasan osećaj gušenja. Umro je koji trenutak kasnije. To je kraj jedne epopeje, ali i 
početak druge, čiji će odjek biti neuporedivo veći. 

Posle Širkuhove smrti, pričaće Ibn al Atir, Al Adidu savetnici predložiše da za novoga vezira izabere Jusufa zato što ovaj beše 

najmlađi, a činilo se i najneiskusniji i najslabiji od vojnih emira. 

I tako Saladina pozovu u vladarevu palatu gde primi naziv al malika an nasera, ,,pobedonosnoga 
kralja“, kao i prepoznatljiva vezirska odličja: beli turban navezen zlatom, haljinu sa tunikom postavljenu 
grimizom, mač optočen draguljima, riđastu kobilu sa sedlom i uzdama ukrašenim zlatom i biserjem, te 
mnoge druge dragocenosti. Po izlasku iz palate, kreće u velikoj povorci ka vezirskoj rezidenciji. 

Jusuf za samo nekoliko nedelja uspeva da se nametne. Prvo ukloni fatimidske činovnike čija mu se 
odanost činila sumnjivom, i zameni ih svojim bliskim ljudima, onda surovo uguši pobunu među 
egipatskim trupama, te konačno, oktobra 1169, odbije prilično jadnu franačku invaziju pod vođstvom 
Amorija, koji je peti i poslednji put stigao u Egipat sa nadom da će se dočepati luke Damijete u delti 
Nila. Manojlo Komnin, zabrinut što na čelu fatimidske države vidi Nurudinovog vojskovođu, pošalje 
Franđima podršku vizantijske flote. No sve je uzalud. Rumi nemaju dovoljno namirnica, a njihovi 
saveznici odbijaju da im dostave nove zalihe. Zato Saladin već nakon nekoliko nedelja može s njima 
započeti pregovore i bez po muke ih ubediti da okončaju taj tako traljavo zamišljen poduhvat. 


Elem, nije trebalo čekati kraj te 1169. da Jusuf bude neosporni gospodar Egipta. A u Jerusalimu, Mori 
sebi obećava da će se udružiti sa Širkuhovim nećakom protiv glavnog neprijatelja Franđa, Nurudina. Ako 
kraljev optimizam i može delovati preteranim, on nije bez osnova. Saladin se zapravo vrlo rano počinje 
pomalo udaljavati od svoga gospodara. Naravno, neprestano ga uverava u vernost i pokornost, ali 
Egiptom se ne može zbilja vladati iz Damaska ili Alepa. 

Odnosi između ta dva čoveka na koncu će postati izuzetno napeti. Uprkos čvrstini svoje vlasti u 
Kairu, Jusuf se ipak nikada neće neposredno suprotstaviti svome pretpostavljenom. I kad god ga Zengijev 
sin bude pozvao da se susretnu, on će to uvek izvrdavati, ali ne iz straha da će upasti u zamku, nego iz 
bojazni da će lično oslabiti ako se nađe u prisustvu svoga gospodara. 

Prva ozbiljna kriza izbija tokom leta 1171, kada Nurudin zahteva od mladog vezira da ukine 
fatimidski halifat. Kao musliman sunit, gospodar Sirije ne može prihvatiti duhovnu vlast jedne ,,jeretičke“ 
dinastije na teritoriji u svojoj nadležnosti. Stoga pošalje Saladinu više poruka u tom smislu, ali se ovaj o 
njih ogluši. Plaši se da time ne povredi osećanja naroda, dobrim delom šiita, i da ne udalji od sebe 
fatimidske odličnike. Naime, on vrlo dobro zna da svoju legitimnu vlast u Egiptu uživa kao vezir halife Al 
Adida, pa se boji da bi, svrgne li ga, izgubio službeno jemstvo te vlasti, i da bi u tom slučaju ponovo 
postao običan Nurudinov predstavnik. A u navaljivanju Zengijevog sina vidi, uostalom, mnogo više 
pokušaj političkog sputavanja nego neku versku revnost. U avgustu zahtevi sirijskog vladara za ukidanje 
šiitskog halifata prelaze u preteće naređenje. 

Priteran uza zid, Saladin već počinje da razmišlja kako će izaći na kraj sa neprijateljskim reakcijama 
stanovništva, te čak priprema javni proglas o svrgavanju halife. Ali još okleva da ga objavi. Al Adid, 
premda ima svega dvadeset godina, veoma je ozbiljno bolestan, a Saladin, koji se s njim sprijateljio, ne 
prihvata pomisao da izda njegovo poverenje. A onda najednom, u petak 10. septembra 1171, neki 
stanovnik Mosula, u poseti Kairu, upadne u jednu džamiju i popne se pre hodže na propovedaonicu, pa 
izrekne molitvu u ime abasidskog halife. Začudo, niko na to ne reaguje, ni tog trena, ni narednih dana. 
Nije li u pitanju kakav Nurudinov uhoda koga je ovaj poslao da Saladina dovede u nezgodan položaj? 
Moguće je. No ko je da je, posle tog izgreda vezir više ne može odlagati odluku, ma koliko bio obziran. 
Već sledećeg petka, izdato je naređenje da se u molitvama više ne smeju pominjati fatimidi. Al Adid je u 
to vreme na samrtnoj postelji, tek napola svestan, a Jusuf je svima strogo zabranio da mu prenesu tu vest. 
„Ako se oporavi“, rekao im je, „uvek će biti vremena da je sazna. Ako ne, pustite ga da umre na miru.“ Al 
Adid će se uistinu ugasiti nedugo potom, ne doznavši za tužan kraj svoje dinastije. 

Pad šiitskog halifata, nakon dva stoleća katkada slavne vladavine, smesta će pogoditi, kao što se 
moglo i očekivati, sektu asasina koja je, kao i u vreme Hasana as Sabaha, još čekala da se Fatimidi trgnu 
iz mrtvila i otvore novo zlatno doba šiitizma. Videvši kako se taj san zauvek raspršio, njegovi su 
sledbenici toliko izbezumljeni da njihov vođa u Siriji, Rašidudin Sinan ili ,,starac sa planine“, šalje 
poruku Amoriju u kojoj mu javlja da je spreman, sa svim svojim pristašama, da se preobrati u 
hrišćanstvo. Asasini tada poseduju više tvrđava i sela u središnjoj Siriji, u kojima uglavnom žive mirno. 
Već godinama kao da i ne pomišljaju na spektakularne podvige. Rašidudin, naravno, još raspolaže 
odredima savršeno uvežbanih ubica, kao i odanih imama, ali su mnogi adepti sekte postali čestiti seljaci, 
često primorani da plaćaju godišnji danak redu templara. 

Obećavajući da će se pokrstiti, ,,starac“ se između ostalog nada da će njegovi vernici biti oslobođeni 
tog danka što ga samo nekrst mora da plaća. A templari, koji ne uzimaju svoje finansijske interese olako, 
zabrinuto prate ta domunđavanja između Amorija i asasina. I čim se na vidiku pojavi sporazum, oni 
odluče da ga sruše. Jednoga dana 1173, kada se Rašidudinovi izaslanici vraćaju sa sastanka s kraljem, 
templari ih sačekaju u busiji i sve ih pobiju. Više se nikada neće pominjati preobraćenje asasina. 

Nezavisno od te epizode, ukidanje fatimidskog halifata ima jednu vrlo važnu ali isto toliko 
nepredvidivu posledicu: ono treba dati Saladinu političku dimenziju koju dotada nije imao. Nurudin, 
naravno, nije očekivao takav ishod. Odlazak halife, umesto da svede Jusufa na rang običnog predstavnika 


gospodara Sirije, čini od njega istinskog suverena Egipta i zakonitog čuvara basnoslovnog blaga što ga je 
nagomilala svrgnuta dinastija. Ubuduće će se odnosi između njih dvojice neprestano pogoršavati. 

Ubrzo nakon tih događaja, dok Saladin istočno od Jerusalima vodi smeo napad na franačku tvrđavu 
Šaubak, čija posada samo što nije kapitulirala, dojave mu da Nurudin na čelu svoje vojske dolazi da mu 
se pridruži želeći da učestvuje u tom poduhvatu. Ne časeći ni časa, Jusuf zapovedi svojim ljudima da 
dignu tabor i da se brzim maršom vrate u Kairo. Izgovara se u pismu poslatom Zengijevom sinu da su ga 
nemiri što su iznenada izbili u Egiptu primorali na ovaj nagli odlazak. 

Ali Nurudin se ne da zavarati. Optužujući Saladina za izdajstvo i pobunu protiv suverena, zaklinje se 
da će lično doći u zemlju Nila kako bi ponovo uzeo stvari u svoje ruke. Prilično zabrinut, mladi vezir 
sazove svoje bliske saradnike, među kojima i sopstvenoga oca Ajuba, i s njima se posavetuje o stavu koji 
bi valjalo zauzeti u slučaju da Nurudin svoju pretnju i ostvari. Dok neki emiri izražavaju spremnost da se 
dignu na oružje protiv Zengijevog sina, a i sam Saladin deli njihovo mišljenje, umeša se Ajub uzdrhtao od 
besa. Podviknuvši na Jusufa kao na kakvog derana, izjavi sledeće: „Ja sam ti otac, i ako te ovde iko voli i 
želi ti dobro, onda to nije niko drugi do ja. No znaj dobro, dođe li Nurudin ovamo, ništa me neće sprečiti 
da padnem ničice preda nj i poljubim mu tlo pod nogama. Naredi li mi da ti odrubim glavu ovom 
sabljom, to ću i učiniti. Jer ova je zemlja njegova. Napisaćeš mu ovako: *Saznao sam da nameravaš 
poslati vojsku na Egipat, ali za to nema potrebe; ova je zemlja tvoja, i dovoljno je da mi pošalješ paripa 
ili devu pa da ti dođem kao ponizan i pokoran čovek.“ 

Po okončanju sastanka, Ajub zaklinje svoga sina, ovoga puta u četiri oka: , Tako mi Alaha, kad bi ti 
Nurudin pokušao oteti i jedan jedini pedalj tvoje teritorije, borio bih se protiv njega do smrti. Pobogu, 
zašto otvoreno pokazuješ slavoljublje? Vreme je na tvojoj strani, pusti da proviđenje učini svoje!“ 
Ubeđen tim očinskim rečima, Jusuf šalje u Siriju poruku što mu je ovaj beše predložio, te Nurudin, 
umiren, u poslednjem trenutku odustaje od kaznene ekspedicije. No Saladin, poučen ovom uzbunom, šalje 
Turanšaha, jednoga od svoje braće, u Jemen, sa zadatkom da osvoji tu brdovitu zemlju na jugozapadu 
Arabije kako bi obezbedio sklonište Ajubovom rodu za slučaj da Zengijev sin ponovo naumi preuzeti 
vlast nad Egiptom. Jemen će doista biti zauzet bez većih poteškoća... i to ,,u ime kralja Nurudina“. 

U julu 1173, nepune dve godine nakon propalog randevua u Šaubaku, desio se sličan incident. Kada je 
Saladin pošao ratovati istočno od Jordana, Nurudin okupi svoje trupe i krene mu u susret. Ali vezir još 
jedanput, užasnut pomišlju da bi se mogao suočiti sa gospodarom, pohita natrag u Egipat tvrdeći da mu je 
otac na umoru. Ajub uistinu beše nedavno pao u komu nakon pada s konja. Nurudin, međutim, nije 
spreman da se zadovolji tom novom isprikom. Nakon Ajubove smrti, u avgustu, postaje svestan činjenice 
da u Kairu više nema ni jednog jedinog čoveka u koga se može potpuno pouzdati. Zato smatra kako je 
došao trenutak da uzme u svoje ruke egipatske poslove. 

Nurudin započe pripreme da osvoji Egipat i otme ga Salahedinu Jusufu, jer je zaključio da ovaj 
izbegava borbu protiv Franđa u strahu da se ne sretne s njim. Naš letopisac Ibn al Atir, koji u vreme tih 
zbivanja ima četrnaest godina, jasno se opredeljuje za Zengijevog sina. Jusufu je bilo milije imati na 
granicama Franđe nego za prvog suseda Nurudina. A ovaj pak pisaše u Mosul i drugamo tražeći da 
mu pošalju ratnike. No dok se spremao da s vojnicima krene na Egipat, Alah mu pošalje zapovest o 
kojoj se ne raspravlja. Naime, gospodar Sirije je najednom teško oboleo, dobivši, izgleda, vrlo jaku 
upalu grla. Njegovi lekari mu prepišu puštanje krvi, ali on to odbije rekavši: ,,Ne pušta se krv čoveku od 
šezdeset leta.“ Onda ga pokušaju lečiti na druge načine, ali ništa ne pomože. Dana 15. maja 1174, u 
Damasku je objavljena smrt Nurudina Mahmuda, svetoga kralja, mudžahida koji je ujedinio muslimansku 
Siriju i omogućio arapskom svetu da se pripremi za odlučujuću bitku protiv zavojevača. U svim 
džamijama se predveče okupila masa sveta da izrecituje nekoliko ajeta iz Kurana u njegovu pomen. 
Uprkos sukobu što ga je poslednjih godina imao sa Saladinom, ovaj će se drugi, s vremenom, pokazati 
mnogo više njegovim nastavljačem nego suparnikom. 

Ali neposredno posle sahrane ipak prevladava ogorčenost među pokojnikovim rođacima i 


saradnicima, koji se plaše da će Jusuf iskoristiti opštu pometnju da napadne Siriju. Zato izbegavaju, kako 
bi dobili na vremenu, da pošalju vest u Kairo. No Saladin, koji posvuda ima prijatelja, šalje u Damask 
putem goluba pismonoše suptilno sročenu poruku: Do nas je preko prokletog dušmanina doprla neka 
vest o gospodaru Nurudinu. Ako se to, ne dao dragi Alah, pokaže tačnim, treba pre svega sprečiti da se 
u srca useli nesloga i da bezumlje spopadne duhove, jer bi od toga samo dušmanin izvukao korist. 

No uprkos ovim pomirljivim rečima, neprijateljstvo rasplamsano Saladinovim usponom biće žestoko. 


X poglavlje 


SALADINOVE SUZE 


Predaleko si otišao, Jusufe, prešao si sve granice. Ti si samo sluga Nurudinov, a sada bi se hteo dokopati vlasti za sebe samoga? I 
nemoj se nipošto zanositi, jer mi koji smo te izvukli iz ništavila znaćemo te tamo i vratiti! 


Nekoliko godina kasnije, ovo upozorenje koje Saladinu behu poslali dostojanstvenici iz Alepa 
izgledaće apsurdno. Ali 1174, kada gospodar Kaira počinje da se uzdiže kao glavna figura arapskoga 
istoka, njegove zasluge još uvek nisu svima očigledne. U Nurudinovom okruženju, kako za njegovog 
života tako i posle smrti, Jusufovo ime se čak i ne izgovara. Kada o njemu govore, upotrebljavaju reči 
kao što je ,skorojević“, ,,nezahvalnik“, , izdajnik“ ili, najčešće, ,,drznik“. 

Drznik? Teško bi se moglo reći, jer se Saladin uglavnom čuvao takvog ponašanja; ali je zato bezmalo 
drska njegova sreća. 

I upravo njome ljuti svoje protivnike. Jer taj tridesetšestogodišnji kurdski oficir nikada nije bio 
ambiciozan čovek, a oni koji su pratili njegove početke znaju da bi se lako bio zadovoljio ulogom 
običnoga emira među tolikim drugim da ga sudbina nije gurnula, mimo njegove volje, na pročelje 
pozornice. 

Nerado je pošao i na Egipat, gde mu je uloga u osvajanju bila zanemariva; pa ipak, baš zbog te svoje 
neuglednosti se uzdigao na vrhunac moći. Nije se usudio da proglasi pad Fatimida, međutim, kada je bio 
prisiljen da donese odluku u tom smislu, zatekao se naslednikom najbogatije muslimanske dinastije. A 
kada je Nurudin odlučio da ga vrati tamo gde mu je mesto, Jusuf se nije morao čak ni odupreti: gospodar 
mu je iznenada preminuo, ostavivši kao jedinog naslednika jedanaestogodišnjeg dečaka As Saliha. 

Nepuna dva meseca kasnije, 11. jula 1174, otišao je i Amori, pokošen srdoboljom, i to dok je 
pripremao novu najezdu na Egipat uz podršku snažne sicilijanske flote. Jerusalimsko kraljevstvo je 
zaveštao svom sinu Balduinu IV mladiću od trinaest godina pogođenom najstrašnijim prokletstvom: 
gubom. Tako na celom Orijentu ostaje još samo jedan monarh koji bi mogao predstavljati prepreku 
neodoljivom Saladinovom usponu: to je Manojlo, car Ruma, koji zapravo sanja o tome da jednoga dana 
postane sizeren Sirije i želi osvojiti Egipat u saradnji sa Franđima. Ali će onda, kao da upotpuni taj niz, 
moćnu vizantijsku vojsku, koja je skoro petnaest godina paralizovala Nurudina, razbiti u septembru 1176. 
Kilič Arslan II, unuk onog prvog, u bici kod Miriokefaluma. Manojlo će umreti nedugo potom, osuđujući 
hrišćansko carstvo na istoku da potone u anarhiju. 

Može li se Saladinovim panegiričarima zameriti što su u tom sledu nepredviđenih događaja videli 
prst proviđenja? Sam Jusuf nikada nije pokušavao sebi pripisati zasluge za svoju sreću. Uvek je dobro 
pazio da zahvali prvo Bogu, a zatim ,,svom stricu Sirkuhu“ i ,,svom gospodaru Nurudinu“. Istina je da 
Saladinova veličina leži takođe i u njegovoj skromnosti. 


Jednoga dana kad Salahedin beše iznuren i kad htede malo prileći, dođe mu neki njegov mameluk i pruži mu hartiju na potpis: 
»Iscrpljen sam“, reče sultan, ,,dođi opet za sat vremena!“ Ali čovek navaljivaše. Gotovo da mu nalepi hartiju na lice rekavši: „Neka 
gospodar potpiše!" Sultan odgovori: ,,Ma nije mi divit pri ruci." Sedeo je na ulazu svog čadora, pa mameluk primeti da unutra ima i 
divit. ,Eno ga tamo, u dnu čadora“, dobaci on, što je značilo, ni manje ni više, zapovest Salahedinu da ode sam po divit. Sultan se 
okrenu, opazi divit i reče: „Alaha mi, istina je!“ Onda se ispruži unazad, osloni se na levu ruku, a desnom dohvati divit. Pa potpisa onu 
hartiju. 


Ta zgoda, koju nam je preneo Behaudin, Saladinov lični sekretar i biograf, izvanredno oslikava ono 
po čemu se taj vladar razlikovao od drugih monarha, kako svoje tako i svih epoha: umeće da čovek ostane 
ponizan sa poniznima čak i kad postane najmoćniji među moćnima. Letopisci se dakako prisećaju njegove 
hrabrosti, pravičnosti i ratničkoga žara, ali kroz njihove priče neprestano prosijava jedna mnogo 
dirljivija i ljudskija slika. 

Jednoga dana, pripoveda Behaudin, dok smo bili usred pohoda protiv Franđa, Salahedin sazva svoje bliske ljude. U ruci je držao 

pismo koje maločas beše pročitao, ali pre no što prozbori, najednom zarida. Videvši ga u takvome stanju, ni mi se ne mogasmo uzdržati 

od plača, premda nismo ni slutili o čemu je reč. Napokon on reče, gušeći se u suzama: ,,Takijedin, moj nećak, pogibe!“ Pa nastavi da 

lije vrele suze, a i mi za njim. Ja se malo povratih duhom pa mu rekoh: ,,Ne zaboravimo u kakav smo pohod krenuli, i zatražimo 

oproštaj od Alaha što smo se ovako rasplakali!“ Salahedin mi dade za pravo. „Tako je“, reče, „neka mi Alah oprosti, neka mi Alah 


oprosti!“ Ovo više puta ponovi pa dodade: „Niko ne sme doznati šta se ovde dogodilo!“ Zatim posla po ružinu vodicu da njome umije 
oči. 


No Saladinove suze ne teku samo zbog smrti njegovih najbližih. 


Jedanput, priseća se Behaudin, dok sam jahao pored sultana prema Franđima, do nas dođe vojni izvidnik s nekom ženom što jecaše 
udarajući se u prsa. „Izašla je iz tąbora Franđa“, objasni nam izvidnik, „i tražila je da vidi gospodara pa je dovedosmo.“ Salahedin 
naloži svome tumaču da je ispita. Ova reče: „Juče su mi u šator upali muslimanski lopovi i oteli moju devojčicu. Celu sam noć 
preplakala, a onda mi naše vođe rekoše: *Kralj muslimana je milostiv, pustićemo te da mu odeš i zatražiš svoju devojčicu.” I tako 
dođoh ovamo i sve svoje nade položih u te.“ Salahedina ovo toliko gane da mu suze navru na oči. Smesta pošalje svog čoveka na 
pijacu roblja da potraži devojčicu, i nepun sat kasnije konjanik stiže noseći dete na ramenima. Čim ih ugleda, mati se baci na zemlju i 
namaza lice peskom, a svi prisutni se rasplaču od uzbuđenja. A ona upre pogledom u nebesa pa stade kazivati nešto nerazumljivo. I 
tako joj vrate njenu devojčicu i otprate je do tabora Franđa. 


Oni koji su poznavali Saladina malo se zadržavaju na opisu njegovog izgleda - sultan beše sitnog i 
krhkog stasa, kratke i uredno podrezane brade. Radije pričaju o njegovom licu, o tom zamišljenom i 
pomalo setnom licu, koje bi najednom ozario neki umirujući osmeh što je u sagovorniku budio poverenje. 
Uvek je bio prijatan sa posetiocima, navaljivao je da ih zadrži na ručku, ukazivao im sve počasti, čak i 
nevernicima, udovoljavajući svim njihovim molbama. Nije podnosio da od njega bilo ko ode razočaran, 
što su neki bez ustezanja koristili. Jednoga dana, za vreme primirja sa Franđima, pred Saladinovim 
čadorom nenajavljen osvane ,,brins“, gospodar Antiohije, i zatraži od njega da mu vrati jednu oblast koju 
sultan beše osvojio pre četiri godine. I on mu je dade! 

Kao što vidimo, Saladinova je velikodušnost katkada graničila sa neodgovornošću. 


Njegovi rizničari, obelodanjuje Behaudin, povazdan su čuvali na skrovitome mestu izvesnu svotu novca kako bi doskočili svemu 
nepredviđenom, jer su dobro znali da bi gospodar tu pričuvu, kad bi samo doznao da postoji, smesta potrošio. Uprkos ovoj 
predostrožnosti, u državnoj je riznici nakon sultanove smrti ležala samo jedna šipka zlata iz Tira i četrdeset sedam srebrnih drahmi. 


Kada bi mu neki njegovi saradnici prebacili rasipnost, Saladin bi im odgovorio sa neusiljenim 
osmehom: „Ima ljudi za koje novac nema većeg značaja od peska.“ On, naime, iskreno prezire bogatstvo i 
raskoš, a kad mu dopadnu šaka basnoslovne palate fatimidskih halifa, u njih smešta svoje emire, dok on 
sam više voli obitavati u mnogo skromnijoj rezidenciji namenjenoj vezirima. 

Ovo je samo jedna od brojnih karakternih crta po kojima Saladin nalikuje Nurudinu. Njegovi će 
protivnici, uostalom, u njemu videti samo bledog imitatora bivšega gospodara. Međutim, on se doista ume 
pokazati u kontaktima sa drugima, a naročito sa svojim vojnicima, mnogo toplijim od svog prethodnika. I 
mada se doslovce pridržava svih verskih propisa, nema onu blagu sklonost ka verskoj zatucanosti koju je 
u izvesnim prilikama ispoljavao Zengijev sin. Moglo bi se reći da je Saladin, uglavnom, podjednako 
zahtevan prema sebi, a nešto manje prema drugima, ali će zato kažnjavati još nemilosrdnije od svog 
prethodnika one koji vređaju islam, bilo da se radi o ,,jereticima“ ili o nekim Franđima. 

Izuzmemo li te razlike njihovih ličnosti, Saladin ostaje pod snažnim uticajem, naročito na svojim 
počecima, zadivljujućega gorostasa Nurudina, te nastoji dokazati da mu je dostojan naslednik tako što 
neumorno teži istim ciljevima kao i on: ujedinjenju arapskog sveta, mobilizaciji muslimana, kako 


moralnoj, pomoću moćne propagandne mašine, tako i vojnoj, kako bi povratili okupirane zemlje i 
nadasve Jerusalim. 


x k k 


Već u leto 1174, dok emiri u Damasku, ujedinjeni oko mladog As Saliha, pokušavaju pronaći najbolji 
način da se odupru Saladinu, pomišljajući čak i na savezništvo sa Franđima, gospodar Kaira im šalje 
istinski izazovno pismo u kojem se bez oklevanja predstavlja, prećutivši svoj sukob sa Nurudinom, kao 
nastavljač dela svoga sizerena i verni čuvar njegove baštine. 


Ako naš neprežaljeni kralj, piše on, među svima vama beše odabrao čoveka tako dostojnog poverenja kao što sam ja, zar ne bi njemu 
bio pripisao Egipat, najvažniju od svojih provincija? Budite uvereni da bi Nurudin, da nije tako rano umro, baš mene zadužio da mu 
odgajam sina i nad njime bdim. A vidim da se vi ponašate kao da ste jedini koji treba da služe moga gospodara i njegova sina, ida me 
pokušavate iz toga isključiti. No ja ću uskoro doći. Izvršiću, častvujući spomen na svoga gospodara, dela što će ostaviti neizbrisiva 
traga, a svaki će od vas biti kažnjen zbog rđava vladanja. 


Ovde je teško prepoznati onog obzirnog čoveka iz prethodnih godina, kao da je odlazak gospodara u 
njemu oslobodio dugo obuzdavanu agresivnost. Istina je da su okolnosti izuzetne, jer ova poruka ima 
preciznu namenu: to je zapravo objava rata kojom Saladin započinje osvajanje muslimanske Sirije. Dok 
šalje ovo pismo, oktobra 1174, gospodar Kaira već je na putu za Damask na čelu sedam stotina konjanika. 
To je malo za opsedanje sirijske prestonice, ali Jusuf je svoj poduhvat dobro proračunao. Zastrašeni 
neuobičajeno osornim tonom poruke, As Salih i njegovi saradnici radije su se povukli u Alep. Prešavši 
bez prepreka teritoriju Franđa i krećući se putem koji bi se odsada mogao nazvati ,,Širkuhovom stazom“, 
Saladin krajem oktobra stiže pred Damask, gde ljudi povezani sa njegovom porodicom žure da mu otvore 
gradske kapije i srdačno ga dočekaju. 

Ohrabren tom pobedom koju je postigao bez ijednog udarca sabljom, on kreće dalje sa istim poletom. 
Ostavivši vojnu posadu Damaska pod zapovedništvom jednoga od svoje braće, zaputi se ka središnjoj 
Siriji gde se dokopa Homsa i Hame. Za tog munjevitog pohoda, kaže nam Ibn al Atir, Salahedin je tobože 
sve to činio u ime kralja As Saliha, sina Nurudinova. Govoraše da mu je cilj odbraniti zemlju od 
Franđa. Veran Zengijevoj dinastiji, istoričar iz Mosula je u najmanju ruku sumnjičav prema Saladinu, 
koga optužuje za dvoličnost. Delimično je u pravu. Jusuf, koji ne želi da u njemu vide uzurpatora, 
prikazuje se, naime, kao As Salihov zaštitnik. ,,U svakom slučaju“, veli, ,taj momčić ne može vladati 
sam. Treba mu staratelj, namesnik, a za tu ulogu nema boljega nego što sam ja.“ Stoga šalje As Salihu 
pismo za pismom kako bi ga uverio u svoju vernost, daje da se za njega mole u džamijama Kaira i 
Damaska, kuje novac s njegovim imenom. 

Mladi monarh je potpuno neosetljiv na te poteze. Kada u decembru 1174. Saladin stane opsedati i sam 
Alep, „da zaštiti kralja As Saliha od pogubnog uticaja njegovih savetnika“, Nurudinov sin sazove žitelje i 
održi im dirljiv govor: „Pogledajte tog nepravednog i nezahvalnog čoveka što mi želi oteti moju zemlju 
ne obazirući se ni na Alaha ni na ljude. Ja sam siroče i računam na vas da me odbranite u spomen na 
moga oca koji vas je toliko voleo.“ Duboko dirnuti, Alepljani odluče da do kraja odolevaju tom 
„Vverolomniku“. Na to Jusuf, koji nastoji da izbegne neposredan sukob sa As Salihom, podigne opsadu. 
Zauzvrat odluči sebe proglasiti „kraljem Egipta i Sirije“ da ne bi zavisio ni od kakvog sizerena. Letopisci 
će mu dodeljivati još i titulu sultana, ali se on sam njome nikada neće kititi. Saladin će se više no jednom 
vraćati pod bedeme Alepa, ali se nikada neće rešiti da ukrsti mač sa Nurudinovim sinom. 

Pokušavajući da uklone tu neprestanu pretnju, As Salihovi savetnici odluče da pribegnu uslugama 
asasina. Zato stupe u vezu sa Rašidudinom Sinanom, koji obeća da će ih osloboditi Jusufa. „Starac sa 
planine“ jedva čeka da sredi račune sa grobarom fatimidske dinastije. Prvi se atentat dogodio početkom 
1175: asasini su prodrli u Saladinov tabor, probili se sve do njegovog Čadora, gde ih je neki emir 
prepoznao i preprečio im put. Pri tom je teško ranjen, ali je dignuta uzbuna. Dotrčali su stražari i nakon 
ogorčene borbe posekli batinije. Ali igra je još nerešena. Dana 22. maja 1176, dok je Saladin bio na 


novom pohodu u oblasti Alepa, jedan mu je asasin provalio u čador i zadao mu udarac bodežom u glavu. 
Na svu sreću, sultan je od poslednjeg atentata bio stalno na oprezu pa je iz predostrožnosti imao pod 
turbanom žičanu kapicu. Sada se ubica ustremio na žrtvin vrat. No i tu je oštrica zaustavljena. Saladin je, 
naime, nosio dugačku tuniku od debelog sukna čiji je visoki okovratnik bio ojačan žičanom mrežicom. 
Onda je dotrčao neki vojni emir, jednom je rukom zgrabio bodež, a drugom udario batiniju koji se sruši. 
Saladin nije imao vremena ni da se pridigne kad je na njega skočio drugi ubica, a zatim treći. Ali već 
behu dojurili stražari i pobili napadače. Jusuf je iz čadora izašao unezveren, posrćući i čudom se čudeći 
što se opet izvukao bez ijedne ogrebotine. 

Čim se malo smirio, odlučio je da napadne asasine u njihovoj jazbini u srednjoj Siriji, gde je pod 
Sinanovom vlašću desetak tvrđava. Saladin dolazi da opsedne najstrašniju od njih, Masijaf, uzdignutu na 
vrhu strmoga brda. Ali ono što se dogodilo tog meseca avgusta 1176. u zemlji asasina ostaće bez sumnje 
zauvek tajna. Prva verzija, iz pera Ibn al Atira, kaže da je Sinan navodno poslao pismo Saladinovom 
ujaku, zaklinjući se da će njegovi ljudi pobiti sve članove vladarske porodice. Pretnja takve sekte, 
naročito posle dva pokušaja ubistva sultana, nije se mogla shvatiti olako. Zato valjda sultan nije imao kud 
nego da digne opsadu. 

Ali druga verzija tih događaja dolazi nam od samih asasina. Pohranjena je u jednome od retkih zapisa 
što su nadživeli sektu, neobičnoj priči koju potpisuje neki njen sledbenik zvani Abu Firas. Prema njemu 
se Sinan, koji nije bio u Masijafu kad je tvrđava opsednuta, navodno postavio sa dva pratioca na 
obližnjem bregu kako bi posmatrao odvijanje operacija, a Saladin je poslao svoje ljude da ga uhvate. 
Sinana je opkolila poveća četa, ali kad god bi vojnici pokušali da mu priđu, noge bi im se oduzele od 
neke tajanstvene sile. Vele da je tada ,,starac sa planine“ od njih zatražio da obaveste sultana kako bi se s 
njim želeo susresti u četiri oka, da su ovi, prestravljeni, otrčali ispričati svome gospodaru sve po redu, te 
da je Saladin, videvši da ovo ne sluti na dobro, naložio da mu posvuda oko čadora naspu kreč i pepeo 
kako bi se uočila svaka stopa, a čim je pao mrak, postavio je stražare naoružane zubljama da ga štite. A 
onda se najednom, usred noći, naglo probudio, opazivši u magnovenju nepoznatu priliku gde mu se 
iskrada iz čadora, za koju mu se učinilo da je glavom i bradom Sinan. Tajanstveni posetilac beše mu 
ostavio na postelji otrovanu pogaču i papirić na kome je pisalo: U našoj si moći. Na to je Saladin tobože 
kriknuo, stražari su mu pritrčali, no zaklinjali su se da ništa nisu videli. Već sutradan, Saladin je brže- 
bolje digao opsadu i galopom pohitao natrag u Damask. 

Ova priča je, nema sumnje, snažno romansirana, ali ostaje činjenica da je Saladin preko noći odlučio 
potpuno promeniti svoju politiku prema asasinima. Premda ne može da smisli jeretike, ma koje vere bili, 
nikada više neće pokušati da ugrozi teritoriju batinija. Naprotiv, otada će nastojati da ih pridobije, 
lišavajući tako svoje neprijatelje, kako muslimane tako i Franđe, dragocenog pomoćnika. Jer u toj bici za 
vlast nad Sirijom, sultan je rešen da sve adute stavi na svoju stranu. Istina, otkako se dočepao Damaska, 
on je u načelu dobitnik, ali sukobu nikad kraja. Svi ti ratovi koje treba voditi protiv franačkih država, 
protiv Alepa, protiv Mosula - kojim takođe upravlja Zengijev potomak - kao i protiv raznih drugih 
vladara Džezire i Male Azije, užasno ga iscrpljuju. Tim više što se mora redovno vraćati u Kairo da 
obeshrabri spletkaroše i urotnike. 

Nebo počinje da se bistri tek krajem 1181, kada As Salih iznenada umre, možda i otrovan, sa 
osamnaest godina života. Ibn al Atir potresno opisuje njegove poslednje trenutke: 

Kad mu se stanje pogorša, lekari mu preporučiše da popije malo vina. On im reče: „Neću to učiniti pre no što čujem mišljenje učitelja 

zakona.“ Na to njegovome uzglavlju priđe jedan od najglasovitijih ulema i objasni mu da vera dozvoljava korišćenje vina kao leka. As 

Salih upita: „A mislite li zaista da bi Alah, ako je već odlučio privesti moj život koncu, mogao promeniti mišljenje videvši me gde pijem 


vino?“ Veroučitelj mu morade odgovoriti odrečno. ,,Onda“, zaključi samrtnik, ,ne želim stupiti pred svoga stvoritelja sa zabranjenim 
pićem u stomaku." 


Godinu i po dana kasnije, 18. juna 1183, Saladin svečano ulazi u Alep. Odsada su Sirija i Egipat 
jedna jedina država, ne nominalno, kao u vreme Nurudina, ali zato stvarno, pod neospornom vlašću 


Ajubidskog suverena. Franđe, začudo, rađanje te moćne arapske države što ih svakog dana sve više steže 
ne navodi na zbijanje redova. Upravo suprotno. Dok jerusalimski kralj, strahovito unakažen gubom, tone u 
bespomoćnost, dva suparnička klana otimaju se za vlast. Prvi je sklon dogovoru sa Saladinom, a 
predvodi ga Rejmond, grof od Tripolija. Drugi okuplja ekstremiste, a u njihovo ime govori Renald od 
Šatijona, bivši knez Antiohije. 

Rejmond je tamnoput, orlovskoga nosa, tečno govori arapski i s pažnjom čita islamske tekstove, pa bi 
lako prošao za sirijskoga emira da njegova stasitost nije odavala zapadno poreklo. 


Nije bilo, veli nam Ibn al Atir, među Franđima toga doba hrabrijega ni mudrijega čoveka od gospodara Tripolija, Rejmonda Ibn 
Rejmonda as Sanžilija, potomka Sen Žila. No beše silno slavoljubiv i žarko želeše da postane kraljem. Neko vreme obavljaše 
regentstvo, ali mu ga ubrzo oduzeše. Ovo ga toliko rasrdi da napisa pismo Salahedinu, stade na njegovu stranu i zatraži od njega 
pomoć da postane kralj Franđa. Salahedin se tome obradova pa brže-bolje oslobodi izvestan broj vitezova iz Tripolija što behu 
zatočenici kod muslimana. 


Saladin budno, prati te nesuglasice. Kada se učini da u Jerusalimu „orijentalna“ struja pod 
Rejmondovim vođstvom pobeđuje, pokazuje se pomirljiv. Godine 1184, Balduin IV je ušao u poslednji 
stadijum gube. Noge su mu posve mlitave, a oči zgasle. Ali mu ne manjka ni hrabrosti ni zdravog razuma, 
te ukazuje poverenje grofu od Tripolija, koji se trudi da uspostavi dobrosusedske odnose sa Saladinom. 
Andaluzijski putnik Ibn Džubeir, koji te godine boravi u Damasku, vrlo se iznenadio videvši da uprkos 
ratu karavani s lakoćom idu iz Kaira u Damask i natrag preko teritorije Franđa. „Hrišćani“, ustanovio je 
on, „naplaćuju muslimanima putarinu koja se primenjuje bez zloupotreba. Hrišćanski pak trgovci plaćaju 
porez na svoju robu kad prolaze kroz muslimanske zemlje. Među njima vlada savršena sloga i poštuje se 
ravnopravnost. Ratnici se bave svojim ratom, a narod živi u miru.“ 

Saladinu ne samo da se nimalo ne žuri da okonča taj zajednički život nego čak pokazuje spremnost da 
ide i dalje na putu mira. Naime, u martu 1185. leprozni kralj umre sa dvadeset četiri godine, ostavivši 
presto svom nećaku Balduinu V, šestogodišnjem dečaku, a regentstvo grofu od Tripolija, koji je svestan 
da mu za učvršćenje vlasti treba vremena, pa hitno pošalje izaslanike u Damask da zatraže primirje. 
Saladin pak vrlo dobro zna da je sposoban izvojevati odlučujući boj sa Zapadnjacima, ali pristaje da 
sklopi primirje na četiri godine i time, dokazuje da ne želi sukob po svaku cenu. 

Ali kada kralj-dečak umre godinu dana kasnije, avgusta 1186, uloga regenta je pod znakom pitanja. 
Mati malog monarha, objašnjava Ibn al Atir, beše se zaljubila u nekog Franđa nedavno prispelog sa 
Zapada, izvesnoga Gija. Bila se za njega i udala, a kad joj dete preminu, ona stavi krunu na 
muževljevu glavu, dovede patrijarha, sveštenike, kaluđere, hospitalce, templare, barone, objavi im da 
je prenela vlast na Gija i natera ih da mu se zakunu na poslušnost. Rejmond to odbi i radije se 
sporazume sa Salahedinom. Taj Gi je kralj Gi de Luzinjan, lep čovek ali potpuno beznačajan i 
budalast, lišen svake političke ili vojne sposobnosti, uvek spreman da se složi s mišljenjem poslednjeg 
sagovornika. On je zapravo puka marioneta u rukama „jastrebova“, čiji je kolovođa „brins Arnat“, 
Renald od Šatijona. 

Nakon svoje kiparske pustolovine i globljenja po severnoj Siriji, ovaj je proveo petnaest godina u 
tamnicama Alepa pre nego što ga je 1175. pustio na slobodu Nurudinov sin. A zarobljeništvo mu je samo 
između Arapa i Franđa nego decenije ratova i pokolja. Po svome oslobođenju, nije se uspeo ponovo 
domoći Antiohije, u kojoj vlada njegov zet Boemond III. Stoga se nastanio u Jerusalimskom kraljevstvu, 
gde se požurio oženiti mladom udovicom koja mu je u miraz donela teritorije istočno od Jordana, a pre 
svega moćne tvrđave Kerak i Šaubak. Povezao se s templarima i mnogobrojnim novopridošlim 
vitezovima, te na jerusalimski dvor ima sve veći i veći uticaj, kojem još samo Rejmond neko vreme 
uspeva držati protivtežu. Politika koju nastoji da nametne u suštini je politika prve franačke invazije: 
neprestana borba protiv Arapa, bespoštedno pljačkanje i klanje, osvajanje novih teritorija. Za njega je 
svako pomirenje, svaki kompromis ravan izdaji. Ne pada mu na pamet da poštuje ikakvo primirje, niti da 


se drži svoje reči. ,,Šta uostalom vredi zakletva data nevernicima?" objašnjava cinično. 

Godine 1180, između Damaska i Jerusalima beše potpisan sporazum koji je jamčio slobodno kolanje 
ljudi i dobara u celoj regiji. Već posle nekoliko meseci, Renald je napao karavan bogatih arapskih 
trgovaca što je prelazio Sirijsku pustinju na putu ka Meki, i oteo mu svu robu. Saladin se požalio 
Balduinu IV, ali se ovaj nije usudio ukoriti svog vazala. U jesen 1182. dogodilo se nešto još strašnije: 
Arnat je odlučio da krene u pljačkaški pohod i na samu Meku. Ukrcao se u Ejlatu tada maloj arapskoj 
ribarskoj luci u Akabskom zalivu, a onda se ekspedicija, čiji vodilči behu neki gusari sa Crvenog mora, 
spustila niz obalu i napala Jambo, luku Medine, a zatim Rabih, nedaleko od Meke. Usput su Renaldovi 
ljudi potopili brod sa muslimanskim hodočasnicima što je plovio za Džedu. Svi behu zgranuti, objašnjava 
Ibn al Atir, jer žitelji tih krajeva nikada nisu videli ni jednog jedinog Franđa, ni trgovca ni ratnika. 
Opijeni uspehom, napadači se nisu žurili i natenane su nakrcali brodove plenom. I dok se sam Renald 
vratio na svoju zemlju, njegovi su ljudi još mesecima krstarili Crvenim morem. Saladinov brat Al Adel, 
koji je za njegovog odsustva upravljao Egiptom, naoružao je flotu i poslao je u poteru za pljačkašima, 
koji su na koncu pobijeni. Neke od njih su doveli u Meku kako bi im javno odrubili glave, što je bila 
primerna kazna, zaključuje mosulski istoričar, onima koji su pokušali oskrnaviti sveta mesta. Vesti o toj 
ludoriji behu, naravno, obišle ceo muslimanski svet, gde će Arnat otada predstavljati simbol nečeg 
najgnusnijeg kod franačkog dušmanina. 

Saladin im je odgovorio nekolikim udarima na Renaldovu teritoriju. Premda je bio užasno ljut, sultan 
je znao ostati velikodušan. Na primer, u novembru 1183, kad već beše postavio katapulte oko citadele 
Kerak i počeo bombardovati kamenim kockama, dobio je obavest od branilaca da se unutra upravo slavi 
kneževska svadba. Iako je mlada bila Renaldova snaha, Saladin Je tražio od opsađenika da mu označe 
krilo tvrđave u kojem će zanoćiti mladenci, pa je svojim ljudima naredio da ga poštede. 

Ali od takvih poteza, nažalost, nema nikakve vajde kod Arnata. Premda ga je mudri Rejmond na neko 
vreme neutralisao, ovaj opet može, od ustoličenja kralja Gija u septembru 1186, krojiti svoje zakone. 
Nekoliko nedelja kasnije, ne hajući za primirje koje je trebalo trajati još dve i po godine, knez se ostrvio 
poput neke ptice grabljivice na veliki karavan arapskih hodočasnika i trgovaca što se mirno kretao na 
putu za Meku. Naoružane ljude je pobio, a ostale odveo u zarobljeništvo u Kerak. Kad su se neki od njih 
odvažili da mu pomenu primirje, izazovno im je odbrusio: »Čik neka vas dođe osloboditi vaš Muhamed!“ 
A kada su te reči posle nekoliko sedmica preneli Saladinu, on se zakleo da će Arnata ubiti sopstvenim 
rukama. 

Međutim, u tom trenutku sultan se trudi da dobije na vremenu. Šalje Renaldu emisare da zatraže, u 
skladu sa dogovorom, oslobađanje zarobljenika i vraćanje njihove imovine. Pošto je knez odbio da ih 
primi, ovi pođu u Jerusalim, gde ih sasluša kralj Gi i prizna im da je zaprepašten postupcima svog vazala, 
ali da ne sme sa njim ulaziti u sukob. Izaslanici navaljuju: zar će taoci kneza Arnata i dalje trunuti u 
kazamatima Keraka uprkos svim sporazumima i svim zakletvama? Nesposobni Gi od svega pere ruke. 

Primirje je prekinut. Saladin, koji bi ga bio poštovao do isteka, nimalo se ne uznemiruje zbog obnove 
neprijateljstva. Hitno šalje glasnike emirima Egipta, Sirije, Džezire i drugih krajeva javljajući im kako su 
se Franđi izdajnički narugali svojim zavetima, te poziva saveznike i vazale da ujedine sve raspoložive 
snage i krenu u džihad protiv okupatora. Na hiljade konjanika i pešadinaca iz svih islamskih zemalja sliva 
se ka Damasku. Grad kao da se pretvorio u brod ukotvljen sred mora talasastih krila šatorčića od kamilje 
dlake, u koje se vojnici sklanjaju od sunca i kiše, ili prostranih i visokih vladarskih čadora od raskošno 
obojenih tkanina, ukrašenih kuranskim ajetima ili krasnopisanim pesmama. 

A dok se nastavlja ta mobilizacija, Franđi se sve više zaglibljuju u međusobne svađe. Pošto kralj Gi 
smatra kako je pravi trenutak da se otarasi svog rivala Rejmonda, koga optužuje za predusretljivost prema 
muslimanima, jerusalimska se vojska sprema da napadne Tiberijadu, gradić u Galileji koji pripada ženi 
grofa od Tripolija. Uzbunjen na vreme, ovaj hita da se sretne sa Saladinom i predlaže mu savez, što sultan 
smesta prihvata i šalje jedan odred svojih trupa da ojača posadu Tiberijade. Jerusalimska se vojska 


povlači. 

Dana 30. aprila 1187, dok arapski, turski i kurdski borci i dalje nadiru val za valom ka Damasku, 
Saladin šalje glasnika u Tiberijadu tražeći od Rejmonda da, u skladu s njihovim sporazumom, propusti 
njegovu izvidnicu u obilazak obale Galilejskog jezera. Grofu je to nezgodno, ali ne može odbiti. Jedino 
zahteva da muslimanski vojnici napuste njegovu teritoriju pre večeri i obećaju da neće nasrtati ni na 
podanike ni na njihovu imovinu. Da bi izbegao bilo kakav izgred, upozorava sva okolna mesta o prolasku 
muslimanskih četa i naređuje stanovnicima da ne izlaze iz kuća. 

Sutradan, u petak 1. maja ranom zorom, sedam hiljada konjanika pod zapovedništvom Saladinovog 
pomoćnika prolazi pod zidinama Tiberijade. Istog dana uveče, kad su se istim putem vraćali, strogo su 
poštovali grofove zahteve i nisu dirali ni sela ni utvrde, niti su otimali zlato i stoku, pa ipak, nisu mogli 
izbeći nevolju. Naime, veliki majstori templara i hospitalaca obojica su se, igrom slučaja, nalazili u 
obližnjoj tvrđavi kada Rejmondov glasnik beše došao da najavi sutrašnji prolazak muslimanskog odreda. 
Krv ovih kaluđera-ratnika na prečac je uzavrela. Za njih nema nikakvog pakta sa Saracenima! Skupivši na 
brzinu nekoliko stotina konjanika i pešadinaca, odlučili su da zaskoče muslimansku konjicu pored sela 
Safurije, severno od Nazareta. No Franđi su za nekoliko minuta bili desetkovani. Jedino je veliki majstor 
templara uspeo da umakne. 


Prestrašeni tim porazom, iznosi Ibn al Atir, Franđi poslaše Rejmondu svog patrijarha, svoje sveštenike i kaluđere, kao i mnoštvo 
vitezova, i gorko mu prebaciše savezništvo sa Salahedinom. Pa mu rekoše: ,,Jamačno si prešao na islam, inače ne bi mogao podneti to 
što se upravo zbilo. Ne bi dozvolio muslimanima da ti preko zemlje prelaze, da ubijaju templare i hospitalce te da se povuku odvodeći 
sužnje a da ti ni prstom ne mrdneš.“ I grofovi vlastiti vojnici, iz Tripolija i Tiberijade, uputiše mu iste zamerke, a patrijarh mu zapreti 
odlučenjem od crkve i poništenjem braka. Podvrgnut takvim pritiscima, Rejmond se uplaši. Izvini se i pokaja se. Oni mu oprostiše, 
pomiriše se s njim i zatražiše da stavi svoje čete na raspolaganje kralju te da učestvuje u bici protiv muslimana. Elem grof pođe s 
njima. Franđi onda udružiše svoje vojske, konjicu i pešadiju, nedaleko od Akre, pa se zaputiše, vukući korak, ka selu Safuriji. 


A u muslimanskom taboru, težak poraz tih vojničkih verskih redova, što izazivaju jednodušan strah i 
prezir, doživljava se kao nagoveštaj pobede. Odsada emiri i vojnici žure da ukrste mačeve sa Franđima. 
Onda Saladin, juna meseca, na pola puta između Damaska i Tiberijade okuplja sve svoje trupe: dvanaest 
hiljada konjanika pred njim defiluje, ne računajući pešadince i dobrovoljce. Iz visokog sedla svoga konja 
od megdana sultan je zaurlao dnevnu zapovest što ubrzo odjekuje hiljadama usplamtelih glasova: 
„Pobeda nad dušmaninom Alaha!“ 

Za svoj glavni štab, Saladin je mirno analizirao situaciju: „Prilika koja nam se sada pruža sigurno se 
više nikada neće ukazati. Po mome mišljenju, muslimani se moraju suprotstaviti svim nevernicima u bici 
između dve nasuprotno postrojene vojske. Valja nam odlučno krenuti u džihad pre no što nam se trupe ne 
rasture.“ Svestan da se sezona boja završava na jesen, sultan zapravo ne želi da mu se njegovi vazali i 
saveznici vrate kućama pre nego što uspe izvojevati odlučujuću pobedu. Ali Franđi su izuzetno oprezni 
ratnici. Kad vide tako grupisane muslimanske snage, neće li pokušati da izbegnu bitku? 

Saladin stoga odluči da im postavi zamku, svejednako moleći Boga da u nju upadnu. Krene prema 
Tiberijadi, zauzme grad u jednom jedinom danu, naredi da se u njemu potpali mnoštvo požara i postavi 
opsadu pred citadelom u kojoj obitava grofica, Rejmondova supruga, sa šačicom branilaca. Muslimanska 
vojska je savršeno sposobna da slomi njihov otpor, ali sultan svoje ljude zadržava. Treba lagano 
pojačavati pritisak, stvoriti utisak da pripremamo konačni napad, a onda čekati na reakcije. 


Kad Franđi saznadoše da je Salahedin zauzeo i zapalio Tiberijadu, pripoveda Ibn al Atir, okupiše se na većanje. Neki predložiše da 
krenu na muslimane kako bi ih potukli i sprečili da se dokopaju citadele. Utom se umeša Rejmond: „Tiberijada meni pripada“, reče im, 
„a moja je vlastita žena pod opsadom. Ali spreman sam prihvatiti da citadela padne i da mi žena bude zarobljena ako se Saladinov 
napad na tome zaustavi. Jer, tako mi Boga, videh u životu mnoge muslimanske vojske, no nijedna ne beše ni toliko brojna ni toliko 
moćna kao ova kojom Saladin danas raspolaže. Zato nemojmo s njom odmeravati snage. A Tiberijadu uvek možemo preoteti, kasnije, i 
platiti otkup da oslobodimo naše ljude." Na to mu knez Arnat, gospodar Keraka, odvrati: ,,Pokušavaš nas uplašiti tako nam opisujući 
snagu muslimana, zato što ih voliš i milije ti je njihovo prijateljstvo od našega, inače ne bi izgovorio takve reči. A na to što veliš da su 
brojni, počuj moj odgovor: oganj se ne da potresti gomilom drveta koje treba sagoreti.“ Grof onda reče: ,Ja sam jedan od vas, učiniću 
kako vi budete hteli, boriću se na vašoj strani, ali videćete šta će se dogoditi." 


Još jedanput, kod Zapadnjaka behu prevladali razlozi najvećih ekstremista. 

Odsada je sve spremno za bitku. Saladinova se vojska razvila u jednoj plodnoj ravnici, prekrivenoj 
voćkama. Iza nje se širi slatka voda Tiberijadskog jezera, kroz koje prolazi reka Jordan, dok se malo 
dalje, ka severoistoku, ističu veličanstveni obrisi Golanske visoravni. U blizini muslimanskog tabora 
uzdiže se dvoglavo brdo zvano ,,Hatinski rogovi“, po imenu sela što mu se nalazi na boku. 

A 3. jula, franačka vojska sa otprilike dvanaest hiljada ljudi konačno se pokreće. Put koji treba da 
pređe između Safurije i Tiberijade nije dug, najviše četiri sata hoda po nekom prijatnom vremenu. Leti je, 
međutim, to parče palestinske zemlje potpuno sprženo. Nema ni izvora ni bunara, a rečice u to doba 
presuše. Ali u ranu zoru na polasku iz Safurije, Franđi čvrsto veruju da će već po podne ugasiti žeđ na 
obali jezera. Saladin je pak do u tančine razradio zamku. Celog celcatog dana njegovi konjanici izmiruju 
neprijatelja neprestanim napadima, što spreda, što s leđa, što s bokova, zasipajući ga oblacima strela. 
Tako Zapadnjacima nanose nešto gubitaka, ali ih pre svega primoravaju da uspore kretanje. 

Malo pre smiraja dana, Franđi stižu do uzvisine s koje mogu osmotriti čitav predeo. Tačno pod 
njihovim nogama prostire se seoce Hatin s malobrojnim kućama boje zemlje, dok sasvim u dnu doline 
svetlucaju vode jezera Tiberijade. A mnogo bliže, u zelenoj ravnici što se pruža duž reke, Saladinova 
vojska. Ko se želi napiti vode, mora tražiti dozvolu od sultana! 

Saladin se zadovoljno smeška. Zna da su Franđi iscrpljeni, da umiru od žeđi, da nemaju više ni snage 
ni vremena da se pre mraka nekako probiju do jezera, te da su osuđeni ostati sve do jutra bez kapi vode. 
Hoće li se uopšte moći boriti pod takvim uslovima? Te noći, Saladin će provoditi vreme čas u molitvi 
čas u većanjima sa svojim emirima. Iako je više njih zadužio da zađu neprijatelju iza leđa i da mu preseku 
svaku odstupnicu, proverava je li svaki dobro utvrdio svoj pložaj i ponavlja svoje direktive. 

Sutradan, 4. jula 1187. još u praskozorje, Franđi, u potpunom okruženju i obnevideli od žeđi, 
očajnički pokušavaju sići sa brega i domoći se jezera. Njihovi pešadinci, koji su mnogo teže nego 
konjanici podneli jučerašnji iscrpljujući marš, trče nasumice, noseći svoje bojne sekire i topuze kao teško 
breme, i razbijaju se val za valom o čvrst bedem sablji i kopalja. Preživeli su u neredu potisnuti ka bregu, 
gde se mešaju sa konjanicima, već sigurni u svoj poraz. Nijedna odbrambena linija ne može se održati. Pa 
ipak, i dalje se bore sa hrabrošću očajnika. Rejmond, na čelu šačice svojih najbližih ljudi, pokušava da 
se probije kroz muslimanske redove. Saladinovi zapovednici, koji su ga prepoznali, omogućavaju mu da 
pobegne. On će dalje jahati sve do Tripolija. 


Nakon grofova odlaska, Franđi samo što se ne predadoše, priča Ibn al Atir. Muslimani behu zapalili šipražje, i vetar nosaše dim 
vitezovima u oči. Pod navalom žeđi, plamenih jezika, dima, letnje žege i borbene vatre, Franđi stadoše posve posustajati. No rekoše 
sebi da smrti mogu izmaći samo ako joj se suprotstave. Stoga povedoše tako žestoke napade da muslimani umalo ne popustiše. 
Međutim, pri svakom napadu Franđi trpljahu gubitke te im se broj smanjivaše. Muslimani se dočepaše pravoga krsta. To beše, za 
Franđe, najteži udarac, jer je po njihovoj tvrdnji baš na njemu Mesija, mir neka je s njim, bio razapet. 


Prema islamu, Hrist je bio razapet samo prividno, jer je Bog suviše voleo Marijinog sina da bi 
dozvolio njegovo podvrgavanje tako užasnim mukama. 

Uprkos tom gubitku, poslednji preživeli među Franđima, skoro sto pedeset njihovih najboljih 
vitezova, nastavljaju se hrabro boriti, pa se povlače na jednu uzvišicu, iznad sela Hatin, da podignu 
šatore i organizuju otpor. Ali muslimani ih pritišću sa svih strana te jedino kraljev šator ostaje uspravan. 
Nastavak bitke ispričao je Saladinov rođeni sin, Al Malik al Afdal, kome je tada sedamnaest godina. 


Bejah, veli on, pored svoga oca u bici kod Hatina, prvoj u kojoj učestvovah. Kada se kralj Franđa nađe na brežuljku, on krenu sa 
svojim ljudima u divlji napad koji odbaci naše čete do mesta gde se nalazio moj otac. Tada ga pogledah. Beše tužan, namrgođen, i 
nervozno se potezao za bradu. Onda pojaha napred i kriknu: ,,Šejtan ne sme pobediti!“ Na to muslimani iznova pojurišaše na brežuljak. 
Kad videh Franđe gde uzmiču pred navalom naših četa, uzviknuh od radosti: ,Ala smo ih potukli!" No Franđi nasrnuše svom silinom, 
te se naši ponovo nađoše pored moga oca. On ih i ovoga puta potera u napad, pa oni opet prisiliše neprijatelja da se povuče ka 
brežuljku. Ja nanovo povikah: ,,A1la smo ih potukli!" Ali otac se okrenu ka meni i reče mi: ,Ućuti! Nećemo ih potući sve dok onaj 
šator gore ne padne!" Pre nego što stiže i završiti tu rečenicu, kraljev šator se sruši. Sultan onda sjaha s konja, pade ničice na zemlju i 
zahvali Alahu plačući od radosti. 


Usred toga klicanja od radosti Saladin ustade, uzjaha vranca i uputi se ka svom čadoru. Dovedoše mu 
važne zarobljenike, a pre svih kralja Gija i kneza Arnata. Pisac Imadudin al Esfahani, sultanov savetnik, 
prisustvuje tom prizoru. 


Salahedin, pripoveda on, pozva kralja da sedne pored njega, a kada uđe i Arnat, smesti ga do kralja i podseti ga na njegova zlodela: 
„Koliko si se puta zakleo pa pogazio svoje zakletve, koliko si puta potpisao sporazume koje nisi poštovao!" Arnat mu odgovori preko 
tumača: „Svi su se kraljevi oduvek tako ponašali. Nisam učinio ništa više od toga.“ Za to vreme, Gi je dahtao od žeđi, klatio glavom 
kao da je pijan, a lice mu je odavalo ogroman strah. Salahedin mu uputi umirujuće reči, pa zatraži od svojih hladne vode i ponudi mu je. 
Kralj se napi, a zatim dade ostatak Arnatu, te i ovaj ugasi žeđ. Na to sultan reče Giju: „Nisi tražio moju dozvolu pre no što si mu dao 
da pije. Zbog toga mu se ne moram smilovati.“ 


Naime, prema arapskoj tradiciji, onaj ko ponudi zatvoreniku da pije ili jede mora mu poštedeti život, 
ali Saladinu se taj zavet očigledno ne mili kad je u pitanju čovek koga se zakleo ubiti sopstvenim rukama. 
Imadudin nastavlja: 


Izgovorivši te reči, sultan izađe, uzjaha konja, pa ode, puštajući zarobljenike da se krčkaju u sopstvenom strahu. Proprati prolazak 
svoje vojske, a zatim se vrati do čadora. Tamo naloži da mu privedu Arnata, priđe mu isukane sablje, pa mu je zari između vrata i 
plećke. Kad Arnat pade na zemlju, odrubiše mu glavu, zatim truplo odvukoše za noge pred kralja, koji pak uzdrhta. Videvši ga tako 
potresenog, sultan mu reče umirujućim glasom: „Ovaj je čovek ubijen samo zbog svojih zločinstava i izdajništva." 


Kralj i većina zarobljenika doista će biti pošteđeni, ali templare i hospitalce snaći će sudbina 
Renalda Šatijonskog. 

Saladin je još pre isteka tog nezaboravnog dana okupio svoje glavne emire i čestitao im pobedu što je 
povratila, kako je rekao, čast kojoj su se zavojevači predugo izrugivali. Sada Franđi, ocenio je, više 
nemaju vojske, pa to treba bez ikakvog odlaganja iskoristiti da povratimo svoje zemlje koje su oni 
nepravedno zauzeli. Elem već sutradan, u nedelju, nasrne na citadelu Tiberijade, u kojoj je Rejmondova 
supruga svesna da joj otpor više ničemu ne služi. Zato se preda Saladinu koji, naravno, pusti branioce da 
odu sa svom svojom imovinom a da ih niko nije ni pipnuo. 

Sledećeg utorka pobednička vojska krene na luku Akru, koja se preda bez otpora. Taj grad je 
poslednjih godina stekao veliki privredni značaj, zato što se upravo preko njega odvija sva trgovina sa 
Zapadom. Sultan pokuša nagovoriti brojne italijanske trgovce da ostanu, obećavajući da će im pružiti svu 
potrebnu zaštitu. Ali oni više vole da odu u susednu luku Tir. Saladin se tome ne opire, premda mu je žao. 
Čak im dozvoljava da prenesu sva svoja bogatstva i nudi im pratnju da ih štiti od razbojnika. 

Smatrajući nepotrebnim da i sam putuje na čelu jedne tako silne vojske, sultan zadužuje svoje emire 
da pokore razna utvrđena mesta u Palestini. Jedna za drugom, franačke ispostave u Galileji i Samariji se 
predaju, za nekoliko sati ili za nekoliko dana. To naročito važi za Nablus, Haifu i Nazaret, čiji žitelji 
listom odlaze ka Tiru ili Jerusalimu. Do jedine ozbiljne čarke dolazi u Jafi, gde vojska pristigla iz Egipta, 
pod zapovedništvom Al Adela, Saladinovog brata, nailazi na žestok otpor. Kad je na koncu osvoji, Al 
Adel sve stanovništvo proda u roblje. Ibn al Atir priča kako je i sam kupio na pijaci u Alepu jednu mladu 
franačku zatočenicu dovedenu iz Jafe. 


Imala je detence od godinu dana. Jedanput, dok ga je nosila u naručju, ono joj ispade i ogreba se po licu. Na to ona brižnu u plač. 
Pokušah je utešiti rekavši da to nije teška ozleda i da ne treba plakati zbog takve sitnice. Ona mi odgovori: „Ne plačem ja zbog toga, 
već zbog nesreće što se na nas obrušila. Imala sam šestoro braće i svi izgiboše; a što se mog muža i mojih sestara tiče, ne znam šta je 
bilo s njima.“ Od svih Franđa sa obalskog pojasa, navodi arapski istoričar, jedino su ljudi iz Jafe doživeli takvu sudbinu. 


U stvari, oslobađanje je svuda prošlo glatko. Posle kratkog boravka u Akri, Saladin kreće ka severu. 
Prolazi ispred Tira, ali odlučuje da se ne zadržava pod njegovim moćnim bedemima, te započinje 
trijumfalni marš duž obale. I tako 29. jula, nakon sedamdeset sedam godina okupacije, bez ikakvog otpora 
pada Saida, a za njom, u nekoliko dana razmaka, Bejrut i Zbejl. Muslimanske trupe odsada su sasvim 
blizu grofoviji Tripolija., ali se Saladin, uveren da se više nema čega plašiti s te strane, vraća ka jugu i 
ponovo se zaustavlja pred Tirom, pitajući se treba li ga opsedati. 


Nakon kraćega kolebanja, veli nam Behaudin, sultan od toga odustade. Čete mu se behu malo raštrkale kojekuda, ljudi mu behu 
umorni od preduga pohoda, a Tir je bio isuviše dobro branjen jer su se u njega sjatili svi Franđi iz priobalja. Stoga radije pođe na 
Askalon, koji je bilo lakše zauzeti. 


Doći će dan kada će Saladin gorko zažaliti zbog te odluke. Međutim, zasada se trijumfalni marš 
nastavlja. Askalon kapitulira 4. septembra, a za njim i Gaza, koja pripada templarima. U isto vreme, 
Saladin hitno šalje nekoliko vojnih emira u područje Jerusalima, gde se ovi dočepaju više mesta, među 
kojima i Vitlejema. Otada sultan ima još samo jednu želju: da kruniše svoj pobednički pohod, kao i svoju 
karijeru, oslobađanjem Svetoga grada. 

Hoće li moći, poput halife Omara, da uđe u to duboko bogoštovano mesto bez razaranja i prolivanja 
krvi? Šalje poruku stanovnicima Jerusalima pozivajući ih da započnu pregovore o budućnosti grada. 
Delegacija uglednika dolazi na susret s njim u Askalon. Predlog osvajača je razuman: predaće mu grad 
bez borbe, žitelji koji to žele moći će da odu sa svom svojom imovinom, hrišćanska sveta mesta biće 
poštovana, a oni koji ubuduće budu hteli da dolaze na hodočašće neće imati nikavih smetnji. Međutim, na 
veliko sultanovo iznenađenje, Franđi odgovaraju isto onako nadmeno kao kad su bili moćni. Oni da 
napuste Jerusalim, grad u kome je umro Isus? Ne dolazi u obzir! Grad je njihov i braniče ga do kraja. 

Tada Saladin, zaklinjući se da će Jerusalim zauzeti samo mačem, naredi svojim trupama rasutim na 
sve četiri strane Sirije da se okupe oko Svetoga grada. Svi emiri dojure. Koji to musliman ne bi poželeo 
da Sudnjega dana može reći svome Stvoritelju: borio sam se za Jerusalim! Ili još bolje: umro sam kao 
mučenik za jerusalim! Saladin, kome neki astrolog beše jednog dana prorekao da će izgubiti oko uđe li u 
Sveti grad, na to mu je odgovorio: ,,Spreman sam izgubiti i oba oka da ga se dočepam!“ 

U opsednutom gradu za odbranu se postarao Balijan od Ibelina, gospodar Ramale, vlastelin koji je 
među Franđima imao, prema Ibn al Atiru, položaj gotovo jednak kraljevome. Uspeo je napustiti Hatin u 
poslednji trenutak pre poraza svojih saboraca, a zatim se sklonio u Tir. Pošto mu se žena nalazila u 
Jerusalimu, minulog je leta od Saladina tražio dozvolu da je ode po nju, obećavši pri tom da neće poneti 
oružje i da će u Svetom gradu provesti samo jednu noć. Međutim, kad je stigao tamo, stadoše ga 
preklinjati da ostane, jer niko drugi nije imao dovoljno autoriteta da upravlja odbranom. Na šta se 
Balijan, koji kao častan čovek nije mogao prihvatiti da brani jerusalim i svoj narod po cenu kršenja 
dogovora sa sultanom, obratio samome Saladinu pitajući ga šta mu je činiti, a sultan ga je, onako 
velikodušan, razrešio njegovog zaveta. Ako mu dužnost nalaže da ostane u Svetom gradu i da uzme oružje 
u ruke, neka to i učini! A pošto Balijan, prezauzet organizovanjem odbrane Jerusalima, više nije mogao 
skloniti ženu na sigurno, sam mu je sultan obezbedio pratnju koja će je sprovesti u Tir! 

Saladin nikada ništa nije odbijao čoveku od časti, makar mu on bio i najljući neprijatelj. Istina, u 
ovom slučaju rizik je bio neznatan. Uprkos svome junaštvu, Balijan ne može ozbiljno ugroziti 
muslimansku vojsku. Premda su bedemi čvrsti a franačko stanovništvo duboko privrženo svojoj 
prestonici, odbrambene snage im se svode na šačicu vitezova i nekoliko stotina građana bez ikakvog 
ratničkog iskustva. Sem toga, istočni hrišćani, pravoslavci i jakoviti što žive u Jerusalimu vrlo su 
naklonjeni Saladinu, naročito njihovo sveštenstvo koje su latinski prelati neprestano ismejavali, a jedan 
od glavnih sultanovih savetnika je pravoslavni sveštenik po imenu Jusuf Batit. Upravo je on zadužen za 
održavanje veza sa Franđima, kao i sa istočnim hrišćanskim zajednicama. Uoči početka opsade, 
pravoslavno sveštenstvo je obećalo Batitu da će otvoriti gradske kapije budu li se Zapadnjaci predugo 
tvrdoglavili. 

U stvari, otpor Franđa biće hrabar ali kratak, i bez iluzija. Opkoljavanje Jerusalima počinje 20. 
septembra. Šest dana kasnije, Saladin, koji je postavio svoj tabor na Maslinovoj gori, traži od svojih 
trupa da pojačaju pritisak i pripreme se za konačan napad. A 29. septembra opkopari uspevaju da otvore 
jednu brešu na severnom bedemu, vrlo blizu mesta na kojem Zapadnjaci behu izvršili proboj jula 1099. 
Uvidevši da nastavak borbe ne služi ničemu, Balijan zatraži slobodan prolaz i pojavi se pred sultanom. 


Sultan se pokaže neumoljiv. Nije li stanovnicima ponudio, mnogo pre početka bitke, najbolje uslove 
predaje? Sada više nije vreme za pregovore, jer se zakleo da će grad zauzeti mačem kao što behu učinili i 
Franđi! A svoje zakletve može biti razrešen na jedan jedini način: da mu Jerusalim otvori kapije i da mu 
se potpuno preda, bez ikakvih uslova. 


Balijan nastojale iskamčiti barem obećanje da će izvući živu glavu, iznosi Ibn al Atir, no Salahedin ne htede ništa obećati. Onda ga 
pokuša malo smekšati, no uzaman. Najzad mu se obrati sledećim rečima: „O, sultane, seti se da je u ovome gradu tušta i tma ljudi 
kojima samo Bog znade broja. Oklevaju nastaviti boj, jer se nadaju da ćeš im poštedeti život kao što si tolikim drugima poštedeo, zato 
što vole život i preziru smrt. No vidimo li da nam smrt ne gine, onda ćemo, tako mi Boga, pobiti svoje žene i decu pa zapaliti sve što 
imamo, i nećemo vam za plen ostaviti nijednoga dinara, nijedne drahme, ni jednog jedinog čoveka niti žene da ih u roblje odvedete. 
Potom ćemo uništiti Svetu stenu, džamiju Al Aksa i mnoga druga svetilišta, pa pobiti onih pet hiljada muslimanskih zarobljenika što ih 
držimo, te istrebiti sve konje i marvu. Na kraju ćemo izaći napolje i boriti se protiv vas kao što se čovek za goli život bori. I niko od nas 
neće umreti pre no što ubije nekoliko vaših." 


Saladina te pretnje nisu nimalo potresle, ali ga je dirnuo žar ovog sagovornika. Kako ne bi izgledalo 
da se prebrzo smekšao, on se okrenu ka svojim savetnicima i upita ih ne bi li se nekako mogao razrešiti 
zakletve da će grad zauzeti mačem, samo da spreči uništenje svetih mesta islama. Njihov je odgovor 
potvrdan, međutim, znajući nepopravljivu velikodušnost svoga gospodara, navaljuju na njega da uzme od 
Franđa, pre nego što ih pusti da odu, izvesnu novčanu naknadu, jer je dugi vojni pohod potpuno ispraznio 
državne blagajne. Nevernici su, objašnjavaju savetnici, zapravo zarobljenici. Da bi se oslobodili, svako 
mora platiti otkup: deset dinara za muškarce, pet za žene i jedan za decu. Balijan to u načelu prihvata, ali 
se dalje zalaže za siromašne koji, veli on, ne mogu skupiti tolike pare. Ne bi li se njih sedam hiljada 
moglo osloboditi za trideset hiljada dinara? Zahtev je još jedanput prihvaćen, na bes rizničara. Vrlo 
zadovoljan, Balijan naredi svojim ljudima da polože oružje. 

A u petak 2. oktobra 1187, ili 27. redžepa 583. godine po hidžri, baš na dan kada muslimani slave 
čudesno noćno putovanje svog Poslanika u Jerusalim, Saladin svečano ulazi u Sveti grad. Njegovi emiri i 
vojnici imaju stroga naređenja: nijednog hrišćanina, bio on franački ili istočni; ne smeju ni pipnuti. I 
doista, neće biti ni pokolja ni pljačke. Samo je nekoliko fanatika tražilo rušenje crkve Svetoga groba "kao 
odmazdu za franačke otimačine, ali ih Saladin dozove pameti. Uz to još i pojača stražu na mestima 
bogoštovanja i objavi da i sami Franđi mogu dolaziti na hodočašće kad god požele. Razume se, skinut je 
franački krst postavljen na Kupolu na steni, a džamija Al Aksa, koja je bila pretvorena u crkvu, ponovo 
postaje muslimanska bogomolja, nakon što su joj zidove poškropili ružinom vodicom. 

I dok Saladin, okružen oblakom pratilaca, ide od svetilišta do svetilišta plačući, moleći se i 
klanjajući, većina Franđa i dalje je u gradu. Bogati pre odlaska gledaju kako će što bolje prodati svoje 
kuće, trgovinu ili nameštaj, a kupci su mahom pravoslavni jakovitski hrišćani koji ostaju tu gde jesu. 
Druga će dobra kasnije biti prodata jevrejskim porodicama koje će Saladin naseliti u Svetom gradu. 

Balijan se pak trudi da prikupi novac neophodan za otkup najsiromašnijih. Sama po sebi, otkupnina 
nije preteška. Za velikaše obično iznosi od nekoliko desetina hiljada dinara do sto hiljada, pa i više. Ali 
za sirotinju, dvadesetak dinara po porodici predstavlja njihov jednogodišnji ili dvogodišnji prihod. Stoga 
se na hiljade nevoljnika sjatilo pred gradske kapije ne bi li isprosili koji novčić. Al Adel, osetljiv poput 
svoga brata, moli Saladina za dopuštenje da oslobodi bez otkupa hiljadu siromaha. Doznavši to, franački 
patrijarh traži isto za još sedam stotina, a Balijan za pet stotina. I svi su oslobođeni. Zatim sultan, na 
sopstvenu inicijativu, obznani mogućnost besplatnog odlaska za starije osobe, kao i puštanje zarobljenih 
očeva porodice. Što se pak tiče franačkih udovica i siročadi, nije mu dovoljno da ih oslobodi svih 
plaćanja, nego ih još i daruje pre nego što ih pusti da odu. 

Saladinovi rizničari očajavaju. Ako se već oslobađa siromašniji svet bez nadoknade, onda barem 
treba povećati otkupninu za bogataše! Srdžba tih čestitih činovnika dostiže vrhunac kad jerusalimski 
patrijarh izađe iz grada sa povorkom kola nakrcanih zlatom, ćilimima i najraznovrsnijim dragocenostima. 
Time je zgranut i Imadudin al Esfahani, kao što sam kaže. 


Rekoh sultanu: ,,Taj patrijarh odnese bogatstva što ne vrede manje od dvesta hiljada dinara. Dozvolili smo im da ponesu svoj imetak, 
ali ne i crkvena i manastirska blaga. Ne treba im i to ostaviti!" No Salahedin odvrati: , Moramo se doslovce pridržavati dogovora koje 
smo potpisali, tako niko neće moći optužiti pravoverne da su izneverili pogodbe. Hrišćani će, baš naprotiv, na sve strane pronositi vesti 
o dobročinstvima kojima smo ih obasuli.“ 


Elem, patrijarh će platiti deset dinara, kao i ostali, pa će čak uživati i pratnju kako ga na putu do Tira 
niko ne bi uznemiravao. 

Ako je Saladin osvojio Jerusalim, to nije učinio da bi zgrnuo zlato, a još manje da bi se osvetio. Pre 
svega je želeo, objašnjava on, da izvrši dužnost prema svome Bogu i veri. Njegova pobeda je u tome što 
je oslobodio Sveti grad osvajačkog jarma, i to bez prolivanja krvi, bez uništavanja, bez mržnje. Njegova 
sreća je u tome što je mogao klanjati na tim mestima na kojima se, da njega nije bilo, nijedan musliman ne 
bi mogao moliti. U petak 9. oktobra, nedelju dana posle pobede, upriličena je zvanična ceremonija u 
džamiji Al Aksa. Mnogi su se imami otimali za čast da izgovore propoved u tim trenucima što će se 
večno pamtiti. Konačno je sultanov izbor pao na kadiju iz Damaska, Muhjudina Ibn al Zakija, naslednika 
Abu Saada al Haravija, koji se popeo na propovedaonicu odeven u skupocenu crnu odoru. Glas mu je 
jasan i snažan, ali mu lako podrhtavanje odaje uzbuđenje: „Slava Alahu koji je islamu podario takvu 
pobedu i koji je ovaj grad vratio u okrilje vere nakon stoletnoga prokletstva! Čast ovoj vojsci koju je On 
izabrao da dovrši oslobođenje! I pozdrav tebi, Salahedine Jusufe, sine Ajubov, koji si povratio ovom 
narodu dostojanstvo što mu beše pogaženo!“ 


PETI DEO 


ODGODA (1187-1244) 


Kada gospodar Egipta odluči predati Jerusalim Franđima, strahovita bura zgražavanja uzdrma 
sve islamske zemlje. 


Sibt Ibn Al DŽAUZI, arapski letopisac (1186-1256) 


XI poglavlje 


NEMOGUĆI SUSRET 


lako su Saladina odmah posle oslobođenja Jerusalima slavili kao heroja, ništa ga manje nisu 
kritikovali. Bliski ljudi prijateljski, a protivnici sve oštrije i oštrije. 

Salahedin, veli Ibn al Atir, nikada ne pokazivaše nikakve čvrstine u svojim odlukama. Kada bi opsedao neki grad i odbrana mu neko 

vreme odolevala, zamorio bi se i digao opsadu. A monarh nikad ne sme tako postupati, čak ni ako je miljenik sudbine. Često je bolje 


izgubiti i ostati čvrst nego uspeti i zatim rasuti plodove svoga uspeha. Ništa ne oslikava vernije tu istinu do Salahedinovog ponašanja 
prema Tiru. Isključivo je njegova krivica što su muslimani pretrpeli neuspeh pred tom utvrdom. 


lako ne ispoljava sistematsku netrpeljivost prema Saladinu, istoričar iz Mosula, veran Zengijevoj 
dinastiji, uvek piše uzdržano o sultanu. Nakon Hatina i nakon Jerusalima, Ibn al Atir se pridružuje opštem 
veselju arapskog sveta. Što ga ne sprečava da obelodani, bez imalo ustručavanja, pogreške tog heroja. 
Kada je reč o Tiru, zamerke koje istoričar uočava savršeno su opravdane. 


Kad god bi se dokopao neke franačke varoši ili neke tvrđave, kao što je Akra, Askalon ili Jerusalim, Salahedin bi dozvolio 
neprijateljskim vitezovima i vojnicima da se isele u Tir, tako da taj grad na koncu beše postao istinski neosvojiv. Onda Franđi iz 
primorja stadoše slati poruke braći preko mora, a ovi obećaše da će im priteći u pomoć. Ne bi li se moglo reći da se sam Salahedin na 
neki način postarao za odbranu Tira od svoje vlastite vojske? 


Sigurno ne možemo sultanu zameriti velikodušnost sa kojom je postupao prema pobeđenima. Njegovo 
gnušanje prema nepotrebnom prolivanju krvi, strogo poštovanje preuzetih obaveza, dirljiva plemenitost 
svih njegovih poteza, vrede u očima istorije barem onoliko koliko i njegove pobede. Neosporno je, 
međutim, da je počinio jednu tešku političku i vojnu grešku. Kad se dočepao Jerusalima, znao je da time 
izaziva Zapad koji neće sedeti skrštenih ruku. Dozvoliti, u takvim okolnostima, desetinama hiljada Franđa 
da se povuku u Tir, najmoćnije utvrđeno mesto na obali, značilo je pokloniti im idealan mostobran za 
novu invaziju. Ovo je još pogubnije zato što su vitezovi, u odsustvu kralja Gija koji je još u 
zarobljeništvu, pronašli naročito upornog vođu u čoveku koga arapski letopisci zovu ,,Al Markiš“, a reč 
je o markizu Konradu de Monferatu, novom pridošlici sa Zapada. 

Premda je svestan opasnosti, Saladin je potcenjuje. Već u novembru 1187, nekoliko nedelja posle 
osvojenja Svetoga grada, on započinje opsadu Tira. Ali vodi je bez velike odlučnosti. Drevni feničanski 
grad može biti osvojen samo uz veliku pomoć egipatske flote. Saladin to zna. Pa ipak, pojavio se pred 
bedemima sa svega deset brodova, od kojih su branioci brzo spalili čak pet, u jednom neustrašivom 
prepadu. Drugi su pobegli u pravcu Bejruta. Lišena mornarice, muslimanska vojska može napadati Tir još 
samo preko uzane strmene obale što razdvaja grad od mora. U takvim uslovima, opsada može potrajati 
mesecima. 

Tim pre što su Franđi, koje je Al Markiš uspešno mobilisao, po svoj prilici spremni da se bore do 
poslednjeg daha. Većina emira, iznurena tim beskonačnim ratom, savetuje Saladinu da odustane. Sultan je 
još i mogao, sa nešto zlata, ubediti neke od njih da ostanu uz njega. Ali vojnici su zimi skupi, a državna je 
blagajna prazna. Pa i sam je umoran. Stoga raspušta polovinu svojih trupa, a zatim diže opsadu i kreće ka 
severu, gde može osloboditi mnoge gradove i tvrđave bez velikog napora. 

Za muslimansku vojsku ponovo nastupa trijumfalan marš: Latakija, Tartus, Bahras, Safed, Kaubak... 


lista osvajanja je poduga. Mnogo je lakše nabrojati sve što na Orijentu još ostaje Franđima: Tir, Tripoli, 
Antiohija i njena luka, kao i tri osamljene tvrđave. Međutim, u Saladinovom okruženju, oni najoštroumniji 
se ne zavaravaju. Čemu to gomilanje pobeda ako nam ništa ne jamči da one mogu sprečiti novu invaziju? 
Sultan pak zadržava nepokolebljiv mir. ,Ako preko mora stignu Franđi, doživeće istu sudbinu kao ovi 
ovde!“, uzviknuo je kad se pred Latakijom pojavila sicilijanska flota. Štaviše, u julu 1188. bez oklevanja 
je pustio Gija, mada mu je prethodno izvukao svečanu zakletvu da više nikada neće dići oružje na 
muslimane. 

Taj će ga poslednji dar skupo koštati. U avgustu 1189. franački kralj je pogazio datu reč i započeo 
opsadu luke Akre. Snage kojima raspolaže prilično su skromne, ali odsada svakodnevno stižu brodovi 
istovarajući na obalu, val za valom, zapadnjačke ratnike. 


Posle pada Jerusalima, pripoveda Ibn al Atir, Franđi se odenuše u crno i krenuše preko mora da potraže pomoć i spas po raznim 
krajevima, a nadasve u Velikom Rimu. Kako bi nahuškali ljude na osvetu, nošahu crtež sa likom Mesije, mir neka je na njega, sveg 
oblivenog krvlju, dok ga Arapin zasipa udarcima. I govorahu: „Gledajte! Ovo je Mesija, a ovo je Muhamed, muslimanski prorok, koji 
ga na smrt izubija!“ Potreseni time, Franđi bi se okupili, računajući i žene, a oni što ne bi mogli doći platili bi troškove drugima koji će 
se boriti umesto njih. Jedan mi je neprijateljski zarobljenik pričao da je sin jedinac i da mu je mati prodala i rođenu kuću kako bi ga 
opremila. Franđi imahu tako snažne verske i duševne pobude da behu spremni savladati svakojake teškoće ne bi li stigli do cilja. 


I tako već u prvim danima septembra Gijevim trupama stiže pojačanje za pojačanjem. Onda počinje 
bitka za Akru, jedna od najdužih i najmučnijih u svim franačkim ratovima. Akra je izgrađena na 
poluostrvu u obliku dužeg nosa: na jugu luka, na zapadu more, na severu i na istoku dva snažna bedema 
pod pravim uglom. Grad je dvostruko opasan. A oko zidina, koje čvrsto brani muslimanska posada, 
Franđi prave sve deblji i deblji kružni luk, ali moraju računati na Saladinovu vojsku za leđima. U prvo 
vreme, ovaj je pokušao uhvatiti neprijatelja u klešta nadajući se da će ga desetkovati. Ali ubrzo postaje 
svestan da neće s njima lako izaći na kraj. Jer ako muslimanska vojska i niže pobedu za pobedom, Franđi 
smesta nadoknade svoje gubitke. Svaki im bogovetni dan donosi iz Tira ili preko mora novu zalihu 
boraca. 

U oktobru 1189, dok besni bitka za Akru, Saladin primi poruku iz Alepa da se ,,kralj Almana“, car 
Fridrih Barbarosa, bliži Carigradu na putu za Siriju, sa svojih dvesta do dvesta šezdeset hiljada ljudi. 
Sultana to strašno zabrine, kaže nam njegov verni Behaudin, koji je tada uz njega. Videvši da prilike 
ne mogu biti teže, on oceni nužnim da pozove sve muslimane na džihad i da obavesti halifu o razvoju 
događaja. Stoga me zaduži da obiđem gospodare Sindžara, Džezire, Mosula, Irbila, i nagovorim ih da i 
sami dođu sa svojim vojnicima i pridruže se džihadu. Potom sam morao otići do Bagdada i podstaći 
vladara pravovernih da i on nešto preduzme. Tako i učinih. Pokušavajući halifu izvući iz mrtvila, 
Saladin mu navodi u pismu da je papa koji stoluje u Rimu naložio franačkim narodima da krenu na 
Jerusalim. U isto vreme, sultan šalje poruke vladarima Magreba i muslimanske Španije pozivajući ih da 
priteknu u pomoć svojoj braći kao što su Franđi sa Zapada učinili onima sa Istoka. U čitavom arapskom 
svetu, oduševljenje izazvano oslobađanjem zaposednute zemlje ustupilo je mesto strahu. Šapuće se da će 
osveta Franđa biti strašna, da će doći do novoga krvoprolića, da će Sveti grad ponovo ponovo biti 
izgubljen, da će osvajačima u ruke pasti i Sirija i Egipat. Međutim, još jedanput se slučaj ili proviđenje 
uplete u korist Saladina. 

Nakon što je trijumfalno prešao Malu Aziju, nemački car stiže u proleće 1190. pred Koniju, 
prestonicu naslednika Kiliča Arslana, na brzinu razvali njene kapije pa pošalje emisare u Antiohiju da 
najave njegov dolazak. Jermeni na jugu Anadolije se uzbune. Njihovo sveštenstvo hitno uputi glasonošu 
Saladinu preklinjući ga da ih zaštiti od te nove franačke najezde. No sultanova pomoć neće biti potrebna. 
Dana 10. jula, u vreme najveće žege, Fridrih Barbarosa se kupa u nekoj rečici u podnožju brda Taurus, 
kad odjednom, bez sumnje usled srčanog napada, udavi se u nekom plićaku, navodi Ibn al Atir, gde voda 
dopire jedva do bedara. Vojska mu se onda rasu, i tako Alah poštede muslimane zloće Nemaca, koji su, 
među Franđima, osobito brojan i žilav soj. 


Dakle, nemačka je opasnost pravim čudom otklonjena, ali je prethodno mesecima kočila Saladina 
sprečavajući ga da povede odlučujuću bitku protiv opsadnika Akre. Otada je situacija.oko palestinske 
luke okamenjena. Premda je sultan dobio dovoljno pojačanja da se zaštiti od protivnapada, Franđe više 
ne može isterati. Malo-pomalo, uspostavlja se izvesni modus vivendi. Između dve čarke, vitezovi i emiri 
pozivaju jedni druge na gozbe i mirno skupa ćaskaju, a katkada se razonode i zajedničkim igrama, kako 
nam pripoveda Behaudin. 


Jednoga dana, ljudi iz oba tabora, iznureni od boja, odluče upriličiti borbu između dece. Iz grada izađu dva dečaka da odmere megdan 
sa dva mlada nevernika. U borbenome žaru, jedan od muslimaskih dečaka skoči na svog takmaca, obori ga na leđa i dohvati za 
grkljan. Videvši da bi ga mogao i ubiti, Franđi pritrče i kažu mu: ,Stani! Postao je tvoj zarobljenik i zbiljski, a mi ćemo ti ga otkupiti.“ 
Ovaj im na to uzme dva dinara i pusti takmaca. 


Uprkos toj vašarskoj atmosferi, situacija među zaraćenima nije naročito vedra. Mnogo je mrtvih i 
ranjenih, haraju epidemije, a zimi je otežano snabdevanje. Saladina posebno brine stanje vojne posade u 
Akri. Kako sa Zapada pristižu brodovi, tako pomorska blokada postaje sve stroža. U dva navrata jedna 
egipatska flota, sa više desetina lađa, uspeva da prokrči put do luke, ali gubici su teški, pa se sultan 
uskoro mora poslužiti ratnom varkom kako bi opskrbio opsađenike namirnicama. U julu 1190. u Bejrutu je 
dao naoružati ogroman brod krcat žita, sira, luka i ovaca. 


Na brod se ukrca skupina muslimana, priča Behaudin. Odenu se kao Franđi, obriju brade, na katarke povešaju krstove, a na vidno 
mesto palube nameste svinje. Onda priđu gradu i mirno zađu među dušmanske brodove. Ovi ih zaustave rekavši im: ,,Vidimo da 
plovite ka Akri!“ Tobože se čudeći, naši upitaju: ,Pa zar niste zauzeli grad?" A Franđi, uvereni da zaista imaju posla sa svojom 
braćom, odgovore: ,,Ne, još ga nismo zauzeli.“ ,Dobro“, odvrate naši, ,onda ćemo pristati pored tabora, no za nama je i drugi brod. 
Treba ga hitno upozoriti na opasnost da ne krene prema gradu." Bejrućani, naime, behu samo u dolasku opazili da za njima nailazi neki 
franački brod. Dušmanski mornari smesta mu zaplove u susret, dok naši razapnu sva jedra i zaplove ka Akrinoj luci, gde behu 
dočekani radosnim klicanjem jer je gradom vladala nestašica. 


Takvim lukavstvima ipak se ne može pribegavati prečesto. Ako Saladinova vojska ne uspe da olabavi 
mengele, Akra će se na kraju predati. Kako prolaze meseci, šanse za muslimansku pobedu, za novi Hatin, 
izgledaju sve bleđe i bleđe. A plima zapadnjačkih boraca ne samo što ne opada nego neprestano nadolazi: 
tako se u aprilu 1191. nadomak Akre iskrca sa svojim trupama kralj Francuske Filip Avgust, a početkom 
juna za njim osvane i Ričard Lavljeg Srca. 


Taj kralj Engleske, Malek al Inkitar, veli nam Behaudin, bio je hrabar i snažan čovek, te neustrašiv u boju. Iako po rangu niži od 
francuskoga kralja, beše bogatiji i glasovitiji kao ratnik. Na putu se bio zaustavio pred Kiprom pa ga se i dokopao, a kad se pojavio 
pred Akrom, u pratnji dvadest pet galija nakrcanih ljudima i ratnom opremom, Franđi stanu klicati, paleći goleme vatre radosnice u 
slavu njegova dolaska. Što se muslimana tiče, taj im događaj ispuni srca bojazni i zebnjom. 


Sa svoje trideset tri godine, riđokosi div što nosi englesku krunu oličenje je ratobornog i 
lakomislenog viteza, čiji plemeniti ideali slabo skrivaju preteranu surovost i potpuno odsustvo skrupula. 
Ali dok nijedan Zapadnjak nije neosetljiv na njegov šarm i neospornu harizmu, sam Ričard je opčinjen 
Saladinom. Čim je stigao, traži da se sretne s njim. Uputivši glasonošu Al Adelu, moli ga da mu upriliči 
sastanak sa svojim bratom. Sultan mu na to odgovori ne oklevajući ni trena: „Kraljevi se sastaju tek po 
zaključenju nekog sporazuma, jer nije prikladno ratovati kad se već ljudi upoznaju i pogoste za istom 
trpezom“, no ipak ovlasti brata da se sretne sa Ričardom, pod uslovom da i jedan i drugi budu okruženi 
svojim vojnicima. Kontakti se, dakle, nastavljaju, ali bez velikih rezultata. U stvari, objašnjava 
Behaudin, Franđima je pre svega bila namera, kad su nam poslali glasonoše, da upoznaju naše jake i 
slabe strane. I mi smo, kad smo ih primili, imali potpuno isti cilj. Ako je Ričard i najiskrenije želeo 
upoznati osvajača Jerusalima, sigurno nije došao na Orijent da pregovara. 

A dok traje ta razmena, engleski kralj žurno priprema konačni napad na Akru. Potpuno odsečen od 
sveta, grad gladuje. Do njega još mogu dospeti samo retki vrhunski plivači, izlažući život opasnosti. 
Behaudin pripoveda pustolovinu jednoga od tih komandosa. 


običavaj roniti noću ispod dušmanskih brodova pa izroniti na drugoj strani gde su ga čekali opsađenici. Uglavnom bi nosio, zakačene 
za pojas, pare i poruke namenjene vojnoj posadi. Jedne noći, kad beše zaronio s tri kese sa po tri hiljade dinara te više pisama, opazili 
su ga i ubili. Vrlo smo brzo doznali da se dogodila nesreća jer bi nas Isa redovno obaveštavao o svom dolasku puštajući iz grada 
goluba u našem pravcu. Te noći, međutim, ne dobismo nikakvoga znaka. Koji dan kasnije, žitelji Akre koji su se zatekli blizu vode, 
ugledaše telo nasukano na obalu. Kad mu priđoše, prepoznaše Isu plivača, koji je još uvek imao oko pojasa zlatnike i pisma dobro 
zapečaćena voskom. Je li iko ikada video da neki čovek svoj zadatak čak i u smrti ispuni, i to tako verno kao da je živ? 


Ali za Akru nije dovoljno junaštvo pojedinih arapskih boraca. Položaj njene vojne posade postaje 
kritičan. Početkom leta 1191. pozivi u pomoć opsađenika pretvorili su se u krike očajanja: „Mi smo na 
izmaku snaga i nemamo drugog izbora do predaje. Ako do sutra ne učinite ništa za nas, zatražićemo da 
nam poštede život i predaćemo grad.“ Saladin pada u depresiju. Pošto je već izgubio i najmanju nadu da 
će sačuvati opsednuti grad, lije vrele suze. Njegovi najbliži se uplaše za zdravlje svoga vođe, a lekari mu 
prepišu napitke za smirenje. On zatraži od telala da izviču po celom taboru kako će se krenuti u masovni 
napad radi probijanja obruča oko Akre. No emiri se s njim ne slažu. ,,Zašto“, odvrate mu, „bespotrebno 
izlagati opasnosti celu muslimansku vojsku?" Franđi su sada toliko brojni i tako čvrsto ukopani da bi 
svaki napad bio čisto samoubistvo. 

Na dan 11. jula 1191, posle dvogodišnje opsade, na bedemima Akre najednom su iskrsli krstaški 
barjaci. 

Franđi vrisnuše od silne radosti, dok u našem taboru svi behu preneraženi. Vojnici su plakali i jadikovali. Što se sultana tiče, bio je 


poput majke koja je upravo izgubila čedo. Otiđoh do njega i učinih sve što mogu ne bi li ga utešio. Rekoh mu da sada mora misliti na 
budućnost Jerusalima i primorskih gradova, te se pobrinuti o sudbini muslimana zarobljenih u Akri. 


Savlađujući svoju muku, Saladin šalje glasnika Ričardu da s njim utanači uslove za oslobađanje 
zatočenika. Ali Englezu se žuri. Čvrsto rešen da iskoristi svoj uspeh za pokretanje široke ofanzive, nema 
vremena da se bavi zarobljenima, baš kao ni sultan pre četiri godine, kada su mu franački gradovi padali 
u ruke jedan za drugim. Jedina je razlika u tome što je Saladin zarobljenike puštao, ne želeći se njima 
opterećivati. Ričard pak više voli da ih sve pobije. Dve hiljade sedam stotina vojnika iz posade Akre 
dovedeno je pred gradske zidine, a sa njima skoro tri stotine žena i dece iz njihovih porodica. Povezani 
su konopcima u jednu jedinu masu mesa, a onda su prepušteni franačkim borcima koji su se na njih 
ostrvili sabljama, kopljima pa čak i kamenicama, sve dok i poslednji vapaj nije zamukao. 

Nakon što je taj problem rešio tako ekspeditivno, Ričard na čelu svojih trupa odlazi iz Akre. Kreće ka 
jugu, duž obale, a njegova ga flota izbliza prati, dok Saladin ide paralelnim putem u unutrašnjosti. Između 
dve vojske dolazi do brojnih sukoba, ali nijedan nije odlučujući. Sultan sada zna da ne može sprečiti 
osvajače u preuzimanju kontrole nad palestinskom obalom, a još manje može uništiti njihovu vojsku. 
Stoga mu se ambicija ograničava na to da ih zadrži i da im prepreči, šta košta da košta, put ka Jerusalimu, 
čiji bi gubitak bio strašan udarac za islam. On oseća da je nastupio najmračniji trenutak njegove karijere. 
Premda je duboko pogođen, ipak se trudi da održi moral svojih trupa i svojih najbližih. Pred ovima 
poslednjima priznaje daje pretpeo težak poraz, međutim, objasnio im je, on i njegov narod na ovoj su 
zemlji gde kane i ostati, dok franački kraljevi samo učestvuju u pohodu kojem će pre ili kasnije doći kraj. 
Nije li francuski kralj u avgustu napustio Palestinu, nakon samo stotinu dana što ih je proveo na Orijentu? 
I nije li ovaj iz Engleske često ponavljao kako mu se žuri da se vrati u svoje daleko kraljevstvo? 

Ričard pak otvara sve više diplomatskih puteva. U septembru 1191, pošto su njegove trupe postigle 
neke uspehe, naročito u priobalnoj dolini Arsuf, severno od Jafe, navaljuje na Al Adela da na brzinu 
sklope sporazum. 


I naši i vaši izginuše, kaže mu u jednoj poruci, zemlja je u ruševinama i ovo nam se potpuno istrglo iz ruku, svima nama. Ne misliš li 
da je svega dosta? Za nas su samo tri stvari sporne: Jerusalim, istinski krst i teritorija. 


Kad je reč o Jerusalimu, to je naše svetilište i nikada nećemo pristati da ga se odreknemo, makar se borili i do poslednjeg čoveka. U 


pogledu teritorije, hteli bismo da nam bude vraćeno sve što je zapadno od Jordana. Što se tiče krsta, on za vas predstavlja samo 
komad drveta, dok je za nas njegova vrednost neprocenjiva. Neka nam ga sultan dadne, pa da okončamo ovu iscrpljujuću borbu. 


Al Adel ovo smesta prenese bratu, koji se posavetuje sa glavnim saradnicima pa izdiktira odgovor: 


Sveti grad je naš koliko i vaš; nama je čak i važniji, jer je upravo ka njemu naš Prorok krenuo na svoje čudesno noćno putovanje, i u 
njemu će se naša zajednica ujediniti na dan strašnoga suda. Prema tome, uopšte ne dolazi u obzir da ga napustimo. Na to muslimani 
nikada ne bi pristali. Što se tiče teritorije, oduvek je bila naša, a vi ste je zauzeli tek privremeno. Uspeli ste je zaposesti samo zbog 
slabosti muslimana koji su tada na njoj živeli, no sve dok bude rata nećemo vas pustiti da uživate u svojim posedima. A što se tiče 
krsta, on predstavlja veliki adut u našim rukama, i rastaćemo se od njega samo ako zauzvrat dobijemo kakav značajan ustupak u korist 
islama. 


Krutost obeju poruka ne treba da nas zavara. To što svako iznosi maksimalne zahteve ne znači da je 
put kompromisa zatvoren. Naime, tri dana posle ove prepiske, Ričard je Saladinovom bratu dostavio 
jedan vrlo zanimljiv predlog. 


Al Adel me pozva, pripoveda Behaudin, da mi prenese ishod poslednjih pregovora. Prema sporazumu što ga je smislio engleski kralj, 
Al Adel bi se oženio njegovom sestrom. Ova je bila udata za gospodara Sicilije, koji je umro. Englez naime beše sa sobom na Istok 
doveo i sestru, i predlagao je da je udamo za Al Adela. Par bi živeo u Jerusalimu. Kralj bi zemlje kojima vlada, od Akre do Askalona, 
dao svojoj sestri, koja bi postala kraljica primorja, odnosno ,,sahela“. Sultan bi svoje primorske posede ustupio svome bratu, te bi ovaj 
postao kralj sahela. Onda bi njima dvoma bio poveren krst, a zarobljenici iz oba tabora bili bi oslobođeni. A zatim, pošto bi sklopili mir, 
engleski kralj bi se vratio u svoju zemlju preko mora. 


Al Adel je očigledno očaran predlogom. Zato nagovara Behaudina da pokuša kako god zna ubediti 
sultana. Letop' obećava da će učiniti sve što može. 


I tako izađoh pred sultana i ponovih mu sve što sam čuo. On mi u prvi mah reče da u tome ne vidi ništa loše, ali da po njegovom 
mišljenju sam engleski kralj nikada neće prihvatiti jedan takav sporazum, te da je u pitanju samo neslana šala ili marifetluk. Zamolih ga 
u tri navrata da potvrdi svoj pristanak, što on i učini. Onda se vratih Al Adelu da mu javim za sultanov pristanak. On brže-bolje posla u 
neprijateljski tabor glasonošu sa svojim odgovorom. Ali prokleti Englez mu poruči da mu je sestra strahovito pobesnela kad joj je 
podastro taj predlog; sve se klela kako se nikada neće podati muslimanu! 


Kao što je Saladin naslutio, Ričard mu je pokušavao podvaliti. Nadao se da će sultan u celini 
odbaciti njegov plan, što bi silno ozlovoljilo Al Adela. Prihvativši ga, Saladin je, naprotiv, primorao 
franačkog monarha da razotkrije svoju dvostruku igru. Ričard se u stvari mesecima trudio da uspostavi 
prisne odnose sa Al Adelom, nazivajući ga ,,svojim bratom“ i podilazeći njegovom slavoljublju, ne bi li 
ga nekako iskoristio protiv Saladina. Beše to bespoštedan rat. I sam se Saladin služio sličnim metodama. 
Dok pregovara sa Ričardom, započinje pregovore i sa gospodarom Tira, al markišom Konradom, koji sa 
engleskim monarhom održava krajnje napete odnose, sumnjičeći ga da mu pokušava oteti njegove posede. 
Ovaj će pak otići dotle da će Saladinu predložiti savez protiv ,,Franđa s mora“. Ne uzimajući tu ponudu 
zdravo za gotovo, sultan je koristi za pojačavanje diplomatskog pritiska na Ričarda, kome je toliko 
dozlogrdila markizova politika da će ga dati ubiti nekoliko meseci kasnije! 

Pošto mu je smicalica propala, engleski kralj traži od Al Adela da mu upriliči sastanak sa Saladinom. 
Ali sultanov odgovor je isti kao i pre nekoliko meseci: 


Kraljevi se susreću tek nakon zaključenja sporazuma. U svakom slučaju, dodaje on, ja ne razumem tvoj jezik, a ni ti ne znaš moj, pa 
nam treba prevodilac u koga bismo obojica imali poverenja. Neka onda taj čovek bude glasonoša među nama. A kada postignemo 
neku saglasnost, sastaćemo se i među nama će zavladati prijateljstvo. 


Pregovori će se otezati još godinu dana. Saladin se povukao u Jerusalim, i pušta da prolazi vreme. 
Njegovi mirovni predloži su jednostavni: svako zadržava to što drži; Franđi, ako žele, mogu dolaziti 
nenaoružani na hodočašće u Sveti grad, ali će on ostati u rukama muslimana. Ričard gori od želje da se 
vrati kući i dvaput kreće prema Jerusalimu, ali ga ipak ne napada. Kako bi utrošio višak energije, bacio 
se na izgradnju strašne tvrđave u Askalonu, koja će potrajati mesecima, sanjajući da od nje načini 
polazište za budući pohod na Egipat. Čim je zdanje završeno, Saladin zahteva da bude porušeno, kamen 
po kamen, pre sklapanja mira. 


U avgustu 1192. Ričard je na rubu živaca. Teško bolestan, napušten od mnogih vitezova koji mu 
zameraju što nije pokušao da ponovo zauzme Jerusalim, optužen za Konradovo ubistvo, požurivan od 
prijatelja da se iz istih stopa vrati u Englesku, više ne može odgađati odlazak. Skoro preklinje Saladina 
da mu ostavi Askalon. Ali odgovor je odrečan. Onda šalje novu poruku, obnavljajući molbu i 
naglašavajući: ako u narednih šest dana ne bude potpisan prihvatljiv mir, on će biti primoran da ovde i 
prezimi. Taj prikriveni ultimatum izmamio je smešak Saladinu, koji je ponudio glasnika da sedne i 
obratio mu se sledećim rečima: ,,Kazaćeš kralju da u pogledu Askalona neću popustiti. Što se pak tiče 
njegovog nauma da u ovoj zemlji prezimi, mislim da je to neizbežno jer on dobro zna da ćemo mu tu 
zemlju, koje se dočepao, preoteti čim ode. A moguće je da mu je uzmemo ako i ne ode. Zar doista želi 
provesti zimu ovde, na dva meseca udaljenosti od svoje porodice i svoje zemlje, i to dok je još u punoj 
snazi i može uživati u radostima života? Ja bih, sa svoje strane, mogao ovde provesti i zimu, i leto, pa 
sledeću zimu i sledeće leto, jer sam u svojoj zemlji, među svojom decom i bližnjima, koji se brinu o 
meni, a imam sem toga jednu vojsku za leto a drugu za zimu. Ja sam star čovek, koji više ne traži životna 
zadovoljstva. Stoga mi nije teško i dalje čekati, sve dok Alah ne podari pobedu jednome od nas.“ 

Na Ričarda je taj odgovor očigledno ostavio snažan utisak, jer u danima što slede stavlja sultanu do 
znanja svoju spremnost da se odrekne Askalona. I tako je početkom septembra 1192. potpisan 
petogodišnji mir. Franđi zadržavaju obalski pojas od Tira do Jafe, i priznaju Saladinovu vlast u ostatku 
zemlje, što znači i u Jerusalimu. Zapadnjački ratnici, koji su od sultana dobili propusnice, hrle ka Svetom 
gradu da se pomole na Hristovom grobu. Saladin ljubazno prima one najvažnije, pozivajući ih čak za 
svoju trpezu i potvrđujući im svoju čvrstu volju da sačuva slobodu svačije veroispovesti. Ali Ričard 
odbija da dođe. Ne želi da stupi u taj grad kao gost, kad se zakleo da će u njega stupiti kao osvajač. I tako 
je mesec dana nakon sklapanja mira napustio zemlju Orijenta ne videvši ni Sveti grob ni Saladina. 

Sultan je konačno izašao kao pobednik iz tog mučnog sukoba sa Zapadom. Doduše, Franđi su ponovo 
stekli vlast nad nekoliko gradova, i time dobili odgodu odlaska od skoro stotinu godina. Ali nikada više 
oni neće postati sila sposobna da nameće svoje zakone arapskom svetu. Više neće imati istinske države, 
nego samo retke utvrde. 

Uprkos tome uspehu, Saladin se oseća izmrcvarenim i delimično uniženim. Više ne liči mnogo na 
onog heroja iz Hatina. Njegova vlast nad emirima je oslabila, a klevetnici ga sve otrovnije šibaju. 
Telesno se oseća loše. Zdravlje mu, istina, nikada nije bilo odlično, i već se godinama mora redovno 
savetovati sa dvorskim lekarima, kako u Damasku, tako i u Kairu. U egipatskoj prestonici posebno se 
vezao za usluge jednog uglednog jevrejsko-arapskog ,,tabiba“ koji je došao iz Španije, izvesnog Muse Ibn 
Majmona, poznatijeg pod imenom Majmonid. Ta se veza još više učvrstila zato što je u najtežim 
godinama borbe protiv Franđa sultan imao česte napade močvarne groznice, koji su ga terali da ostane 
danima prikovan za postelju. Međutim, te 1191, lekare ne brine napredovanje nekakve bolesti, nego opšte 
slabljenje organizma, neka vrsta preranog starenja što pada u oči svakome ko se približi sultanu. Saladin 
je tek u pedeset petoj godini, ali i sam oseća da mu se primiče kraj. 

Poslednje dane života Saladin je proveo mirno u svom omiljenom gradu Damasku, okružen 
najmilijima. Behaudin ga ne napušta ni na tren, beležeći sa ljubavlju svaki njegov pokret i reč. U četvrtak 
18. februara 1193, pridružuje mu se u vrtu njegove palate u citadeli. 


Sultan je sedeo u hladovini, okružen svojom najmlađom decom. Upita ko ga sve čeka unutra. „Franački glasnici", odgovoriše mu, kao i 
nekoliko emira i uglednika. On posla po Franđe. Kad se ovi pojaviše pred njim, držao je na krilu jednoga od svojih dečaćića, emira 
Abu Bakra, koga je posebno voleo. Kada dete ugleda Franđe onako golobrade, čudno podšišane i odevene, prepade se i udari u plač. 
Sultan se ispriča Franđima pa zaključi sastanak, i ne saslušavši šta su mu hteli saopštiti. Potom mi reče: „Jesi li danas već nešto jeo?" 
To beše njegov način da čoveka pozove za trpezu. I odmah dodade: „Neka nam donesu štogod za ručak!" Poslužiše nam pirinač sa 
kiselim mlekom i druga isto tako lagana jela, i on stade jesti. To me umiri jer sam mislio da je sasvim izgubio apetit. Već neko vreme se 
osećao otežao i nije mogao ništa staviti u usta. Kretao se teško i zbog toga se ljudima izvinjavao. 


Tog četvrtka, Saladin se osećao dovoljno dobro pa je čak izjahao van grada da sačeka karavan 


hodočasnika na povratku iz Meke. Ali posle dva dana više ne uspeva da se digne. Malo-pomalo obamire. 
Sve ređe dolazi svesti. Pošto se vest o njegovoj bolesti proširila gradom, Damaščani se plaše da im grad 
uskoro ne potone u anarhiju. 


Iz sukova posklanjaše sukno u strahu da ne bude pokradeno. A svake večeri, kad bih napustio sultanovo uzglavlje i vraćao se kući, 
usput bi me ljudi saletali pokušavajući da odgonetnu po izrazu mog lica je li se ono neminovno već dogodilo. 


Dana 2. marta uveče, bolesničku sobu su preplavile žene iz palate koje ne uspevaju obuzdati suze. 
Saladinovo stanje je tako kritično da njegov stariji sin Al Afdal traži od Behaudina i od još jednog 
sultanovog saradnika, kadije Al Fadila, da provedu noć u citadeli. ,,Io bi bilo nesmotreno“, odgovori 
kadija, ,jer ako nas žitelji ne vide da izlazimo, pomisliće najgore, pa bi moglo biti pljačke." Stoga su 
bdenje nad bolesnikom poverili nekom šejhu koji stanuje unutar citadele. 


Ovaj je čitao ajete iz Kurana, govorio o Alahu i onome svetu, dok je sultan počivao bez svesti. Kad sam se vratio sutradan ujutro, već 
je bio mrtav. Alah mu se smilovao! Ispričali su mi da se sultan, kad je šejh učio ajet: Nema drugog boga do Alaha, i Njemu se 
utičem, najednom nasmešio, lice mu se ozarilo, a potom je ispustio dušu. 


Čim se pronela vest o njegovoj smrti, mnogobrojni Damaščani pohrle ka citadeli, ali ih čuvari spreče 
da uđu unutra. Samo je velikim emirima i glavnim ulemama dozvoljeno da izjave saučešće Al Afdalu, 
najstarijem sinu počivšeg sultana, koji sedi u jednoj od dvorskih odaja. Pesnici i besednici zamoljeni su 
da ćute. Saladinova najmlađa deca izađu na ulicu i umešaju se u svetinu ridajući. 


Ti nepodnošljivi prizori, pripoveda Behaudin, nastaviše se sve do podnevne molitve. Onda se prionulo na pranje tela koje je posle 
obavijeno pokrovom; sve što je u tu svrhu poslužilo morade se uzajmiti, jer sultan nije imao ništa svoje. lako sam bio pozvan na obred 
pranja, koji je obavio imam Al Davlahi, nisam imao hrabrosti da tome prisustvujem. Nakon podnevne molitve, iznesoše telo napolje u 
lesu omotanom suknom. Ugledavši pogrebnu povorku, svetina stade zapomagati. Zatim se svi dođoše moliti nad njegovim ostacima, 
skupina za skupinom. Na koncu sultana odnesoše ka vrtovima palate, tamo gde ga behu negovali u bolesti, pa ga sahraniše u 
zapadnom krilu. Spustiše ga u zemlju za vreme popodnevne molitve. Neka mu Alah posveti dušu i osvetli grob! 


XII poglavlje 


PRAVEDNI I SAVRŠENI 


Kao i svim velikim muslimanskim vladarima te epohe, i Saladinu je neposredni naslednik građanski 
rat. Samo što je otišao, a carstvo je već rasparčano. Jedan mu sin uzima Egipat, drugi Damask, treći Alep. 
Na svu sreću, većina njegove muške dece, njih sedamnaestoro, kao i jedina kći, premladi su da bi se 
borili, što donekle ograničava komadanje. No sultan je za sobom ostavio i dva brata te više nećaka, koji 
svi žele svoj deo nasledstva, a po mogućnosti i celu zaostavštinu. Biće potrebno da prođe skoro devet 
godina borbi, saveza, izdaja i ubistava pa da se Ajubidsko carstvo ponovo pokori jednom jedinom vođi: 
Al Adelu, ,,Pravednom“, veštom pregovaraču koji umalo nije postao zet Ričarda Lavljeg Srca. 

Saladin nije imao mnogo poverenja u svog mlađeg brata, koji je suviše vešt na jeziku, krajnje sklon 
spletkarenju, preambiciozan i preterano blagonaklon prema Zapadnjacima. Zato mu je i poverio jedno 
leno bez velikog značaja: zamke oduzete Renaldu Šatijonskom na istočnoj obali Jordana. Sa te sušne i 
gotovo nenastanjene zemlje, smatrao je sultan, ovaj nikada ne bi mogao da posegne za carskim tronom. 
Znači da ga je slabo poznavao. U julu 1196, Al Adel je od Al Afdala oteo Damask. Saladinov sin, sa 
svojih dvadeset šest godina, pokazao se potpuno nesposobnim da vlada. Prepustivši stvarnu vlast svom 
veziru Dijaudinu Ibn al Atiru, bratu našeg istoričara, odao se alkoholu i haremskim užicima. Njegov stric 
ga se otarasio pomoću zavere i prognao ga u susednu tvrđavu Salhad, u kojoj se Al Afdal, obuzet velikom 
grižom savesti, zariče da će se okaniti raspusnog života i posvetiti se molitvi i meditaciji. U novembru 
1198, drugi Saladinov sin, gospodar Egipta, poginuo je pri padu s konja u lovu na vuka, nedaleko od 
piramida. Al Afdal ne odoleva iskušenju da napusti svoje sklonište i preuzme nasledstvo, ali mu njegov 
stric bez po muke otme novi posed i vrati ga njegovom samotničkom životu. Počevši od 1202, pedeset 
sedmogodišnji Al Adel je neprikosnoveni gospodar Ajubidskoga carstva. 

Premda nema ni harizmu ni genijalnost svog slavnog brata, ipak je bolji upravljač. Arapski svet je 
pod njegovim žezlom doživeo eru mira, napretka i tolerancije. Procenivši da za sveti rat više nema 
nikakvog razloga nakon oslobođenja Jerusalima i slabljenja Franđa, novi sultan vodi prema poslednjima 
politiku zajedničkog življenja i trgovinske razmene; čak ohrabruje naseljavanje u Egiptu više stotina 
italijanskih trgovaca. Na arapsko-franačkom frontu će na više godina zavladati zatišje bez presedana. 

U prvo vreme, pošto su Ajubidi zaokupljeni međusobnim svađama, Franđi su pokušali uneti malo 
reda na svoju teško osakaćenu teritoriju. Pre nego što je napustio Orijent, Ričard je poverio Jerusalimsko 
kraljevstvo, kojem je odsada prestonica Akra, svome nećaku ,,al kond Heriju“, to jest grofu Henriju 
Sampanjskom. A što se tiče Gija de Luzinjana, koji je izgubio ugled nakon poraza kod Hatina, prognan je 
uz počasti i postao je kralj Kipra, gde će njegova dinastija vladati četiri stoleća. Da bi nadomestio 
slabost svoje države, Henri Šampanjski pokušava sklopiti savez sa asasinima. Lično odlazi u Al Kahf, 
jednu od njihovih tvrđava, i sastaje se s njihovim velikim majstorom. Sinan, starac sa planine, umro je 
malo pre toga, ali njegov naslednik ima nad sektom istu apsolutnu vlast. Da to dokaže svom franačkom 
gostu, naredi dvojici pristaša da se bace s vrha bedema, što ovi i učine bez trena oklevanja - veliki se 
majstor čak sprema da nastavi to ubijanje, ali Henri ga preklinje da prestane. Onda sklapaju saveznički 
sporazum. Da bi ukazali čast svome gostu, asasini ga pitaju da li bi im možda želeo poveriti kakvo 
ubistvo. Henri im se na tome zahvali uz obećanje da će iskoristiti njihove usluge ukaže li se prilika. 


Ironijom sudbine, nedugo nakon što je prisustvovao tom prizoru, Ričardov nećak pogine 10. septembra 
1197, pošto je slučajno ispao kroz prozor svoje palate u Akri. 

U nekoliko nedelja što slede njegovome odlasku, odigrali su se jedini ozbiljniji sukobi koji su 
obeležili to razdoblje. Ostrašćeni nemački hodočasnici dočepali su se Saide i Bejruta, ali su ubrzo 
potučeni do nogu na putu za Jerusalim, dok je u isto vreme Al Adel povratio Jafu. Međutim, 1. jula 1198. 
potpisano je novo primirje na pet godina i osam meseci, koje Saladinov brat koristi za učvršćivanje 
vlasti. Kao mudar državnik, sada zna da više nije dovoljno slagati se sa primorskim Franđima kako bi se 
izbegla nova invazija, nego da se mora obratiti samome Zapadu. Ne bi li mu bilo najzgodnije iskoristiti 
dobre odnose sa italijanskim trgovcima i ubediti ih da više ne zapljuskuju Egipat i Siriju talasima 
razularenih ratnika? 

Stoga 1202. preporučuje svom sinu Al Kamelu, ,,Savršenom", vicekralju Egipta, da započne 
pregovore sa Presvetlom republikom Venecijom, glavnom pomorskom silom na Mediteranu. Pošto dve 
države govore istim jezikom pragmatizma i trgovačkih interesa, brzo je sklopljen sporazum. Al Kamel 
jamči Mlečanima pristup lukama u delti Nila, kao što su Aleksandrija i Damijeta, nudeći im svu potrebnu 
zaštitu i pomoć; duždeva republika zauzvrat obećava da neće podržati nikakav zapadnjački pohod na 
Egipat. Italijani su nedavno potpisali sa nekoliko zapadnjačkih vladara, a za pozamašnu svotu novca u 
izgledu, dogovor koji predviđa da će upravo oni prevesti do Egipta blizu trideset pet hiljada franačkih 
vitezova, ali su radije prećutali tu tajnu pogodbu. Vešti pregovarači, Mlečani su rešeni da ne prekrše 
nijednu svoju obavezu. 

Kada vitezovi, spremni da se ukrcaju, stignu u taj grad na Jadranu, toplo ih dočeka dužd Dandolo. 
Beše to, kaže nam Ibn al Atir, veoma star i slep čovek, a kad bi uzjahao, konja bi mu morao voditi 
štitonoša. Uprkos poodmakloj dobi i onemoćalosti, Dandolo obznani svoju nameru da lično učestvuje u 
ratnom pohodu pod zastavom krsta. Ipak pre polaska traži od vitezova ugovorenu svotu. A kada ga ovi 
zamole da im odgodi rok za isplatu, on na to pristane samo pod uslovom da pohod započne osvajanjem 
luke Zadra, koja se već nekoliko godina opasno nadmeće sa Mlečanima za prevlast na Jadranu. Vitezovi 
se malo kolebaju zato što je Zadar hrišćanski grad pod vlašću ugarskoga kralja, vernog sluge Rima, ali 
nekako pristanu pošto nemaju izbora: dužd zahteva ili tu malu uslugu ili trenutno plaćanje obećanog 
novca. I tako je u novembru 1202. napadnut i opljačkan Zadar. 

Ali Mlečani ciljaju mnogo više. Sada pokušavaju ubediti vođe pohoda da skrenu do Carigrada kako 
bi na carski presto postavili jednog mladoga kraljevića naklonjenog Zapadnjacima. Ako je duždu i bio 
krajnji cilj da pribavi svojoj republici prevlast na Mediteranu, argumenti koje iznosi vrlo su vešti. On 
koristi nepoverenje vitezova prema grčkim ,,jereticima“, dočarava im pred očima golemo blago Vizanta, 
objašnjava njihovim vođama da bi im vlast nad gradom Ruma omogućila pokretanje mnogo delotvornijih 
napada na muslimane, te ovi na koncu uspevaju da se odluče. U junu 1203, mletačka flota stiže pred 
Carigrad. 


Kralj Ruma pobeže a da se nije ni borio, pripoveda Ibn al Atir, i Franđi postaviše svog mladog štićenika na presto. Ali taj od vlasti 
imaše samo ime, jer o svemu odlučivahu Franđi. Udariše ljudima vrlo teške dažbine, a kada ih ovi ne mogaše platiti, oni poharaše sve 
zlato i dragulje, pa čak i ono što beše na krstovima i slikama Mesije, mir neka je s njim! Onda se Rumi pobuniše, ubiše mladog vladara, 
pa proteraše Franđe iz grada i zamandališe kapije. Kako im snage behu slabe, brzo poslaše glasonošu Sulejmanu, sinu Kiliča Arslana, 
gospodaru Konije, tražeći da im pritekne u pomoć. Ali ovaj ne bi za to sposoban. 


Rumi zapravo nisu bili u mogućnosti da se brane. Ne samo što im je vojska bila dobrim delom 
sastavljena od franačkih plaćenika nego su još i brojni mletački doušnici radili protiv njih unutar gradskih 
zidina. U aprilu 1204, nakon jedva nedelju dana borbe, grad je osvojen i na tri dana prepušten pljački i 
pokolju. Ikone, kipovi, knjige, bezbrojne umetnine, svedoci grčke i vizantijske civilizacije, pokradeni su 
ili uništeni, a na hiljade žitelja je poklano. 

Svi Rumi behu pobijeni ili poharani do gole kože, iznosi istoričar iz Mosula. Neki se njihovi uglednici, bežeći pred Franđima, 

pokušaše skloniti u veliku crkvu koju zovu Sofija. Onda izađe skupina sveštenika i kaluđera noseći krstove i jevanđelja i moleći 


napadače da im poštede život, no Franđi se na njihove molitve sasvim oglušiše. Sve ih redom poklaše, a potom opljačkaše crkvu. 


Priča se takođe da je neka bludnica, koja beše došla u tom franačkom pohodu, sela na presto 
patrijarha i veselo pevala neke razvratne pesme, dok su pijani vojnici silovali grčke kaluđerice po 
obližnjim manastirima. Nakon pokolja u Carigradu, jednog od najsramnijih događaja u ljudskoj istoriji, 
usledilo je, kako priča Ibn al Atir, ustoličenje jednog latinskog cara sa Orijenta, Balduina od Flandrije, 
čiju vlast, naravno, Rumi nikada neće priznati. Izbeglice sa carskog dvora naseliće se u Nikeji, koja će 
biti privremena prestonica grčkog carstva sve do preuzimanja Vizanta, pedeset sedam godina kasnije. 

Carigradska svinjarija ne samo što nimalo nije ojačala franačke postaje u Siriji nego im je zadala 
težak udarac. Naime, tim brojnim vitezovima koji su došli na Istok da se obogate, grčka zemlja odsada 
nudi bolje mogućnosti. Tamo se može zauzeti kakvo leno i zgrnuti bogatstvo, dok uzani obalski pojas oko 
Akre, Tripolija ili Antiohije ničim ne privlači te pustolove. Skretanje vojnog pohoda smesta lišava 
Franđe u Siriji pojačanja koje bi im bilo omogućilo da povedu novi napad na Jerusalim, i primorava ih 
da traže od sultana, 1204, produženje primirja. Što Al Adel prihvata, i to na šest godina. Iako je sada na 
vrhuncu moći, Saladinovom bratu nije ni nakraj pameti da krene u oslobađanje okupirane zemlje. 
Prisustvo Franđa u primorju nimalo mu ne smeta. 

Većina sirijskih Franđa htela bi da se mir produži, ali s one strane mora, naročito u Rimu, sanja se 
samo o obnovi neprijateljstava. Godine 1210. kraljevina Akre dopadne, ženidbom, u ruke Žana de 
Brijena, šezdesetogodišnjeg viteza nedavno prispelog na Orijent. lako ovaj nevoljko pristane da u julu 
1212. obnovi primirje na pet godina, neprestano šalje poruke papi pritiskajući ga da ubrza pripreme za 
silovitu ekspediciju, kako bi se u napad moglo krenuti već u leto 1217. I tako prvi brodovi naoružanih 
hodočasnika doplove pred Akru sa malim zakašnjenjem, u septembru. Ubrzo za njima pristižu i stotine 
drugih. U aprilu 1218, započinje nova franačka invazija. Cilj joj je Egipat. 

Al Adel je iznenađen i oseća se potpuno izigran tom agresijom. Nije li sve učinio, od svog dolaska na 
vlast, pa čak i ranije, u doba pregovaranja sa Ričardom, kako bi okončao ratno stanje? Nije li godinama 
podnosio sarkazme veroučitelja koji su ga optuživali da je napustio džihad zbog prijateljstva prema 
plavušanima? Taj bolesni starac koji beše prebacio šezdeset i treću godinu mesecima odbija da poveruje 
u izveštaje što mu pristižu. Krene li neka banda raspomamljenih Nemaca pljačkati sela po Galileji, to je 
zavrzlama na kakve je već navikao i koja ga ne uznemirava. Ali da se Zapad posle četvrt veka upusti u 
masovnu invaziju, to mu se čini nezamislivo. 

Pa ipak, obaveštenja su sve preciznija. Na desetine hiljada franačkih boraca sakupilo se pred lukom 
Damijetom, koja nadzire pristup glavnom rukavcu Nila. Po očevoj naredbi, Al Kamel im kreće u susret na 
čelu svojih trupa. Prestrašen njihovom brojnošću, izbegava neposredan sukob s njima. Mudro podigne 
tabor južno do luke, tako da može pružiti potporu gradskoj posadi a da ipak ne mora voditi bitku prsa u 
prsa. Taj je grad jedan od najbolje branjenih u Egiptu. Bedemi su mu okruženi, na istoku i na jugu, uskim 
pojasom močvarne zemlje, dok na severu i zapadu Nil osigurava neprestanu vezu sa zaleđem. Zato ga 
neprijatelj ne može uspešno opkoliti ukoliko se ne izbori za vladavinu rekom. Kako bi se obezbedio od 
takve opasnosti, grad raspolaže vrlo domišljatim izumom koji se zapravo svodi na glomazni železni lanac 
jednim krajem pričvršćen za gradske bedeme a drugim za citadelu sagrađenu na ostrvcetu nadomak 
suprotne obale, a što preči prilaz Nilu. Uvidevši da nijedan brod ne može proći dok je toga lanca, Franđi 
se besno bace na citadelu. Cela tri meseca njihovi su napadi odbijani, sve dok se ovi nisu dosetili da 
sastave dva velika broda i na njima izgrade neku vrstu ploveće opsadne kule što doseže do vrha citadele. 
Onda je najuriš zauzmu 25. avgusta 1218; debeli lanac je prekinut. 

Kada golub pismonoša koji dan kasnije donese u Damask vest o tom porazu, Al Adela to duboko 
pogodi. Jasno je da će pad citadele izazvati i pad Damijete, te da onda više nijedna prepreka neće moći 
zadržati osvajače na putu za Kairo. Na pomolu je dugo ratovanje za koje on nema ni snage ni volje. Posle 
nekoliko sati podlegao je srčanom napadu. 


A za muslimane istinska katastrofa nije pad rečne citadele, nego upravo smrt starog sultana. Na 
vojnom planu, Al Kamel u stvari samo uspeva zadržati neprijatelja, nanoseći mu teške gubitke i 
sprečavajući ga da dovrši opkoljavanje Damijete. Na političkom planu, naprotiv, počinje neizbežna 
borba za nasledstvo, uprkos silnim sultanovim naporima da sačuva sinove od te kobi. Još je za života 
razdelio svoje posede: Egipat je dao Al Kamelu, Damask i Jerusalim Al Muazemu, Džeziru Al Ašrafu, a 
manje značajna lena mlađima. Ali sve se ambicije ipak ne mogu zadovoljiti: mada među braćom vlada 
prilična sloga, neki se sukobi ne mogu izbeći. U Kairu brojni emiri koriste Al Kamelovo izbivanje da 
pokušaju dovesti na presto jednog od njegove mlađe braće. Državni udar je na putu da uspe, ali gospodar 
Egipta, doznavši za to, zaboravi na Damijetu i na Franđe, digne tabor i pohita natrag u svoju prestonicu da 
uspostavi red i kazni zaverenike. Na to osvajači bez oklevanja zauzmu položaje koje upravo behu 
napustili. Damijeta je sada opkoljena. 

lako je dobio pomoć od brata Al Muazema, koji je sa svojom vojskom dojurio iz Damaska, Al Kamel 
više nije u mogućnosti da spasi grad, a još manje da okonča invaziju. Zbog toga su njegove mirovne 
ponude izuzetno velikodušne. Nakon što je od Al Muazema zatražio da razruši jerusalimske utvrde, šalje 
poruku Franđima uveravajući ih kako je spreman da im preda Sveti grad ako pristanu da napuste Egipat. 
Ali Franđi se osećaju nadmoćnim pa odbijaju bilo kakve pregovore. U oktobru 1219, Al Kamel iznosi 
jasniju ponudu: predaće im ne samo Jerusalim nego i celu Palestinu zapadno od Jordana, i još pride pravi 
krst. Ovoga puta zavojevači se udostoje da razmotre predloge. Žan de Brijen se o njima povoljno izrazi, 
kao i svi Franđi iz Sirije. Ali konačna odluka pripada izvesnom Pelagiju, španskom kardinalu koga je 
papa postavio na čelo ekspedicije, poborniku bespoštednog svetog rata. On kaže da nikada neće pristati 
na pregovore sa Saracenima. A da bi naglasio svoje odbijanje, naredi da se istog časa krene u napad na 
Damijetu. Vojna posada, desetkovana borbama, glađu i nedavnom epidemijom, ne pruža nikakav otpor. 

Pelagije je sada rešen da se dočepa celoga Egipta. Ne stupa baš odmah na Kairo, samo zato što 
najavljuju skorašnji dolazak Fridriha od Hoenštaufena, kralja Nemačke i Sicilije, najmoćnijeg monarha 
na Zapadu, i to na čelu velike vojske. Al Kamel, do koga su, naravno, doprle ove vesti, sprema se za rat. 
Njegovi se glasnici razmile islamskim zemljama pozivajući braću, rođake i saveznike u pomoć. Osim 
toga, on naoruža na zapadu delte, nedaleko od Aleksandrije, jednu flotu koja potom u leto 1220, na pučini 
pred Kiprom, iznenadi brodove Zapadnjaka i potuče ih do nogu. Nakon što je tako neprijatelju oduzeo 
prevlast na moru, Al Kamel žuri da obnovi svoju mirovnu ponudu, dodavši joj i obećanje da će potpisati 
tridesetogodišnje primirje. Sve je uzalud. Pelagije u toj preteranoj velikodušnosti vidi dokaz da je 
gospodar Kaira u velikom škripcu. Nisu li upravo saznali da je Fridrih II posvećen u Rimu za cara i da se 
zakleo kako će bez odlaganja krenuti na Egipat? Već u proleće 1221. ili kasnije, morao bi biti ovde sa 
stotinama brodova i desetinama hiljada vojnika. A u međuvremenu, franačka vojska ne sme ni ratovati ni 
sklapati mir. 

Fridrih će, međutim, doći tek za osam godina! Pelagije strpljivo čeka sve do početka leta. U julu 
1221, franačka vojska napušta Damijetu i odlučno kreće drumom za Kairo. U egipatskoj prestonici Al 
Kamelovi vojnici moraju silom sprečavati stanovništvo u bežaniji. No sultanu raste samopouzdanje jer su 
mu dva brata pritekla u pomoć: Al Ašraf, koji mu se sa svojim trupama iz Džezire pridružio u pokušaju 
sprečavanja osvajača da stignu do Kaira, i Al Muazem, koji se sa svojom sirijskom vojskom uputio na 
sever i smelo se postavio između neprijatelja i Damijete. Što se samoga Al Kamela tiče, on posmatra 
izbliza, jedva skrivajući radost, nadolaženje Nila. Jer vodostaj Nila počinje da raste, što Zapadnjaci 
uopšte ne primećuju. Sredinom avgusta zemlja je postala tako blatnjava i klizava da se vitezovi na koncu 
moraju zaustaviti, a onda se sa celom vojskom i povući. 

To povlačenje jedva da je i započelo, kad jedna četa egipatskih vojnika stane rušiti nasipe. Bilo je to 
26. avgusta 1221. Za samo nekoliko sati, cela se franačka vojska, kojoj muslimanske trupe presecaju 
svaku odstupnicu, našla zaglibljena u moru blata. Dva dana kasnije, Pelagije šalje Al Kamelu molbu za 
mir, očajnički pokušavajući da spasi svoju vojsku od uništenja. Ajubidski suveren diktira svoje uslove: 


Franđi će morati svi do jednog otići iz Damijete, i potpisaće primirje na osam godina; njihova će vojska, 
zauzvrat, moći da otplovi morem bez ikakvih prepreka. Očigledno, više nema ni govora da im bude 
ponuđen Jerusalim 

Slaveći tu tako potpunu kao i neočekivanu pobedu, mnogi se Arapi pitaju je li Al Kamel doista bio 
ozbiljan kad je Franđima nudio Sveti grad. Nije li im samo postavio mamac s ciljem da dobije na 
vremenu? Na odgovor neće dugo čekati. 

Tokom mukotrpne krize oko Damijete, gospodar Egipta često se pitao šta je sa čuvenim Fridrihom, 
takozvanim ,,al-enbororom“, čiji su dolazak Franđi toliko iščekivali. Je li uistinu tako moćan kao što se 
priča? Je li istinski odlučan da vodi sveti rat protiv muslimana? Raspitujući se kod njegovih saradnika i 
skupljajući podatke od putnika koji su dolazili sa Sicilije, ostrva čiji je Fridrih bio kralj, Al Kamel je 
doživljavao iznenađenje za iznenađenjem. Kada 1225. dozna da se car upravo oženio Jolandom, kćerkom 
Zana de Brijena, i tako postao kralj Akre, odluči da mu pošalje poslanstvo na čelu sa jednim veštim 
diplomatom, emirom Fahrudinom Ibn aš Šejhom. Čim je stigao u Palermo, ovaj je bio očaran: da, sve što 
se priča o Fridrihu potpuno je tačno! Odlično govori i piše arapski, ne krije svoje divljenje prema 
muslimanskoj civilizaciji, gleda sa prezirom na varvarski Zapad i naročito na papu iz Velikog Rima. 
Najbliži su mu saradnici Arapi, kao i vojnici iz njegove garde, koji u vreme molitve klanjaju okrećući se 
licem prema Meki. Pošto je celu mladost proveo na Siciliji, tada povlašćenom središtu arapskih nauka, 
ovaj radoznali duh nije osećao da ima bogzna šta zajedničko sa tupavim i fanatičnim Franđima. U 
njegovom kraljevstvu glas mujezina nesputano odzvanja. 

Fahrudin se ubrzo sprijateljio sa Fridrihom i stekao njegovo poverenje. Preko njega jačaju veze 
između germanskog cara i sultana iz Kaira. Dva monarha razmenjuju pisma u kojima raspravljaju o 
Aristotelovoj logici, besmrtnosti duše, postanku svemira. Kada je Al Kamel doznao za strast svog 
sagovornika prema posmatranju životinja, poklanja mu medvede, majmune, jednogrbe kamile pa čak i 
jednog slona, koje car poverava Arapima što se brinu o njegovom privatnom zoološkom vrtu. Sultan je 
više nego zadovoljan što je na Zapadu našao prosvetljenog vladara, sposobnog da razume, kao i on, 
besmislenost tih beskonačnih verskih ratova. Zato ne okleva da izrazi Fridrihu svoju želju da ga u bliskoj 
budućnosti dočeka na Orijentu, dodajući kako bi bio srećan da ga vidi kao vladara Jerusalima. 

Bolje ćemo razumeti taj nastup velikodušnosti ako znamo da u trenutku kad je sročena ta ponuda Sveti 
grad ne pripada Al Kamelu već njegovom bratu Al Muazemu, s kojim je sultan odnedavno u zavadi. Zato 
je i dokonao da bi njegov saveznik Fridrih, ukoliko bi zauzeo Palestinu, stvorio tampon državu koja bi ga 
štitila od bratovljevih poduhvata. A gledajući dugoročnije, kad bi Jerusalimsko kraljevstvo ojačalo, 
moglo bi se uspešno postaviti između Egipta i ratničkih naroda iz Azije čija pretnja postaje sve jasnija. 
Gorljiv musliman nikada ne bi mogao tako hladno razmišljati o napuštanju Svetoga grada, no Al Kamel se 
mnogo razlikuje od svog strica Saladina. Za njega je pitanje Jerusalima pre svega političko i vojno; 
verski aspekat se može računati samo u onoj meri u kojoj utiče na javno mnjenje. A Fridrih, koji se ne 
oseća bližim hrišćanstvu nego islamu, ima istovetne stavove. Ako i želi zaposesti Sveti grad, neće to 
učiniti da bi se molio na Hristovom grobu, nego zato što bi mu takav uspeh ojačao položaj u borbi protiv 
pape, koji ga je upravo ekskomunicirao kažnjavajući ga zbog tolikog odgađanja pohoda na Orijent. 

Kada se u septembru 1228. car iskrca u Akri, ubeđen je da će uz Al Kamelovu pomoć moći 
pobedonosno da uđe u Jerusalim i time začepi usta svojim neprijateljima. Ali gospodar Kaira najednom 
se našao u neobranom grožđu, jer su skorašnji događaji potpuno poremetili poredak na regionalnoj 
šahovskoj tabli. U novembru 1127. iznebuha je umro Al Muazem, ostavivši Damask svom sinu An 
Naseru, mladiću bez ikakvog iskustva. Al Kamel već sanja o tome da se sam dočepa Damaska i Palestine, 
pa više i ne pomišlja na uspostavljanje nekakve tampon države između Egipta i Sirije. Što znači da ga 
dolazak cara Fridriha, koji sasvim prijateljski traži Jerusalim sa okolinom, nimalo ne oduševljava. Kao 
častan čovek, ne može pogaziti obećanja, ali pokušava izvrdavati objašnjavajući caru da su se prilike 
naglo promenile. 


Fridrih je pak stigao sa samo tri hiljade ljudi jer je smatrao da će zauzimanje Jerusalima biti čista 
formalnost. Zato se ne usuđuje zaoštravati odnose i nastoji da smekša Al Kamela: Ja sam tvoj prijatelj, 
piše mu. Ti si taj koji me navede na ovo putovanje. Sada papa i svi kraljevi sa Zapada prate moj 
pohod. Vratim li se praznih ruku, izgubiću svako poštovanje. Tako ti Boga, daj mi Jerusalim, da mogu 
ostati podignuta čela! Al Kamel je ganut, stoga šalje Fridrihu prijatelja Fahrudina krcatog darovima, sa 
dvosmislenim odgovorom. I ja isto, objašnjava mu, moram voditi računa o mišljenju sveta. Ako ti 
predam Jerusalim, to bi moglo dovesti ne samo do halifine osude moga čina, već i do verske pobune 
koja bi me mogla koštati prestola. I za jednog i za drugog, pre svega je važno sačuvati obraz. Fridrih 
zato stane preklinjati Fahrudina da pronađe neko časno rešenje. A ovaj mu dobaci, uz prethodni pristanak 
sultana, pojas za spasavanje. »Narod nikada ne bi pristao da Jerusalim, koji je Saladin tako skupo platio, 
predamo bez ikakve borbe. S druge strane, ako bi se sporazumom o Svetom gradu mogao izbeći krvavi 
rat...“ 

Car je shvatio. Nasmeši se, zahvali svom prijatelju na savetu, pa naredi svojim oskudnim trupama da 
se spreme za boj. Krajem novembra 1128, dok sa velikom pompom stupa ka luci Jafi, Al Kamel razglasi 
po celoj zemlji kako se treba pripremati za dug i mučan rat protiv moćnog suverena sa Zapada. 

Nekoliko nedelja kasnije, a da nije poveden nikakav boj, tekst sporazuma je već sastavljen: Fridrih će 
dobiti Jerusalim, prolaz što ga povezuje sa obalom, kao i Vitlejem, Nazaret, okolinu Saide i moćnu 
tvrđavu Tibnin, istočno od Tira. Muslimani će se u svetome gradu zadržati samo u sektoru Harama aš 
Šarifa, gde su na okupu njihova glavna svetilišta. Sporazum su 18. februara 1229. potpisali Fridrih i 
poslanik Fahrudin u ime sultana. Mesec dana potom, car je stigao u Jerusalim, odakle Al Kamel beše 
iselio muslimansko stanovništvo, izuzev nekoliko imama koji su ostali da čuvaju islamska kultna mesta. 
Dočekao ga je kadija Nablusa, Šemsedin, predao mu ključeve grada pa mu se ponudio za neku vrstu 
vodiča. Sam kadija opisuje tu posetu. 


Kada car, kralj Franđa, dođe u Jerusalim, ostadoh s njim kako je tražio Al Kamel. Odvedoh ga u Haram aš Šarif, gde je obišao male 
džamije. Onda pođosmo u džamiju Al Aksa, čijoj se gradnji podivio, baš kao i Kupoli na steni. Opsenila ga je lepota propovedaonice, 
pa se basamcima popeo na vrh. Sišavši dole, uze me za ruku i ponovo odvuče do Al Akse. Tamo zateče nekog sveštenika koji, s 
jevanđeljem u ruci, htede ući u džamiju. Car se na to razbesne i stade ga grditi: „Šta te dovede ovamo? Tako mi Boga, ako se još neki 
od vas usudi i kročiti unutra bez dopuštenja, oči ću mu iskopati!“ Sveštenik se udalji dršćući. 'Te noći zamolih mujezina da ne poziva na 
molitvu kako ne bi rasrdio cara. Ali on me, kad mu sutradan dođoh, upita: ,,O, kadijo, zašto mujezini nisu pozivali na molitvu kao i 
obično?“ Odgovorili mu: ,Ja sam im to zabranio iz obzira prema tvome veličanstvu.“ ,Nisi smeo tako postupiti", odvrati car, „jer ako 
sam zanoćio u Jerusalimu, učinio sam to nadasve zato da u noći čujem mujezinov poziv.“ 


Prilikom posete Kupoli na steni, Fridrih pročita jedan natpis koji je kazivao: Salahedin je očistio 
ovaj sveti grad od mušrikina. Ta reč, koja označava ,pridružitelje“ ili pak ,mnogobošce“, odnosi se na 
one što pridružuju druga božanstva poštovanju jedinoga Boga. On se u ovom kontekstu posebno odnosi na 
hrišćane, poklonike Trojice. Pretvarajući se da to ne zna, car se stade zabavljeno smeškati i upita svoje 
zbunjene domaćine ko su zapravo ti ,,mušrikini“. Nekoliko minuta kasnije, videvši rešetku na ulazu u 
Kupolu, zapita se čemu ona služi. ,,Io je da ptice ne mogu ulaziti na ovo mesto“, odgovore mu. Pred 
svojim zapanjenim sagovornicima Fridrih prokomentariše ovu aluziju očigledno ciljajući na Franđe: 
»Kad samo pomislim da je Bog dozvolio svinjama da uđu unutra!“ Letopisac iz Damaska, Sibt Ibn al 
Džauzi, koji je 1229. sa svoje četrdeset tri godine već bio sjajan govornik, u tim opaskama vidi dokaz da 
Fridrih nije ni hrišćanin ni musliman, nego sasvim sigurno neznabožac. Pa dodaje, uzdajući se u 
svedočenja onih koji su mu prišli bliže u Jerusalimu, da car beše riđobrad, ćelav i kratkovid; da je kojim 
slučajem bio rob, ne bi vredeo ni dvesta drahmi. 

Sibtovo neprijateljstvo prema caru odražava osećanje velike većine Arapa. U nekim drugim 
okolnostima bez sumnje bi cenili njegovu izrazitu blagonaklonost prema islamskoj veri i civilizaciji. Ali 
odredbe sporazuma što ga je potpisao sa Al Kamelom sablažnjavaju javno mnjenje. Čim se vest o predaji 
Svetoga grada Franđima beše pročula, veli hroničar, strahovita bura zgražavanja uzdrma sve islamske 
zemlje. Zbog težine toga događaja, na svim javnim mestima upriličiše izražavanje žalosti. U Bagdadu, 


u Mosulu, u Alepu, svet nagrnu u džamije da osudi Al Kamelovu izdaju. Reakcija je ipak bila najžešća u 
Damasku. Kralj Al Naser zatraži od mene da okupim žitelje u velikoj džamiji damaskoj, beleži Sibt, i da 
im ispričam šta se zbilo sa Jerusalimom. Mogoh to samo prihvatiti, jer mi tako dužnosti prema veri 
nalažu. 

Pred tom pomamljenom svetinom, ovaj letopisac-propovednik penje se na minber, glave omotane 
turbanom od crne svile: ,,Strašna vest koju smo dobili slomila nam je srca. Naše hadžije više neće moći u 
Jerusalim, ajeti iz Kurana više se neće učiti po medresama. Kakva li je golema sramota danas snašla 
muslimanske vođe!“ An Naser lično prisustvuje protestu. Između njega i njegovog strica Al Kamela time 
je objavljen otvoren rat. Tim otvoreniji što u vreme kad potonji predaje Jerusalim Fridrihu egipatska 
vojska nameće Damasku oštru blokadu. Za stanovništvo sirijske prestonice, čvrsto ujedinjeno oko svog 
mladog suverena, besede o izdajstvu gospodara Kaira veliki su podstrek u podizanju borbene gotovosti. 
Pa ipak, Sibtova krasnorečivost neće biti dovoljna da spasi Damask. Al Kamelove snage su neuporedivo 
brojnije i nadmoćnije, pa ovaj iz tog sukoba izlazi kao pobednik, pošto je izdejstvovao predaju grada i 
ponovo uspostavio u svoju korist jedinstvo Ajubidskog carstva. 

Već u junu 1229, An Naser će morati da napusti svoju prestonicu. Ogorčen, ali nimalo obeshrabren, 
skrasiće se istočno od Jordana, u tvrđavi Kerak, gde će u godinama primirja predstavljati simbol čvrstine 
spram neprijatelja. Mnogi Damaščani ostaju privrženi njegovoj ličnosti, a mnogi borbeni vernici, 
razočarani preterano pomirljivom politikom drugih Ajubida, uspevaju sačuvati nadu zahvaljujući tom 
mladom naprasitom vladaru koji podstiče ostale vođe da nastave džihad protiv zavojevača. Ko drugi sem 
mene, piše on, ulaže sve svoje snage u odbranu islama? Ko se drugi sem mene u svakoj prilici bori u 
ime Alaha? U novembru 1239, sto dana po isteku primirja, An Naser se iznenadnim i silovitim napadom 
dočepa Jerusalima. To u čitavom arapskom svetu izazove eksploziju veselja. Pesnici porede pobednika s 
njegovim prastricem Saladinom i zahvaljuju mu što je tako sprao ljagu nanetu Al Kamelovom izdajom. 
Oni koji o njemu sastavljaju hvalospeve ipak izbegavaju pomenuti da se An Naser bio pomirio sa 
gospodarem Kaira malo pre smrti poslednjeg 1238, začelo se nadajući da će mu ovaj vratiti upravu nad 
Damaskom. Pesnici nam isto tako izbegavaju obelodaniti da ajubidski vladar nije ni pokušao da zadrži 
Jerusalim pošto ga je osvojio; procenivši grad neodbranjivim, požurio je da poruši Davidovu kulu kao i 
druge utvrde koje su nedavno sagradili Franđi, pa se sa svojim trupama povukao u Kerak. Moglo bi se 
reći da njegov verski žar ne isključuje politički ili vojni realizam. Kasnije ponašanje tog vođe spremnog 
da ide do kraja ipak nas kopka. U neizbežnom ratu za nasleđe što je usledio posle Al Kamelovog odlaska, 
An Naser ne okleva da predloži Franđima savez protiv svojih rođaka. Kako bi Zapadnjake namamio, 
1243. i zvanično priznaje njihovo pravo na Jerusalim, nudeći im čak da povuče i sve imame iz Harama aš 
Šarifa. Al Kamel nikada nije otišao tako daleko u kompromisu! 


ŠESTI DEO 


ISTERIVANJE (1224-1291) 


Napadnuti sa istoka od Mongola - Tatara - i sa zapada od Franđa, muslimani se nikad ne 
nađoše u tako teškom položaju. Još im samo Alah može priteći u pomoć. 


Ibn al ATIR 


XIII poglavlje 


MONGOLSKI BIČ 


Događaji koje ću vam ispričati tako su strašni da sam ih godinama izbegavao i pomenuti. Nije lako objaviti da se na islam i muslimane 
sručila smrt. Ah! Kamo sreće da me mati nikad nije ni rodila, ili da sam barem umro ne videvši svojim očima sve te užase. Kažu li 
vam jednog dana kako Zemlja nikad nije doživela takvu strahotu još otkako je Alah stvorio Adema, poverujte bez oklevanja, jer to vam 
je sušta istina. Među najglasovitijim nesrećama u povesti većma se navodi Nabukodonosorov pokolj sinova Izrailjevih i razaranje 
Jerusalima. Ali sve to nije ništa u poređenju sa onim što se nedavno zbilo. Ne, sve do kraja vremena, svet jamačno neće nikada videti 
katastrofu takvih razmera. 


Kroz celu svoju obimnu Savršenu istoriju, Ibn al Atir dosad ni u jednom retku ne piše tako patetičnim 
tonom. Njegova tuga, užas i neverica praskaju stranicu za stranicom, odlažući, kao iz nekog praznoverja, 
trenutak kada će najzad morati da izgovori ime te pošasti: Džingis-kan. 

Uspon mongolskog osvajača počeo je ubrzo posle Saladinove smrti, ali su Arapi tek četvrt veka 
kasnije osetili približavanje te pretnje. Džingis-kan se prvo potrudio da pod svoju vlast okupi razna 
turska i mongolska plemena iz srednje Azije, pre nego što se bacio u osvajanje sveta. I to u tri pravca: ka 
istoku, gde je kinesko carstvo doveo u vazalni položaj a zatim i pripojio; ka severozapadu, gde je 
opustošio Rusiju a potom i istočnu Evropu; ka zapadu, gde je preplavio Persiju. „Treba sve gradove 
sravniti sa zemljom“, govorio je Džingis-kan, „kako bi ceo svet ponovo postao beskrajna stepa na kojoj 
će mongolske majke dojiti slobodnu i srećnu decu.“ I doista, ugledni gradovi poput Buhare, Samarkanda 
ili Herata biće razoreni, a njihovo stanovništvo desetkovano. 

Prvi mongolski prodor u islamske zemlje podudario se sa franačkom invazijom na Egipat od 1218. do 
1221. Arapski svet tada ima utisak da je uhvaćen između dve vatre, što nesumnjivo donekle objašnjava 
Al Kamelov pomirljiv stav u pogledu Jerusalima. Ali Džingis-kan se ipak nije odvažio da prodre sve do 
zapada Persije. Kad je 1227. umro, u dobi od šezdeset sedam godina, pritisak stepskih konjanika na 
arapski svet popustio je na nekoliko godina. 

U Siriji se ta pošast u prvi mah ne oseća neposredno. Među mnogobrojnim dinastijama koje su 
Mongoli pregazili na svom putu našla se i dinastija havarezmijskih Turaka, koji su prethodnih godina, od 
Iraka do Indije, istisnuli Seldžukide. Rasparčavanje tog muslimanskog carstva, koje beše doživelo svoj 
trenutak slave, prisililo je ostatke njegove vojske da pobegnu daleko pred strašnim osvajačima, i tako 
jednog lepog dana u Siriju stigne preko deset hiljada havarezmijskih konjanika koji stanu pljačkati 
gradove i udarati im namet, te učestvovati kao plaćenici u unutrašnjim borbama Ajubida. U junu 1244. 
osećaju se dovoljno snažnima da osnuju sopstvenu državu i krenu u napad na Damask. Opljačkaju okolna 
sela i poharaju voćnjake u Huti, međutim, pošto su nesposobni da slome otpor Damaščana spremnih za 
dužu opsadu, promene cilj i naglo krenu na Jerusalim, koji 11. jula bez po muke zauzmu. Premda je 
franačko stanovništvo dobrim delom pošteđeno, grad je opljačkan i zapaljen. Novi napad na Damask 
doneo im je ipak, na veliko olakšanje svih sirijskih gradova, samo poraz: nekoliko meseci kasnije 
desetkovao ih je savez ajubidskih vladara. 

Ovoga puta, franački vitezovi neće preotimati Jerusalim. Fridrih, čija je diplomatska veština 
omogućila Zapadnjacima da se njihov krstaški barjak petnaest godina vijori na gradskim bedemima, 
konačno gubi zanimanje za sudbinu toga grada. Pošto je odustao od svojih istočnjačkih ambicija, sada 


više voli da bude u dobrim odnosima sa gazdama Kaira. Kada 1247. francuski kralj Luj IX počne 
razmišljati o pohodu na Egipat, car pokuša da ga odvrati. Štaviše, redovno obaveštava Ajuba, Al 
Kamelovog sina, o pripremama francuske ekspedicije. 

Luj na Orijent stiže u septembru 1248, ali ne kreće odmah ka egipatskim obalama, ocenivši da bi bilo 
preopasno započeti kampanju pre proleća. Stoga se skrasio na Kipru, trudeći se da u tim mesecima 
predaha ostvari san koji će opsedati Franđe sve do kraja XIII veka, pa čak i dalje: san o sklapanju saveza 
sa Mongolima, kako bi skupa uhvatili u klešta ceo arapski svet. Otada redovno kruže poslanici između 
osvajača sa Istoka i onih sa Zapada. Krajem 1248, Luj primi na Kipru poslanstvo koje mu čak natukne 
mogućnost preobraćenja Mongola u hrišćanstvo. Oduševljen tom perspektivom, on im hitno pošalje po 
tim emisarima dragocene i pobožne darove. Ali naslednici Džingis-kana pogrešno protumače njegov gest. 
Gledajući u francuskom kralju običnog vazala, traže da im svake godine šalje poklone u istoj vrednosti. 
Zbog tog nesporazuma arapski svet će izbeći, barem privremeno, zajednički napad te dvojice neprijatelja. 

I tako Zapadnjaci sami jurišaju na Egipat, 5. juna 1249, ali tek pošto su dva monarha razmenila, 
prema običajima te epohe, gromoglasne objave rata. Poslao sam ti brojna upozorenja, piše Luj, na koja 
se nisi obazirao. Sada sam doneo odluku: napašću tvoju zemlju, i neću se predomisliti, čak i da se 
zakuneš na vernost krstu. Vojske što mene slušaju prekrile su brda i doline, a ima ih koliko i šljunka, i 
stupaju prema tebi s mačevima sudbine. U potporu tim pretnjama, kralj Francuske podseća svog 
neprijatelja na neke lanjske uspehe protiv muslimana iz Španije: Poterali smo vaše pred sobom poput 
stada goveda, pobili smo ljude, učinili žene udovama i zarobili momke i devojke. Zar niste iz toga 
izvukli pouku? Ajubov odgovor je u istom smislu: Bezumniče, jesi li zaboravio na zemlje koje nam 
bejaste oteli i što ih oslobodismo u prošlosti, pa čak i nedavno? Jesi li zaboravio na svu štetu što vam 
je pričinismo ? Očigledno svestan svoje brojčane inferiornosti, sultan je u Kur'anu našao reči koje su ga 
smirile: Koliko li je puta mala vojska pobedila veliku, sa dopuštenjem Alahovim, jer Alah je sa 
hrabrima. Što ga je obodrilo da predskaže Luju: Poraz ti ne gine. Još malo pa ćeš gorko zažaliti zbog 
pustolovine u koju si se upustio. 

Ipak, već na početku svoje ofanzive Franđi postignu odlučujući uspeh. Damijeta, koja je hrabro 
odolevala poslednjoj franačkoj najezdi što se zbila pre trideset godina, ovog je puta napuštena bez borbe. 
Njen pad je posejao razdor u arapskom svetu i grubo razotkrio krajnju slabost naslednika velikog 
Saladina. Sultan Ajub, prikovan za postelju zbog sušice i nesposoban da preuzme zapovedništvo nad 
svojim trupama, više voli obnoviti politiku svoga oca Al Kamela nego izgubiti Egipat, pa stoga predlaže 
Luju razmenu Damijete za Jerusalim. Ali francuski kralj odbije pregovore sa ,nevernikom“ koji je 
pobeđen pa još i na samrti. Ajub onda odluči da pruži otpor pa naredi da ga na nosilima prenesu do grada 
Mansure, ,,pobedonosne“, što ga je Al Kamel izgradio upravo na mestu gde beše osujećena prethodna 
franačka najezda. Nažalost, sultan kopni jer mu se zdravlje naglo pogoršalo. Potresaju ga napadi kašlja 
kojima se ne vidi kraj, a 20. novembra pada u komu, dok Franđi, obodreni snižavanjem vodostaja Nila, 
kreću iz Damijete prema Mansuri. Tri dana kasnije sultan umre, što u njegovom okruženju izazove silnu 
pometnju. 

Kako objaviti vojsci i narodu da je sultan umro, i to baš kad je neprijatelj pred gradskim kapijama i 
kad se Ajubov sin Turan- šah nalazi negde na severu Iraka, te mu za povratak treba najmanje nekoliko 
nedelja? A onda se umeša jedna osoba koju kao da je poslalo samo proviđenje: Šeđeret ad Dur, ,,drvo 
dragulja“, lepa i lukava robinja jermenskog porekla, koja je godinama bila Ajubova omiljena supruga. 
Ona okupi sultanove bliske ljude i naredi im da drže jezik za zubima dok ne stigne naslednik, te čak 
zamoli staroga emira Fahrudina, Fridrihovog prijatelja, da u sultanovo ime napiše pismo u kojem se 
muslimani pozivaju na džihad. Prema jednom od Fahrudinovih saradnika, sirijskom letopiscu Ibn Vaselu, 
francuski kralj je, izgleda, vrlo rano doznao za Ajubovu smrt, što ga je ohrabrilo da pojača vojni pritisak. 
U egipatskom taboru tajna je ipak sačuvana dovoljno dugo da vojska ne zapadne u malodušnost. 

lako u dugim zimskim mesecima oko Mansure besni bitka, 10. februara 1250. franačka vojska, 


zahvaljujući nekom izdajstvu, iznenadno prodre u grad. Ibn Vasel, koji je tada bio u Kairu, pripoveda: 


Emir Fahrudin beše u svom hamamu kad mu dođoše javiti tu vest. Zaslepljen od besa, istog časa skoči u sedlo, bez oklopa i žičane 
košulje, i odjaha da vidi šta se to zbiva. Onda ga napadne neprijateljska četa i ubije ga. Kralj Franđa uđe u grad, doprevši čak i do 
sultanove palate; vojnici mu se razmileše sokacima, dok muslimanski ratnici i žitelji potražiše spas u bezglavom begu. Islam je izgledao 
smrtno ranjen, a Franđi su taman pošli da poberu plodove pobede kadli stigoše turski mameluci. Kako su dušmani bili raštrkani po 
sokacima, turski se konjanici junački baciše za njihovim petama. Posvuda ih zaskočiše i dotukoše što mačem što topuzom. Početkom 
dana, golubovi behu doneli u Kairo poruku o napadu Franđa, bez ijedne reči o ishodu bitke, pa smo zato bili na mukama. U svim 
gradskim četvrtima svet je tugovao sve do sutradan, kad nam stigoše nove poruke o pobedi turskih lavova. Na to kairskim sokacima 
zavlada slavlje. 


U sledećim nedeljama, letopisac će pratiti iz egipatske prestonice dva niza uporednih događaja koji 
će promeniti lice arapskog istoka: s jedne strane pobedonosnu borbu protiv poslednje franačke invazije, a 
s druge revoluciju jedinstvenu u istoriji, zato što će dovesti na vlast, i to na skoro tri stoleća, kastu 
robova-ratnika'. 

Posle svog poraza u Mansuri, francuski kralj shvata da mu vojni položaj postaje neodrživ. Pošto nije 
sposoban da zauzme grad, a sa svih strana ga saleću Egipćani i to po vrlo blatnjavom zemljištu 
ispresecanom bezbrojnim kanalima, Luj odluči da pregovara. Početkom marta uputi pomirljivu poruku 
Turanšahu, koji se upravo vratio u Egipat, u kojoj izražava spremnost da prihvati nekadašnji Ajubov 
predlog i preda Damijetu u zamenu za Jerusalim. Na odgovor novog sultana neće dugo čekati: 
velikodušne ponude što ih je dao Ajub, trebalo je prihvatiti u Ajubovo vreme! Sada je prekasno. Luj se 
zapravo može nadati jedino tome da spasi svoju vojsku i da napusti Egipat živ i zdrav, jer pritisak oko 
njega raste. Sredinom marta, više desetina egipatskih galija uspelo je naneti težak poraz franačkoj floti, 
uništivši ili zarobivši skoro stotinu ratnih brodova svih veličina, te presekavši zavojevačima svaku 
mogućnost odstupnice ka Damijeti. A onda su 7. aprila na osvajačku vojsku, dok se pokušavala probiti iz 
obruča, navalili bataljoni mameluka, kojima su se pridružile hiljade dobrovoljaca. Posle nekoliko sati, 
Franđi su se našli u očajničkom položaju. Kako bi zaustavio pokolj svojih ljudi, francuski kralj kapitulira 
i traži da mu poštede život. Odveden je pod okovima u Mansuru i zatočen u kuću nekog Ajubidskog 
činovnika. 

Začudo, ta blistava pobeda novog Ajubidskog sultana ne samo što mu nije učvrstila vlast nego je 
dovela do njegovog pada. Naime, između Turanšaha i glavnih mamelučkih zapovednika njegove vojske 
dolazi do sukoba. Ovi poslednji smatraju, ne bez razloga, da Egipat baš njima duguje spas, pa traže da 
igraju odlučujuću ulogu u upravljanju zemljom, dok suveren želi da iskoristi svoj novostečeni ugled kako 
bi na odgovorna mesta postavio sopstvene ljude. Tri nedelje posle pobede nad Franđima, grupa tih 
mameluka, ujedinjena na podsticaj jednog sjajnog turskog oficira, četrdesetogodišnjeg samostrelca 
Bajbarsa, odluči da pređe na delo. I tako 2. maja 1250, posle gozbe koju je priredio monarh, izbije 
pobuna. Turanšah, koga je Bajbars ranio u rame, potrči prema Nilu u nadi da će pobeći nekim čamcem, 
ali ga napadači uhvate. On ih preklinje za život, obećavajući da će zanavek napustiti Egipat i odreći se 
vlasti. Međutim, poslednji ajubidski sultan dokrajčen je bez milosti. Moraće se čak umešati i halifin 
izaslanik kako bi mameluci pristali da pristojno sahrane svog poslednjeg gospodara. 

Uprkos uspehu svog državnog udara, robovi-ratnici oklevaju da se neposredno popnu na presto. 
Najmudriji među njima domišljaju se u pronalaženju kompromisa koji bi im dozvolio da svojoj tek 
rođenoj vlasti daju privid Ajubidskog legitimiteta. Obrazac koji su konačno smislili ostaće upamćen u 
istoriji muslimanskog sveta, kako s nevericom ističe Ibn Vasel, svedok tog neobičnog događaja. 


Nakon Turanšahova ubistva, pripoveda on, emiri i mameluci se okupiše nadomak sultanova čardaka i odlučiše da dovedu na vlast 
Šeđeret ad Dur, jednu od supruga Ajubidskog sultana, te ona postade kraljica i sultanija. Onda uze u ruke državne poslove, pa naruči 
po svome imenu državni pečat sa formulom ,,Um Halil“, majka Halila, to jest deteta koje beše rodila i koje je umrlo u nejakom dobu. U 
svim džamijama potom izrekoše propoved petkom u ime Um Halil, sultanije Kaira i celoga Egipta. To beše događaj kakvog nije bilo u 
celoj istoriji islama. 


Nedugo posle ustoličenja, Šeđeret ad Dur udala se za Ajbeka, jednog od mamelučkih vođa, i dodelila 


mu titulu sultana. 

Smenjivanje Ajubida mamelucima dovodi do otvoreno tvrđeg stava muslimanskog sveta prema 
osvajačima. Saladinovi potomci ponašali su se više nego popustljivo u odnosima sa Franđima. Pošto im 
je moć sve više slabila, nisu više bili sposobni da se suoče sa opasnostima koje su pretile islamu kako sa 
Istoka tako i sa Zapada. Stoga će se vrlo brzo pokazati da je mamelučka revolucija poduhvat vojne, 
političke i verske obnove. 

Državni udar u Kairu nimalo nije promenio sudbinu kralja Francuske, o čemu je još u vreme 
Turanšaha bio postignut načelan dogovor, prema kojem Luj treba da bude oslobođen u zamenu za 
povlačenje svih franačkih trupa sa egipatske teritorije, naročito iz Damijete, i uz otkupninu od milion 
dinara. Nekoliko dana posle uspona na vlast Um Halil, francuski suveren je zaista pušten na slobodu. No 
egipatski pregovarači nisu propustili da mu pre toga očitaju bukvicu: ,,Kako se jedan čovek pri zdravoj 
pameti, mudar i vispren kao što si ti, može iz čista mira ukrcati na brod i doći u kraj naseljen bezbrojnim 
muslimanima. Prema našem zakonu, čovek koji tako pređe more ne može svedočiti na suđenju." ,,A zašto 
ne može?“, upita kralj. ,,Zato što se smatra da nije sasvim pri sebi." 

Poslednji franački vojskovođa napustiće Egipat pre konca meseca maja. 

Nikada više Zapadnjaci neće pokušati da osvoje zemlju na Nilu. ,,Plavokosu opasnost" ubrzo će 
baciti u zasenak jedna mnogo strašnija, koju će doneti potomci Džingis-kana. Otkako je umro veliki 
osvajač, njegovo je carstvo donekle oslabilo u sukobima oko nasledstva, pa je muslimanski istok dobio 
neočekivani predah. Međutim, već od 1251. stepski konjanici ponovo su ujedinjeni pod vlašću tri brata, 
Džingis-kanovih unuka: Mongke, Kublaja i Hulagua. Prvi je postavljen za neprikosnovenog suverena 
carstva, sa prestonicom Karakorum u Mongoliji; drugi vlada u Pekingu; a treći, ustoličen u Persiji, gaji 
ambicije da osvoji ceo muslimanski Orijent, sve do obala Mediterana, pa čak i do Nila. Hulagu je veoma 
složena ličnost. Strasno se zanima za filozofiju i nauke pa traži društvo učenih ljudi, a u vojnom pohodu 
se pretvori u divlju zver, žednu krvi i razaranja. Njegov stav u odnosu na religiju nije ništa manje 
protivrečan. Iako je pod snažnim uticajem hrišćanstva - njegova majka, njegova omiljena supruga kao i 
brojni saradnici pripadaju nestorijanskoj crkvi - ipak se nikada nije odrekao šamanizma, tradicionalne 
religije svog naroda. Na području kojim vlada, naročito u Persiji, ponaša se uglavnom tolerantno prema 
muslimana, ali zato protiv najuglednijih islamskih prestonica, nošen snažnom voljom da uništi svaki 
politički entitet sposoban da mu se suprotstavi, vodi rat do potpunog uništenja. 

Prva meta biće mu Bagdad. Hulagu najpre traži od Al Mutasima, trideset sedmog halife dinastije 
Abasida, da prizna mongolsko sizerenstvo kao što su njegovi prethodnici u prošlosti prihvatali seldžučko. 
Vladar pravovernih, previše uveren u svoj prestiž, poručuje osvajaču da bi svaki napad na prestonicu 
halifata izazvao mobilizaciju celog islamskog sveta, od Indije do Magreba. Nimalo impresioniran, 
Džingis-kanov unuk obznani svoju nameru da zauzme grad silom. I tako krajem 1257. krene ka abasidskoj 
prestonici, čini se sa stotinama hiljada konjanika, i na svom putu razara svetilište asasina u Alamutu, gde 
je pri tom uništena biblioteka neprocenjive vrednosti i zauvek otežano svako dublje proučavanje doktrine 
i delatnosti te sekte. Halifa tek onda shvati veličinu opasnosti, i pristane da pregovara. Predloži Hulaguu 
da objavi njegovo ime u svim bagdadskim džamijama i dodeli mu titulu sultana. Ali prekasno je: Mongol 
se definitivno odlučio za primenu sile. Nakon nekoliko nedelja hrabrog otpora, vladar pravovernih je 
primoran na predaju. Odlazi lično 10. februara 1258. u tabor pobednika i izvlači mu obećanje da će svim 
žiteljima biti pošteđen život ako pristanu da polože oružje. No uzalud: čim se muslimanski borci 
razoružaju, Hulagu ih dadne pobiti sve do jednog. Zatim se mongolska horda razlije po čarobnom gradu 
uništavajući građevine, paleći četvrti, koljući bez milosti muškarce, žene i decu, sve u svemu skoro 
osamdeset hiljada ljudi. Samo je hrišćanska zajednica u gradu pošteđena zahvaljujući zalaganju kanove 
žene. I sam će vladar pravovernih biti pogubljen gušenjem koji dan posle poraza. Tragičan kraj 
abasidskog halifata gurnuo je muslimanski svet u obamrlost. Odsada se više ne radi o vojnoj bici za vlast 
nad nekim gradom ili zemljom, nego o očajničkoj borbi za opstanak islama. 


Tim pre što Tatari nastavljaju svoj trijumfalni marš u pravcu Sirije. U januaru 1260, Hulaguova 
vojska opsedne Alep i na brzinu ga zauzme uprkos junačkom otporu. Kao i u Bagdadu, pokolji i 
pustošenja obruše se na taj drevni grad, kriv što se drznuo odolevati osvajaču. Nekoliko nedelja kasnije, 
zavojevači su pred kapijama Damaska. Ajubidski vladarčići koji još upravljaju raznim sirijskim 
gradovima nisu, naravno, sposobni da obuzdaju tu bujicu. Neki od njih odluče da priznaju sizerenstvo 
Velikoga Kana, pomišljajući čak i na to, što je vrhunac neshvatanja situacije, da stupe u savez sa 
osvajačima protiv egipatskih mameluka, neprijatelja njihove dinastije. Među hrišćanima, istočnim ili 
franačkim, mišljenja su podeljena. Jermeni, u liku svoga kralja Hetuma, u potpunosti su na strani 
Mongola, kao i knez Boemond od Antiohije, kraljev zet. Franđi iz Akre, naprotiv, zauzeli su neutralan 
stav, povoljniji za muslimane. Ali i na Istoku i na Zapadu prevladava utisak da je ta mongolska kampanja 
zapravo neka vrsta svetog rata protiv islama, odnosno slika i prilika franačkih ekspedicija. Ovaj utisak je 
pojačan činjenicom da je general Kitbuka, glavni Hulaguov pomoćnik u Siriji, u stvari hrišćanin 
nestorijanac. Kad je 1. maja 1260. Damask zauzet, u njega kao pobednici ulaze upravo tri hrišćanska 
vladara, Boemond, Hetum i Kitbuka, na veliku sablazan Arapa. 

Dokle će ići ti Tatari? Do Meke, tvrde neki, da zadaju smrtni udarac Poslanikovoj veri. Do 
Jerusalima, u svakom slučaju, vrlo brzo. Cela je Sirija u to uverena. Odmah po padu Damaska, dva 
mongolska odreda žure da osvoje dva palestinska grada: Naplus, u središtu, i Gazu, na jugozapadu. Pošto 
ovaj drugi grad leži na rubu Sinaja, već se smatra izvesnim, tog tragičnog proleća 1260, da ni sam Egipat 
neće izbeći pustošenje. Hulagu uostalom nije ni čekao kraj pohoda na Siriju, nego je uputio poslanika u 
Kairo da traži bezuslovnu pokornost zemlje na Nilu. Emisara su dočekali, saslušali, pa mu odrubili glavu. 
Sa mamelucima nema šale. Njihove metode ni u čemu ne nalikuju Saladinovim. Sultani-robovi, koji već 
deset godina vladaju Kairom, odražavaju tvrdoću i nepomirljivost arapskog sveta napadnutog sa svih 
strana. Bore se svim sredstvima. Bez skrupula, bez velikodušnih poteza, bez kompromisa. Ali hrabro i 
efikasno. 

Svi se pogledi u svakom slučaju okreću prema njima, jer predstavljaju poslednju nadu u zaustavljanje 
prodora osvajača. U Kairu je vlast već nekoliko meseci u rukama Kutuza, vojskovođe turskog porekla. 
Šeđeret ad Dur i njen muž Ajbek, nakon što su sedam godina vladali zajedno, na kraju su se poubijali. O 
tome su dugo kružile brojne verzije. Narodnim pripovedačima očigledno je najomiljenija ona u kojoj su 
se u političke ambicije umešale ljubav i ljubomora. Po njoj sultanija kupa svoga muža, kao i obično, a 
onda joj dune da iskoristi taj trenutak opuštenosti i prisnosti te prebaci sultanu što je uzeo za naložnicu 
jednu lepu robinjicu od četrnaest godina. ,,Znači, ja ti se više ne sviđam?“, pita ova ne bi li ga smekšala. 
No Ajbek grubo odvrati: ,,Ona je mlada, a ti više nisi.“ Šeđeret ad Dur na to uzdrhti od besa. Prekrije 
mužu oči sapunicom, uputi mu dve-tri umirujuće reči da uspava njegovu podozrivost, pa munjevito zgrabi 
bodež i probije mu slabinu. Ajbek se sruši. Sultanija ostane koji časak nepomična, kao oduzeta. Zatim 
krene ka vratima i dozove nekoliko vernih robova da je oslobode muževljevog tela. Međutim, na njenu 
nesreću, jedan od Ajbekovih sinova, petnaestogodišnji momak, koji beše primetio da je voda što otiče iz 
odaje crvena, pojuri unutra i opazi Šederet ad Dur gde polugola stoji pored vrata držeći u ruci bodež 
crven od krvi. Ali ova već trči hodnicima palate, a za petama joj je njen posinak koji je uzbunio stražu. 
Tik pre no što je uhvate, sultanija se spotakne i žestoko udari glavom o mermernu pločicu. Kad joj priđu, 
više ne diše. 

lako vrlo romansirana, ova verzija ima istorijski značaj u onoj meri u kojoj pokazuje, najverovatnije, 
ono što se istinski pričalo na ulicama Kaira posle drame, aprila 1257. 

Bilo kako bilo, nakon odlaska ovo dvoje vladara, na presto se penje mladi Ajbekov sin. Ne zadugo. 
Što se mongolska pretnja jasnije ukazuje, egipatski vojni emiri shvataju da jedan pubertetlija ne može 
preuzeti odgovornost za odlučujući boj što se sprema. Decembra 1259, u vreme kada Hulaguove horde 
počinju zapljuskivati Siriju, državni udar dovodi na vlast Kutuza, zrelog i energičnog čoveka koji od 
prvog časa govori jezikom svetog rata i poziva na opštu mobilizaciju protiv zavojevača, neprijatelja 


islama. 

Posmatrano sa istorijskim otklonom, taj novi državni udar u Kairu izgleda kao istinski patriotski čin. 
Zemlja odmah stupa na ratnu stazu. Već u julu 1260. jedna moćna egipatska vojska prodire u Palestinu da 
se sukobi sa neprijateljem. 

Kutuzu nije bilo nepoznato da je mongolska vojska izgubila glavninu svojih snaga otkako je umro 
Mongka, vrhovni kan Mongola, pa se njegov brat Hulagu morao s vojskom vratiti kući kako bi učestvovao 
u neizbežnoj borbi za nasleđe. Čim je zauzeo Damask, Džingis-kanov unuk napustio je Siriju, ostavivši u 
toj zemlji samo nekoliko hiljada konjanika pod zapovedništvom svog pomoćnika Kitbuke. 

Sultan Kutuz zna da je trenutak sad ili nikad da osvajaču zada žestoki udarac. Egipatska vojska prvo 
napadne mongolsku posadu u Gazi, a grad, tako zatečen, jedva da je i pružio otpor. Zatim mameluci 
napreduju ka Akri, ne zaboravljajući da su palestinski Franđi manje skloni Mongolima nego antiohijski. 

Ako se neki od njihovih barona i dalje raduju porazima islama, većina se ipak užasava brutalnosti 
azijskih osvajača. I zato, kada im Kutuz predloži savez, njihov odgovor nije odrečan: premda nisu 
spremni da učestvuju u borbama, nemaju ništa protiv prelaska egipatske vojske preko njihove teritorije, i 
spremni su joj pružiti snabdevanje. Tako je sultanu omogućeno napredovanje ka unutrašnjosti Palestine, 
pa čak i prema Damasku, a da nije morao štititi leđa. 

Kitbuka se upravo sprema da mu pođe u susret kad u Damasku bukne narodni ustanak. Muslimanski 
žitelji grada, koji su iznureni zavojevačkim nametima i ohrabreni odlaskom Hulagua, podižu po ulicama 
barikade i pale crkve što su ih poštedeli Mongoli. Kitbuki će trebati nekoliko dana da ponovo zavede red, 
što Kutuzu omogućuje da učvrsti svoje položaje u Galileji. A onda se nedaleko od sela Ajn Džalut, 
»Golijatov izvor“, 3. septembra 1260, susreću dve vojske. Kutuz je imao vremena sakriti većinu svojih 
trupa, ostavivši na bojnom polju samo prethodnicu pod zapovedništvom Bajbarsa, svog najsjajnijeg 
oficira. Kitbuka stiže naglo, i pošto je bio slabo obavešten upadne u zamku. Krene u napad sa svim 
svojim trupama. Bajbars se povuče, ali kad ga stane progoniti, Mongol se najednom nađe sa svih strana 
okružen egipatskim snagama brojnijim od njegovih. 

Za nekoliko sati mongolska konjica je istrebljena. I sam Kitbuka je zarobljen i odrubljena mu je 
glava. 

Uveče 8. septembra, mamelučki konjanici ulaze kao oslobodioci u Damask kojim već vlada veselje. 


XIV poglavlje 


Daj, Bože, da im više nikada stopa ne kroči ovamo! 


Mnogo manje spektakularan od Hatina, i manje inventivan na vojnom planu, Ajn Džalut se ipak upisao 
u najpresudnije bitke u istoriji. Omogućiće muslimanima ne samo da izbegnu uništenje nego i da povrate 
sve zemlje koje im behu oteli Mongoli. Uskoro će Hulaguovi potomci, ustoličeni u Persiji, i sami preći na 
islam kako bi se bolje održali na vlasti. 

No u datom trenutku, nagli uspon mameluka dovešće do niza obračuna sa svima koji su podržavali 
zavojevača. Uzbuna je bila vatrena. Odsada više nema ni govora da se neprijatelju pruži predah, bio on 
Frand ili Tatarin. 

Pošto su početkom oktobra 1260. oslobodili Alep i bez poteškoća odbili Hulaguov protivnapad, 
mameluci pripremaju kaznene udare na Boemonda od Antiohije i Hetuma od Jermenije, glavne saveznike 
Mongola. Ali u srcu egipatske vojske tada plane borba za vlast. Bajbars bi se želeo utvrditi u Alepu kao 
poluzavisni namesnik; Kutuz, koji se pribojava ambicija svog vojskovođe, odbija. Ne želi moćnog 
suparnika u Siriji. Kako bi prekratio taj sukob, sultan okupi svoju vojsku i ponovo krene put Egipta. 
Stigavši na tri dana hoda od Kaira, odobri vojnicima dan odmora, što beše 23. oktobra, i odluči da malo 
uživa u svojoj omiljenoj zabavi, lovu na zečeve, u društvu glavnih vojnih emira. Pri tom se pobrine da s 
njima pođe i Bajbars, jer se plašio da bi ovaj mogao u njegovom odsustvu podbadati ljude na pobunu. 
Mala družina odlazi iz tabora u cik zore. Nakon dva sata zaustavlja se da predahne. Utom jedan emir 
priđe Kutuzu i uhvati ga za ruku kao da je želi celivati. U isti mah, Bajbars isuče mač i zarije ga u leđa 
sultanu, koji se sruši. Ne gubeći ni trena, dva zaverenika poskaču u sedla i najbržim galopom se vrate u 
tabor. Izađu onako zadihani pred emira Aktaja, starog ratnika koga je vojska jednodušno poštovala, pa 
izjave: ,Ubili smo Kutuza!“ Aktaj, koji ne bi ovim ništa drugačije uzbuđen od njih dvojice, upita: ,Koji 
gaje od vas ubio sopstvenom rukom?" A Bajbars će bez oklevanja: ,Ja!“ Stari mameluk mu priđe, pozove 
ga da sedne u sultanov čador pa mu dubokim naklonom oda počast. Uskoro cela vojska izviče novoga 
sultana. 

Ta nezahvalnost prema pobedniku iz Ajn Džaluta, i to ni dva meseca posle njegovog blistavog 
podviga, očigledno ne služi na čast mamelucima. Ipak, treba napomenuti, u odbranu emira-robova, da je 
većina njih već godinama smatrala Bajbarsa svojim istinskim vođom. Nije li se baš on još 1250. prvi 
usudio udariti svojim oružjem Ajubida Turanšaha, izražavajući tako volju mameluka da se sami domognu 
vlasti? Nije li baš on odigrao odlučujuću ulogu u pobedi nad Mongolima? Kako zbog svoje političke 
pronicljivosti i vojničke sposobnosti, tako i zbog izvanredne fizičke snage, nametnuo se svojima za 
prvaka. 

Rođen 1223, taj mamelučki sultan započeo je život kao rob u Siriji. Njegov prvi gospodar, ajubidski 
emir Hama, beše ga prodao iz praznoverja, jer ga je uznemiravao njegov pogled. Mladi Bajbars bio je 
pravi džin vrlo tamne puti, promukloga glasa, plavih i svetlih očiju, a u desnom je oku imao veliku belu 
pegu. Budućeg sultana je kupio jedan mamelučki oficir koji ga je ubacio u Ajubovu gardu, gde će 
zahvaljujući ličnim vrlinama, a naročito potpunom odsustvu bojažljivosti i ustezanja, brzo sebi prokrčiti 
put do vrha hijerarhije. 

Krajem oktobra 1260, Bajbars kao pobednik ulazi u Kairo, gde je njegova vlast priznata bez teškoća. 
U sirijskim gradovima, naprotiv, drugi mamelučki oficiri koriste Kutuzovu smrt da proglase svoju 


nezavisnost. Sultan se, međutim, u munjevitom pohodu dočepa Damaska i Alepa, ponovo ujedinivši pod 
svojom vlašću bivši ajubidski posed. Taj krvoločni i neobrazovani oficir ubrzo će se pokazati velikim 
državnikom i neimarom pravog preporoda arapskog sveta. Pod njegovom će vlašću Egipat i, u manjoj 
meri, Sirija opet postati središta iz kojih će se širiti umetnost i kultura. Bajbars, koji će posvetiti svoj 
život uništavanju svih franačkih utvrda sposobnih da mu se odupru, potvrdiće se, naime, i kao veliki 
graditelj, jer će ulepšavati Kairo i graditi po celom svom posedu mostove i drumove. Obnoviće takođe i 
poštansku službu, pomoću golubova pismonoša ili trkaćih konja, još efikasniju od Nurudinove ili 
Saladinove. Njegova će vladavina biti stroga, katkada surova, ali prosvećena, i nikada samovoljna. 
Prema Franđima zauzima, od samog početka svoje vladavine, vrlo čvrst stav koji teži da oslabi njihov 
uticaj. Ali pravi razliku između Franđa iz Akre, koje samo želi oslabiti, i antiohijskih, krivih što su se 
udružili sa mongolskim osvajačima. 

Već krajem 1261. stane razmišljati o pokretanju kaznene ekspedicije na zemlje kneza Boemonda i 
jermenskoga kralja Hetuma. A onda naleti na Tatare. Ako Hulagu i nije u prilici da osvoji Siriju, još uvek 
raspolaže dovoljnim snagama da spreči kažnjavanje svojih saveznika. Bajbars mudro odluči da čeka 
povoljniju priliku. 

Ona se ukaže 1265, sa Hulaguovom smrću. Tada Bajbars iskoristi podele koje nastaju među 
Mongolima da najpre osvoji Galileju i pokori mnoge utvrde, uz saučesništvo jednog dela lokalnog 
hrišćanskog stanovništva. Zatim se naglo uputi ka severu, prodre na Hetumovu teritoriju, uništi jedan po 
jedan sve gradove, a naročito prestonicu Sis, gde pobije veliki broj žitelja i odvede preko četrdeset 
hiljada zarobljenika. Jermensko kraljevstvo od toga se nikada neće povratiti. U proleće 1268. Bajbars 
ponovo kreće u pohod. Počinje ga napadom na okolinu Akre, dočepa se zamka Bofor, pa odvuče vojsku 
na sever i osvane 1. maja pod zidinama Tripolija. Tamo nađe gospodara grada koji je niko drugi do 
Boemond, a s njim i kneza Antiohije. Ovom poslednjem nije nepoznata sultanova žudnja da mu se osveti, 
pa se sprema za dugu opsadu. No Bajbars ima druge planove. Nekoliko dana kasnije, nastavlja put ka 
severu i 14. maja stiže pred Antiohiju. Taj najveći od svih franačkih gradova, koji je sto sedamdeset 
godina odolevao svim muslimanskim suverenima, neće izdržati više od četiri dana. Već 18. maja uveče u 
bedemu je probijena breša, nedaleko od citadele; Bajbarsove trupe se razliju ulicama. Ali ovo osvajanje 
ne liči mnogo na Saladinovo. Celo je stanovništvo pobijeno ili porobljeno, a grad je potpuno opustošen. 
Od prestižnog velegrada ostaće samo napuštena palanka posejana ruševinama, koje će vremenom obrasti 
zelenilom- 

Boemond doznaje za pad svoga grada preko jednog čuvenog pisma koje mu šalje Bajbars, a koje je 
zapravo sastavio zvanični sultanov letopisac, Egipćanin Ibn Abd el Zahir: 


Plemenitom i junačnom vitezu Boemondu, knezu što postade običan grof padom Antiohije. 


Sarkazmu tu nije kraj: 


Kad smo se rastali od tebe u Tripoliju, uputismo se odmah ka Antiohiji, gde dođosmo prvoga dana svetog meseca ramazana. Čim smo 
stigli, tvoje nam čete izađoše na megdan, ali behu potučene, jer iako se međusobno pomagaše, Bog im uskrati podršku. Da ti je samo 
bilo videti svoje vitezove na zemlji pod konjskim kopitama, svoje opljačkane palate, svoje gospe gde ih prodaju po gradskim čaršijama i 
kupuju za samo dinar, i to od novca iz tvoje vlastite riznice! 


Nakon dugoga opisa, u kojem primalac poruke nije pošteđen nijedne pojedinosti, sultan zaključuje, 
prelazeći na stvar: 


Ovo će te pismo obradovati jer ti javlja da ti se Bog smilovao pa te sačuvao živoga i zdravoga i dane ti produžio, pošto se nisi zatekao 
u Antiohiji. Jer da si tamo bio, sada bi bio mrtav, ranjen ili utamničen. A možda te je Bog i poštedeo samo zato da se pokoriš i izvršiš 
čin poslušnosti. 


Kao razuman i pre svega nemoćan čovek, Boemond odgovara predlažući primirje. Bajbars to 
prihvata. Zna da grof, premro od straha, više ne predstavlja nikakvu opasnost, kao ni Hetum, čije je 


kraljevstvo praktično zbrisano sa lica zemlje. A što se tiče Franđa iz Palestine, i oni su prezadovoljni što 
su dobili mali predah. Sultan im šalje u Akru svog letopisca Ibn Abd el Zahira da zapečati sporazum. 


Njihov je kralj pokušavao izvrdavati ne bi li dobio bolje uslove, ali se ja pokazah nepopustljivim, držeći se sultanovih uputa. Razljućen 
time, kralj Franđa zatraži od tumača: ,Kaži mu da pogleda iza sebe!“ Okrenuh se i ugledah celu franačku vojsku u bojnome stroju. 
Tumač dodade: „Kralj ti kaže da ne zaboraviš na ovo mnoštvo vojnika.“ Kako nisam odgovarao, kralj je navaljivao kod prevodioca. 
Onda upitah: „Mogu li biti siguran da ću sačuvati živu glavu ako kažem šta mislim?" „Možeš.“ „E pa, reci kralju daje manje vojnika u 
njegovoj vojsci nego što je franačkih sužanja u kazamatima Kaira!" Kralj umalo nije presvisnuo, pa je brže-bolje okončao razgovor, ali 
nas je nedugo potom primio da sklopi primirje. 


U stvari, franački vitezovi više neće brinuti Bajbarsa. Neminovna reakcija na zauzimanje Antiohije, 
on to dobro zna, neće doći od njih nego od njihovih gospodara, kraljeva sa Zapada. 

Godina 1268. nije bila ni istekla kad uporne glasine stadoše najavljivati skorašnji povratak na Orijent 
francuskoga kralja sa ogromnom vojskom. Sultan se često o tome raspituje kod trgovaca i putnika. Negde 
u leto 1270, do Kaira stiže poruka da se Luj iskrcao sa šest hiljada ljudi na obali Kartage, pored Tunisa. 
Ne časeći ni časa, Bajbars okupi glavne mamelučke emire i obznani im svoju nameru da krene, na čelu 
silne vojske, ka dalekoj provinciji u Africi kako bi pomogao muslimanima da odbiju tu novu franačku 
invaziju. Međutim, nekoliko nedelja kasnije, sultanu stigne nova poruka sa potpisom Al Mustansira, emira 
tuniskog, javljajući da je kralj Francuske pronađen mrtav u svom taboru i da se njegova vojska vratila 
kući, iako je prethodno desetkovana ratom i boleštinama. Pošto je i ta opasnost otklonjena, Bajbarsu je 
vreme da pokrene novu ofanzivu protiv Franđa sa Orijenta. U martu 1271. uspeva se dočepati strašnog 
»Hosn al Akrada“, čuvenoga Krak des chevaliers, koji ni sam Saladin nikada nije mogao pokoriti. 

U godinama što slede, Franđi i naročito Mongoli, pod vodstvom Abage, Hulaguovog sina i 
naslednika, više puta će prodirati u Siriju, ali će svaki put biti odbačeni. A kad je Bajbars umro otrovan, 
jula 1277, franački posedi na Orijentu svode se još samo na nisku obalskih gradova okruženih sa svih 
strana mamelučkim carstvom. Njihova je moćna mreža bila potpuno razorena. Predah koji su uživali u 
vreme Ajubida zanavek je okončan; odsada je njihovo isterivanje neizbežno. 

Pa ipak, u tome nema nimalo žurbe. Primirje koje beše prihvatio Bajbars obnovio je 1283. Kalaun, 
novi mamelučki sultan. Ovaj prema Franđima ne pokazuje nikakvo neprijateljstvo. Kaže da im je spreman 
zagarantovati prisustvo i sigurnost na Istoku pod uslovom da se odreknu toga da u svakoj invaziji budu 
pomagači neprijatelja islama. Tekst sporazuma koji predlaže kraljevstvu Akre predstavlja jedinstven 


pokušaj tog veštog i prosvetljenog upravljača da ,,reguliše“ položaj Franđa. 


Ako neki franački kralj krene sa Zapada, kaže se u tekstu, kako bi nasrnuo na zemlje sultana i njegova sina, namesnik kraljevstva i 
velmože Akre dužni su da o tome obaveste sultana dva meseca pre dolaska zavojevača. Ako se taj iskrca na Orijentu po isteku ta dva 
meseca, namesnik kraljevstva i velmože Akre biće oslobođeni svake odgovornosti u toj stvari. Ako pak neprijateljska najezda dođe od 
Mongola, ili od nekog drugog, strana koja prva za to dozna dužna je da upozori onu drugu. Ako takav neprijatelj - ne daj Bože! - krene 
na Siriju i ako se sultanova vojska pred njim povuče, vođe Akre imaju pravo da stupe u pregovore s tim neprijateljem kako bi sačuvali 
svoje podanike i svoje teritorije. 


Potpisano u maju 1283, na deset godina, deset meseci, deset dana i deset sati, primirje obuhvata sve 
franačke zemlje priobalja, to jest grad Akru, s njegovim voćnjacima, imanjima, mlinovima, 
vinogradima i sedamdeset i tri sela u njegovoj prinadležnosti; grad Haifu, njegove vinograde, 
voćnjake i sedam njemu pripojenih sela... Što se tiče Saide, zamak i grad, vinogradi i predgrađe 
pripadaju Franđima, kao i petnaest pripojenih sela, sa okolnom ravnicom, njenim rekama, potocima, 
izvorima, voćnjacima, mlinovima, kanalima i nasipima koji odavno služe za navodnjavanje te zemlje. 
Ako je ovo nabrajanje dugo i podrobno, to je baš zato da bi se izbegao svaki spor. No ukupna franačka 
teritorija izgleda prilično smešno: to je uzana i istanjena obalska traka, ni po čemu ni nalik onoj staroj i 
strašnoj regionalnoj sili koju nekada behu uspostavili Franđi. Istina, pomenuta mesta ne predstavljaju sve 
franačke posede. Tir, koji se otcepio od kraljevine Akre, zaključio je sa Kalaunom poseban sporazum. A 
gradovi malo dalje na severu, poput Tripolija ili Latakije, isključeni su iz primirja. 


To je slučaj i sa tvrđavom Markab, koju drže hospitalci, ,,alosbitar“. Ti kaluđeri-vitezovi svrstali su 
se uz Mongole, pa su čak otišli i dotle da se bore na njihovoj strani prilikom novog pokušaja invazije 
1281. Zbog toga je Kalaun odlučio da im to žestoko naplati. U proleće 1285, kaže nam Ibn Abd el Zahir, 
sultan pripremi u Damasku opsadne naprave. Naruči iz Egipta velike količine strela i svakovrsnog 
oružja koje raspodeli emirima. Takođe dade izraditi sprave od železa i cevi za izbacivanje plamena 
kakvih nema nigde drugde do u ,,makhazen“ - magazinima - i ,,dar-al-sinaa“, arsenalima sultana. 
Vrbovaše i vične vatrometare, pa okružiše Markab pojasom katapulta od kojih tri behu ,,franačkog“ a 
četiri ,đavolskog“ tipa. A 25. maja sva krila tvrđave tako su duboko potkopana da se branioci 
predaju. Kalaun im onda dozvoli da živi i zdravi odu u Tripoli, te da ponesu ličnu imovinu. 

I tako su još jedanput saveznici Mongola bili kažnjeni a da se ovi poslednji nisu mogli umešati. Da su 
i hteli nešto učiniti, tih pet nedelja koliko je trajala opsada ne bi bilo dovoljno za pripremu pohoda iz 
Persije. Pa ipak, te 1285. Tatari su odlučniji no ikada da nastave ofanzivu protiv muslimana. Njihov novi 
vođa, ilkan Argun, Hulaguov unuk, preuzeo je na sebe zadatak da ostvari najdraži san svojih prethodnika: 
da sklopi savez sa Zapadnjacima i uhvati mamelučki sultanat u klešta. Onda su uspostavljeni redovni 
kontakti između Tabriza i Rima kako bi se organizovala zajednička ili barem usklađena ekspedicija. 
Godine 1289, Kalaun predoseća blisku opasnost, ali mu njegovi doušnici ne uspevaju pribaviti preciznija 
obaveštenja. On pre svega ne zna da je papi i glavnim kraljevima sa Zapada upravo razaslan plan 
kampanje koji je do u tančine razradio Argun. Jedno od tih pisama, upućeno francuskom vladaru Filipu IV 
Lepom, sačuvano je i do danas. U njemu mongolski vođa predlaže da započnu najezdu na Siriju u prvoj 
sedmici januara 1291. Predviđa da će Damask pasti sredinom februara i da će Jerusalim biti zauzet 
nedugo potom. 

Ne mogavši da odgonetne šta se zapravo plete, Kalaun je sve više uznemiren. Plaši se da osvajači sa 
Istoka ili Zapada ne nađu u franačkim gradovima u Siriji mostobrane koji će im olakšati prodor. Međutim, 
iako je sada uveren da prisustvo Franđa predstavlja neprestanu pretnju za sigurnost muslimanskog sveta, 
ne želi da stavi u isti koš ljude iz Akre i one iz severne polovine Sirije, koji su pokazali otvorenu 
naklonost prema Mongolima. U svakom slučaju, kao čovek od časti, sultan ne može da napadne Akru koju 
još pet godina štiti mirovni sporazum, i zato odluči da udari na Tripoli. Njegova se moćna vojska 1289. 
skupi pod bedemima toga grada, što ga je sto osamdeset godina pre toga osvojio sin Sen Žila. 

Među desetinama hiljada boraca muslimanske vojske nalazi se i Abul Fida, mladi emir od šesnaest 
godina. Taj izdanak dinastije Ajubida koji je postao vazal mameluka vladaće nekoliko godina kasnije 
gradićem Hamom, gde će najveći deo vremena provoditi u čitanju i pisanju. Delo tog istoričara, koji je 
takođe, geograf i pesnik, naročito je zanimljivo zbog priče koju nam daje o poslednjim godinama 
franačkog boravka na Orijentu. Jer Abul Fida je prisutan, budnoga oka i s mačem u ruci, na svim bojnim 
poljima. 

Grad Tripoli, primećuje on, okruženje morem i s kopna se može napasti samo sa istočne strane, preko uzanog prolaza. Pošto je 

postavio opsadu, sultan uperi na njega veliki broj katapulta svih veličina, i tako ga steže neprobojnim obručom. 


Posle više od mesec dana borbe, grad pada 27. aprila u Kalaunove ruke. 


Muslimanske čete silom prodreše unutra, dodaje Abul Fida, koji se nimalo ne trudi da prikrije istinu. Stanovništvo navali ka luci. 
Tamo neki pobegoše lađama, no muškarci većinom behu poklani a žene i deca zarobljeni, dok muslimani zgrnuše ogroman plen. 


Kada su osvajači dovršili ubijanje i pljačkanje, grad je, po sultanovom naređenju, razoren i sravnjen 
sa zemljom. 


Malo dalje od Tripolija, na pučini, bilo je jedno ostrvce sa crkvom. Kada grad beše osvojen, mnogi Franđi tamo izbegoše sa 
porodicama. No muslimanske čete poskakaše u more, doplivaše do tog ostrvceta, poklaše sve muškarce što se tu behu sklonili i 
odvedoše žene i decu skupa s plenom. Posle tog pokolja, pređoh i sam čamcem preko mora do ostrvceta, ali ne mogah ostati, toliko 
jak beše smrad leševa. 


Mladi Ajubid, zadojen pričama o veličini i velikodušnosti svojih predaka, morao je biti zaprepašten 
tim besmislenim pokoljima. No ipak zna da su se vremena promenila. 

Zanimljivo je da se isterivanje Franđa odvija u atmosferi koja podseća na onu što je vladala prilikom 
njihovog dolaska, skoro dva stoleća ranije. Pokolji u Antiohiji iz 1268. kao da preslikavaju one iz 1098, 
a toliku ostrvljenost na Tripoli arapski istoričari budućih vekova predstavljaće kao pozni odgovor na 
razaranje grada Banu Amara iz 1109. godine. Međutim, tek za vreme bitke za Akru, poslednje velike bitke 
franačkih ratova, osveta će uistinu postati glavna tema mamelučke propagande. 

Već sutradan posle pobede, Kalauna stanu saletati njegovi zapovednici. Sada je sasvim jasno, tvrde 
oni, da se nijedan franački grad ne može odupreti mamelučkoj vojsci, i da treba napasti odmah, ne 
čekajući da Zapad, uzbunjen padom Tripolija, organizuje novu ekspediciju u Siriji. Ne bi li trebalo 
jednom zanavek završiti s tim ostatkom franačkoga carstva? No Kalaun odbija: potpisao je primirje i 
nikada neće pogaziti svoju zakletvu. Ne bi li onda mogao, navaljuje njegovo okruženje, zatražiti od 
učitelja zakona da proglase ništavnim sporazum sa Akrom, i Franđi su tome često pribegavali u prošlosti? 
Sultan se s gnušanjem usprotivi. Podseća emire da se zakleo, u okviru sporazuma potpisanog 1283, da 
neće koristiti nikakve pravne začkoljice kako bi prekinuo primirje. Ne dolazi u obzir, nepokolebljiv je 
Kalaun, osvojiće sve franačke teritorije koje ne štiti sporazum, i ništa više. Pa hitno šalje poslanstvo u 
Akru potvrđujući Henriju, poslednjem franačkom kralju, ,,suverenu Kipra i Jerusalima“, da će poštovati 
svoje obaveze. Štaviše, odlučuje da obnovi to čuveno primirje na još deset godina počevši od juna 1289, 
i podstiče muslimane da iskoriste Akru za trgovanje sa Zapadom. Sledećih meseci tom palestinskom 
lukom doista zavlada neverovatna živost. Na stotine trgovaca dolazi iz Damaska i odseda u brojnim 
mehanama nadomak sukova, sklapajući unosne poslove sa mletačkim trgovcima ili sa bogatim 
templarima, koji postaju glavni bankari u Siriji. Sem toga, hiljade arapskih seljaka, većinom iz Galileje, 
hrle u franačku metropolu da u njoj rasprodaju letinu. Ovaj procvat pogoduje svim državama u regiji, a 
naročito mamelucima. Pošto su redovni putevi razmene sa Istokom godinama bili poremećeni zbog 
mongolskog prisustva, propuštena zarada može se nadoknaditi samo razvojem mediteranske trgovine. 

Za najrealističnije franačke vođe, nova uloga što je pripala njihovoj prestonici, uloga velike 
poslovnice koja povezuje dva sveta, znači i nenadanu šansu za opstanak u jednom području gde više 
nemaju nikakvih izgleda za hegemoniju. Pa ipak, ne dele svi to mišljenje. Neki se nadaju da još mogu 
pokrenuti na Zapadu versku mobilizaciju dovoljno snažnu da se pripreme novi vojni pohodi protiv 
muslimana. Nedugo posle pada Tripolija, kralj Henri je poslao glasonoše u Rim da zatraže pojačanje, a 
ovi su zadatak tako valjano obavili da sredinom leta 1290. u luku Akre stiže golema flota, te istovari 
hiljade fanatičnih franačkih boraca na grad. Žitelji sumnjičavo zagledaju te Zapadnjake nalik pljačkašima, 
što posrću od pijanstva i ne slušaju nijednog vođu. 

Nije prošlo ni nekoliko sati, a već počinju izgredi. Ovi nasrću na damaske trgovce po sokacima, 
otimaju im sve što imaju i prebijaju ih namrtvo. Vlasti uspevaju uspostaviti kakav-takav red, ali već 
krajem avgusta prilike se pogoršavaju. Posle neke gozbe sa obilnim pijančenjem, pridošlice se raštrkaju 
ulicama. Progone svakoga ko nosi bradu, pa ga bez milosti zakolju. Tako su izginuli brojni Arapi, 
miroljubivi trgovci ili seljaci, ne samo muslimani nego i hrišćani. Drugi su se razbežali pa su pričali o 
svemu što se zbilo. 

Kalaun je van sebe od besa. Zar je obnovio primirje sa Franđima da bi ovo doživeo? Emiri ga teraju 
da smesta nešto učini. Ali on, kao odgovoran državnik, ne može dozvoliti da mu bes nadvlada razum. 
Stoga šalje u Akru poslanstvo tražeći objašnjenja i zahtevajući, pre svega, da mu budu izručene ubice 
kako bi ih kaznio. Franđi su podeljeni. Manjina preporučuje prihvatanje sultanovih uslova da se izbegne 
novi rat. Ali ostali su to ne samo odbili nego su još i Kalaunu po emisarima poručili da su muslimanski 
trgovci sami odgovorni za ubijanje, pošto je jedan od njih pokušao zavesti neku franačku ženu. 

Sada Kalaun više ne okleva. Sazove emire pa im obznani svoju odluku da jednom zanavek okonča 
franačku okupaciju koja predugo traje. Istog časa započinju pripreme. Pozvani su vazali, sa sve četiri 


strane sultanata, da se uključe u tu poslednju bitku svetog rata. 

Pre no što će vojska izaći iz Kaira, Kalaun se zaklinje na Kuran da neće ispustiti oružje sve dok i 
poslednji Franđ ne bude proteran. Zakletva je najviše zadivila prisutne zato što je sultan tada oronuli 
starac. Iako se ne zna koliko mu je tačno godina, čini se daje poodavno prebacio sedamdesetu. I tako se 4. 
novembra 1290. pokrene silna mamelučka vojska. Već sutradan, sultan se razboli. Pozove emire uz svoje 
uzglavlje, natera ih da se zakunu na poslušnost njegovom sinu Halilu i zatraži od potonjeg da se zavetuje, 
poput njega, da će uspešno dovršiti kampanju protiv Franđa. Kalaun je umro posle nepunih nedelju dana, 
slavljen od svojih podanika kao veliki vladar. 

Odlazak sultana odložiće samo koji mesec poslednju ofanzivu protiv Franđa. Već u martu 1291. Halil 
nastavlja, na čelu svoje vojske, put ka Palestini. Mnogi sirijski kontingenti pridružuju mu se početkom 
maja u ravnici što se pruža oko Akre. Abul Fida, tada star osamnaest godina, učestvuje u bici skupa sa 
svojim ocem; čak ima i veliku odgovornost, jer je zadužen za jedan strašan katapult, nazvan „Pobednik“, 
koji je trebalo u delovima preneti iz Hosn el Akrada do bedema franačkog grada. 


Tovarna kola behu toliko teška da nam prevoženje oduže više od mesec dana, dok bi u normalnim okolnostima bilo dovoljno i osam. 
Kad stigosmo, volovi iz zaprege behu gotovo na izdisaju od iscrpljenosti i hladnoće. Boj se povede odmah, nastavlja naš hroničar. 
Mi, ljudi iz Hame, bili smo postavljeni kao i obično na krajnje desno krilo vojske. Nađosmo se na rubu mora, pa su nas napadale 
franačke brodice s kojih su se uzdizale male kule prekrivene drvetom i obložene volujskom kožom, odakle nas je neprijatelj gađao 
lukovima i samostrelima. Tako nam se valjalo boriti na dve strane istovremeno, protiv ljudi iz Akre što behu pred nama, i protiv njihove 
mornarice. Pretrpesmo teške gubitke kada jedan franački brod, opskrbljen katapultom, poče bacati kamene kocke na naše čadore. A 
onda se jedne noći digoše silni vetrovi. Brod stade toliko posrtati i tresti se pod udarcima valova da se katapult razbi u komade. Druge 
pak noći, jedan buljuk Franđa neočekivano izađe iz grada i priđe sve do našeg tabora; ali se onda, u onoj mrakači, neki od njih 
spotakoše o konopce što pridržavaju čadore; jedan vitez čak upade u zahodsku jamu gde ga i dokrajčiše. Utom se naše čete povratiše 
i napadoše Franđe sa svih strana, te ih primoraše da se vrate ka gradu ostavljajući za sobom više mrtvih. Sutradan ujutro, moj rođak 
Al Malik al Muzafer, gospodar Hame, dade privezati glave pobijenih Franđa za vratove zarobljenih konja, pa s njima izađe pred 
sultana. 


Potom u petak 17. juna 1291. muslimanska vojska, sa neuporedivo većim snagama od protivničkih, 
konačno na silu prodre u opsednuti grad. Kralj Henri i većina uglednika na brzinu se ukrcaju u brodove i 
pobegnu na Kipar. Svi ostali Franđi su zarobljeni i pobijeni. Grad je potpuno razoren. 


Grad Akra beše ponovo osvojen, precizira Abul Fida, u podne sedamnaestoga dana drugog meseca džumade 690. godine. A tačno 
tog istog dana, tog istog sata, 587. godine, Franđi behu oteli Akru Salahedinu, a onda su zarobili pa pobili sve muslimane koji su se 
tamo zatekli. Nije li to čudnovata podudarnost? 


Prema hrišćanskom kalendaru, ova podudarnost nije ništa manje začuđujuća, pošto Franđi u Akri behu 
odneli pobedu 1191, sto godina, tačno skoro u dan, pre no što su konačno poraženi. 


Nakon oslobođenja Akre, nastavlja Abul Fida, Alah utera strah i trepet u srca Franđa koji još behu ostali na sirijskoj obali. Stoga se 
oni naglo iseliše iz Saide, Bejruta, Tira i svih ostalih gradova. Tako sultana zadesi srećna sudbina, kao nikog drugog, da bez imalo truda 
osvoji sva ta mesta koja smesta dade razoriti. 


Naime, na krilima tog trijumfa Halil odluči da uništi, duž cele obale, svaku tvrđavu koja bi jednog 
dana mogla poslužiti Franđima ukoliko opet pokušaju da se vrate na Orijent. 


Zahvaljujući tim pobedama, zaključuje Abul Fida, sve primorske zemlje u celosti se vratiše muslimanima, što beše nenadan ishod. I 
tako su Franđi, koji nekoć behu na putu da osvoje Damask, Egipat i mnoge druge krajeve, naprečac isterani iz čitave Sirije i priobalja. 
Daj Bože da im više nikada stopa ne kroči ovamo! 


EPILOG 


Naizgled, arapski svet tada beše odneo blistavu pobedu. Ako je Zapad pokušavao da svojim 
uzastopnim invazijama obuzda širenje islama, rezultat je bio potpuno suprotan. Ne samo što su franačke 
države na Orijentu bile iskorenjene nakon dva veka kolonizacije nego su se muslimani još i tako dobro 
oporavili da su krenuli, pod barjakom otomanskih Turaka, u osvajanje i same Evrope. Godine 1453. u 
njihove je ruke pao Carigrad. A 1529, njihovi su se konjanici utaborili pod zidinama Beča. 

Ali sve je to, kao što rekosmo, samo naizgled. Jer, sa istorijskim otklonom, nameće nam se sledeća 
konstatacija: u epohi krstaških pohoda, arapski svet, od Španije do Iraka, još uvek je rizničar civilizacije 
koja je u intelektualnom i materijalnom smislu najnaprednija na planeti. Kasnije se središte sveta odlučno 
pomera ka zapadu. Ima li tu uzročno-posledičnog odnosa? Možemo li otići tako daleko da ustvrdimo kako 
su krstaški pohodi dali zapadnoj Evropi - koja će progresivno zavladati svetom - znak za početak 
procvata, i ujedno oglasili mrtvačka zvona arapskoj civilizaciji? 

Ako i nije pogrešan, takav sud mora biti malo iznijansiran. Arapi su još pre krstaških pohoda patili od 
nekih ,,boljki“ koje je franačko prisustvo iznelo na svetlo dana i možda pogoršalo, ali koje nije u 
potpunosti prouzrokovalo. 

Poslanikov je narod bio izgubio, još u IX stoleću, kontrolu nad svojom sudbinom. Skoro svi njegovi 
vladari zapravo su bili stranci. U tom mnoštvu ličnosti što smo ih gledali kako defiluju tokom dva veka 
franačke okupacije, koji su bili Arapi? Hroničari, kadije, nekoliko lokalnih kraljića - Ibn Amar, Ibn 
Munkid - i nemoćne halife. Ali nosioci stvarne moći, pa čak i glavni junaci borbe protiv Franđa - Zengi, 
Nurudin, Kutuz, Bajbars, Kalaun - bili su Turci; Al Afdal je bio Jermenin; Širkuh, Saladin, Al Adel i Al 
Kamel bili su Kurdi. Naravno, većina tih državnika bila je kulturno i emotivno arabizovana; ali ne 
zaboravimo da smo 1134. videli sultana Mesuda gde diskutuje sa halifom Al Mustaršidom preko tumača, 
zato što taj Seldžukid, i to osamdeset godina nakon što je njegov klan zauzeo Bagdad, još uvek ne govori 
ni jedne jedine reči arapskog. I nešto još gore: znatan broj ratnika iz stepa, bez ikakve veze sa arapskim 
ili mediteranskim civilizacijama, redovno je dolazio da se integriše u zapovedničku vojnu kastu. Arapi su 
zapravo bili pod tuđom vlašću, potlačeni, ismejavani, stranci na sopstvenoj zemlji, te nisu ni mogli da 
nastave svoj kulturni razvoj započet u VII veku. U vreme dolaska Franđa, oni već tapkaju u mestu, 
zadovoljavajući se življenjem od onoga što su stekli u prošlosti. I premda su još jasno prednjačili u 
odnosu na te nove osvajače na većini svojih područja, njihovo je opadanje već bilo otpočelo. 

Druga „boljka? Arapa, koja nije nepovezana s prvom, jeste njihova nesposobnost da izgrade stabilne 
institucije. Franđi su uspeli, čim su došli na Orijent, da stvore prave države. U Jerusalimu se smena 
vladara odvijala uglavnom bez potresa; kraljevsko veće je imalo stvarnu kontrolu nad politikom monarha, 
a sveštenstvo je imalo priznatu ulogu u igri oko vlasti. U muslimanskim državama nije bilo ničega 
sličnog. Po smrti monarha, cela monarhija je bila ugrožena, a svaki prenos vlasti izazivao je građanski 
rat. Treba li prebaciti svu odgovornost za tu pojavu na uzastopne invazije, koje su neprestano dovodile u 
Pitanje i sam opstanak država? Treba li krivicu pripisati nomadskom poreklu naroda koji su vladali tom 
regijom, bilo da se radi o samim Arapima, o Turcima ili Mongolima? U okviru ovog epiloga ne može se 
pružiti jasan odgovor na jedno takvo pitanje. Stoga se zadovoljimo napomenom da se ono i danas 
postavlja, i to tek neznatno izmenjenim recima, u arapskom svetu s kraja XX veka. 

Odsustvo stabilnih i priznatih institucija nije moglo ostati bez posledica na slobode. Kod Zapadnjaka, 
u doba krstaških pohoda, monarhova vlast je određena načelima koje je teško prekršiti. Tako je Usama 
primetio, prilikom jedne posete Jerusalimskom kraljevstvu, da ,,kad vitezovi donesu neku presudu, kralj 


je ne može izmeniti ni poništiti“. Još je rečitije ovo svedočanstvo Ibn Džubeira iz poslednjih dana 
njegovog putovanja po Istoku: 


Kad smo krenuli iz Tibnina (pored Tira), prošli smo kroz neprekidni niz imanja i sela sa vrlo uspešno obrađenom zemljom. Svi su im 
žitelji muslimani, ali žive u dobrim odnosima sa Franđima - neka nas Alah sačuva od iskušenja! Njihove nastambe im pripadaju, i sav 
im je imetak ostavljen. Sve oblasti u Siriji kojima upravljaju Franđi podvrgnute su istim uredbama: imanja, sela i majuri ostali su u 
rukama muslimana. Stoga sumnja prodire u srca velikog broja ovih ljudi kad uporede svoju sudbinu sa sudbinom svoje braće što žive 
na muslimanskoj zemlji. Ovi potonji uistinu pate zbog nepravde svojih istovernika, dok Franđi postupaju pravično. 


Ibn Džubeir je u pravu što se brine, jer je upravo otkrio, na putevima današnjeg južnog Libana, jednu 
stvarnost bremenitu posledicama: čak i ako poimanje pravde kod Franđa ima neke vidove koje bismo 
mogli oceniti kao ,,varvarske“, kao što je Usama naglasio, njihovo društvo ima tu prednost što je ,,delitelj 
prava“. Pojam građanina u modernom smislu doduše još ne postoji, ali feudalci, vitezovi, sveštenstvo, 
univerzitet, gradski živalj pa čak i seljaci ,,nevernici“ imaju svi jasno utvrđena prava. Na arapskom 
Orijentu sudski postupak je racionalniji; međutim, samovolja vladara nema nikakvih ograničenja. A to je 
samo moglo usporiti razvoj trgovačkih gradova, kao i evoluciju ideja. 

Ibn Džubeirova reakcija čak zaslužuje pažljivije ispitivanje. Ako je i bio toliko pošten da prizna 
vrline ,,prokletog neprijatelja“, odmah se potom zasipa kletvama, smatrajući da pravičnost Franđa i 
njihova dobra uprava predstavljaju smrtnu opasnost za muslimane. Zar se ovi zapravo ne izlažu opasnosti 
da okrenu leđa svojim istovernicima - i svojoj veri - ako nalaze blagostanje u franačkom društvu? Koliko 
god bio razumljiv, stav ovog putnika ništa manje nije simptomatičan kada je u pitanju jedna bolest od koje 
pate njegova braća: čitavim trajanjem krstaških pohoda, Arapi su odbijali da se otvore za ideje što dolaze 
sa Zapada. I u tome leži, verovatno, najpogubniji učinak uzastopnih agresija čije su bili žrtve. Za 
osvajača, učenje jezika pokorenog naroda predstavlja veštinu; a za taj narod, učenje jezika osvajača 
predstavlja kompromis, odnosno izdaju. Naime, brojni su bili Franđi koji su naučili arapski, dok su za 
domaće stanovništvo, izuzev nekolicine hrišćana, jezici Zapadnjaka ostali nepronični. 

Mogli bismo navesti još mnoge primere, jer su Franđi u svim oblastima prihvatali arapsku školu, kako 
u Siriji tako i u Španiji ili na Siciliji. A ono što su naučili bilo je neophodno za njihovu potonju 
ekspanziju. Baština grčke civilizacije biće preneta Zapadnoj Evropi tek posredstvom Arapa, prevodilaca 
i nastavljača. U medicini, astronomiji, hemiji, geografiji, matematici, arhitekturi, Franđi su crpili svoja 
znanja iz arapskih knjiga koje su najpre usvojili, podražavali, a zatim i nadmašili. Koliko samo reči i 
danas o tome svedoči: zenit, nadir, azimut, algebra, algoritam, ili jednostavnije „šifra“. Kada se radi o 
industriji, Evropljani su preuzeli, a kasnije i poboljšali, postupke koje su koristili Arapi u izradi papira, 
preradi kože, tekstila, destilaciji alkohola ili rafinisanju šećera - još dve reči uzajmljene iz arapskog. Ne 
može se zaboraviti ni u kojoj se meri evropska agrikultura obogatila u dodiru sa Orijentom: kajsije, 
patlidžan, vlašac, narandže, lubenice... Lista „arapskih" reči je beskonačna 2, 

Dok je za zapadnu Evropu epoha krstaških pohoda bila začetak istinske revolucije, u isti mah 
ekonomske i kulturne, na Orijentu će ti sveti ratovi voditi u duge vekove dekadencije i mračnjaštva. 
Napadnut sa svih strana, muslimanski svet se povlači u sebe. Postao je bojažljiv, defanzivan, 
netolerantan, sterilan, što se sve još više pogoršava kako se nastavlja planetarna evolucija, u odnosu na 
koju se oseća marginalizovan. Napredak odsada pripada drugome. Modernizam pripada drugome. No je 
li doista trebalo isticati svoj kulturni i verski identitet odbacujući taj modernizam koji simboliše Zapad? 
Ili je, naprotiv, trebalo odlučno krenuti putem modernizacije izlažući se pri tom opasnosti od gubitka 
sopstvenog identiteta? Ni Iran, ni Turska, ni arapski svet nisu uspeli da razreše tu dilemu; i upravo zato 
još i danas prisustvujemo često surovom smenjivanju faza prisilnog pozapadnjačenja sa fazama 
prekomernog, izrazito ksenofobičnog integrizma. 

Istovremeno opčinjen i prestrašen tim Franđima koje je doživeo kao varvare, koje je pobedio, ali koji 
su, u međuvremenu, uspeli da zavladaju kuglom zemaljskom, arapski svet se ne može odlučiti da na 
krstaške pohode jednostavno gleda kao na epizodu iz nepovratne prošlosti. Često smo iznenađeni kad 


otkrijemo u kojoj je meri držanje Arapa prema Zapadu, i uopšte muslimana, i dan-danas pod uticajem 
događaja za koje se smatra da su okončani pre sedam vekova. tako se u naše vreme, uoči trećeg 
milenijuma, politički i verski poglavari arapskog sveta neprestano pozivaju na Saladina, na pad 
Jerusalima i njegovo oslobođenje. Izrael je poistovećen, u narodnoj svesti kao i u nekim zvaničnim 
govorima, sa novom krstaškom državom. Od tri divizije Palestinske oslobodilačke vojske, jedna još uvek 
nosi ime Hatina, a druga Ajn Džaluta. Predsednika Nasera, u vreme njegove slave, redovno su poredili sa 
Saladinom koji je, kao i on, ujedinio Siriju i Egipat - pa čak i Jemen! Što se pak tiče ekspedicije na 
Suecki kanal 1956, ona je doživljena, poput one iz 1191, kao novi krstaški pohod Francuza i Engleza. 

Tačno je da su te sličnosti uznemirujuće. Kako ne pomisliti na predsednika Sadata slušajući Sibt Ibn 
al Džauzija kako ukazuje, pred narodom Damaska, na „izdaju“ gospodara Kaira, Al Kamela, koji se 
usudio da prizna suverenitet neprijatelja nad Svetim gradom? Kako razlučiti prošlost od sadašnjosti kada 
se radi o borbi između Damaska i Jerusalima za kontrolu Golana ili Bekae? Kako se ne zamisliti čitajući 
Usamina razmišljanja o vojnoj nadmoći osvajača? 

U takvom muslimanskom svetu, koji je neprestano izložen agresiji, ne može se sprečiti izbijanje 
osećanja progonjenosti, koje kod nekih fanatika prelazi u vrlo opasnu opsesiju: zar nismo videli, 13. maja 
1981, kako Turčin po imenu Mehmed Ali Agđa puca u papu nakon što je u pismu objasnio: Odlučio sam 
da ubijem Jovana Pavla II, vrhovnog zapovednika krstaša. Ako i zanemarimo taj individualni čin, jasno 
je da arapski Orijent još uvek vidi u Zapadu prirodnog neprijatelja. Što znači da je svaki neprijateljski 
čin usmeren protiv njega, bilo da je politički, vojni ili u vezi s naftom, samo legitimna osveta. I ne 
možemo sumnjati da raskol između ta dva sveta potiče iz vremena krstaških pohoda, koje Arapi još i 
danas doživljavaju kao silovanje. 


BELEŠKE I IZVORI 


U dvogodišnjem istraživanju krstaških pohoda naišli smo na veoma brojna dela i autore, od kojih je 
svaki, u našim kratkim ali čestim susretima, izvršio uticaj na ovaj posao. Premda svi zaslužuju da budu 
pomenuti, optika ove knjige nameće izvestan odabir. Smatramo, naime, da čitalac ovde ne traži iscrpnu 
bibliografiju krstaških pohoda, već reference koje će mu pomoći da dalje produbljuje svoje znanje o tom 
»drugom viđenju". 

U ovim beleškama se pojavljuju tri tipa dela. Prvi, naravno, čine dela arapskih istoričara i hroničara 
koji su nam ostavili svedočanstva o franačkim najezdama. O njima ćemo govoriti, iz poglavlja u 
poglavlje, kako se njihova imena budu pojavljivala u našoj priči, dajući podatke o izvornom delu na koje 
smo se uglavnom oslanjali, kao i podatke o postojećim francuskim prevodima. Pomenimo ipak u ovom 
uvodu i sjajnu zbirku tekstova što ih je sakupio italijanski orijentalist Frančesko Gabrijeli (Francesco 
Gabrieli), objavljenu na francuskom pod nazivom: Chroniques arabes des croisades (Arapske hronike o 
krstaškim pohodima), Sindbad, Pariz, 1997. 

Drugi tip dela obrađuje arapsku i muslimansku srednjovekovnu istoriju u njenim odnosima sa 
Zapadom. Navedimo posebno: 

E. Asthor: A social and economic history of the near east in the middle ages (Socijalna i 
ekonomska istorija bliskog istoka u srednjem veku), Collins, London 1976. 

C. Cahen: Les Peuples musulmans dans l’histoire medievale (Muslimanski narodi u istoriji 
srednjeg veka), Institut francais de Damas, 1997. 

M. Hodgson: The Venture of islam (Pustolovina islama), University of Chicago, 1974. 

R. Palm: Les Etendards du Prophete (Prorokovi barjaci), J.-C. Lattes, Pariz, 1981. 

J. J. Saunders: A history of medieval islam (Istorija srednjovekovnog islama), RKP, London, 1965. 

J. Sauvaget: Introduction a I'histoire de VOrient musulman (Uvod u istoriju muslimanskog 
Orijenta), Adrien-Maisonneuve, Pariz, 1961. 

J. Schacht: The legacy of islam (Baština islama), Oxford university, 1974. 

E. Sivan: L’lslam et la croisade (Islam i krstaški pohodi), Adrien-Maisonneuve, Pariz, 1968. 

H. Montgomery Watt: L'Influence de l'islam sur I'Europe medievale (Uticaj islama na 
srednjovekovnu Evropu), Geuthner, Pariz, 1974. 

Treći tip dela odnosi se, globalno i parcijalno, na istorijske priče o krstaškim pohodima. 
Podrazumeva se da su nam bila neophodna kako bismo arapska svedočanstva, prirodno fragmentarna, 
sabrali u kontinuiranu priču koja obuhvata dva veka franačkih najezda. Pomenućemo ih više puta u ovim 
beleškama. Navedimo odmah dva klasična dela: Histoire des croisades et du royaume franc de 
Jerusalem (Istorija krstaških pohoda i franačkog kraljevstva u Jerusalimu) od Renea Grusea (Rene 
Grousset), u tri knjige, Plon, Pariz, 1934-1936; A history of the crusade (Istorija krstaških pohoda), od 
Stivena Ransimena (Stephen Runciman), takođe u tri knjige, Cambridge university, 1951-1954. 

PROLOG 

Ne slažu se svi arapski istoričari u tome da se govor koji navodimo može pripisati Al Haraviju. 
Prema damaskom hroničaru Sibt Ibn al Džauziju (videti 12. poglavlje), te reči je doista izgovorio kadija. 
Istoričar Ibn al Atir (videti 2. poglavlje) tvrdi da ih je izgovorio pesnik Al Abivardi (al-Abiwardi), 
očigledno nadahnut Al Haravijem žalopojkama. U svakom slučaju, nikakva sumnja nije moguča u pogledu 
njihove suštine: navedene reči dobro odgovaraju poruci koju je delegacija na čelu sa kadijom htela da 
prenese halifmom dvoru. 


Krenuvši iz Valensije, u muslimanskoj Španiji, Ibn Džubeir (1144-1217) obavio je putovanje na 
Orijent između 1182. i 1185. Njegova zapažanja su zabeležena u knjizi koja postoji i na francuskom 
(Geuthner, Pariz, 1953-1956). Izvorni tekst ponovo je objavljen na arapskom (Sader, Bejrut, 1980). 

Rođen i umro u Damasku, Ibn al Kalanisi (1073-1160) zauzimao je visoke položaje u upravi svoga 
grada. Ostavio je hroniku pod nazivom Zayl tarikh Dimachq, čiji se izvorni tekst može naći samo u 
izdanju iz 1908. Jedno francusko nepotpuno izdanje, pod naslovom Damas de 1075 a 1154, objavili su 
zajednički 1952. Francuski institut u Damasku i Adrien-Maisonneuve iz Pariza. 

I poglavlje 

„Ta je godina“, u navodu Ibn al Kalanisija, godina 490. po hidžri. Svi arapski hroničari i istoričari iz 
tog vremena koriste, s neznatnim razlikama, istu metodu izlaganja: nabrajaju, često bez ikakvog reda, 
događaje iz neke godine, a potom pređu na sledeću. 

Reč: Rum - jednina, Rumi - množina, i danas se ponekad koristi u nekim delovima arapskog sveta da 
označi ne samo Grke, nego i Zapadnjake uopšte. 

Emir - al amir - u osnovi znači ,onaj koji uzima na sebe zapovedništvo“. ,,Amir al-muminin“ je 
vladar ili zapovednik pravovernih. Vojni emiri su neka vrsta visokih oficira. ,, Amir alđujuš“ je vrhovni 
zapovednik vojske, a ,amir al-bahr“ je zapovednik flote, što su Zapadnjaci posudili u skraćenom obliku 
»amiral“ [admiral, prev. . 

Poreklo Seldžukida okruženo je misterijom. Eponim toga klana, Seldžuk, imao je dva sina po imenu 
Mihael i Izrael, što navodi na pretpostavku da dinastija koja je ujedinila muslimanski Orijent ima 
hrišćansko ili jevrejsko poreklo. Nakon što su primili islam, Seldžukidi su promenili neka svoja imena. 
Tako je ,,Izrael" bilo turcizirano u ,,Arslan“. 

Junački spev o kralju Danišmendu objavljenje 1960, original i prevod, u Francuskom arheološkom 
institutu u Istanbulu. 

II poglavlje 

Najvažnije delo Ibn al Atira (1160-1233): Savršena istorija (AI- Kamel fit-Tarikh) na francuskom 
postoji samo u fragmentarnim prevodima, naročito u Zbirci istoričara krstaških pohoda (Recueil des 
historiens des croisades), objavljenoj u Parizu između 1841. 

1906. u Academie des Inscriptions et Belles-Lettres. Arapski tekst Al-Kamel fit-Tarikh, u 13 knjiga, 
ponovo je objavljen 1979. (Sader, Bejrut). X, XI i XII knjiga govore, između ostalog, o franačkim 
najezdama. 

O sekti asasina videti u V poglavlju. 

Referenca za Ibn Džubeirov navod o nafti: Voyages (Putovanja), francusko izdanje, str. 268; arapsko 
izdanje, str. 209. 

Ko želi saznati nešto više o Antiohiji i njenoj regiji, neka pročita delo: Syrie du Nord a lepoque des 
croisades et la princip aute franque dAntioche (Severna Sirija u doba krstaških pohoda i franačka 
kneževina Antiohija), Pariz, 1940, autor C. Cahen. 

HI poglavlje 

Priče o slučajevima ljudožderstva koje su počinile franačke vojske u Mari 1098. veoma su brojne - i 
međusobno usaglašene - u franačkim hronikama iz tog doba. Sve do XIX veka još mogu da se nađu, sa 
detaljnim opisima, kod evropskih istoričara. To je na primer slučaj u knjizi Histoire des croisades, autor 
Michaud, objavljenoj od 1817. do 1822. Videti I tom, str. 357 i 577, i u Bibliographie des croisades, str. 
48, 76, 183, 248. U XX veku, naprotiv, ove priče - civilizatorska misija primorava? - uglavnom su 
zatajene. Gruse, u tri toma svoje Istorije, ovo čak i ne pominje; Ransimen se zadovoljava jednom 
aluzijom: ,,vladala je glad..., ljudožderstvo je, izgleda, bilo jedino rešenje" (op. cit., tom I, str. 261). 

O Tafurima, videti J. Prawer: Histoire du royaume franc de Jerusalem, CNRS, Pariz, 1975 (tom I, 
str. 216). 

O Usami Ibn Munkidu, videti VII poglavlje. 


O poreklu naziva Krak des chevaliers (Krak vitezova), videti Paul Deschamps: Toponomastique en 
Terre sainte au temps des croisades, u Recueil de travaux... Geuthner, Pariz, 1955. 

Franđi će pronaći bazilejevo pismo u Al Afdalovom čadoru posle bitke kod Askalona, avgusta 1099. 

IV poglavlje 

O čudnovatoj prošlosti Nahr el Kalba, videti P. Hitti, Tarikh Loubnan, Assaqafa, Bejrut, 1978. 

Nakon svog povratka u Evropu, Boemond će pokušati da osvoji Vizantijsko carstvo. Kako bi odbio 
napad, Aleksije će zamoliti Kiliča Arslana da mu pošalje trupe. Pobeđen i zarobljen, Boemond će biti 
primoran da prizna u jednom ugovoru prava Ruma nad Antiohijom. To poniženje će ga naterati da se više 
nikada ne vrati na Orijent. 

Edesa se danas nalazi u Turskoj. Zove se Urfa. 

V poglavlje 

O bici za Tir i o svemu što se odnosi na taj grad, videti M. Chehab: Tyr a lepoque des croisades, 
Adrien-Maisonneuve, Pariz, 1975. 

Alepljanin Kamaledin Ibn al Adim (1192-1262) posvetio je samo prvu polovinu života pisanju 
istorije svoga grada. Prezauzet političkim i diplomatskim aktivnostima, te brojnim putovanjima kroz 
Siriju, Egipat i Irak, prekinuće svoju hroniku 1223. Izvorni tekst njegove Istorije Alepa objavio je 
Francuski institut u Damasku, 1968. Nije se pojavilo do današnjeg dana nijedno francusko izdanje. 

Mesto gde se odvija bitka između Ilgazija i antiohijske vojske naziva se različito u raznim izvorima: 
Sarmada, Darb Sarmada, Tel Akibrin... Franđi su ga nazvali ,,Ager sanguinis" ili Krvavo polje. 

O asasinima, čitati M. Hodgson, The order of Assassins (Red asasina), Mouton, Hag, 1955. 

VI poglavlje 

Bolnica otvorena u Damasku 1154. radiće i dalje, sve do... 1899, kada će biti pretvorena u školu. 

Zengijev otac, Ak Sonkor, bio je upravnik Alepa do 1094. Pošto ga je Tutuš, Ridvanov otac, optužio 
za izdaju, odrubljena mu je glava. Mladog Zengija je tada prigrlio Karbuka od Mosula, koji ga je odgajio 
i koji ga je slao da učestvuje u svim bitkama. 

Princeza Zumurud bila je kćerka emira Džavalija, bivšeg upravnika Mosula. 

VII poglavlje 

Rođen 1095, dve godine pre dolaska Franđa u Siriju, umro 1188, godinu dana nakon ponovnog 
osvajanja Jerusalima, emir Usama Ibn Munkid zauzima posebno mesto među arapskim svedocima 
krstaških pohoda. Pisac, diplomata, političar, lično je upoznao Nurudina, Saladina, Mujnudina Unara, 
kralja Fulka i mnoge druge. Ambiciozan, sklon intrigama i zaverama, bio je optužen da je naložio ubistvo 
jednog fatimidskog halife i jednog egipatskog vezira, daje hteo svrgnuti svoga strica Sultana pa čak i svog 
prijatelja Mujnudina. Međutim, biće zapamćen kao prefinjeni učenjak, oštroumni promatrač izuzetno 
nadaren za humor. Glavno Usamino delo, njegova autobiografija, objavljeno je u Parizu 1893, za šta se 
pobrinuo H. Derenbourg. Novu francusku verziju, propraćenu beleškama i prekrasno ilustrovanu, objavio 
je Andre Mikel (Miquel) pod naslovom: Des enseignements de la vie (Učenja o životu), u Nacionalnoj 
štampariji u Parizu. 

O bici u Edesi, videti J.-B. Chabot, Un episode de l’histoire des croisades (Jedna epizoda u 
krstaškim pohodima), u Melanges... Geuthner, Pariz, 1924. 

VIII poglavlje 

Opširnije o Zengijevom sinu i njegovom dobu videti N. Elisseeff, Nur-ad-Din, un grand prince 
musulman au temps des croisades (Nur-ad-Din, veliki muslimanski vladar Sirije u vreme krstaških 
pohoda), Francuski institut Damaska, 1967. Razlika u pisanju između Nurudin i Nur-ad-Din navodi nas 
da preciziramo, ukoliko je to uošte potrebno, da u ovoj knjizi, namenjenoj čitaocima koji nisu nužno 
specijalisti, nismo usvojili akademsku transkripciju arapskog. 

Prvi legalni izvor prihoda za vladare - uključujući i Nurudina - bio je njihov deo plena koji su uzimali 
od neprijatelja: zlato, srebro; konji, zarobljenici prodavani kao roblje. Cena ovih poslednjih osetno je 


padala kada su bili suviše brojni, navode hroničari; dešavalo se čak da se jedan čovek razmeni za par 
iznošenih cokula! 

Sve vreme dok su se vodili krstaški ratovi Siriju su pustošili žestoki zemljotresi. Premda je onaj iz 
1157. bio najspektakularniji, nije mogla proteći decenija a da se ne desi neka velika kataklizma. 

IX poglavlje 

Istočni rukavac Nila, danas presahao, nazvan je ,pelusionski rukavac“, jer je prolazio kroz antički 
grad Pelusion. Ulivao se u more nedaleko od Sabhat al Bardavila, Balduinove lagune. 

Ajubova porodica morala je napustiti Tikrit 1138, ubrzo nakon Saladinovog rođenja u tom gradu, 
pošto je Širkuh morao ubiti nekog čoveka da bi osvetio, kako se priča, pogaženu čast jedne žene. 

Poreklom iz Severne Afrike, Fatimidi su vladali Egiptom od 966. do 1171. Oni su osnovali Kairo. 
Pozivali su se na Fatimu, kćerku Poslanika i suprugu Alija, inspiratora šiitizma. 

O peripetijama čudesne bitke u Egiptu, čitati G. Schlumberger, Campagnes du roi Amaury Ier de 
Jerusalem en Egipte (Kampanje kralja Amorija I Jerusalimskog na Egipat), Plon, Pariz, 1906. 

X poglavlje 

Pismo Alepljana, kao i većina Saladinovih poruka, nalazi se u Knjizi o dva vrta, delu damaskog 
hroničara Abu Šame (1203— 1267). Ovo delo sadrži preciznu kompilaciju velikog broja zvaničnih 
dokumenata koji se ne mogu pronaći drugde. 

Behaudin Ibn Šadad (1145-1234) ušao je u Saladinovu službu malo pre bitke kod Hatina. Bio mu je 
savetnik i čovek od poverenja sve do sultanove smrti. Njegova biografija Saladina objavljena je 
nedavno, u originalu i francuskom prevodu, u Bejrutu i u Parizu (Mediterrannee, 1981). 

Na svadbi u Keraku, nije se samo Saladin odlikovao lepim manirima. Mladoženjina majka se 
postarala da pošalje opsadniku brižljivo spremljena jela kako bi i on mogao učestvovati u gozbi. 

Svedočanstvo Saladinovog sina o bici u Hatinu naveo je Ibn al Atir, tom IX, godina 583. po hidžri. 

Saradnik Nurudinov pre nego što je ušao u službu Saladinovu, Imadudin al Esfahani (1125-1201) 
objavio je brojna istorijska i književna dela, naročito jednu dragocenu pesničku antologiju. Njegov 
izrazito pompezan stil ponešto je umanjio vrednost njegovih svedočenja o događajima koje je doživeo. 
Njegovu priču: Conquete de la Syrie et de la Palestine par Saladin (O Saladinovom osvajanju Sirije i 
Palestine) objavila je Academie des Inscriptions et Belles Lettres, Pariz, 1972. 

XI poglavlje 

Prema muslimanskoj veri, Bog je poveo jedne noći Proroka na čarobno putovanje iz Meke do 
jerusalimske džamije Al Aksa, a zatim ka nebesima. Prorok se susreo sa Isusom i Mojsijem, što simboliše 
kontinuitet „religija knjige". 

Za istočnjake, Arape, Jermene ili Grke, brada je simbol muškosti. Glatko izbrijana lica većine 
franačkih vitezova su ih zabavljala, a ponekad i sablažnjavala. 

Među mnogobrojnim zapadnjačkim delima posvećenim Saladinu, treba podsetiti na knjigu autora S. 
Lane-Pool, objavljenu u Londonu 1898, pod naslovom: Saladin and the fall of the kingdom of Jerusalem 
(Saladin i pad Jerusalimskoga kraljevstva), a koja je nažalost pala u zaborav. Ponovo je objavljena u 
Bejrutu (Khayat's 1964). 

XII poglavlje 

Čini se da je Al Kamel primio 1219. Franju Asiškog, koji beše došao na Orijent u pustoj nadi da će 
uspostaviti mir. Navodno ga je saslušao sa naklonošću i predao mu darove, a potom ga je poslao, uz 
pratnju, u tabor Franđa. Po našem saznanju, nijedan arapski izvor ne pominje ovaj događaj. 

Damaski govornik i hroničar Sibt Ibn al Džauzi (1186-1256) objavio je obimnu opštu istoriju nazvanu 
Miraat az-zaman (Ogledalo vremena), iz koje su objavljeni samo neki delovi. 

O neobičnoj ličnosti carevoj, čitati delo koje je napisao Benoist-Meschin, Frederic de Hohenstaufen 
ou le reve excommunie (Fridrih Hoenštaufen ili izopšteni san), Perrin, Pariz, 1980. 

XIII poglavlje 


O istoriji Mongola, videti R. Grousset, Empire des steppes (Stepsko carstvo), Pariz, 1939. Razmenu 
pisama između Luja IX i Ajuba preneo je egipatski hroničar Al Makrizi (1364-1442). 

Diplomata i čovek zakona, Džemaledin Ibn Vasel (1207- 1298) ostavio je hroniku o Ajubidskom 
periodu i o početku mamelučke ere. Po našem saznanju, njegovo delo nikada nije bilo objavljeno, iako 
postoje fragmentarni navodi i prevodi u Michaud et Gabrieli, op. cit. 

Nakon uništenja Alamuta, sekta asasina se ovekovečila u najmiroljubivijem mogućem vidu: kao 
ismailiti, pristalice Aga Kana, za koga se ponekad zaboravlja da je naslednik u pravoj liniji Hasana as 
Sabaha. 

Verzija koju ovde iznosimo o smrti Ajbeka i Šeđeret ad Dur preuzeta je iz jedne srednjovekovne 
narodne epopeje, Sirat al- malek az-zaher Baibars, Bejrut. 

XIV poglavlje 

Sekretar sultana Bajbarsa i Kalauna, egipatski hroničar Ibn Abd el Zahir (1223-1293) doživeo je tu 
nesreću da njegovo glavno delo La vie de Baibars (Bajbarsov život) dođe u ruke njegovog neukog 
sinovca, koji ga je preradio i tako nam ostavio samo osakaćen i nezanimljiv tekst. 

Među svim arapskim hroničarima i istoričarima koje navodimo, jedino je Abul Fida (1273-1331) 
upravljao državom: istina, ova je država, emirat Hame, bila vrlo mala, što je Ajubidskom emiru 
omogućilo da najveći deo vremena posveti svojim brojnim delima, u koje spada i Moukhtassar tarikh al- 
bachar (Rezime istorije čovečanstva). Njegov tekst, u originalu i francuskom prevodu, može se pročitati u 
Zbirci istoričara krstaških pohoda, koju smo već naveli. 

lako se zapadnjačka vladavina Tripolijem okončala 1289, mnogobrojna imena franačkog porekla 
preživela su do današnjeg dana, a među njima imena gradova i okolnih oblasti: Anžul (Anžu), Dueji (od 
Due), Dekiz (od Giz), Dabliz (od Bliz), Šanbur (Šambor), Šanfur (Šamfor), Franđije (Frank)... 

Pre nego što zatvorimo ovaj kratak pregled, navedimo još: 

Z. Oldenbourg: Croisades (Krstaški pohodi), Gallimard, Pariz, 1965. Priča o istočnoj hrišćanskoj 
osećajnosti. 

R. Pernoud: Hommes des croisades (Ljudi krstaških pohoda), Tallandier, Pariz, 1977. 

J. Sauvaget: Historiens arabes (Arapski istoričari), Adrien- Maisonneuve, Pariz, 1946. 


HRONOLOGIJA 


PRE INVAZIJE 

622: iseljenje - hidžra - proroka Muhameda iz Meke u Medinu; početak muslimanske ere. 

638: Halifa Omar zauzima Jerusalim. 

VII i VIII vek: Arapi grade ogromno carstvo, koje se širi od Inda do Pirineja. 

809: Smrt halife Haruna al Rašida; arapsko carstvo na svom vrhuncu. 

X vek: Iako njihova civilizacija još uvek cveta, Arapi doživljavaju političku dekadenciju. Njihove 
halife su izgubile moć u korist persijskih i turskih vojskovođa. 

1055: Turci Seldžukidi su gospodari Bagdada. 

1071: Seldžukidi su zgazili Vizantijce u Malazgerdu i dočepali se Male Azije. Uskoro kontrolišu ceo 
muslimanski Orijent osim Egipta. 

INVAZIJA 

1096: Kilič Arslan, sultan Nikeje, uništava jednu franačku vojsku koju predvodi Petar Pustinjak. 

1097: Prva velika franačka ekspedicija. Zauzeta je Nikeja, a Kilič Arslan je pobeđen kod Dorileje. 

1098: Franđi uzimaju Edesu a zatim Antiohiju i trijumfuju nad jednom muslimanskom vojskom koja je 
došla u ispomoć pod vodstvom Karbuke, gospodara Mosula. Slučaj ljudožderstva u Mari. 

1099: Pad Jerusalima, koji prate pokolji i pljačke. Propast jedne egipatske spasilačke vojske. Kadija 
Damaska, Al Haravi, dolazi u Bagdad na čelu delegacije izbeglica kako bi osudio ravnodušnost 
muslimanskih vođa spram invazije. 

OKUPACIJA 

1100: Balduin, grof od Edese, izmiče jednoj zasedi pored Bejruta i proglašava se kraljem Jerusalima. 

1104: Muslimanska pobeda u Haranu, koja zauzdava franačko napredovanje ka istoku. 

1108: Čudnovata bitka pored Tel Bašera: sukobljavaju se dve muslimansko-franačke koalicije. 

1109: Pad Tripolija nakon dve hiljade dana opsade. 

1110: Pad Bejruta i Saide. 

1111: Kadija Alepa, Ibn al Hašab, organizuje pobunu protiv halife u Bagdadu zahtevajući intervenciju 
protiv franačke okupacije. 

1112: Pobedonosni otpor Tirana. 

1115: Savez muslimanskih i franačkih vladara u Siriji protiv vojske koju je hitno poslao sultan. 

1119: Ilgazi, gospodar Alepa, razbija Franđe u Sarmadi. 

1124: Franđi su se dočepali Tira: odsada je pod njihovom okupacijom cela obala, izuzev Askalona. 

1125: Ibn al Hašaba ubijaju asasini. 

PROTIVUDARAC 

1128: Neuspeh jednog napada Franđa na Damask. Zengi je gospodar Alepa. 

1135: Zengi pokušava, bezuspešno, da se dočepa Damaska. 

1137: Zengi je zarobio Fulka, kralja Jerusalima, zatim ga je pustio. 

1138: Zengi drži u strahu jednu franačko-vizantijsku koaliciju; bitka kod Šajzara. 

1140: Savez Damaska i Jerusalima protiv Zengija. 

1144: Zengi se dočepao Edese, uništivši prvu od četiri franačke države na Orijentu. 

1146: Ubistvo Zengija. Njegov sin Nurudin zamenjuje ga u Alepu. 

POBEDA 

1148: Slom pred Damaskom jedne nove franačke ekspedicije pod vodstvom nemačkog cara Konrada i 


francuskog kralja Luja VII. 

1154: Nurudin uzima kontrolu nad Damaskom, ujedinivši muslimansku Siriju pod svojom vlašću. 

1163-1169: Borba za Egipat. Širkuh, Nurudinov namesnik, na kraju odnosi pobedu. Proglašen je za 
vezira, ali umire nakon dva meseca. Nasleđuje ga njegov sinovac Saladin. 

1171: Saladin proglašava kraj fatimidskog halifata. Jedini gospodar Egipta, ulazi u sukob sa 
Nurudinom. 

1174: Smrt Nurudinova. Saladin se dočepao Damaska. 

1183: Saladin se dočepao Alepa. Egipat i Sirija odsada su ujedinjeni pod njegovom zaštitom. 

1187: Godina pobede. Saladin je porazio franačke vojske u Hatinu, pored jezera Tiberijade. Ponovo 
osvaja Jerusalim i najveći deo franačkih teritorija. Okupatorima uskoro preostaju samo Tir, Tripoli i 
Antiohija. 

ODGODA 

1190-1192: Saladinov neuspeh pred Akrom. Uplitanje engleskog kralja Ričarda Lavljeg Srca 
omogućuje Franđima da preotmu sultanu nekoliko gradova, ali ne i Jerusalim. 

1193: Saladin umire u Damasku, sa pedeset pet godina života. Nakon nekoliko godina građanskog 
rata, njegovo carstvo je iznova ujedinjeno pod vlašću njegovog brata Al Adela. 

1204: Franđi su se dočepali Carigrada. Grad je opustošen. 

1218-1221: Franđi vrše najezdu na Egipat. Zauzimaju Damijetu i kreću na Kairo, ali sultan Al Kamel, 
Al Adelov sin, na kraju uspeva da ih odbije. 

1229: Al Kamel predaje Jerusalim caru Fridrihu II Hoenštaufenu izazivajući ogromno zgražanje u 
arapskom svetu. 

IZGON 

1244: Franđi gube Jerusalim poslednji put. 

1248-1250: Na Egipat kreće u invaziju francuski kralj Luj IX, koji je pobeđen i zarobljen. Pad 
Ajubidske dinastije koju smenjuju mameluci. 

1258: Mongolski vođa Hulagu, unuk Džingis-kana, pljačka Bagdad, vrši pokolj stanovništva i ubija 
poslednjeg abasidskog halifu. 

1260: Mongolska vojska, koja je upravo zauzela Alep a zatim Damask, pobeđena je u bici kod Ajn 
Džaluta, u Palestini. Bajbars na čelu mamelučkog sultanata. 

1268: Bajbars se dočepao Antiohije, koja je skopila savez sa Mongolima. Uništavanje i krvoproliće. 

1270: Luj IX umire pored Tunisa u jednoj neuspeloj invaziji. 

1289: Mamelučki sultan Kalaun dočepao se Tripolija. 

1291: Sultan Halil, Kalaunov sin, zauzima Akru, okončavši dva veka franačkog prisustva na Orijentu. 

1 Ibrahim ili Avram, praotac po svetim knjigama. (Prim, prev.) 

ž Na franc, sorbet, voćni sladoled koji ne sadrži mleko. (Prim, prev.) 

3 Franc, echalote, luk, vlašac. (Prim, prev.) 

4 Franc, emeraude. (Prim, prev.) 

> Franc, hasard: slučaj, sreća; jeu de hasard: igra kockom, kocka. (Prim, prev.) 

6 Božji sud u srednjem veku, proba nevinosti, uglavnom pomoću vatre, vode itd. (Prim, prev.) 
Z Nemci, ljudi iz nepoznate zemlje. (Prim, prev.) 

8 Raj. (Prim, prev.) 

? Frarc, abricots, aubergines, echalotes, oranges, pasteques. (Prim, prev.) 

